id stringlengths 36 36 | title stringlengths 8 2.31k | content stringlengths 4 21.7k | datetime stringdate 1478-01-28 12:00:00+0700 2025-05-08 14:01:23+0700 | domain stringclasses 9 values | url stringlengths 31 236 |
|---|---|---|---|---|---|
2d1189e4-4eda-421a-b019-3171fed47079 | ដំណឹងល្អ ! ព្រឹកនេះកម្ពុជា រកឃើញករណីឆ្លងកូវីដ-១៩ ចំនួន១នាក់ ខណៈមានករណីជាសះស្បើយចំនួន៣២នាក់ | នាព្រឹកថ្ងៃអាទិត្យ ទី០២ ខែសីហា ឆ្នាំ២០២០ ក្រសួងសុខាភិបាល បានប្រកាសរកឃើញករណីវិជ្ជមានកូវីដ-១៩ ចំនួន១នាក់ថ្មីទៀត ខណៈមានអ្នកព្យាបាលជាសះស្បើយចំនួន៣២នាក់ ផងដែរ។ គួរបញ្ជាក់ថា គិតត្រឹមព្រឹកនេះកម្ពុជា មានករណីឆ្លងកូវីដ-១៩ សរុបចំនួន២៤០នាក់ ខណៈអ្នកដែលត្រូវបានព្យាបាលជាសះស្បើយហើយអាចត្រឡប់ទៅផ្ទះវិញមានចំនួន១៩៦នាក់ ហើយកំពុងតែព្យាបាលនៅមន្ទីរពេទ្យមានចំនួន៤៤នាក់ ៕ | 2020-08-02T08:09:07+07:00 | kbnnews.com | https://kbn.news/archives/174550 |
5fce1c9c-7912-4936-a47d-b8b0ec94b69a | កាសែត New York Times ថា ការឆ្លងជំងឺកូវីដ១៩ មានជាង ៦ ពាន់ករណីនៅតាមសាកលវិទ្យាល័យនានានៅសហរដ្ឋអាមេរិក | ការស្ទង់មតិមួយរបស់កាសែត New York Times ទៅលើសាកលវិទ្យាល័យនៅសហរដ្ឋអាមេរិកចំនួន ២៧០ បានរកឃើញករណីឆ្លងជំងឺកូវីដ១៩ ចំនួន ៦.៦០០ ករណីក្នុងចំណោមនិស្សិត និងបុគ្គលិកសាកលវិទ្យាល័យនានា និងបានរកឃើញករណីស្លាប់ពាក់ព័ន្ធនឹងជំងឺកូវីដ១៩ ចំនួន ១៤ ករណីផងដែរ។ សាកលវិទ្យាល័យចំនួនប៉ុន្មានរយក្នុងចំណោមសាកលវិទ្យាល័យជិត ១.០០០ ដែលកាសែតនេះបានទាក់ទងទៅ មិនបានឆ្លើយតបវិញនោះទេ។ ស្ថិតិនេះមិនបានរួមបញ្ចូលតួលេខសម្រាប់ឆមាសថ្មីនៅរដូវស្លឹកឈើជ្រុះខាងមុខ ដែលសាកលវិទ្យាល័យមួយចំនួនបានចាប់ផ្ដើមចូលរៀនរួចទៅហើយនោះឡើយ។ កាសែត New York Times បានឲ្យដឹងថា «ទិន្នន័យនេះ ដែលស្ទើរតែត្រូវបានគេរាប់ឡើងមិនគ្រប់ចំនួនផងនោះ បង្ហាញឲ្យឃើញនូវហានិភ័យដែលសាកលវិទ្យាល័យនានាប្រឈម ខណៈដែលសាកលវិទ្យាល័យទាំងនោះត្រៀមសម្រាប់ឆ្នាំសិក្សាថ្មីនៅចំពេលដែលមានការឆ្លងរាតត្បាតជាសាកលនៃជំងឺកូវីដ១៩»។ ក្រុមអ្នកអប់រំនានានៅក្នុងសហរដ្ឋអាមេរិកកំពុងសហការគ្នាដើម្បីរៀបចំផែនការការពារនិស្សិត និងបុគ្គលិករបស់ខ្លួនឲ្យបានល្អបំផុត កុំឲ្យឆ្លងជំងឺកូវីដ១៩ នេះ។ សាកលវិទ្យាល័យមួយចំនួនបានរៀបចំឲ្យនិស្សិតរៀនតាមអនឡាញទាំងស្រុង ខណៈដែលសាកលវិទ្យាល័យមួយចំនួនទៀតតម្រូវឲ្យនិស្សិតរៀនតាមអនឡាញផង និងរៀនដោយផ្ទាល់នៅក្នុងថ្នាក់ផង។ អង្គការសុខភាពពិភពលោក WHO បានឲ្យដឹងកាលពីថ្ងៃសៅរ៍ថា ការរាតត្បាតជាសាកលនៃជំងឺកូវីដ១៩ ដែលខ្លួនបានប្រកាសកាលពីថ្ងៃទី ១១ ខែមីនា នឹងបន្ដឆ្លងរាតត្បាតរយៈពេលយូរទៀត។ អង្គការ WHO បានឲ្យដឹងនៅក្នុងសេចក្ដីប្រកាសមួយ ដោយលើកឡើងពីភាពនឿយហត់ចំពោះការឆ្លើយតបនឹងវិបត្តិនេះថា គណៈកម្មាធិការសង្គ្រោះបន្ទាន់នៃអង្គការនេះបានព្យាករណ៍ថា ការរាតត្បាតជាសាកលនៃជំងឺកូវីដ១៩ នឹងមានរយៈពេលយូរតទៅមុខទៀត ហើយកម្រិតហានិភ័យជាសាកលនៃជំងឺកូវីដ១៩ នេះមានកម្រិតខ្ពស់ខ្លាំង។ មកទល់នឹងពេលនេះ ទៅទូទាំងសាកលលោកមានករណីឆ្លងជំងឺកូវីដ១៩ យ៉ាងហោចណាស់ចំនួន ១៧ លាន ៨ សែននាក់ ហើយមនុស្សជាង ៦៨៥.០០០ នាក់បានស្លាប់ដោយសារជំងឺនេះ។ នេះបើយោងតាមទិន្នន័យរបស់សាកលវិទ្យាល័យ Johns Hopkins នៅក្នុងសហរដ្ឋអាមេរិក៕ | 2020-08-02T07:00:00+07:00 | khmer.voanews.com | https://khmer.voanews.com/a/newspaper-uncovers-more-than-6000-covid-infections-in-college-campuses/5527305.html |
61b20575-f849-4a2a-9f87-7e5069e07145 | អភិបាលខេត្តកំពង់ឆ្នាំង អំពាវនាវពលរដ្ឋឱ្យប្រុងប្រយ័ត្ន ការពារខ្លួនពីជំងឺផ្សេងៗ ជាពិសេសជំងឺកូវីដ-១៩ | លោក ឈួរ ច័ន្ទឌឿន អភិបាលខេត្តកំពង់ឆ្នាំង បានអំពាវនាវដល់ប្រជាពលរដ្ឋ ត្រូវអនុវត្តតាមវិធានការរបស់រាជរដ្ឋា ភិបាលកម្ពុជា និងតាមគោលកាណ៍ ណែនាំរបស់ក្រសួងសុខាភិបាលឱ្យបានជាប្រចាំ ដើម្បីការពារខ្លួនពីជំងឺផ្សេងៗ ជាពិសេសជំងឺកូវីដ-១៩។ ការអំពាវនាវបែបនេះ របស់លោកអភិបាលខេត្តកំពង់ឆ្នាំង បានធ្វើឡើងនាថ្ងៃទី៣១ ខែកក្កដា ឆ្នាំ២០២០ ម្សិលមិញ នៅក្នុងឱកាសដែលលោកបានដឹកនាំមន្ត្រីក្រោមឱវាទ ចុះចែកអំណោយជូនពលរដ្ឋងាយរងគ្រោះ ៣០០គ្រួសារ នៅក្នុងឃុំត្បែងខ្ពស់ ស្រុកសាមគ្គីមានជ័យ។ នៅក្នុងឱកាសនោះដែរ លោក ឈួរ ច័ន្ទឌឿន បានថ្លែងថា ប្រសើនបើមានប្រជាពលរដ្ឋ ដែលទើបតែវិល ត្រឡប់មកពីក្រៅប្រទេសវិញ សូមរាយការណ៍មកអាជ្ញាធរក្នុងមូលដ្ឋានជាបន្ទាន់ ដើម្បីមន្ទីរសុខាភិបាលរៀបចំ ពួកគាត់ដាក់ឲ្យនៅដាច់ដោយឡែករយៈពេល ១៤ថ្ងៃសិនខ្លាចក្រែងពួកគាត់មានឆ្លងជំងឺកូវីដ-១៩ មកពីក្រៅប្រទេស ហើយឆ្លងដល់ក្រុមគ្រួសារ និងសហគមន៍។ នាឱកាសនោះផងដែរ លោក ឈួរ ច័ន្ទឌឿន បានឱ្យដឹងថា ដោយសារប្រទេសមានសុខសន្តិភាពពេញលេញ ទើបធ្វើឱ្យប្រជាពលរដ្ឋគ្រប់រូប និងគ្រប់ក្រុមគ្រួសារ បានរស់នៅដោយភាពសុខសាន្ត បានឃើញពីការរីកចម្រើនយ៉ាងឆាប់រហ័សរបស់ប្រទេសជាតិយើង ដែលសន្តិភាពនេះបានកើតឡើងពីការចូលរួមគ្រប់ភាគីទាំងអស់ ក្រោមការដឹកនាំរបស់ប្រមុខថ្នាក់ដឹកនាំ គណបក្សប្រជាជនកម្ពុជា។ លោកអភិបាលខេត្ត ក៏បានកោតសរសើរដល់អង្គការ «តុកកែញញឹម» ដែលបានចូលរួមចំណែកក្នុងការងារសង្គម ទាំងផ្អែកបណ្តុះបណ្តាលធនធានមនុស្ស និងជាក់ស្តែងក្នុងថ្ងៃនេះ បានរៀបចំកម្មវិធីចែកអំណោយជូនបងប្អូនប្រជាពលរដ្ឋងាយរងគ្រោះក្នុងដំណាក់កាលជួបវិបត្តិជំងឺកូវីដ-១៩នេះ។ អំណោយដែលផ្តល់ជូនប្រជាពលរដ្ឋនាឱកាសនោះ ក្នុងមួយគ្រួសារទទួលបាន៖ អង្ករ ២៥គីឡូក្រាម, បន្លែរ ១គីឡូ, ត្រី ១គីឡូក្រាម, សាច់ជ្រូក ០៧ខាំ, ទឹកត្រី ០២ដប, ទឹកស៊ីអ៊ីវ ២ដប, ស្កសរ ១គីឡូក្រាម, អំបិលអុីយ៉ូត ១គីឡូក្រាម, ខ្ទឹមស ១គីឡូក្រាម, ប្រេងឆា១លីត្រ និងទឹកសណ្តែក១យួរ ផងដែរ៕ | 2020-08-01T23:00:00+07:00 | freshnewsasia.com | https://m.freshnewsasia.com/index.php/en/localnews/166901-2020-08-01-09-00-46.html |
13919b40-0764-4850-a689-4da7d04296f0 | ជំងឺគ្រុនឈីក កំពុងរាតត្បាតលើ ១២ ខេត្ត និងបានកើតចំនួន ១.០២០ ករណី | ភ្នំពេញ៖ តាមសេចក្ដីប្រកាសព័ត៌មាន របស់ក្រសួងសុខាភិបាល នៅព្រឹកថ្ងៃទី ១ ខែសីហា ឆ្នាំ២០២០ នេះ ជំងឺគ្រុនឈីក បានកំពុងរាតត្បាតលើ ១២ ខេត្តហើយនៅប្រទេសកម្ពុជា ។ ដោយយោងទៅតាមរបាយការណ៍ដដែល គិតមកដល់ត្រឹមថ្ងៃទី៣១ ខែកក្កដា ឆ្នាំ២០២០ ជំងឺគ្រុនឈីកបានកើតចំនួន ១,០២០ ករណី ក្នុងនោះ ស្ត្រីមានចំនួន ៥៦២ នាក់ ស្មើនឹង ៥៥ភាគរយ ។ អ្នកជំងឺភាគច្រើនសុទ្ធតែព្យាបាលជាសះស្បើយ ។ សេចក្តីជូនព័ត៌មានរបស់ក្រសួងសុខាភិបាល ការផ្ទុះឡើងនៃជំងឺគ្រុនឈីកនៅកម្ពុជា ក្រសួងសុខាភិបាលនៃព្រះរាជាណាចក្រកម្ពុជា សូមគោរពជម្រាបជូនសាធារណជន និងអាជ្ញាធរគ្រប់ លំដាប់ថ្នាក់ទាំងអស់ពី ស្ថានភាពជំងឺគ្រុនឈីកនៅកម្ពុជា ដែលបាន និងកំពុងកើតមាននៅក្នុងប្រទេសកម្ពុជាចាប់ តាំងពីខែកក្កដា ឆ្នាំ២០២០ ។ លោកជំទាវវេជ្ជបណ្ឌិត ឱ វណ្ណឌីន រដ្ឋលេខាធិការ និងជាអ្នកនាំពាក្យក្រសួងសុខាភិបាល នៃព្រះរាជាណាចក្រកម្ពុជា បានបញ្ជាក់ថា ស្ថានភាពជំងឺគ្រុនឈឺក (ជំងឺឈីកគន់ហ្គន់យ៉ា) ៖ យោងតាមប្រព័ន្ធអង្កេតតាមដានជំងឺគ្រុនឈាមថ្នាក់ជាតិ នៃមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ និងបាណកសាស្ត្ររបស់ក្រសួងសុខាភិបាល បានបញ្ជាក់ថា ជំងឺគ្រុនឈីក បានចាប់ផ្តើមកើត មានឡើងនៅក្នុងខែកក្កដា ឆ្នាំ២០២០ ដែលគិតត្រឹមថ្ងៃទី៣១ ខែកក្កដា ឆ្នាំ២០២០ ករណីឈឺជំងឺនេះមានចំនួន សរុប ១.០២០ ករណី ក្នុងនោះ ស្ត្រីមានចំនួន ៥៦២នាក់ (៥៥%)។ ចំនួនករណីជាង ៨០% គឺកើតមានក្នុងខេត្តចំនួន ៤៖ ខេត្តសៀមរាប បន្ទាយមានជ័យ ព្រះវិហារ និងកំពង់ចាម។ ខេត្តដែលមានករណីគ្រុនឈីកផ្សេងទៀត រួមមាន ឧត្តរមានជ័យ ត្បូងឃ្មុំ តាកែវ កំពត កំពង់សោម ពោធិ៍សាត់ ស្ទឹងត្រែង និងប៉ៃលិន ដែលសរុបមកដល់ពេលនេះ មាន ខេត្តចំនួន ១២ ខេត្តហើយដែលមានកើតជំងឺគ្រុនឈីកនេះ។ លោកជំទាវ បានលើកឡើងបន្ថែមទៀតថា វិធានការការពារជំងឺគ្រុនឈើក (ជំងឺឈីកគន់ហ្គន់យ៉ា) គឺឯកឧត្តមសាស្ត្រាចារ្យ ម៉ម ប៊ុនហេង រដ្ឋមន្ត្រីក្រសួងសុខាភិបាល មានប្រសាសន៍ថា ៖ “ ការទប់ស្កាត់ និង ការការពារជំងឺគ្រុនឈីក (CHIK) នេះ គឺវាដូចនិងជំងឺគ្រុនឈាមដែរ ដោយផ្អែកទៅលើការការពារកុំឱ្យមូសខ្លាញីខាំ តាមរយៈការ លុបបំបាត់វត្ថុដក់ទឹក ដែលជាជម្រកនៃការកកើតសត្វមូសនេះ។ ដើម្បីការពារសុខភាពជៀសផុតពីការឆ្លងជំងឺគ្រុនឈីក ដោយសារសត្វមូសខ្លាញីខាំ ឲ្យកាន់តែមានប្រសិទ្ធភាពនោះ ឯកឧត្តមសាស្ត្រាចារ្យរដ្ឋមន្ត្រីក្រសួងសុខាភិបាលផ្តល់អនុសាសន៍ និងធ្វើការណែនាំជូនដល់ប្រជាពលរដ្ឋគ្រប់រូប និងអាជ្ញាធរមូលដ្ឋានគ្រប់លំដាប់ថ្នាក់ ត្រូវបង្កើនការចូលរួម និងចលនាកាត់បន្ថយ និងទប់ស្កាត់ការកកើតសត្វមូស តាមរយៈការអនុវត្តន៍នូវវិធានការ ដូចខាងក្រោម៖ វិធានការទី១ ៖ អាណាព្យាបាល មាតាបិតា កុមារាកុមារី គ្រប់រូបរួមទាំងអាជ្ញាធរមូលដ្ឋាន ត្រូវសកម្ម ចូលរួមកម្ចាត់ដង្កូវទឹកនៅតាមទីកន្លែងដែលមានទឹកដក់ ដែលទុកចោលមិនប្រើប្រាស់ ដូចជាសម្បកកង់ឡាន ម៉ូតូ សម្បកដប កំប៉ុង ត្រឡោកដូង ចានបាយសម្លជ័រ កំប៉ុងកាហ្វេ ត្រូវកប់ ឬ ដុត ឬ កម្ទេចចោល ឬ ទុកដាក់ឲ្យមាន របៀប ដើម្បីកុំឲ្យមានទឹកដក់។ វិធានការទី២ ៖ ត្រូវប្រកាន់ខ្ជាប់នូវទម្លាប់រស់នៅស្អាត ធ្វើអនាម័យផ្ទះសម្បែង ផ្ទះមានពន្លឺចេញចូល ទុកដាក់របស់របរ សម្លៀកបំពាក់ក្នុងក្រៅផ្ទះឲ្យមានសណ្តាប់ធ្នាប់ លុបបំបាត់ព្រៃស៊ុបទ្រុបជុំវិញផ្ទះ ដើម្បីកាត់បន្ថយជម្រកសត្វមូសមកតោងជ្រកទុំជិតខ្លួនយើង ហើយដែលអាចងាយនឹងខាំយើង។ អំឡុងពេលថ្ងៃ គឺចាំបាច់ត្រូវស្លៀកសម្លៀកបំពាក់មានដៃវែងជើងវែង សម្រាន្តក្នុងមុងជាប្រចាំ ទាំងថ្ងៃទាំងយប់ និងមិនត្រូវអង្គុយលេងនៅជិតទីកន្លែងងងឹតៗនោះទេ។ វិធានការទី៣ ៖ ករណីមានរោគសញ្ញាក្តៅខ្លួនខ្លាំងភ្លាមៗ ត្រូវប្រញាប់នាំអ្នកជំងឺទៅរកសេវាពិនិត្យ និង ព្យាបាលរបស់រដ្ឋ (សេវាសាធារណៈ) ដូចជាមណ្ឌលសុខភាព និងមន្ទីរពេទ្យ ដែលនៅជិតបំផុត ហើយសូមកុំ សាកល្បងព្យាបាលអ្នកជំងឺគ្រុនក្តៅខ្លាំងភ្លាមៗនេះ ដោយខ្លួនឯង ឬពន្យារពេលតាមដានព្យាបាលជំងឺកុងសេវាឯក ជនដែលគ្មានសមត្ថភាពផ្នែកជំងឺគ្រុនឈាមនេះឲ្យសោះ។ វិធានការ ទី៤ ៖ គ្រប់មន្ទីរសុខាភិបាលរាជធានី-ខេត្តទាំង២៥ ត្រូវចាត់ចែងការផ្តល់សេវា និងកន្លែងសម្រាកព្យាបាលជំងឺគ្រុនឈីក នៅក្នុងមន្ទីរពេទ្យឲ្យបានល្អ និងត្រូវបញ្ជូនអ្នកជំងឺទៅមន្ទីរពេទ្យផ្សេងទៀត ក្នុងករណី ដែលមានអ្នកជំងឺច្រើនហួសសមត្ថភាព នៅក្នុងមន្ទីរពេទ្យណាមួយ ដោយមិនទុកឲ្យមានការយឺតយ៉ាវក្នុងការទទួលបាននូវសេវាពិនិត្យ និងព្យាបាលឡើយ។ វិធានការទី៥ ៖ គ្រប់មន្ទីរសុខាភិបាលរាធានី -ខេត្តទាំង២៥ ជំរុញដោយមានកិច្ចសហការ ជាមួយផ្នែក ពាក់ព័ន្ធទាំងអស់ និងអង្គការដៃគូអភិវឌ្ឍន៍នៅក្នុងសមត្ថកិច្ចរបស់ខ្លួន ដើម្បីពិនិត្យ និងដាក់ចេញនូវវិធានការនានា ព្រមទាំងជំរុញធ្វើការផ្សព្វផ្សាយ សារអប់រំសុខភាពទប់ស្កាត់ការរាតត្បាតជំងឺគ្រុនឈីក និងចលនាឲ្យមានការគាំទ្រ ចូលរួមយ៉ាងសកម្ម និងទូលំទូលាយក្នុងការប្រយុទ្ធនឹងជំងឺនេះនៅក្នុងសហគមន៍ ។ ទន្ទឹមនឹងនោះ ឯកឧត្តមសាស្ត្រាចារ្យ ម៉ម ប៊ុនហេង រដ្ឋមន្ត្រីក្រសួងសុខាភិបាល សូមធ្វើការអំពាវនាវដល់ស្ថាប័ន ក្រសួង មន្ទីរ ឬអង្គភាពពាក់ព័ន្ធ អង្គការសុខភាពពិភពលោក អង្គការមិនមែនរដ្ឋាភិបាល សហគមន៍ជាតិ និងអន្តរ ជាតិទាំងអស់ ចូលរួមជួយអន្តរាគមន៍ និងសហការពេញលេញ ព្រមទាំងបន្តជួយឧបត្ថម្ភគាំទ្រ ក្នុងការចូលរួមជាតិទាំងអស់ ចូលរួមជួយអន្តរាគមន៍ និងសហការពេញលេញ ព្រមទាំងបន្តជួយឧបត្ថម្ភគាំទ្រ ក្នុងការចូលរួមជាមួយកម្មវិធីជាតិប្រយុទ្ធនឹងជំងឺគ្រុនឈាម នៃមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ និងបាណកសាស្ត្រ របស់ក្រសួងសុខាភិបាល ក៏ដូចជាជួយដល់មន្ទីរសុខាភិបាលរាជធានី ខេត្ត ដើម្បីទប់ស្កាត់ការចម្លងជំងឺគ្រុនឈីកនៅតាមសហគមន៍ដែលកំពុងផ្ទុះឡើងនេះ ឲ្យកាន់តែមានប្រសិទ្ធភាពខ្ពស់ ដើម្បីចៀសផុតពីការរីករាតត្បាតពីការរាតត្បាតពីកន្លែងមួយទៅកន្លែងមួយទៀត។ ក្រសួងសុខាភិបាល សូមគោរពថ្លែងអំណរគុណយ៉ាងជ្រាលជ្រៅ ចំពោះប្រជាពលរដ្ឋទាំងអស់ និងអាជ្ញាធរ មូលដ្ឋាន ព្រមទាំងភាគីពាក់ព័ន្ធទាំងអស់ ក្នុងការយកចិត្តទុកដាក់ អនុវត្តតាមវិធានការណែនាំខាងលើ និងសូម ប្រសិទ្ធិពរជ័យ ជូនដល់បងប្អូនប្រជាពលរដ្ឋទាំងអស់ ឲ្យទទួលបាននូវសុខភាពល្អទាំងអស់គ្នា ចៀសផុតពីការចម្លងជំងឺគ្រុនឈើក៕ | 2020-08-01T17:41:27+07:00 | cen.com.kh | https://cen.com.kh/archives/230273.html |
3a9fe09d-2f59-4e78-a7f0-b54b6b4116eb | ច្រើនម្ល៉េះលោកព្រះ! គ្រឿងញៀន២០០គីឡូក្រាម ឆ្លងដែនចូលទឹកដីកម្ពុជា … | កម្លាំងនគរបាលចុះបង្ក្រាបករណីជួញដូរគ្រឿងញៀនឆ្លងដែនតាមផ្លូវទឹក មកពីប្រទេសឡាវ ចូលទឹកដីកម្ពុជាមួយករណី រឹបអូសបានគ្រឿងញៀន២០០គីឡូក្រាម ចាប់ខ្លួនមនុស្ស២នាក់ បញ្ជូនមកមន្ទីរប្រឆាំងគ្រឿងញៀន នៅថ្ងៃទី០១ ខែសីហា ឆ្នាំ២០២០ នេះ។ ការចុះបង្ក្រាបករណីជួញដូរគ្រឿងញៀនឆ្លងដែននេះ បានធ្វើឡើងនៅថ្ងៃទី២៦ ខែកក្កដា ឆ្នាំ២០២០ ដោយមានការសម្របសម្រួលពីព្រះរាជអជ្ញា នៃអយ្យកាអមសាលាតំបូងខេត្តព្រះវិហារ រាជធានីភ្នំពេញ និងខេត្តកំពង់ស្ពឺផងដែរ។ ប្រតិបត្ដិការនេះ កម្លាំងនគរបាលចាប់ខ្លួនបានមនុស្ស២នាក់ រឹបអូសបានសារធាតុញៀនប្រភេទមេតំហ្វេតាមីន ២០១កញ្ចប់ធំ ទម្ងន់២០០គីឡូក្រាម និងម៉ូតូកង់បីមួយគ្រឿង៕ | 2020-08-01T16:18:48+07:00 | kbnnews.com | https://kbn.news/archives/174523 |
e3eb6e0f-378f-47a7-9468-133425ce79a1 | សម្តេចក្រឡាហោម ស ខេង បញ្ជាឲ្យអាជ្ញាធរខេត្តជាប់ព្រំដែនវៀតណាម ពង្រឹងការឆ្លងកាត់ព្រំដែន ដើម្បីបង្ការ ទប់ស្កាត់ការឆ្លងរាតត្បាតជំងឺវីដ១៩ | សម្តេចក្រឡាហោម ស ខេង ឧបនាយករដ្ឋមន្ត្រី រដ្ឋមន្ត្រីក្រសួងមហាផ្ទៃ បានចេញលិខិតផ្លូវការមួយផ្ញើជូនដល់អភិបាលខេត្ត និងជាប្រធានគណៈបញ្ជាការឯកភាព រដ្ឋបាលខេត្តជាប់ព្រំដែនជាមួយប្រទេសវៀតណាមទាំងអស់ ពង្រឹងការគ្រប់គ្រង និងការត្រួតពិនិត្យការចេញចូលឆ្លងកាត់ព្រំដែន ដើម្បីបង្ការ ទប់ស្កាត់ ការឆ្លងរាតត្បាតនៃជំងឺវីដ១៩ នៅកម្ពុជា។ លិខិតរបស់សម្តេចក្រឡាហោម ស ខេង ដែលបណ្តាញព័ត៌មាន Fresh News ទទួលបាននៅថ្ងៃទី០១ ខែសីហានេះ បានបញ្ជាក់ថា នាពេលថ្មីៗនេះនៅតំបន់ ខ្លះនៃប្រទេសវៀតណាម មានការឆ្លងរីករាលដាលនូវជំងឺកូរីដ១៩ ហើយអាជ្ញាធរវៀតណាមបាន និងកំពុងចាត់វិធានការបិទការចេញចូលនៅតំបន់ដែលមានការឆ្លងជំងឺកូវីដ១៩នេះផងដែរ។ ក្នុងស្មារតីនេះ ដើម្បីចូលរួម សហការក្នុងការបង្ការ ទប់ស្កាត់ការឆ្លងរាតត្បាតជំងឺកូវីដ១៩នៅកម្ពុជា សម្តេចសូមណែនាំដល់អភិបាលខេត្ត និងជាប្រធានគណៈបញ្ជាការឯកភាពរដ្ឋបាលខេត្ត ត្រូវយកចិត្តទុកដាក់លើការងារដូចខាងក្រោម៖ * ត្រូវណែនាំដល់សមត្ថកិច្ចប្រចាំច្រកទ្វារព្រំដែន ឱ្យពង្រឹងការគ្រប់គ្រង និងការត្រួតពិនិត្យ មធ្យោបាយដឹកជញ្ជូន និងអ្នកដំណើរ ដែលដឹកជញ្ជូនទំនិញចេញចូលឆ្លងកាត់ព្រំដែនកម្ពុជា- វៀតណាម ស្របតាមវិធានចត្តាឡីស័ក ដែលកំណត់ដោយក្រសួងសុខាភិបាលឱ្យបានម៉ត់ចត់បំផុត។ * ត្រូវចាត់វិធានការឱ្យបានតឹងរឹង និងម៉ឺងម៉ាត់ ដើម្បីបង្ការ ទប់ស្កាត់កុំឱ្យមានការលួចឆ្លងដែន ដោយខុសច្បាប់ ចេញចូលឆ្លងកាត់ព្រំដែន តាមច្រករបៀងនានា ក្នុងភូមិសាស្ត្ររបស់ខ្លួន។ * បន្តជំរុញការអប់រំ ណែនាំ និងផ្សព្វផ្សាយដល់សាធារណជន និងប្រជាពលរដ្ឋនៅក្នុងមូលដ្ឋានរបស់ខ្លួន ជាពិសេសប្រជាពលរដ្ឋរស់នៅ តាមតំបន់ព្រំដែន ឱ្យបង្កើនការប្រុងប្រយ័ត្នការពារខ្លួន ស្របតាមការណែនាំនានា របស់ក្រសួងសុខាភិបាល ដើម្បីកុំឱ្យមានវីរុសកូវីដ១៩ឆ្លងមកលើបុគ្គល និងសហគមន៍មូលដ្ឋាននៅកម្ពុជា៕ | 2020-08-01T15:28:00+07:00 | freshnewsasia.com | https://m.freshnewsasia.com/index.php/en/localnews/166854-2020-08-01-01-28-01.html |
183463c4-fd8c-4fdc-a4a7-ca1454b17768 | TOP NEWS: ក្រសួងសុខាភិបាលរកឃើញអ្នកឆ្លងជំងឺកូវីដ១៩ចំនួន៥នាក់ថ្មីទៀត ដែលសុទ្ធសឹងជាករណីនាំចូល (Video inside) | ក្រសួងសុខាភិបាល នៅថ្ងៃទី០១ ខែសីហា ឆ្នាំ២០២០នេះ បានចេញសេចក្ដីប្រកាសព័ត៌មាន ស្ដីពីករណីវិជ្ជមានវីរុសកូវីដ-១៩ ថ្មី០៥នាក់បន្ថែមទៀត ដែលសុទ្ធសឹងជាករណីនាំចូល។ សេចក្តីប្រកាសព័ត៌មានរបស់ក្រសួងសុខាភិបាល ដែលបណ្តាញព័ត៌មាន Fresh News ទទួលបាននៅមុននេះបន្តិចបានបញ្ជាក់ថា អ្នករកឃើញឆ្លងជំងឺកូវីដ១៩ថ្មីនេះ មានម្នាក់ជាបុរសជនជាតិឥណ្ឌូនេស៊ី និង៤នាក់ទៀតជាបុរសជនជាតិខ្មែរ ដែលត្រឡប់មកពីប្រទេសប៉ាគីស្ថាន។ ១៖ បុរសជនជាតិឥណ្ឌូនេស៊ីអាយុ ១៨ឆ្នាំ មានអាស័យដ្ឋាននៅភូមិ២ មិត្តភាព ខេត្តព្រះសីហនុ ទទួលបានលទ្ធ ផលតេស្ត វិជ្ជមានវីរុសកូវីដ-១៩ ហើយបច្ចុប្បន្ន អ្នកជំងឺ ត្រូវបានដាក់ឱ្យសម្រាកព្យាបាលនៅមណ្ឌលសុខភាពចាក់អង្រែ រាជធានីភ្នំពេញ។ បុរសរូបនេះ ជាអ្នកធ្វើដំណើរមកពីប្រទេសឥណ្ឌូនេស៊ី បន្តជើងហោះហើរនៅប្រទេសម៉ាឡេស៊ី បានមកដល់កម្ពុជានាថ្ងៃទី៣០ ខែកក្កដា ឆ្នាំ២០២០ ដែលមានអ្នកដំណើរសរុបចំនួន១២១នាក់ ក្នុងនោះមាន ជនជាតិខ្មែរ៨១នាក់ (ស្ត្រី១៣នាក់) ជនជាតិម៉ាឡេស៊ី ១៤នាក់ (ស្ត្រី ០១នាក់) ស្ត្រីជនជាតិវៀតណាម ០១នាក់ បុរសជនជាតិចិន០២នាក់ ជនជាតិអូស្ត្រាលី ០៤នាក់ (ស្ត្រី០២នាក់) និងជនជាតិឥណ្ឌូណេស៊ី ១៩នាក់ (ស្រី០១នាក់) ដែលពួកគាត់ទាំង ១៩នាក់នេះជា អ្នកធ្វើដំណើរមកពីប្រទេសឥណ្ឌូនេស៊ីបន្តជើងហោះហើរ នៅប្រទេសម៉ាឡេស៊ីមកកាន់ប្រទេសកម្ពុជា។ រីឯអ្នកដំណើរចំនួន ១២០នាក់ ដែលមានលទ្ធផលតេស្ត អវិជ្ជមាន វីរុសកូវីដ-១៩ ត្រូវបានដាក់ឱ្យធ្វើចត្តាឡីស័ក ចំនួន១៤ថ្ងៃ នៅមណ្ឌលចត្តាឡីស័កអនុវិទ្យាល័យពោធិ៍ចិនតុងមានចំនួន៨១នាក់ និង៣៩នាក់ទៀត នៅសណ្ឋាគារមួយក្នុងរាជធានីភ្នំពេញ។ ២៖ បុរសជនជាតិខ្មែរអាយុ ២៣ឆ្នាំ មានអាស័យដ្ឋាននៅភូមិបន្ទាយព្រៃ ឃុំអណ្ដូងថ្ម ស្រុកព្រៃនប់ ខេត្តព្រះសីហនុ ៣៖ បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅភូមិព្រៃខ្ជាយ ឃុំបារាយណ៍ ស្រុកព្រៃឈរ ខេត្តកំពង់ចាម ៤៖ បុរសជនជាតិខ្មែរអាយុ ២៥ឆ្នាំ មានអាស័យដ្ឋាននៅភូមិនរា ឃុំនរា ស្រុកសង្កែ ខេត្តបាត់ដំបង ៥៖ បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅភូមិ១ ឃុំឡាមិញ ស្រកបរកែវ ខេត្តរតនគិរី។ បុរសទាំង០៤នាក់ខាងលើ មានលទ្ធផលតេស្ត វិជ្ជមានវីរុសកូវីដ-១៩ ត្រូវបានដាក់ឱ្យសម្រាកព្យាបាល នៅមណ្ឌលសុខភាពចាក់អង្រែ រាជធានីភ្នំពេញ។ ពួកគាត់ទាំង០៤នាក់ ជាអ្នកបានធ្វើដំណើរពីប្រទេសប៉ាគីស្ថាន បន្តជើងយន្តហោះហើរនៅប្រទេសម៉ាឡេស៊ី មកដល់ប្រទេសកម្ពុជានៅថ្ងៃទី៣១ ខែកក្កដា ឆ្នាំ២០២០ ដែលមានអ្នកដំណើរ បានអនុញ្ញាតឱ្យចូលកម្ពុជាសរុប១២០នាក់ ចែកចេញជាជនជាតិខ្មែរចំនួន ៨០នាក់ (ស្រី្ត ២៥នាក់) ជនជាតិម៉ាឡេស៊ីចំនួន ២៨នាក់ (ស្ត្រី ០៩នាក់) ជនជាតិចិនចំនួន០៤នាក់ (ស្ត្រី ០១នាក់) បុរសជនជាតិអាល្លឺម៉ង់ចំនួន ០១នាក់ ជនជាតិឥណ្ឌូណេស៊ីចំនួន ០៣នាក់ (ស្ត្រី ០១នាក់) ជនជាតិអឺរ៉ាក់ចំនួន ០២នាក់ (ស្រី ០១នាក់) ស្ត្រីជនជាតិ រុស្ស៊ី ០១នាក់ និងបុរសជនជាតិស៊ីរី ០១នាក់។ រីឯអ្នកដំណើរ ១១៦នាក់ ដែលមានលទ្ធផលតេស្ត អវិជ្ជមាន វីរុសកូវីដ-១៩ ត្រូវបានដាក់ឱ្យធ្វើចត្តាឡីស័កចំនួន១៤ថ្ងៃ ៖ នៅបុរី ១០០ខ្នងចំនួន ៧៦នាក់ និង៤០នាក់ទៀត នៅ សណ្ឋាគារមួយក្នុងរាជធានីភ្នំពេញ។ សូមជម្រាបថា គិតត្រឹមម៉ោង០៧៖០០ព្រឹក ថ្ងៃទី០១ ខែសីហា ឆ្នាំ២០២០ នៅកម្ពុជាបានរកឃើញអ្នកឆ្លងជំងឺកូវីដ១៩ សរុប២៣៩នាក់ (ស្ត្រី៤៦នាក់ និងបុរស ១៩៣នាក់) ក្នុងនោះចំនួនអ្នកព្យាបាលជាសះស្បើយសរុបទូទាំងប្រទេស មានចំនួន១៦៤នាក់ (ស្រី៤២នាក់ និងបុរស១២២នាក់) និងអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប៧៣នាក់ និងអ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជា មាន២នាក់៕ | 2020-08-01T14:53:00+07:00 | freshnewsasia.com | https://m.freshnewsasia.com/index.php/en/localnews/166852-2020-08-01-00-53-32.html |
1c98fbe2-003f-4e92-bc45-a3c65282a42b | ក្រសួងសុខាភិបាល អំពាវនាវប្រជាពលរដ្ឋ ឱ្យកម្ចាត់ជម្រកមូសខ្លាការពារជំងឺគ្រុនឈីក ខណៈជំងឺនេះរាតត្បាតលើខេត្តចំនួន១២ហើយ (Video inside) | ក្រសួងសុខាភិបាល បានអំពាវនាវឱ្យប្រជាពលរដ្ឋកម្ចាត់ជម្រកមូសខ្លា និងអនុវត្តន៍នូវវិធានការចាំបាច់មួយចំនួនទៀត ដើម្បីការពារជំងឺគ្រុនឈីក ដែលបាននិងកំពុងរាតត្បាតលើខេត្តចំនួន១២។ លោកស្រី ឱ វណ្ណឌីន រដ្ឋលេខាធិការ និងជាអ្នកនាំពាក្យរបស់ក្រសួងសុខាភិបាល បានឱ្យដឹងតាមរយៈសេចក្តីប្រកាសព័ត៌មាននាព្រឹកថ្ងៃទី០១ ខែសីហា ឆ្នាំ២០២០នេះថា មកដល់ត្រឹមថ្ងៃទី៣១ ខែកក្កដា ឆ្នាំ២០២០ ជំងឺគ្រុនឈីកបានកើតចំនួន ១,០២០ករណី ក្នុងនោះ ស្ត្រីមានចំនួន ៥៦២នាក់ ស្មើនឹង ៥៥ភាគរយ។ ក្នុងនោះចំនួនករណីជាង ៨០ភាគរយ គឺកើតមានក្នុងខេត្តចំនួន៤៖ ខេត្តសៀមរាប បន្ទាយមានជ័យ ព្រះវិហារ និងកំពង់ចាម។ លោកស្រីរដ្ឋលេខាធិការ បានឱ្យដឹងដែរថា បច្ចុប្បន្នខេត្តដែលមានករណីគ្រុនឈីកមានចំនួន១២ហើយរួមមាន៖ ខេត្តសៀមរាប បន្ទាយមានជ័យ ព្រះវិហារ កំពង់ចាម ឧត្តរមានជ័យ ត្បូងឃ្មុំ តាកែវ កំពត ព្រះសីហនុ ពោធិ៍សាត់ ស្ទឹងត្រែង និងប៉ៃលិន។ លោកស្រី ឱ វណ្ណឌីន បានដកស្រង់ប្រសាសន៍របស់លោកសាស្ត្រាចារ្យ ម៉ម ប៊ុនហេង រដ្ឋមន្ត្រីក្រសួងសុខាភិបាល មកបញ្ជាក់ថា ការទប់ស្កាត់ និង ការការពារជំងឺគ្រុនឈឺក (CHIK) នេះ គឺវាដូចនិងជំងឺគ្រុនឈាមដែរ ដោយផ្អែកទៅលើការការពារកុំឱ្យមូសខ្លាញីខាំ តាមរយៈការលុបបំបាត់វត្ថុដក់ទឹក ដែលជាជម្រកនៃការកកើតសត្វមូសនេះ។ ម៖ អាណាព្យាបាល មាតាបិតា កុមារាកុមារី គ្រប់រូបរួមទាំងអាជ្ញាធរមូលដ្ឋាន ត្រូវសកម្ម ចូលរួមកម្ចាត់ដង្កូវទឹកនៅតាមទីកន្លែងដែលមានទឹកដក់ ដែលទុកចោលមិនប្រើប្រាស់ ដូចជាសំបក កង់ឡាន ម៉ូតូ សំបកដប កំប៉ុង ត្រឡោកដូង ចានបាយសម្លជ័រ កំប៉ុងកាហ្វេជ្រ ត្រូវកប់ ឬ ដុត ឬ កម្ទេចចោល ឬ ទុកដាក់ឱ្យមាន របៀប ដើម្បីកុំឱ្យមានទឹកដក់។ ត្រូវប្រកាន់ខ្ជាប់នូវទម្លាប់រស់នៅស្អាត ធ្វើអនាម័យផ្ទះសម្បែង ផ្ទះមានពន្លឺចេញចូល ទុកដាក់របស់របរ សំលៀកបំពាក់ក្នុងក្រៅផ្ទះឱ្យមានសណ្ដាប់ធ្នាប់ លុបបំបាត់ព្រៃស៊ុបទ្រុបជុំវិញផ្ទះ ដើម្បីកាត់ បន្ថយជម្រកសត្វមូសមកតោងជ្រកទុំជិតខ្លួនយើង ហើយដែលអាចងាយនឹងខាំយើង។ អំឡុងពេលថ្ងៃ គឺចាំបាច់ ត្រូវស្លៀកសំលៀកបំពាក់មានដៃវែងជើងវែង សម្រាន្តក្នុងមុងជាប្រចាំ ទាំងថ្ងៃទាំងយប់ និងមិនត្រូវអង្គុយលេងនៅ ជិតទីកន្លែងងងឹតៗនោះទេ។ ករណីមានរោគសញ្ញាក្ដៅខ្លួនខ្លាំងភ្លាមៗ ត្រូវប្រញាប់នាំអ្នកជំងឺទៅរកសេវាពិនិត្យ និង ព្យាបាលរបស់រដ្ឋ (សេវាសាធារណៈ) ដូចជាមណ្ឌលសុខភាព និងមន្ទីរពេទ្យ ដែលនៅជិតបំផុត ហើយ សូមកុំ សាកល្បងព្យាបាលអ្នកជំងឺគ្រុនក្តៅខ្លាំងភ្លាមៗនេះដោយខ្លួនឯង ឬពន្យារពេលតាមដានព្យាបាលជំងឺក្នុងសេវាឯក ជនដែលគ្មានសមត្ថភាពផ្នែកជំងឺគ្រុនឈាមនេះឱ្យសោះ។ គ្រប់មន្ទីរសុខាភិបាលរាជធានី-ខេត្តទាំង២៥ ត្រូវចាត់ចែងការផ្តល់សេវា និងកន្លែង សម្រាកព្យាបាលជំងឺគ្រុនឈីក នៅក្នុងមន្ទីរពេទ្យឱ្យបានល្អ និងត្រូវបញ្ជូនអ្នកជំងឺទៅមន្ទីរពេទ្យផ្សេងទៀត ក្នុង ករណី ដែលមានអ្នកជំងឺច្រើនហួសសមត្ថភាពនៅក្នុងមន្ទីរពេទ្យណាមួយ ដោយមិនទុកឱ្យមានការយឺតយ៉ាវក្នុង ការទទួលបាននូវសេវាពិនិត្យ និងព្យាបាលឡើយ។ គ្រប់មន្ទីរសុខាភិបាលរាធានី-ខេត្តទាំង២៥ ជំរុញដោយមានកិច្ចសហការ ជាមួយផ្នែក ពាក់ព័ន្ធទាំងអស់ និងអង្គការដៃគូអភិវឌ្ឍន៍នៅក្នុងសមត្ថកិច្ចរបស់ខ្លួន ដើម្បីពិនិត្យ និងដាក់ចេញនូវវិធានការនានា ព្រមទាំងជុំរុញធ្វើការផ្សព្វផ្សាយសារអប់រំសុខភាពទប់ស្កាត់ការរាតត្បាតជំងឺគ្រុនឈឺក និងចលនាំឱ្យមានការ គាំទ្រ ចូលរួមយ៉ាងសកម្ម និងទូលំទូលាយក្នុងការប្រយុទ្ធនឹងជំងឺនេះនៅក្នុងសហគមន៍។ ទន្ទឹមនឹងនោះ លោកសាស្ត្រាចារ្យ ម៉ម ប៊ុនហេង បានអំពាវនាវដល់ស្ថាប័ន ក្រសួង មន្ទីរ ឬអង្គភាពពាក់ព័ន្ធ អង្គការសុខភាពពិភពលោក អង្គការមិនមែនរដ្ឋាភិបាល សហគមន៍ជាតិ និងអន្តរ ជាតិទាំងអស់ ចូលរួមជួយអន្តរាគមន៍ និងសហការពេញលេញ ព្រមទាំងបន្តជួយឧបត្ថម្ភគាំទ្រ ក្នុងការចូលរួមជាមួយកម្មវិធីជាតិប្រយុទ្ធនឹងជំងឺគ្រុនឈាម នៃមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ និង បាណកសាស្ត្រ របស់ក្រសួងសុខាភិបាល ក៏ដូចជាជួយដល់មន្ទីរសុខាភិបាលរាជធានី-ខេត្ត ដើម្បីទប់ស្កាត់ការចម្លងជំងឺគ្រុនឈើក នៅតាមសហគមន៍ដែលកំពុងតែផ្ទុះឡើងនេះ ឱ្យកាន់តែមានប្រសិទ្ធភាពខ្ពស់ ដើម្បីចៀសផុតពីការរាតត្បាតពីកន្លែងមួយទៅកន្លែងមួយទៀត៕ | 2020-08-01T14:43:00+07:00 | freshnewsasia.com | https://m.freshnewsasia.com/index.php/en/localnews/166851-2020-08-01-00-43-09.html |
44002a11-1e5b-4a72-9709-0349e9c446e1 | នៅថ្ងៃនេះ រកឃើញអ្នកឆ្លងជំងឺកូវីដ១៩ ចំនួន៥នាក់ថ្មីទៀត | ភ្នំពេញ ៖ ក្រសួងសុខាភិបាល នៅថ្ងៃទី១ ខែសីហា ឆ្នាំ២០២០នេះ បានចេញសេចក្ដីប្រកាសព័ត៌មាន ស្ដីពីករណីវិជ្ជមានវីរុសកូវីដ-១៩ ថ្មី០៥នាក់បន្ថែមទៀត ដែលសុទ្ធសឹងជាករណីនាំចូល។ រហូតដល់ម៉ោង ០៨:០០ ព្រឹក ថ្ងៃទី ១ សីហា ២០២០ យើងរកឃើញករណីជំងឺកូវីដ-១៩ ថ្មី ចំនួន៥នាក់ (ករណីនាំចូលទាំងអស់ខ្មែរ ៤នាក់ និង ឥណ្ឌូណេស៊ី ១នាក់) ដូច្នេះចំនួនសរុប២៣៩នាក់ ចំនួនសម្រាកនៅពេទ្យកើន ៧៥នាក់ ចំនួនជាសះស្បើយសរុបចំនួន ១៦៤នាក់ និងស្លាប់គ្មាន ។ ជំងឺកូវីដ-១៩ នៅតែបន្តគំរាមកំហែងយើងជាប់ជានិច្ច សូមបងប្អូនបន្តប្រយ័ត្នជាប់ជានិច្ច ដោយអនុវត្តអនាម័យ នៅឃ្លាតឆ្ងាយពីគ្នា មិនចេញក្រៅផ្ទះបើមិនចាំបាច់ ព្រោះប្រទេសជិតខាងយើងនិងពិភពលោកកំពុងបន្តរាតត្បាតជំងឺកូវីដ១៩ ដ៏ខ្លាំងក្លានៅឡើយ ។ សូមបញ្ជាក់ថា ប្រទេសយើងរកឃើញករណីជំងឺកូវីដ១៩ដំបូងបំផុតនៅថ្ងៃទី ២៧ មករា ២០២០ ។ យើងបានធ្វើតេស្តចំនួន 64597 ស្មើនឹង 3891 ក្នុង១លាន នាក់។ ព័ត៌មានបន្ថែមសូមទាក់ទងលេខ 115។ សេចក្តីប្រកាសព័ត៌មានរបស់ក្រសួងសុខាភិបាល អ្នកទាំង៥នាក់នោះរួមមាន៖ ១៖ បុរសជនជាតិឥណ្ឌូនេស៊ីអាយុ ១៨ឆ្នាំ មានអាសយដ្ឋាននៅភូមិ២ មិត្តភាព ខេត្តព្រះសីហនុ ទទួលបានលទ្ធ ផលតេស្ត វិជ្ជមានវីរុសកូវីដ-១៩ ហើយបច្ចុប្បន្ន អ្នកជំងឺ ត្រូវបានដាក់ឱ្យសម្រាកព្យាបាលនៅមណ្ឌលសុខភាពចាក់អង្រែ រាជធានីភ្នំពេញ។ បុរសរូបនេះ ជាអ្នកធ្វើដំណើរមកពីប្រទេសឥណ្ឌូណេស៊ី បន្តជើងហោះហើរនៅប្រទេសម៉ាឡេស៊ី បានមកដល់កម្ពុជានាថ្ងៃទី៣០ ខែកក្កដា ឆ្នាំ២០២០ ដែលមានអ្នកដំណើរសរុបចំនួន១២១នាក់ ក្នុងនោះមាន ជនជាតិខ្មែរ៨១នាក់ (ស្ត្រី១៣នាក់) ជនជាតិម៉ាឡេស៊ី ១៤នាក់ (ស្ត្រី ១នាក់) ស្ត្រីជនជាតិវៀតណាម ០១នាក់ បុរសជនជាតិចិន២នាក់ ជនជាតិអូស្ត្រាលី ៤នាក់ (ស្ត្រី២នាក់) និងជនជាតិឥណ្ឌូណេស៊ី ១៩នាក់ (ស្រី១នាក់) ដែលពួកគាត់ទាំង ១៩នាក់នេះជា អ្នកធ្វើដំណើរមកពីប្រទេសឥណ្ឌូនេស៊ីបន្តជើងហោះហើរ នៅប្រទេសម៉ាឡេស៊ីមកកាន់ប្រទេសកម្ពុជា។ រីឯអ្នកដំណើរចំនួន ១២០នាក់ ដែលមានលទ្ធផលតេស្ត អវិជ្ជមាន វីរុសកូវីដ-១៩ ត្រូវបានដាក់ឱ្យធ្វើចត្តាឡីស័ក ចំនួន១៤ថ្ងៃ នៅមណ្ឌលចត្តាឡីស័កអនុវិទ្យាល័យពោធិ៍ចិនតុងមានចំនួន៨១នាក់ និង៣៩នាក់ទៀត នៅសណ្ឋាគារមួយក្នុងរាជធានីភ្នំពេញ។ ២៖ បុរសជនជាតិខ្មែរអាយុ ២៣ឆ្នាំ មានអាស័យដ្ឋាននៅភូមិបន្ទាយព្រៃ ឃុំអណ្ដូងថ្ម ស្រុកព្រៃនប់ ខេត្តព្រះសីហនុ ៣៖ បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅភូមិព្រៃខ្ជាយ ឃុំបារាយណ៍ ស្រុកព្រៃឈរ ខេត្តកំពង់ចាម ៤៖ បុរសជនជាតិខ្មែរអាយុ ២៥ឆ្នាំ មានអាស័យដ្ឋាននៅភូមិនរា ឃុំនរា ស្រុកសង្កែ ខេត្តបាត់ដំបង ៥៖ បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅភូមិ១ ឃុំឡាមិញ ស្រកបរកែវ ខេត្តរតនគិរី។ បុរសទាំង៤នាក់ខាងលើ មានលទ្ធផលតេស្ត វិជ្ជមានវីរុសកូវីដ-១៩ ត្រូវបានដាក់ឱ្យសម្រាកព្យាបាល នៅមណ្ឌលសុខភាពចាក់អង្រែ រាជធានីភ្នំពេញ។ ពួកគាត់ទាំង៤នាក់ ជាអ្នកបានធ្វើដំណើរពីប្រទេសប៉ាគីស្ថាន បន្តជើងយន្តហោះហើរនៅប្រទេសម៉ាឡេស៊ី មកដល់ប្រទេសកម្ពុជានៅថ្ងៃទី៣១ ខែកក្កដា ឆ្នាំ២០២០ ដែលមានអ្នកដំណើរ បានអនុញ្ញាតឱ្យចូលកម្ពុជាសរុប១២០នាក់ ចែកចេញជាជនជាតិខ្មែរចំនួន ៨០នាក់ (ស្រី្ត ២៥នាក់) ជនជាតិម៉ាឡេស៊ីចំនួន ២៨នាក់ (ស្ត្រី ៩នាក់) ជនជាតិចិនចំនួន៤នាក់ (ស្ត្រី ០១នាក់) បុរសជនជាតិអាល្លឺម៉ង់ចំនួន ០១នាក់ ជនជាតិឥណ្ឌូណេស៊ីចំនួន ៣នាក់ (ស្ត្រី ១នាក់) ជនជាតិអឺរ៉ាក់ចំនួន ២នាក់ (ស្រី ១នាក់) ស្ត្រីជនជាតិរុស្ស៊ី ១នាក់ និងបុរសជនជាតិស៊ីរី ១នាក់។ រីឯអ្នកដំណើរ ១១៦នាក់ ដែលមានលទ្ធផលតេស្ត អវិជ្ជមាន វីរុសកូវីដ-១៩ ត្រូវបានដាក់ឱ្យធ្វើចត្តាឡីស័កចំនួន១៤ថ្ងៃ ៖ នៅបុរី ១០០ខ្នងចំនួន ៧៦នាក់ និង៤០នាក់ទៀត នៅ សណ្ឋាគារមួយក្នុងរាជធានីភ្នំពេញ៕ | 2020-08-01T10:46:10+07:00 | cen.com.kh | https://cen.com.kh/archives/230127.html |
6581278b-d14d-481b-bdc1-7b5a5e2189b2 | សមត្ថកិច្ចថៃ បញ្ជូនពលករខ្មែរឆ្លងដែនខុសច្បាប់ ៥នាក់ទៀតមកកម្ពុជាវិញតាមច្រកអន្តរជាតិចាំយាម | អគ្គនាយកដ្ឋានអន្តោប្រវេសន៍បានឲ្យដឹងថា ប៉ុស្តិ៍នគរបាលច្រកទ្វារព្រំដែនអន្តរជាតិចាំយាម នាថ្ងៃទី៣១ ខែកក្កដា ឆ្នាំ២០២០ បានទទួលពលករខ្មែរឆ្លងដែនខុសច្បាប់ចំនួន ៥នាក់ ពីសមត្ថកិច្ចថៃ។ នគរបាលប៉ុស្តិ៍បានឲ្យដឹងថា ពលករខ្មែរទាំង៥នាក់នោះ មានឈ្មោះ÷ ១-ឈ្មោះ ស្រឹម ស៊ីម ភេទប្រុស អាយុ ២៩ឆ្នាំ មានទីលំនៅភូមិគោកចា ឃុំគោកស្រុក ស្រុកដំបែ ខេត្តត្បូងឃ្មុំ ២-ឈ្មោះ ចាន់ ថន ភេទប្រុស អាយុ ២៩ឆ្នាំ មានទីលំនៅភូមិ៤ ឃុំពាមក្រសោព ស្រុកមណ្ឌលសីមា ខេត្តកោះកុង ៣-ឈ្មោះ អ៊ុ ទូច ភេទប្រុស អាយុ ៨២ឆ្នាំ មានទីលំនៅភូមិថ្មី ឃុំបាក់ខ្លង ស្រុកមណ្ឌលសីមា ខេត្តកោះកុង ៤-ឈ្មោះ សាត គាំង ភេទប្រុស អាយុ ២៦ឆ្នាំ មានទីលំនៅភូមិព្រែករូង ឃុំដំរីពួក ស្រុកស្វាយអន្ទរ ខេត្តព្រៃវែង ៥-ឈ្មោះ ខេង សារ៉ាត់ ភេទស្រី អាយុ ៣៦ឆ្នាំ មានទីលំនៅភូមិត្បែងពក ឃុំស្រែក្នុង ស្រុកជុំគីរី ខេត្តកំពត ដោយមានការចូលរួមត្រួតពិនិត្យសុខភាព អនុវត្តនីតិវិធី ពីមន្រ្តីចត្តាឡីស័កប្រចាំមាត់ច្រក នូវវិធានការរបស់ក្រសួងសុខាភិបាលផងដែរ។ ដោយឡែកខាងភាគីថៃ នៅតែបន្តបិទច្រកមិនឲ្យអ្នកដំណើរ ចេញ-ចូល ចំណែកទំនិញទទួលបានការអនុញ្ញាត និងអ្នកបើកបររថយន្តចំនួន២នាក់ ដែលទទួលបានការអនុញ្ញាត និងបានការឆ្លងកាត់ត្រួតពិនិត្យ ដោយសមត្ថកិច្ចទាំងភាគី កម្ពុជា-ថៃ បានយ៉ាងត្រឹមត្រូវ៕ | 2020-08-01T08:48:16+07:00 | kbnnews.com | https://kbn.news/archives/174434 |
943aad9c-326e-49f6-8626-64fe48e338cc | សូមបង្កើនការប្រុងប្រយ័ត្ន ! ក្រសួងសុខាភិបាល បានប្រកាសថា ពេលនេះជំងឺគ្រុនឈីកបានរាលដាលដល់ខេត្តចំនួន១២ហើយ | ក្រសួងសុខាភិបាល បានអំពាវនាវឱ្យប្រជាពលរដ្ឋកម្ចាត់ជម្រកមូសខ្លា និងអនុវត្តន៍នូវវិធានការចាំបាច់មួយចំនួនទៀត ដើម្បីការពារជំងឺគ្រុនឈីក ដែលបាននិងកំពុងរាតត្បាតលើខេត្តចំនួន១២។ លោកស្រី ឱ វណ្ណឌីន រដ្ឋលេខាធិការ និងជាអ្នកនាំពាក្យរបស់ក្រសួងសុខាភិបាល បានឱ្យដឹងតាមរយៈសេចក្តីប្រកាសព័ត៌មាននាព្រឹកថ្ងៃទី០១ ខែសីហា ឆ្នាំ២០២០នេះថា មកដល់ត្រឹមថ្ងៃទី៣១ ខែកក្កដា ឆ្នាំ២០២០ ជំងឺគ្រុនឈីកបានកើតចំនួន ១,០២០ករណី ក្នុងនោះ ស្ត្រីមានចំនួន ៥៦២នាក់ ស្មើនឹង ៥៥ភាគរយ។ ក្នុងនោះចំនួនករណីជាង ៨០ភាគរយ គឺកើតមានក្នុងខេត្តចំនួន៤៖ ខេត្តសៀមរាប បន្ទាយមានជ័យ ព្រះវិហារ និងកំពង់ចាម។ លោកស្រីរដ្ឋលេខាធិការ បានឱ្យដឹងដែរថា បច្ចុប្បន្នខេត្តដែលមានករណីគ្រុនឈីកមានចំនួន១២ហើយរួមមាន៖ ខេត្តសៀមរាប បន្ទាយមានជ័យ ព្រះវិហារ កំពង់ចាម ឧត្តរមានជ័យ ត្បូងឃ្មុំ តាកែវ កំពត ព្រះសីហនុ ពោធិ៍សាត់ ស្ទឹងត្រែង និងប៉ៃលិន។ លោកស្រី ឱ វណ្ណឌីន បានដកស្រង់ប្រសាសន៍របស់លោកសាស្ត្រាចារ្យ ម៉ម ប៊ុនហេង រដ្ឋមន្ត្រីក្រសួងសុខាភិបាល មកបញ្ជាក់ថា ការទប់ស្កាត់ និង ការការពារជំងឺគ្រុនឈឺក (CHIK) នេះ គឺវាដូចនិងជំងឺគ្រុនឈាមដែរ ដោយផ្អែកទៅលើការការពារកុំឱ្យមូសខ្លាញីខាំ តាមរយៈការលុបបំបាត់វត្ថុដក់ទឹក ដែលជាជម្រកនៃការកកើតសត្វមូសនេះ។ ម៖ អាណាព្យាបាល មាតាបិតា កុមារាកុមារី គ្រប់រូបរួមទាំងអាជ្ញាធរមូលដ្ឋាន ត្រូវសកម្ម ចូលរួមកម្ចាត់ដង្កូវទឹកនៅតាមទីកន្លែងដែលមានទឹកដក់ ដែលទុកចោលមិនប្រើប្រាស់ ដូចជាសំបក កង់ឡាន ម៉ូតូ សំបកដប កំប៉ុង ត្រឡោកដូង ចានបាយសម្លជ័រ កំប៉ុងកាហ្វេជ្រ ត្រូវកប់ ឬ ដុត ឬ កម្ទេចចោល ឬ ទុកដាក់ឱ្យមាន របៀប ដើម្បីកុំឱ្យមានទឹកដក់។ ត្រូវប្រកាន់ខ្ជាប់នូវទម្លាប់រស់នៅស្អាត ធ្វើអនាម័យផ្ទះសម្បែង ផ្ទះមានពន្លឺចេញចូល ទុកដាក់របស់របរ សំលៀកបំពាក់ក្នុងក្រៅផ្ទះឱ្យមានសណ្ដាប់ធ្នាប់ លុបបំបាត់ព្រៃស៊ុបទ្រុបជុំវិញផ្ទះ ដើម្បីកាត់ បន្ថយជម្រកសត្វមូសមកតោងជ្រកទុំជិតខ្លួនយើង ហើយដែលអាចងាយនឹងខាំយើង។ អំឡុងពេលថ្ងៃ គឺចាំបាច់ ត្រូវស្លៀកសំលៀកបំពាក់មានដៃវែងជើងវែង សម្រាន្តក្នុងមុងជាប្រចាំ ទាំងថ្ងៃទាំងយប់ និងមិនត្រូវអង្គុយលេងនៅ ជិតទីកន្លែងងងឹតៗនោះទេ។ ករណីមានរោគសញ្ញាក្ដៅខ្លួនខ្លាំងភ្លាមៗ ត្រូវប្រញាប់នាំអ្នកជំងឺទៅរកសេវាពិនិត្យ និង ព្យាបាលរបស់រដ្ឋ (សេវាសាធារណៈ) ដូចជាមណ្ឌលសុខភាព និងមន្ទីរពេទ្យ ដែលនៅជិតបំផុត ហើយ សូមកុំ សាកល្បងព្យាបាលអ្នកជំងឺគ្រុនក្តៅខ្លាំងភ្លាមៗនេះដោយខ្លួនឯង ឬពន្យារពេលតាមដានព្យាបាលជំងឺក្នុងសេវាឯក ជនដែលគ្មានសមត្ថភាពផ្នែកជំងឺគ្រុនឈាមនេះឱ្យសោះ។ គ្រប់មន្ទីរសុខាភិបាលរាជធានី-ខេត្តទាំង២៥ ត្រូវចាត់ចែងការផ្តល់សេវា និងកន្លែង សម្រាកព្យាបាលជំងឺគ្រុនឈីក នៅក្នុងមន្ទីរពេទ្យឱ្យបានល្អ និងត្រូវបញ្ជូនអ្នកជំងឺទៅមន្ទីរពេទ្យផ្សេងទៀត ក្នុង ករណី ដែលមានអ្នកជំងឺច្រើនហួសសមត្ថភាពនៅក្នុងមន្ទីរពេទ្យណាមួយ ដោយមិនទុកឱ្យមានការយឺតយ៉ាវក្នុង ការទទួលបាននូវសេវាពិនិត្យ និងព្យាបាលឡើយ។ គ្រប់មន្ទីរសុខាភិបាលរាធានី-ខេត្តទាំង២៥ ជំរុញដោយមានកិច្ចសហការ ជាមួយផ្នែក ពាក់ព័ន្ធទាំងអស់ និងអង្គការដៃគូអភិវឌ្ឍន៍នៅក្នុងសមត្ថកិច្ចរបស់ខ្លួន ដើម្បីពិនិត្យ និងដាក់ចេញនូវវិធានការនានា ព្រមទាំងជុំរុញធ្វើការផ្សព្វផ្សាយសារអប់រំសុខភាពទប់ស្កាត់ការរាតត្បាតជំងឺគ្រុនឈឺក និងចលនាំឱ្យមានការ គាំទ្រ ចូលរួមយ៉ាងសកម្ម និងទូលំទូលាយក្នុងការប្រយុទ្ធនឹងជំងឺនេះនៅក្នុងសហគមន៍។ ទន្ទឹមនឹងនោះ លោកសាស្ត្រាចារ្យ ម៉ម ប៊ុនហេង បានអំពាវនាវដល់ស្ថាប័ន ក្រសួង មន្ទីរ ឬអង្គភាពពាក់ព័ន្ធ អង្គការសុខភាពពិភពលោក អង្គការមិនមែនរដ្ឋាភិបាល សហគមន៍ជាតិ និងអន្តរ ជាតិទាំងអស់ ចូលរួមជួយអន្តរាគមន៍ និងសហការពេញលេញ ព្រមទាំងបន្តជួយឧបត្ថម្ភគាំទ្រ ក្នុងការចូលរួមជាមួយកម្មវិធីជាតិប្រយុទ្ធនឹងជំងឺគ្រុនឈាម នៃមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ និង បាណកសាស្ត្រ របស់ក្រសួងសុខាភិបាល ក៏ដូចជាជួយដល់មន្ទីរសុខាភិបាលរាជធានី-ខេត្ត ដើម្បីទប់ស្កាត់ការចម្លងជំងឺគ្រុនឈើក នៅតាមសហគមន៍ដែលកំពុងតែផ្ទុះឡើងនេះ ឱ្យកាន់តែមានប្រសិទ្ធភាពខ្ពស់ ដើម្បីចៀសផុតពីការរាតត្បាតពីកន្លែងមួយទៅកន្លែងមួយទៀត៕ | 2020-08-01T08:30:17+07:00 | kbnnews.com | https://kbn.news/archives/174428 |
e9ade0a2-449e-445e-a27c-7d7f4a1bd3df | ព្រឹកនេះក្រសួងសុខាភិបាល ប្រកាសរកឃើញករណីឆ្លងកូវីដ-១៩ ចំនួន៥នាក់ ថ្មីទៀត | ក្រសួងសុខាភិបាល នៅថ្ងៃទី០១ ខែសីហា ឆ្នាំ២០២០នេះ បានចេញសេចក្ដីប្រកាសព័ត៌មាន ស្ដីពីករណីវិជ្ជមានវីរុសកូវីដ-១៩ ថ្មី០៥នាក់បន្ថែមទៀត ដែលសុទ្ធសឹងជាករណីនាំចូល។ សេចក្តីប្រកាសព័ត៌មានរបស់ក្រសួងសុខាភិបាល បានបញ្ជាក់ថា អ្នករកឃើញឆ្លងជំងឺកូវីដ១៩ថ្មីនេះ មានម្នាក់ជាបុរសជនជាតិឥណ្ឌូនេស៊ី និង៤នាក់ទៀតជាបុរសជនជាតិខ្មែរ ដែលត្រឡប់មកពីប្រទេសប៉ាគីស្ថាន។ សូមជម្រាបថា គិតត្រឹមម៉ោង០៧៖០០ព្រឹក ថ្ងៃទី០១ ខែសីហា ឆ្នាំ២០២០ នៅកម្ពុជាបានរកឃើញអ្នកឆ្លងជំងឺកូវីដ១៩ សរុប២៣៩នាក់ (ស្ត្រី៤៦នាក់ និងបុរស ១៩៣នាក់) ក្នុងនោះចំនួនអ្នកព្យាបាលជាសះស្បើយសរុបទូទាំងប្រទេស មានចំនួន១៦៤នាក់ (ស្រី៤២នាក់ និងបុរស១២២នាក់) និងអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប៧៣នាក់ និងអ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជា មាន២នាក់ ៕ | 2020-08-01T08:22:51+07:00 | kbnnews.com | https://kbn.news/archives/174422 |
f8daf7d1-89f1-4a5d-b451-d93ce46ecc6d | ពង្រឹងការគ្រប់គ្រង និងការត្រួតពិនិត្យការចេញចូលឆ្លងកាត់ព្រំដែនកម្ពុជាវៀតណាម ដើម្បីបង្ការ ទប់ស្កាត់ការឆ្លងរាតត្បាតនៃជំងឺ កូវីដ១៩ | ភ្នំពេញ៖ សម្តេចក្រឡាហោម ស ខេង ណែនាំឲ្យអភិបាលខេត្ត និងជាប្រធានគណៈបញ្ជាការឯកភាពខេត្តជាប់ព្រំដែនប្រទេស វៀតណាម ពង្រឹងការគ្រប់គ្រង និងត្រួតពិនិត្យការចេញចូលឆ្លងកាត់តាមព្រំដែន ដើម្បីបង្ការទប់ស្កាត់ការឆ្លងរាតត្បាត ជំងឺ កូវីដ-១៩ នៅកម្ពុជា។ បើតាមសម្តេចក្រឡាហោម ស ខេង ណែនាំឲ្យ អភិបាលខេត្ត និងជាប្រធានគណៈបញ្ជាការឯកភាព រដ្ឋបាលខេត្តជាប់ព្រំដែនជាមួយប្រទេសវៀតណាម ការពង្រឹងការគ្រប់គ្រង និងការត្រួតពិនិត្យការចេញចូលឆ្លងកាត់ព្រំដែន ដើម្បីបង្ការ ទប់ស្កាត់ ការឆ្លងរាតត្បាតនៃជំងឺកូវីដ១៩ នៅកម្ពុជា ដោយយោង ៖ សេចក្តីសម្រេចលេខ ២៩ សសរ ចុះថ្ងៃទី១៨ ខែមីនា ឆ្នាំ២០២០ របស់រាជរដ្ឋាភិបាលកម្ពុជាស្តីពីការបង្កើតគណៈកម្មការជាតិប្រយុទ្ធនឹងជំងឺកូវីដ១៩(covid-19)។ តបតាមកម្មវត្ថុ និងយោងខាងលើ សូមជម្រាបជូន ឯកឧត្តម ជ្រាបថា នាពេលថ្មីៗនេះនៅតំបន់ ខ្លះនៃប្រទេសវៀតណាមមានការឆ្លងរីករាលដាលនូវជំងឺកូដ១៩ ហើយអាជ្ញាធរវៀតណាមបាននិងកំពុងបាត់ វិធានការបិទការចេញចូលនៅតំបន់ដែលមានការឆ្លងជំងឺកូវីដ១៩នេះផងដែរ។ ក្នុងស្មារតីនេះ ដើម្បីចូលរួម សហការក្នុងការបង្ការ ទប់ស្កាត់កាឆ្លងរាតត្បាតជំងឺកូវីជ១៩នៅកម្ពុជា ខ្ញុំសូមណែនាំដល់ ឯកឧត្តម អភិបាល ខេត្ត និងជាប្រធានគណៈបញ្ជាការឯកភាពរដ្ឋបាលខេត្ត ត្រូវយកចិត្តទុកដាក់លើការងារដូចខាងក្រោម៖ ត្រូវណែនាំដល់សមត្ថកិច្ចប្រចាំច្រកទ្វារព្រំដែនឲ្យពង្រឹងការគ្រប់គ្រង និងការត្រួតពិនិត្យ មធ្យោបាយដឹកជញ្ជូន និងអ្នកដំណើរដែលដឹកជញ្ជូនទំនិញចេញចូលឆ្លងកាត់ព្រំដែនកម្ពុជា វៀតណាម ស្របតាមវិធានចត្តាឡីស័កដែលកំណត់ដោយក្រសួងសុខាភិបាលឲ្យបានហ្មត់ចត់បំផុត។ ត្រូវចាត់វិធានការឲ្យបានតឹងរឹង និងម៉ឺងម៉ាត់ ដើម្បីបង្ការ ទប់ស្កាត់កុំឲ្យមានការលួចឆ្លងដែន ដោយខុសច្បាប់ចេញចូលឆ្លងកាត់ព្រំដែនតាមច្រករបៀងនានាក្នុងភូមិសាស្ត្ររបស់ខ្លួន បន្តជំរុញការអប់រំណែនាំ និងផ្សព្វផ្សាយដល់សាធារណជន និងប្រជាពលរដ្ឋនៅក្នុងមូលដ្ឋាន របស់ខ្លួន ជាពិសេសប្រជាពលរដ្ឋរស់នៅតាមតំបន់ព្រំដែន ឲ្យបង្កើនការប្រុងប្រយ័ត្នការពារ ខ្លួនស្របតាមការណែនាំនានារបស់ក្រសួងសុខាភិបាល ដើម្បីកុំឲ្យមានវីរុសកូពីជ១៩ ឆ្លងមកលើបុគ្គល និងសហគមន៍មូលដ្ឋាននៅកម្ពុជា៕ | 2020-08-01T06:41:37+07:00 | cen.com.kh | https://cen.com.kh/archives/230087.html |
59d4ef6f-fc3a-46ce-9d7f-0ce05261644a | ក្រសួងសុខាភិបាល ស្នើអភិបាលខេត្តជាប់ព្រំដែនវៀតណាម បង្កើនការប្រុងប្រយ័ត្ន និងចាត់វិធានការទប់ស្កាត់ការឆ្លងជំងឺកូវីដ១៩ និងស្នើពលរដ្ឋកុំឱ្យទៅប្រទេសវៀតណាម (Video inside) | លោក ម៉ម ប៊ុនហេង រដ្ឋមន្ត្រីក្រសួងសុខាភិបាល និងជាប្រធានគណៈកម្មការអន្តរក្រសួងដើម្បីប្រយុទ្ធនឹងជំងឺកូវីដ១៩ បានស្នើទៅអភិបាលរាជធានី-ខេត្តទាំង២៥ ជាពិសេខខេត្តជាប់ព្រំដែនវៀតណាម ឱ្យបង្កើនការប្រុងប្រយ័ត្ន និងចាត់វិធានការចាំបាច់មួយចំនួន ដើម្បីបង្ការការឆ្លង និងរីករាលដាលជំងឺកូវីដ១៩ពីប្រទេសវៀតណាម។ លោករដ្ឋមន្ត្រី ក៏បានស្នើប្រជាពលរដ្ឋកុំឱ្យធ្វើដំណើរទៅប្រទេសវៀតណាម បើមិនមានការចាំបាច់ទេនោះ។ ក្នុងលិខិតជម្រាបជូនទៅអភិបាលរាជធានី ខេត្តនៅថ្ងៃទី៣១ ខែកក្កដា ឆ្នាំ២០២០នេះ លោករដ្ឋមន្ត្រី ម៉ម ប៊ុនហេង បានធ្វើការកត់សម្គាល់ថា នៅពេលថ្មីៗនេះ ប្រទេសវៀតណាម កំពុងកើតមានជំងឺកូវីដ១៩ នៅក្នុងសហគមន៍ដោយផ្តើមចេញពីក្រុងដាណាង និងបានរាលដាលដល់ភាគកណ្ដាលនៃប្រទេសវៀតណាម ទីក្រុងហូជីមិញ និងទីក្រុងហាណូយ។ ជាមួយគ្នានោះស្ថានភាពនៃការចម្លងនៅលើពិភពលោក និងក្នុងតំបន់ក៏ មិនទាន់មានការធូរស្បើយ ដោយសារនៅតែមានកំណើននៃការចម្លងវីរុសកូវីដ-១៩ និងការស្លាប់ដោយសារជំងឺនេះនៅឡើយ។ អាជ្ញាធរពាក់ព័ន្ធទាំងអស់ជាពិសេសបណ្ដាខេត្តដែលមានព្រំដែនជាមួយប្រទេសវៀតណាម ត្រូវបង្កើនសកម្មភាពត្រួត ពិនិត្យលើអ្នកដំណើរចេញ-ចូលតាមច្រកព្រំដែន ឱ្យបានហ្មត់ចត់ ដោយអនុវត្តទៅតាមសេចក្ដីណែនាំរបស់រាជរដ្ឋាភិបាល និង ក្រសួងសុខាភិបាល ជាពិសេសត្រូវត្រួតពិនិត្យសុខភាព និងធ្វើតេស្តរកវីរុសកូវីដ-១៩ សម្រាប់សិស្ស និងនិស្សិត ដែល ត្រឡប់មកពីប្រទេសវៀតណាម និងអ្នកដំណើរដែលសង្ស័យទាំងអស់កុំឱ្យមានការធ្វេសប្រហែសឡើយ។ ចុះពិនិត្យតាមដាន ឬយកវត្ថុសំណាក និងរាយការណ៍មកទូរសព្ទទាន់ហេតុការណ៍ នូវរាល់ករណីសង្ស័យឆ្លងវីរុសកូវីដ-១៩ ឬ ករណីគ្រុនក្តៅ ឬគ្រុនផ្តាសាយដែលកើតមានជាក្រុម ឬអ្នកមានបញ្ហាផ្លូវដង្ហើមជាដើម។ អាជ្ញាធរ ខេត្ត ស្រុក ក្រុង ខណ្ឌ រដ្ឋបាលឃុំ/សង្កាត់ ត្រូវ ចាត់តាំងកម្លាំងគ្រប់គ្រង ឃ្លាំមើល និងធ្វើការណែនាំការអនុវត្តឱ្យ បានខ្ជាប់ខ្ជួននូវវិធានការការពារការចម្លងជំងឺកូវីដ-១៩ ព្រមទាំងជំរុញលើកទឹកចិត្តប្រជាជនក្នុងដែនសមត្ថកិច្ចទទួល ខុសត្រូវរបស់ខ្លួន ឱ្យស្របតាមរបត់នៃ «ការរស់នៅធម្មតា តាមបែបគន្លងថ្មី ក្នុងបរិបទប្រយុទ្ធនឹងជំងឺកូដ-១៩» ដោយប្រកាន់យកនូវការអនុវត្ត អនាម័យដៃស្អាត (លាងដៃឱ្យញឹកញាប់) ពាក់ម៉ាស់ (ក្នុងករណីចាំបាច់) ប្រើក្រមា ឬក្រដាសជូតមាត់ ខ្ទប់មាត់ពេលមានក្អក កណ្ដាស់ បន្តអនុវត្តគម្លាតសុវត្តិភាពសង្គម និងសុវត្ថិភាពបុគ្គលលើសពី មួយម៉ែត្រកន្លះជាចាំបាច់។ មិនត្រូវប្រមូលផ្តុំគ្នាច្រើន ឬបង្កសភាពកុះករ ចៀសវាងការធ្វើដំណើរទៅកន្លែងដែលមានមនុស្សច្រើនពេក ហើយត្រូវប្រើ ប្រាស់ម៉ាស់ជាប់ជានិច្ចរាល់ពេលធ្វើដំណើរ។ ម្ចាស់អាហារដ្ឋាន ភោជនីយដ្ឋាន សណ្ឋាគារ ឬផ្ទះសំណាក់ ព្រមទាំងកន្លែងកម្សាន្តនានា ត្រូវអនុវត្តវិធានការការពារតាមការ ណែនាំរបស់ក្រសួងសុខាភិបាល ដែលបានផ្សព្វផ្សាយជារឿយៗ និងត្រូវធានាថាកន្លែងរបស់ខ្លួនមិនមែនជាទីតាំងបង្កឡើងនូវ ការចម្លងវីរុសកូវីដ-១៩ ឡើយ។ រាយការណ៍មកក្រសួងសុខាភិបាលឱ្យបានជាប់ជាប្រចាំនូវរាល់ករណីសង្ស័យ ឬរកឃើញភាពអសកម្មណាមួយដែល អាចជាមូលហេតុនៃការចម្លងវីរុសកូវីដ-១៩។ ត្រូវបន្តអប់រំសុខភាព និងវិធានការ បង្ការការចម្លងវីរុសកូវីដ-១៩ ដល់បងប្អូនប្រជាពលរដ្ឋនៅតាមភូមិ ឃុំ ស្រុក ខេត្ត ក្នុងដែន សមត្ថកិច្ចរបស់ខ្លួនឱ្យបានទូលំទូលាយ និងជាប់ជាប្រចាំ។ លោករដ្ឋមន្ត្រី ម៉ម ប៊ុនហេង ក៏បានការណែនាំដល់ប្រជាពលរដ្ឋទាំងអស់ឱ្យផ្អាក ឬពន្យារការធ្វើដំណើរទៅប្រទេសវៀតណាម។ ជាពិសេសទៅតំបន់ដែលមានការរាតត្បាតនូវជំងឺកូវីដ-១៩នេះ បើមិនចាំបាច់ និងសូមអនុវត្តតាមសេចក្ដីណែនាំរបស់រាជរដ្ឋាភិបាល និងវិធានការណែនាំរបស់ក្រសួងសុខាភិបាលនានាដែលបានដាក់ចេញដើម្បី បង្ការការឆ្លងជំងឺកូវីដ-១៩នេះ។ សូមបញ្ជាក់ថា បន្ទាប់ពីស្ងប់ស្ងាត់អស់រយៈប្រមាណជា៣ខែ ប្រទេសវៀតណាមបានផ្ទុះការឆ្លងជំងឺកូវីដ១៩ជាថ្មី នាពេលថ្មីៗនេះ ដោយផ្តើមចេញពីទីក្រុងដាណាង ដែលជាទីក្រុងទេសចរណ៍ដ៏ល្បីរបស់ខ្លួន។ អាជ្ញាធរវៀតណាម បាននិងកំពុងដាក់ចេញវិធានការបន្ទាន់ជាច្រើន ដើម្បីទប់ស្កាត់ការរីករាលដាលជំងឺនេះ។ របាយការណ៍បានបង្ហាញថា មកដល់ពេលនេះប្រទេសវៀតណាម មានអ្នកឆ្លងជំងឺកូវីដ១៩ សរុប៥៤៥នាក់ ក្នុងនោះមានអ្នកឆ្លងថ្មីប្រមាណ ៣៦នាក់។ ប្រទេសវៀតណាម ក៏ត្រូវបានរាយការណ៍មានករណីអ្នកស្លាប់ម្នាក់ជាលើកដំបូងដោយសារជំងឺកូវីដ១៩ នៅថ្ងៃនេះផង។ របាយការណ៍បានឱ្យដឹងដែរថា ក្នុងចំណោមអ្នកឆ្លង៥៤៥នាក់នេះ ព្យាបាលជាសះស្បើយ ៣៧៣នាក់ ហើយ១៧១នាក់កំពុងសម្រាកព្យាបាលនៅឡើយ៕ | 2020-08-01T02:24:00+07:00 | freshnewsasia.com | https://m.freshnewsasia.com/index.php/en/localnews/166834-2020-07-31-12-24-39.html |
560a270c-47a4-4bac-82c5-965191886d14 | ការងារអាទិភាពចំនួន៥ ដែលអាកាសចរស៊ីវិលកម្ពុជា ត្រូវអនុវត្តន៍ដើម្បីស្តារមុខមាត់ឡើងវិញ ក្រោយបញ្ចប់វិបត្តិជំងឺកូវីដ១៩ | បើតាមការបញ្ជាក់របស់ លោក ស៊ីន ចាន់សិរីវុត្ថា អគ្គនាយករងបច្ចេកទេស និងជាអ្នកនាំពាក្យអាកាសចរស៊ីវិល បានឲ្យដឹងថា រដ្ឋលេខាធិការអាកាសចរស៊ីវិលកម្ពុជា បានដាក់ចេញនូវការងារអាទិភាពចំនួន៥ សម្រាប់អនុវត្តន៍ ដើម្បីស្តារមុខមាត់វិស័យអាកាសចរណ៍កម្ពុជាឡើងវិញ ក្រោយបញ្ចប់វិបត្តិជំងឺកូវីដ១៩។ ថ្លែងប្រាប់បណ្តាញព័ត៌មាន Fresh News នៅថ្ងៃទី៣១ ខែកក្កដា ឆ្នាំ២០២០នេះ លោក ស៊ីន ចាន់សិរីវុត្ថា ការងារអាទិភាពទាំង៥នោះរួមមាន៖ ១៖ ជាទស្សនទាន និងទិសដៅ ក្រោយពេលស្ថានការណ៍កូវីដ-១៩ ត្រូវគ្រប់គ្រងបាន និងបញ្ចប់នោះ រដ្ឋលេខាធិការដ្ឋានអាកាសចរស៊ីវិល មានវិធានការសំខាន់ៗ ក្នុងការស្ដារឡើងវិញនូវវិស័យដឹកជញ្ជូនតាមផ្លូវអាកាសកម្ពុជា ដូចជាការជំរុញ និងពង្រឹងការអភិវឌ្ឍន៍ ហេដ្ឋារចនាសម្ព័ន្ធអាកាសយានដ្ឋាន, ការពង្រឹង សុវត្ថិភាពតាមបទដ្ឋានគាំពារជំងឺកូវីដ-១៩, ការពង្រឹង និងពង្រីកកិច្ចសហប្រតិបត្តិភាពជាដៃគូបន្ថែមទៀត ក្នុងការធ្វើយ៉ាងណាឱ្យមានការទាក់ទាញ ការវិនិយោគបន្ថែម លើវិស័យដឹកជញ្ជូនតាមផ្លូវអាកាស ដើម្បី ជំរុញឱ្យមានកំណើនសេដ្ឋកិច្ច ស្របទៅតាមគោលនយោបាយពិពិធកម្មសេដ្ឋកិច្ច និងការបើកចំហរជើងមេឃរបស់រាជរដ្ឋាភិបាល។ ២៖ ខិតខំពង្រឹង និងអនុវត្តនូវវិធានការបង្ការថ្មីៗ ដែលបានណែនាំ និងដាក់ចេញដោយអង្គការអាកាស ចរស៊ីវិលអន្តរជាតិ (ICAO) ក៏ដូចបានដាក់ចេញដោយរាជរដ្ឋាភិបាល និងក្រសួងសុខាភិបាល ដោយសហការសម្របសម្រួលជាមួយក្រសួង ស្ថាប័ន និងសមត្ថកិច្ចពាក់ព័ន្ធ។ ៣៖ ក្រៅពីវិធានការដែលបានដាក់ចេញ ដោយរាជរដ្ឋាភិបាល និងក្រសួងសុខាភិបាល ក្នុងកម្រិតបច្ចេកទេស រដ្ឋលេខាធិការដ្ឋានអាកាសចរស៊ីវិល ក៏បានដាក់ចេញនូវការណែនាំ (Guidance /Advice/ Notification) សេចក្ដីប្រកាសផ្នែកសុវត្ថិភាព (Safety information Bulletin/ Directive) ដល់សហគ្រាសឧស្សាហកម្ម អាកាសចរស៊ីវិល។ ៤៖ ពិនិត្យ វិភាគ និងតាមដានស្ថានភាពវិវត្តថ្មីៗ នៅក្នុងតំនបន់ ក៏ដូចជានៅក្នុងពិភពលោក ដើម្បីឈានទៅកំណត់បានហានិភ័យ ឈានទៅរកការសម្របសម្រួល ក្នុងការបើកជើងហោះហើរក្នុងស្រុក ឬអន្តរជាតិជាបណ្ដើរៗ បន្ទាប់ពីមានភ្លើងខៀវពីរាជរដ្ឋាភិបាល និងដោយមានកិច្ចសហការពិគ្រោះយោបល់ជាមួយក្រសួងសុខាភិបាល។ ៥៖ ពិនិត្យ ធ្វើបច្ចុប្បន្នភាពឡើងវិញនូវវិធានការ និងសេចក្ដីណែនាំដែលបានដាក់ចុះ ដោយអង្គការអាកាសចរស៊ីវិលអន្តរជាតិ (ICAO) ដើម្បីធានាបាននូវការការពារការរីករាលដាលនៃជំងឺកូវីដ១៩ផង និងអាចធានាសុវត្ថិភាព សន្តិសុខក្នុងការហោះហើរផង។ អ្នកនាំពាក្យរូបនេះបានបន្តថា បើនិយាយពីចំណុចជាអាទិភាព ដែលត្រូវស្តារឡើងវិញនោះ គឺការជំរុញឱ្យមានការបើកជើងហោះហើរ ជាប្រក្រតីឡើងវិញបន្តិចម្ដងៗ និងការពង្រឹងការអនុវត្តន៍បទដ្ឋានសុវត្ថិភាព គាំពារវីរូសកូវីដ-១៩ សម្រាប់ការធានាបាននូវការបើកឱ្យមានដំណើរការឡើងវិញ នូវក្រុមហ៊ុនអាកាសចរណ៍ទាំងអស់ អាចនិយាយបានថា គឺជាការត្រៀមខ្លួន ឱ្យរួចរាល់ជាមុនក្នុងការបើកជើងហោះហើរជាប្រក្រតី ។ លោកបន្តថា ក្រៅពីនេះ អាកាសចរណ៍ស៊ីវិល ក៏នឹងធ្វើយ៉ាងណាឱ្យមានសកម្មភាព ការតភ្ជាប់តាមផ្លូវអាកាសឡើងវិញ ឱ្យបានឆាប់តាមដែលអាចធ្វើទៅបាន ដោយគោរពបាននូវភាពអនុលោម នៃវិធានការសុខភាពសាធារណៈ និងការកសាងទំនុកចិត្តដល់អ្នកធ្វើដំណើរតាមផ្លូវអាកាសឡើងវិញ ដោយធានាបាននូវវិធានការសុខភាព សន្តិសុខ និងសុវត្ថិភាព៕ | 2020-07-31T23:46:00+07:00 | freshnewsasia.com | https://m.freshnewsasia.com/index.php/en/localnews/166824-2020-07-31-09-46-56.html |
e27d0a8c-ffac-443d-a448-4871fb9b3478 | BREAKING: ទីបំផុតវៀតណាមរាយការណ៍ ពីមនុស្សស្លាប់ម្នាក់ដំបូង ដោយសារជំងឺ COVID-19 (Video inside) | នៅរសៀលថ្ងៃសុក្រ ទី៣១ ខែកក្កដា ឆ្នាំ២០២០ នេះតែម្តង អាជ្ញាធរសុខាភិបាលវៀតណាម បានរាយការណ៍ពីករណីស្លាប់ដំបូង ដោយសារជំងឺរាតត្បាតសកល COVID-19 ទៅលើបុរសវ័យចំណាស់ម្នាក់ រស់នៅទីក្រុងដាណាង (Da Nang) ដែលកំពុងស្ថិតក្នុងការបិទទ្វារ ខណៈវីរុសកូរ៉ូណា បានផ្ទុះឡើងសាជាថ្មីនៅតំបន់នោះ។ នេះបើតាមការចេញផ្សាយ ដោយទីភ្នាក់ងារព័ត៌មាន Reuters។ បើតាមអាជ្ញាធរសុខាភិបាលវៀតណាម បុរសខាងលើនេះមានវ័យ ៧០ឆ្នាំ បានបាត់បង់ជីវិតកាលពីព្រឹកថ្ងៃសុក្រនេះ។ នៅក្នុងរបាយការណ៍ប្រចាំថ្ងៃសុក្រ ទី៣១ ខែកក្កដានេះ អាជ្ញាធរសុខាភិបាលវៀតណាម បានបញ្ជាក់ពីការរកឃើញករណីឆ្លង COVID-19 ថ្មីៗចំនួន ៤៥នាក់ទៀត ដែលភាគច្រើនកើតឡើងនៅទីក្រុងដាណាង (Da Nang) ភាគកណ្តាលនៃប្រទេស ហើយនេះជាករណីឆ្លងខ្ពស់បំផុតប្រចាំថ្ងៃ គិតចាប់តាំងពីការផ្ទុះឡើងដំបូង កាលពីចុងខែមករាកន្លងមក។ មន្ត្រីសុខាភិបាលបានឲ្យដឹងថា គិតចាប់តាំងពីការផ្ទុះឡើងវិញ កាលពីថ្ងៃសៅរ៍សប្តាហ៍មុន ករណីឆ្លងថ្មីបានកើនឡើងដល់ ៩៣ករណី ហើយបច្ចុប្បន្ននេះ ប្រទេសវៀតណាមមានករណីឆ្លង COVID-19 សរុបចំនួន ៥០៩ករណី ក្នុងនោះស្លាប់ម្នាក់ និងជាសះស្បើយ ៣៧៣នាក់។ រដ្ឋធានីហាណូយ បានធ្វើតេស្តលើមនុស្សចំនួន ២១,០៦៣នាក់ ដែលទើបតែវិលត្រឡប់មកពីទីក្រុងដាណាងវិញ។ ចំណែកឯទីក្រុងហូជីមិញ កាលពីថ្ងៃព្រហស្បតិ៍ម្សិលមិញ បានសម្រេចបិទកន្លែងកម្សាន្ត និងហាមឃាត់ការជួបជុំនៅតាមទីប្រជុំជន បន្ទាប់ពីបានរកឃើញករណីឆ្លង COVID-19 ចំនួន ០២ករណី ក្នុងចំណោមមនុស្ស ១៨,០០០នាក់ ដែលធ្លាប់បានធ្វើដំណើរទៅទីក្រុងដាណាង។ គួរបញ្ជាក់ថា អាជ្ញាធរវៀតណាមបានផ្ញើសារជាអក្សរ ទៅគ្រប់ទូរស័ព្ទរបស់ប្រជាជន ៩៥លាននាក់នៅទូទាំងប្រទេស នឹងបានជម្រុញឲ្យអ្នកដែលធ្លាប់ធ្វើដំណើរទៅ ទីក្រុងដាណាង ត្រូវរាយការណ៍ទៅកាន់អាជ្ញាធរជាបន្ទាន់ ខណៈដែលរលកថ្មីនៃការចម្លងនេះ បានរីករាលដាលដល់ទីក្រុង និងខេត្តចំនួន ០៦ របស់ប្រទេសវៀតណាមក្នុងរយៈពេល ០៦ថ្ងៃប៉ុណ្ណោះ៕ | 2020-07-31T22:13:00+07:00 | freshnewsasia.com | https://m.freshnewsasia.com/index.php/en/internationalnews/166802-2020-07-31-08-13-54.html |
f36a18db-1fa2-4458-b37b-6c7c142e1c0b | BREAKING: រាជរដ្ឋាភិបាលកម្ពុជា ចេញសេចក្ដីប្រកាសព័ត៌មានអំពីវិធានការបន្ថែម ដើម្បីបន្តគ្រប់គ្រងផលប៉ះពាល់នៃសេដ្ឋកិច្ចជាតិ និងការស្ដារជំរុញកំណើន ក្រោយពីវិបត្តិនៃជំងឺកូវីដ-១៩ (Video inside) | រាជរដ្ឋាភិបាលកម្ពុជា នៅថ្ងៃទី៣១ ខែកក្កដា ឆ្នាំ២០២០នេះ បានចេញសេចក្ដីប្រកាសព័ត៌មាន ស្ដីពីសេចក្ដីណែនាំអំពីវិធានការបន្ថែម ដើម្បីបន្តគ្រប់គ្រងផលប៉ះពាល់លើវិស័យសំខាន់ៗនៃសេដ្ឋកិច្ចជាតិ នៅក្នុងបរិការណ៍នៃវិបត្តិ និងការស្ដារ និងជំរុញកំណើនសេដ្ឋកិច្ចកម្ពុជា ក្រោយពីវិបត្តិនៃជំងឺកូវីដ-១៩ (ជុំទី៥)។ សេចក្តីប្រកាសព័ត៌មានរបស់រាជរដ្ឋាភិបាលកម្ពុជា ដែលបណ្តាញព័ត៌មាន Fresh News ទើបទទួលបាននៅថ្ងៃទី៣១ ខែកក្កដានេះបានបញ្ជាក់ថា នៅក្នុងអំឡុងពេលដែលជំងឺកូវីដ-១៩ នៅបន្តមានវត្តមាន និងបង្កនូវផលប៉ះពាល់, ដោយស្ថិតក្នុងស្មារតីបុរេសកម្ម គួបផ្សំនឹងកិច្ចសហការ និងការចូលរួមចំណែកយ៉ាងសកម្មពីសំណាក់ប្រជាជន និងវិស័យឯកជន រាជរដ្ឋាភិបាលបានដាក់ចេញនូវវិធានការចំនួន ៤ ជុំ ជាបន្តបន្ទាប់ ដើម្បីជួយរក្សាលំនឹងអាជីវកម្ម-ធុរកិច្ច ក្នុងវិស័យដែលទទួលរងផលប៉ះពាល់ធ្ងន់ធ្ងរ ។ គិតមកដល់ពេលនេះ, កម្ពុជាបានសម្រេចនូវលទ្ធផលវិជ្ជមានគួរជាទីកត់សម្គាល់ ។ ជាក់ស្តែង, ប្រជាជនទូទៅ ក៏ដូចជាធុរជន បាននិងកំពុងផ្លាស់ប្តូរទម្លាប់ និងឥរិយាបទសម្រាប់ជីវភាពរស់នៅប្រចាំថ្ងៃ ក្នុងបរិបទនៃជំងឺកូវីដ-១៩ ហើយសម្រេចចិត្តធ្វើដំណើរកម្សាន្តជាលក្ខណៈគ្រួសារ នៅតាមបណ្ដាខេត្ត-ក្រុងនានានៅទូទាំងប្រទេស និងចាប់ផ្តើមប្រកបរបរចិញ្ចឹមជីវិត និងបំពេញសកម្មភាពអាជីវកម្ម-ធុរកិច្ចជាបណ្តើរៗឡើងវិញ ។ ទោះជាយ៉ាងនេះក្ដី, វិស័យដែលទទួលរងផលប៉ះពាល់ធ្ងន់ធ្ងរ ដែលរួមមាន៖ វិស័យកាត់ដេរ-វាយនភណ្ឌ, វិស័យទេសចរណ៍ និងវិស័យអាកាសចរណ៍ជាដើម នៅតែមិនទាន់អាចងើប និងរក្សាលំនឹងឡើងវិញបានពេញលេញនៅឡើយទេ ។ ជាមួយគ្នានេះដែរ, គ្រួសារក្រីក្រ និងងាយរងគ្រោះមួយចំនួនធំក៏កំពុងបន្តប្រឈមនឹងបញ្ហាលំបាកផ្សេងៗក្នុងជីវភាពរស់នៅប្រចាំថ្ងៃ ។ ក្នុងបរិការណ៍នេះ, ដោយពិនិត្យលើទិដ្ឋភាពនៃការវិវឌ្ឍនៃស្ថានភាពសេដ្ឋកិច្ច, ពាណិជ្ជកម្ម និងសង្គម, ទាំងក្នុងក្របខ័ណ្ឌសកលលោក, តំបន់ និងក្នុងប្រទេស, រាជរដ្ឋាភិបាលសម្រេចដាក់ចេញនូវវិធានការបន្ថែមសម្រាប់ជុំទី ៥ ក្នុងគោលបំណង (១). បន្តជួយស្ដារ និងជំរុញលទ្ធភាពអាជីវកម្ម-ធុរកិច្ច ឱ្យងើបឡើងវិញ ដើម្បីចូលរួមជំរុញកំណើនសេដ្ឋកិច្ចនៅក្នុងបរិការណ៍ក្រោយវិបត្តិនៃជំងឺកូវីដ-១៩ និង (២). បន្តជួយសម្រាលបន្ទុកជីវភាពប្រចាំថ្ងៃរបស់គ្រួសារក្រីក្រ និងងាយរងគ្រោះតាមរយៈកម្មវិធីឧបត្ថម្ភសាច់ប្រាក់។ វិធានការជុំទី ៥ ដែលត្រូវបានរៀបចំឡើង ដោយមានការពិគ្រោះយោបល់ជាមួយគ្រប់អង្គពាក់ព័ន្ធ រួមមាន ដូចខាងក្រោម ១៖ វិធានការបន្តជួយវិស័យកាត់ដេរ-វាយនភណ្ឌ, ស្បែកជើង, ផលិតផលធ្វើដំណើរ, កាបូប និងវិស័យទេសចរណ៍, ២៖ វិធានការបន្តជួយវិស័យអាកាសចរណ៍ ដោយបន្តលើកលែងការបង់ពន្ធអប្បបរមា (Minimum Tax) សម្រាប់រយៈពេល ០២ ខែបន្តទៀត ចាប់ពីខែ សីហា ដល់ខែ កញ្ញា ឆ្នាំ ២០២០ ជូនដល់ក្រុមហ៊ុនអាកាសចរណ៍ ដែលបានចុះបញ្ជីនៅកម្ពុជា និង ៣៖បន្តអនុវត្តកម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងងាយរងគ្រោះ ក្នុងអំឡុងពេលជំងឺកូវីដ-១៩ សម្រាប់រយៈពេល ០២ ខែទៀត គឺខែ សីហា និងខែ កញ្ញា ឆ្នាំ ២០២០៕ | 2020-07-31T18:56:00+07:00 | freshnewsasia.com | https://m.freshnewsasia.com/index.php/en/localnews/166778-2020-07-31-04-56-55.html |
58c75019-013f-45a1-b750-179d58cc1f71 | វេជ្ជបណ្ឌិត ហ៊រ សុវណ្ណា រត់បាត់ , មានជំងឺរលាកក្រពះ ទៅឲ្យវេជ្ជបណ្ឌិត ពិនិត្យសុខភាព ហើយចេញថ្នាំឲ្យយកទៅលេបនៅផ្ទះ ចំនួន៧ថ្ងៃ ជនរងគ្រោះប្រកាច់ស្លាប់ | ខេត្តស្វាយរៀង ៖ បុរសម្នាក់បានស្លាប់ ក្រោយពីបានលេបថ្នាំដែល វេជ្ជបណ្ឌិតបានផ្សំឱ្យគាត់យកទៅលេបនៅផ្ទះចំនួន៧ថ្ងៃ ក្រោយពេលដែលបុរសរងគ្រោះ បានទៅពិនិត្យរោគវិនិច្ឆ័យឃើញថា ជនរងគ្រោះមានជំងឺរលាកក្រពះ ហើយបន្ទាប់ពីចុះស្រាវជ្រាវ សមត្ថកិច្ចកំពុងកសាងសំណុំរឿង និងស្រាវជ្រាវស្វែងរកចាប់ខ្លួន វេជ្ជបណ្ឌិត ហ៊រ សុវណ្ណា។ សមត្ថកិច្ចបានឱ្យដឹងថា នៅម៉ោង៨និង២០នាទីថ្ងៃទី៣០ ខែកក្កដា ឆ្នាំ២០២០ ឈ្មោះ ផេង សារ៉ាន់ ភេទប្រុស ឣាយុ៤២ឆ្នាំ ជនជាតិខ្មែរ មានទីលំនៅភូមិខ្នុរខាងត្បូង ឃុំស្វាយឣង្គ ស្រុកស្វាយជ្រំ ខេត្តស្វាយរៀង មានជំងឺឈឺចុកពោះ ហើយបានទៅផ្ទះវេជ្ជបណ្ឌិតឈ្មោះ ហ៊រ សុវណ្ណា ដើម្បីពិនិត្យសុខភាព ស្ថិតក្នុងភូមិ ស្វាយសង្កាត់ចេក បន្ទាប់ពីពិនិត្យរួចវេជ្ជបណ្ឌិតឈ្មោះ ហ៊រ សុវណ្ណា ពិនិត្យឃើញថា ឣ្នកជំងឺឈ្មោះ ផេង សារ៉ាន់ មានជំងឺរលាកក្រពះ និងបានចេញថ្នាំឲ្យឣ្នកជំងឺយកទៅលេបនៅផ្ទះចំនួន៧ថ្ងៃ។ ក្រោយពីពិនិត្យ និងទទួលបានថ្នាំរួចឈ្មោះ ផេង សារ៉ាន់ ក៏បានត្រឡប់ទៅផ្ទះវិញ។ ប្រភពខាងលើបានបន្តថា រហូតដល់វេលាម៉ោង៩និង០០នាទី ជនរងគ្រោះក៏បានយកថ្នាំនោះមកលេប ក្រោយពីលេបរួច ជនរងគ្រោះក៏បានប្រកាច់ស្លាប់តែម្តង។ បន្ទាប់ពីទទួលបានព័ត៌មាននេះភ្លាម សមត្ថកិច្ចជំនាញនៃអធិការដ្ឋាននគរបាលក្រុងស្វាយរៀង បានសហការជាមួយកម្លាំងប៉ុស្តិ៍នគរបាលរដ្ឋបាលសង្កាត់ចេក ចុះទៅដល់កន្លែងកើតហេតុ ដើម្បីធ្វើការស្រាវជ្រាវ និងបានសាកសួរឈ្មោះ យឹម សោភា ជាប្រពន្ធ ចំណែកឈ្មោះ ហ៊រ សុវណ្ណា បានរត់គេចខ្លួនបាត់ពីមូលដ្ឋាន។ ប្រភពខាងលើបានឱ្យដឹងបន្ថែមទៀតថា នៅចំពោះមុខសមត្ថកិច្ច ឈ្មោះ យឹម សោភា បានឆ្លើយថា កាលពីវេលាម៉ោងប្រហែល០៨និង២០នាទី មានអ្នកជំងឺឈ្មោះ ផេង សារ៉ាន់ បានមកពិនិត្យជំងឺនៅផ្ទះរបស់ខ្លួន និងបានទិញថ្នាំយកទៅលេបពិតមែន ដោយអ្នកជំងឺនិយាយថា គាត់ឈឺជំងឺនេះ មួយសប្តាហ៍មកហើយ។ បច្ចុប្បន្ន សមត្ថកិច្ចកំពុងកសាងសំណុំរឿង និងស្រាវជ្រាវស្វែងរកចាប់ខ្លួនឈ្មោះ ហ៊រ សុវណ្ណា ចាត់ការតាមច្បាប់៕ | 2020-07-31T16:32:29+07:00 | cen.com.kh | https://cen.com.kh/archives/230001.html |
f1adb8f4-6ea5-4b79-8f12-d30febd5dae2 | TOP NEWS: ថ្ងៃនេះក្រសួងសុខាភិបាលប្រកាសថាអ្នកជំងឺកូវីដ១៩ចំនួន២នាក់បានជាសះស្បើយ គ្មានអ្នកឆ្លងថ្មីទេ ! (Video inside) | ក្រសួងសុខាភិបាល នៅព្រឹកថ្ងៃទី៣១ ខែកក្កដា ឆ្នាំ២០២០នេះ បានចេញសេចក្ដីប្រកាសព័ត៌មាន ស្តីពីការព្យាបាលជាសះស្បើយអ្នកជំងឺកូវីដ១៩ ចំនួន០២នាក់ ហើយគ្មានរកឃើញអ្នកឆ្លងថ្មីនោះទេ។ សេចក្តីប្រកាសព័ត៌មានរបស់ក្រសួងសុខាភិបាល ដែលបណ្តាញព័ត៌មាន Fresh News ទទួលបាននៅមុននេះបន្តិចបានបញ្ជាក់ថា អ្នកជាសះស្បើយទាំង០២នាក់រួមមានស្ត្រីជនជាតិខ្មែរអាយុ ២៤ឆ្នាំ មានអាសយដ្ឋាននៅគីឡូលេខ៩ ខណ្ឌឫស្សីកែវ រាជធានីភ្នំពេញ គាត់បាន ធ្វើដំណើរមកពីប្រទេសឥណ្ឌូណេស៊ី ត្រូវបានព្យាបាលជាសះស្បើយ ដោយទទួលបានលទ្ធផល តេស្តអវិជ្ជមានវីរុសកូវីដ-១៩ ចំនួន ០២ដង ត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត និងបុរសជនជាតិខ្មែរអាយុ២៨ឆ្នាំ មានអាស័យដ្ឋាននៅភូមិគោកត្នោត ឃុំកណ្ដែត ស្រុកប្រាសាទបាគង ខេត្តសៀមរាប ជាអ្នកធ្វើដំណើរមកពីប្រទេសរុស្ស៊ី ត្រូវបានព្យាបាលជាសះឡើយ ដោយទទួលបានលទ្ធផលតេស្ត អវិជ្ជមានវីរុសកូវីដ-១៩ ចំនួន០២ដង ត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ សូមជម្រាបថា គិតត្រឹមម៉ោង០៧៖០០ព្រឹក ថ្ងៃទី៣១ ខែកក្កដា ឆ្នាំ២០២០ នៅកម្ពុជាបានរកឃើញអ្នកឆ្លងជំងឺកូវីដ១៩ សរុប២៣៤នាក់ (៤៦នាក់ និងបុរស ១៨៨នាក់) ក្នុងនោះចំនួនអ្នកព្យាបាលជាសះស្បើយ សរុបទូទាំងប្រទេស មានចំនួន១៦៤នាក់ (ស្រី៤២នាក់ និងបុរស១២២នាក់) និងអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប៦៨នាក់ និងអ្នកសម្រាកព្យាបាលនៅបន្ទប់ដោយឡែក ក្នុងស្ថានទូតអាមេរិកប្រចាំកម្ពុជា២នាក់៕ | 2020-07-31T14:49:00+07:00 | freshnewsasia.com | https://m.freshnewsasia.com/index.php/en/localnews/166753-2020-07-31-00-49-05.html |
fd49f12a-c186-44f4-b9af-c124d073b461 | បើមានជំងឺមួយនេះ ! ហាមទៅក្បែរផ្លូវដែក ប្រយ័ត្នត្រូវរថភ្លើងកិនដាច់ដៃជើង… | កំលោះម្នាក់មានជំងឺឆ្កួតជ្រូកប្រចាំកាយ ចៃដន្យអាក្រក់ ស្រាប់តែអាការជំងឺធ្វើទុក្ខ ប្រកាច់តាមផ្លូវដែក ត្រូវខ្សែរថភ្លើងបើកមកដល់ក៏កិនដាច់ដៃជើងរងរបួសធ្ងន់ ហើយស្លាប់នៅពេលបញ្ជូនទៅមន្ទីរ។ ហេតុការណ៍ដ៏រន្ធត់នេះ បានកើតឡើង កាលពីវេលាម៉ោង៣ និង១៥ទៀបភ្លឺ ថ្ងៃទី៣១ ខែកក្កដា ឆ្នាំ២០២០ នៅតាមផ្លូវដែក ភូមិដីថ្មី សង្កាត់គោកឃ្លាង ខណ្ឌសែនសុខ ។ ជនរងគ្រោះឈ្មោះ អ៊ុន រ៉ាវី ភេទប្រុស អាយុ២៥ឆ្នាំ មានជំងឺប្រចាំកាយឆ្កួតជ្រូកប្រចាំកាយ ស្នាក់នៅផ្ទះជួល កន្លែងកើតហេតុ មានស្រុកកំណើតនៅភូមិត្រពាំងកំភ្លាញ ឃុំអង្គរភ្នំតូច ស្រុកអង្គរជ័យ ខេត្តកំពត ។ យុវជនរងគ្រោះ មានម្តាយឈ្មោះ ម៉ៅ ធូ អាយុ៥០ឆ្នាំ មុខរបរកម្មករអនាម័យ និងឪពុកឈ្មោះ អ៊ុន វុទ្ធា អាយុ៥៩ឆ្នាំ មុខរបររត់ម៉ូតូឌុប។ ប្រភពពីកន្លែងកើតហេតុ បានឲ្យដឹងថា ជនរងគ្រោះ មានជំងឺឆ្កូតជ្រូកប្រចាំកាយ តែងឃើញដើរតាមផ្លូវក្នុងមូលដ្ឋានខាងលើ ហើយមានយប់ខ្លះឃើញគេអង្គុយលេងតាមផ្លូវដែកមុខផ្ទះជួល តែយ៉ាងណា មិនដែលមានគ្រោះថ្នាក់អ្វីឡើយ។ នៅនៅយប់កើតហេតុ ចន្លោះវេលាម៉ោង២រំលងអធ្រាត្រ មានរថភ្លើងមួយខ្សែបើកចូលស្ថានីយភ្នំពេញ ស្រាប់តែនៅវេលាម៉ោង៣ទៀបភ្លឺ មានប្រជាពលរដ្ឋប្រទះឃើញជនរងគ្រោះ មានស្នាមរបួសដាច់ដៃជើង ប្រកាច់ននៀលនៅតាមផ្លូវដែក ត្រូវរថភ្លើងកិន។ ប្រភពបន្តថា ក្រោយកើតហេតុ ក្រុមគ្រួសារ និងអ្នកជិតខាងបានចាត់ចែងដឹកបញ្ជូនជនរងគ្រោះបំណងទៅសង្គ្រោះនៅមន្ទីរពេទ្យព្រះកុសុម តែដោយសារសភាពរបួសធ្ងន់ធ្ងរពេក ទីបំផុត ជនរងគ្រោះបានដាច់ខ្សល់ស្លាប់ទៅ ត្រូវក្រុមគ្រួសារ ដឹកសពមកតម្កល់ទុកនៅវត្តពោធិចិនតុង ដើម្បីចាត់ចែងធ្វើបុណ្យតាមប្រពៃណី ព្រមទាំងរាយការណ៍ទៅសមត្ថកិច្ចជួយអន្តរាគមន៍៕ ដោយ៖ សុភាព២ | 2020-07-31T14:29:27+07:00 | kbnnews.com | https://kbn.news/archives/174345 |
dc5bbaca-196e-4597-b376-3ee3d485b69f | រាជរដ្ឋាភិបាល ចេញវិធានការបន្ថែម ដើម្បីបន្តគ្រប់គ្រងផលប៉ះពាល់ លើវិស័យសំខាន់ៗនៃសេដ្ឋកិច្ចជាតិ នៅក្នុងបរិការណ៍នៃវិបត្តិ និងការស្ដារ និងជំរុញកំណើនសេដ្ឋកិច្ចកម្ពុជា ក្រោយពីវិបត្តិនៃជំងឺកូវីដ-១៩ | ភ្នំពេញ៖ សេចក្ដីប្រកាសព័ត៌មាន ស្ដីពីសេចក្ដីណែនាំ របស់រាជរដ្ឋាភិបាល កម្ពុជាអំពីវិធានការបន្ថែម ដើម្បីបន្តគ្រប់គ្រងផលប៉ះពាល់ លើវិស័យសំខាន់ៗនៃសេដ្ឋកិច្ចជាតិ នៅក្នុងបរិការណ៍នៃវិបត្តិ និងការស្ដារ និងជំរុញកំណើន សេដ្ឋកិច្ចកម្ពុជា ក្រោយពីវិបត្តិនៃជំងឺកូវីដ-១៩ (ជុំទី ៥, ថ្ងៃទី៣១ ខែកក្កដា ឆ្នាំ២០២០) ។ រាជរដ្ឋាភិបាលនឹងបន្តតាមដានជាប្រចាំនូវស្ថានភាពនៃជំងឺកូវីដ-១៩, ស្ថានភាពសេដ្ឋកិច្ច និងហិរញ្ញវត្ថុ ក្នុងក្របខ័ណ្ឌតំបន់ និងសកលលោក ដើម្បីពិនិត្យ និងវាយតម្លៃពីផលប៉ះពាល់នៃជំងឺកូវីដ-១៩ មកលើវិស័យ សំខាន់ៗនៃសេដ្ឋកិច្ចកម្ពុជា ក្នុងទិសដៅធ្វើបច្ចុប្បន្នភាព និងរៀបចំវិធានការបន្ថែមចាំបាច់នានា សំដៅរក្សាលំនឹង សកម្មភាពសេដ្ឋកិច្ច ក៏ដូចជាត្រៀមខ្លួនក្នុងការស្តារ និងជំរុញកំណើនសេដ្ឋកិច្ច ក្រោយពីវិបត្តិនៃជំងឺកូវីដ-១៩ ។ សេចក្តីប្រកាសព័ត៌មានរបស់រាជរដ្ឋាភិបាលកម្ពុជា បានបញ្ជាក់ថា នៅក្នុងអំឡុងពេលដែលជំងឺកូវីដ-១៩ នៅបន្តមានវត្តមាន និងបង្កនូវផលប៉ះពាល់, ដោយស្ថិតក្នុងស្មារតីបុរេសកម្ម គួបផ្សំនឹងកិច្ចសហការ និងការចូលរួមចំណែកយ៉ាងសកម្មពីសំណាក់ប្រជាជន និងវិស័យឯកជន រាជរដ្ឋាភិបាលបានដាក់ចេញនូវវិធានការចំនួន ៤ ជុំ ជាបន្តបន្ទាប់ ដើម្បីជួយរក្សាលំនឹងអាជីវកម្ម-ធុរកិច្ច ក្នុងវិស័យដែលទទួលរងផលប៉ះពាល់ធ្ងន់ធ្ងរ ។ គិតមកដល់ពេលនេះ, កម្ពុជាបានសម្រេចនូវលទ្ធផលវិជ្ជមានគួរជាទីកត់សម្គាល់ ។ ជាក់ស្តែង, ប្រជាជនទូទៅ ក៏ដូចជាធុរជន បាននិងកំពុងផ្លាស់ប្តូរទម្លាប់ និងឥរិយាបទសម្រាប់ជីវភាពរស់នៅប្រចាំថ្ងៃ ក្នុងបរិបទនៃជំងឺកូវីដ-១៩ ហើយសម្រេចចិត្តធ្វើដំណើរកម្សាន្តជាលក្ខណៈគ្រួសារ នៅតាមបណ្ដាខេត្ត-ក្រុងនានានៅទូទាំងប្រទេស និងចាប់ផ្តើមប្រកបរបរចិញ្ចឹមជីវិត និងបំពេញសកម្មភាពអាជីវកម្ម-ធុរកិច្ចជាបណ្តើរៗឡើងវិញ ។ ទោះជាយ៉ាងនេះក្ដី, វិស័យដែលទទួលរងផលប៉ះពាល់ធ្ងន់ធ្ងរ ដែលរួមមាន៖ វិស័យកាត់ដេរ-វាយនភណ្ឌ, វិស័យទេសចរណ៍ និងវិស័យអាកាសចរណ៍ជាដើម នៅតែមិនទាន់អាចងើប និងរក្សាលំនឹងឡើងវិញបានពេញលេញនៅឡើយទេ ។ ជាមួយគ្នានេះដែរ, គ្រួសារក្រីក្រ និងងាយរងគ្រោះមួយចំនួនធំក៏កំពុងបន្តប្រឈមនឹងបញ្ហាលំបាកផ្សេងៗក្នុងជីវភាពរស់នៅប្រចាំថ្ងៃ ។ ក្នុងបរិការណ៍នេះ, ដោយពិនិត្យលើទិដ្ឋភាពនៃការវិវឌ្ឍនៃស្ថានភាពសេដ្ឋកិច្ច, ពាណិជ្ជកម្ម និងសង្គម, ទាំងក្នុងក្របខ័ណ្ឌសកលលោក, តំបន់ និងក្នុងប្រទេស, រាជរដ្ឋាភិបាលសម្រេចដាក់ចេញនូវវិធានការបន្ថែមសម្រាប់ជុំទី ៥ ក្នុងគោលបំណង (១). បន្តជួយស្ដារ និងជំរុញលទ្ធភាពអាជីវកម្ម-ធុរកិច្ច ឱ្យងើបឡើងវិញ ដើម្បីចូលរួមជំរុញកំណើនសេដ្ឋកិច្ចនៅក្នុងបរិការណ៍ក្រោយវិបត្តិនៃជំងឺកូវីដ-១៩ និង (២). បន្តជួយសម្រាលបន្ទុកជីវភាពប្រចាំថ្ងៃរបស់គ្រួសារក្រីក្រ និងងាយរងគ្រោះតាមរយៈកម្មវិធីឧបត្ថម្ភសាច់ប្រាក់។ វិធានការជុំទី ៥ ដែលត្រូវបានរៀបចំឡើង ដោយមានការពិគ្រោះយោបល់ជាមួយគ្រប់អង្គពាក់ព័ន្ធ រួមមាន ដូចខាងក្រោម ៖ ១. វិធានការបន្តជួយវិស័យកាត់ដេរ-វាយនភណ្ឌ, ស្បែកជើង, ផលិតផលធ្វើដំណើរ, កាបូប និងវិស័យទេសចរណ៍ ១.១. រាជរដ្ឋាភិបាលនឹងបន្តផ្តល់ប្រាក់ឧបត្ថម្ភ ដល់កម្មករ-និយោជិត ដែលបម្រើការងារនៅតាមរោង ចក្រ, សហគ្រាស និងអាជីវកម្ម នៃសេដ្ឋកិច្ចក្នុងប្រព័ន្ធ (Formal Sector) ក្នុងវិស័យកាត់ដេរ វាយនភណ្ឌ, ស្បែកជើង, ផលិតផលធ្វើដំណើរ , កាបូប និងវិស័យទេសចរណ៍ ដែលបានចុះបញ្ជី ផ្លូវការត្រឹមត្រូវជាមួយក្រសួងការងារ និងបណ្តុះបណ្តាល វិជ្ជាជីវៈ, ក្រសួងពាណិជ្ជកម្ម, ក្រសួង ទេសចរណ៍ និង អគ្គនាយកដ្ឋានពន្ធដារ នៃក្រសួងសេដ្ឋកិច្ច និងហិរញ្ញវត្ថុ ។ បន្ទាប់ពីរោងចក្រ សហគ្រាស និងអាជីវកម្ម ក្នុងវិស័យទាំងពីរខាងលើ ត្រូវទទួលបានលិខិតអនុញ្ញាតឱ្យព្យួរកិច្ច សន្យាការងារ និង/ឬលិខិតអនុញ្ញាត ឱ្យពន្យារការព្យួរកិច្ចសន្យាការងារ ក្រសួងការងារ និង បណ្តុះបណ្តាលវិជ្ជាជីវៈ ក្រោយពីបានបំពេញតាមលក្ខណៈវិនិច្ឆ័យ(Criteria) និង លក្ខខណ្ឌនៃ ការព្យួរកិច្ចសន្យាការងារ ព្រមទាំងប្រតិបត្តិតាមលក្ខខណ្ឌ ដែលបានអនុវត្តក្នុងជុំកន្លងមក រាជរដ្ឋាភិបាលកម្ពុជានឹង • ផ្តល់ប្រាក់ឧបត្ថម្ភ ៤០ ដុល្លារអាមេរិកក្នុងមួយខែ សម្រាប់កម្មករ-និយោជិត ០១នាក់ ដែលបំពេញការងារក្នុងវិស័យកាត់ដេរ-វាយនភណ្ឌ, ស្បែកជើង, ផលិតផលធ្វើដំណើរ និងកាបូប សម្រាប់រយៈពេល ០២ ខែបន្តទៀត រហូតដល់ដំណាច់ខែ កញ្ញា ឆ្នាំ ២០២០ ។ រោងចក្រ សហគ្រាសក្នុងវិស័យនេះត្រូវបន្ថែមចំនួន ៣០ ដុល្លារអាមេរិក សម្រាប់កម្មករ-និយោជិត ០១ នាក់ (ជាសរុប កម្មករ-និយោជិត ០១ នាក់ ទទួលបាន ៧០ ដុល្លារអាមេរិក ក្នុងមួយខែ) ។ • ផ្តល់ប្រាក់ឧបត្ថម្ភ ៤០ ដុល្លារអាមេរិក ក្នុងមួយខែ ជូនកម្មករ-និយោជិត ០១ នាក់ ដែល ធ្វើការងារក្នុងវិស័យទេសចរណ៍ ដូចជា៖ សណ្ឋាគារ , ផ្ទះសំណាក់ , ភោជនីយដ្ឋាន និង ភ្នាក់ងារទេសចរណ៍ សម្រាប់រយៈពេល ០២ ខែបន្តទៀត រហូតដល់ដំណាច់ខែ កញ្ញា ឆ្នាំ ២០២០ ។ សហគ្រាស និងអាជីវកម្មក្នុងវិស័យទេសចរណ៍ ត្រូវរួមចំណែកតាមគោល ការណ៍ស្ម័គ្រចិត្ត និងតាមលទ្ធភាពជាក់ស្តែង បន្ថែមលើអ្វីដែលរាជរដ្ឋាភិបាលបានផ្តល់ជូន ។ ១.២. បន្តលើកលែងការបង់ពន្ធប្រចាំខែគ្រប់ប្រភេទ ចំពោះសណ្ឋាគារ និងក្រុមហ៊ុនភ្នាក់ងារទេសចរណ៍ ដែលបាន , ផ្ទះសំណាក់, ភោជនីយដ្ឋាន ចុះបញ្ជីជាមួយអគ្គនាយកដ្ឋានពន្ធដារ និងមាន សកម្មភាពអាជីវកម្ម នៅក្នុងរាជធានីភ្នំពេញ, ខេត្តសៀមរាប, ខេត្តព្រះសីហនុ , ខេត្តកែប, ខេត្ត កំពត, ក្រុងបាវិត និងក្រុងប៉ោយប៉ែត សម្រាប់រយៈពេល ០២ ខែ បន្ថែមទៀត ចាប់ពីខែ សីហា ដល់ខែ កញ្ញា ឆ្នាំ ២០២០ ។ ២. វិធានការបន្តជួយវិស័យអាកាសចរណ៍ • បន្តលើកលែងការបង់ពន្ធអប្បបរមា (Minimum Tax) សម្រាប់រយៈពេល ០២ ខែបន្តទៀត ចាប់ពី ខែ សីហា ដល់ខែ កញ្ញា ឆ្នាំ ២០២០ ជូនដល់ក្រុមហ៊ុនអាកាសចរណ៍ ដែលបានចុះបញ្ជីនៅកម្ពុជា ។ ៣. កម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងងាយរងគ្រោះ • បន្តអនុវត្តកម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងងាយរងគ្រោះ ក្នុងអំឡុងពេលជំងឺកូវីដ-១៩ សម្រាប់រយៈពេល ០២ ខែទៀត គឺខែ សីហា និងខែ កញ្ញា ឆ្នាំ ២០២០ ។ ក្រសួង -ស្ថាប័នពាក់ព័ន្ធទាំងអស់ ត្រូវអនុវត្តនូវសេចក្តីណែនាំនេះ ទៅតាមសមត្ថកិច្ចរបស់ខ្លួន ឱ្យមានប្រសិទ្ធភាពខ្ពស់បំផុត ៕ | 2020-07-31T13:33:32+07:00 | cen.com.kh | https://cen.com.kh/archives/229929.html |
4ce13517-8483-4511-b452-8968f91fa56d | ពលរដ្ឋនៅព្រះសីហនុ ចេញកន្ទួលក្តៅខ្លួន ឆ្លងពីម្នាក់ទៅម្នាក់ សង្ស័យជំងឺ… (មានវីដេអូ) | ពលរដ្ឋនិងមន្ត្រីមូលដ្ឋាននៅក្នុងឃុំវាលរេញស្រុកព្រៃនប់ បានរៀបរាប់ពីអាការរោគចេញកន្ទួល ក្តៅខ្លួន និងឈឺខ្លួនប្រាណដែលកំពុងឆ្លងពីម្នាក់ទៅម្នាក់ នៅមូលដ្ឋាននោះ ដែលគេសង្ស័យថា ជាជំងឺគ្រុនឈិក។ ករណីនេះ មន្ត្រីជំនាញសុខាភិបាល បានណែនាំឱ្យពលរដ្ឋនាំអ្នកជំងឺទៅពិគ្រោះ និងពិនិត្យព្យាបាលនៅ មណ្ឌលសុខភាព ឬមន្ទីរពេទ្យបង្អែក ដើម្បីកំណត់ពីរោគសញ្ញាច្បាស់លាស់ ប៉ុន្តែពលរដ្ឋភាគច្រើនបានព្យាយាមព្យាបាលនៅនឹងមូលដ្ឋានផ្ទាល់ មិនសូវមានអ្នកទៅមណ្ឌលសុខភាព ឬមន្ទីរពេទ្យបង្អែកឡើយ ។ ប្រការនេះហើយដែលធ្វើឱ្យតួលេខចំនួនអ្នកជំងឺ(សង្ស័យគ្រុនឈិក) នៅតាមមូលដ្ឋានខ្លះ មិនច្បាស់លាស់ ខ្លះថាច្រើន ខ្លះថាតិច ដែលចាំបាច់គួរមានកិច្ចសហការពីមន្ត្រីមូលដ្ឋានជាមួយផ្នែកសុខាភិបាល ដើម្បីពិនិត្យវាយតម្លៃច្បាស់លាស់ពីស្ថានភាពជំងឺ និងចាត់វិធានការ ជួយការពារសុខភាពពលរដ្ឋ៕ (ប្រភពពីFB Huy Bunleng News) សូមទស្សនាវីដេអូរបស់ពលរដ្ឋរៀបរាប់ដូចខាងក្រោយ៖ ដោយ៖សុភាព២ | 2020-07-31T10:26:30+07:00 | kbnnews.com | https://kbn.news/archives/174305 |
5e4b6448-04d1-4bd1-9a46-c7e96238ae36 | ថៃបន្តបិទព្រំដែន! ពលករខ្មែរ៦នាក់ឆ្លងដែនខុសច្បាប់ត្រូវអាជ្ញាធរថៃចាប់បញ្ជូន មកកម្ពុជាវិញ | អគ្គនាយកដ្ឋានអន្តោប្រវេសន៍ បានឲ្យដឹងថា ប៉ុស្តិ៍នគរបាលច្រកទ្វារព្រំដែនអន្តរជាតិប៉ោយប៉ែត នៅថ្ងៃទី៣០ ខែកក្កដា ឆ្នាំ២០២០ មានពលករខ្មែរឆ្លងដែនខុសច្បាប់ ដែលអាជ្ញាធរថៃបញ្ជូនមក មានចំនួន ៦នាក់ ស្រី ៤នាក់ និងកុមារ១នាក់។ ចំពោះពលករខាងលើ ត្រូវបានកម្លាំងនគរបាលប៉ុស្តិ៍ ធ្វើការអប់រំណែនាំបន្ទាប់មកប្រគល់ជូនក្រុមការងារ ទទួលពលករមជ្ឈមណ្ឌលសំចតប៉ោយប៉ែត ដើម្បីធ្វើការបន្ត។ ជាមួយគ្នានេះដែរ អាជ្ញាធរថៃនៅតែបន្តបិទច្រកទ្វារព្រំដែន មិនទាន់បើកឱ្យអ្នកដំណើរចេញ-ចូលឆ្លងកាត់នៅឡើយ ចំពោះអ្នកជំងឺសង្រ្គោះបន្ទាន់ និងរថយន្តដឹកទំនិញធន់ធំ ដំណើរការជាធម្មតា៕ | 2020-07-31T08:42:59+07:00 | kbnnews.com | https://kbn.news/archives/174269 |
94fd35fd-0dd5-45e8-8424-ccc8738d447b | ព្រឹកនេះ ! កម្ពុជាមានអ្នកជាសះស្បើយពីជំងឺកូវីដ ចំនួន២នាក់ទៀតហើយ | នៅព្រឹកថ្ងៃទី៣១ ខែកក្កដា ឆ្នាំ២០២០នេះ ក្រសួងសុខាភិបាល បានចេញសេចក្ដីប្រកាសព័ត៌មាន ស្តីពីការព្យាបាលជាសះស្បើយអ្នកជំងឺកូវីដ១៩ ចំនួន០២នាក់ ហើយគ្មានរកឃើញអ្នកឆ្លងថ្មីនោះទេ។ សេចក្តីប្រកាសព័ត៌មានរបស់ក្រសួងសុខាភិបាល បានបញ្ជាក់ថា អ្នកជាសះស្បើយទាំង០២នាក់រួមមាន៖ ១.ស្ត្រីជនជាតិខ្មែរអាយុ ២៤ឆ្នាំ មានអាសយដ្ឋាននៅគីឡូលេខ៩ ខណ្ឌឫស្សីកែវ រាជធានីភ្នំពេញ គាត់បាន ធ្វើដំណើរមកពីប្រទេសឥណ្ឌូណេស៊ី ត្រូវបានព្យាបាលជាសះស្បើយ ដោយទទួលបានលទ្ធផល តេស្តអវិជ្ជមានវីរុសកូវីដ-១៩ ចំនួន ០២ដង ត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត។ ២.បុរសជនជាតិខ្មែរអាយុ២៨ឆ្នាំ មានអាស័យដ្ឋាននៅភូមិគោកត្នោត ឃុំកណ្ដែត ស្រុកប្រាសាទបាគង ខេត្តសៀមរាប ជាអ្នកធ្វើដំណើរមកពីប្រទេសរុស្ស៊ី ត្រូវបានព្យាបាលជាសះឡើយ ដោយទទួលបានលទ្ធផលតេស្ត អវិជ្ជមានវីរុសកូវីដ-១៩ ចំនួន០២ដង ត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ សូមជម្រាបថា គិតត្រឹមម៉ោង០៧៖០០ព្រឹក ថ្ងៃទី៣១ ខែកក្កដា ឆ្នាំ២០២០ នៅកម្ពុជាបានរកឃើញអ្នកឆ្លងជំងឺកូវីដ១៩ សរុប២៣៤នាក់ (៤៦នាក់ និងបុរស ១៨៨នាក់) ក្នុងនោះចំនួនអ្នកព្យាបាលជាសះស្បើយ សរុបទូទាំងប្រទេស មានចំនួន១៦៤នាក់ (ស្រី៤២នាក់ និងបុរស១២២នាក់) និងអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប៦៨នាក់ និងអ្នកសម្រាកព្យាបាលនៅបន្ទប់ដោយឡែក ក្នុងស្ថានទូតអាមេរិកប្រចាំកម្ពុជា២នាក់៕ | 2020-07-31T08:24:46+07:00 | kbnnews.com | https://kbn.news/archives/174262 |
11bc371f-ca37-4f58-8132-b123478ab695 | អតីតបេក្ខជនប្រធានាធិបតីអាមេរិកនៃបក្សសាធារណរដ្ឋបាត់បង់ជីវិត ក្រោយឆ្លងជំងឺ COVID-19 (Video inside) | លោក Herman Cain អតីតបេក្ខជនប្រធានាធិបតីអាមេរិកនៃគណបក្សសាធារណរដ្ឋ បានទទួលមរណភាពនៅវ័យ៧៤ឆ្នាំ ក្រោយឆ្លងជំងឺ COVID-19។ នេះបើតាមសម្តីអ្នកនាំពាក្យរបស់លោក ដែលចុះផ្សាយដោយសារព័ត៌មានអាមេរិក The Hill នៅយប់ថ្ងៃ ព្រហស្បតិ៍ ទី៣០ ខែកក្កដា ឆ្នាំ២០២០។ គួរជម្រាបថា លោក Cain ត្រូវបានធ្វើតេស្តរកឃើញថាឆ្លងជំងឺ COVID-19 កាលពីខែមិថុនាកន្លងទៅ ហើយក៏ត្រូវបានបញ្ជូនទៅកាន់ មន្ទីរពេទ្យដើម្បីទទួលការព្យាបាល នៅថ្ងៃទី០១ ខែកក្កដា គឺ១០ថ្ងៃបន្ទាប់ពីលោកបានចូលរួម ព្រឹត្តិការណ៍ជួបជុំអ្នកគាំទ្រដែលរៀបចំ ដោយប្រធានាធិបតីអាមេរិក លោក ដូណាល់ ត្រាំ នៅទីក្រុង Tulsa រដ្ឋ Oklahoma។ កន្លងទៅក្នុងសប្តាហ៍នេះ អ្នកនាំពាក្យរបស់លោក Cain ទើបតែបានបង្ហោះសារនៅលើបណ្តាញសង្គម Twitter ដើម្បីប្រាប់ឲ្យដឹងថា លោក Cain ត្រូវបានគ្រូពេទ្យដាក់អុកស៉ីសែន ដើម្បីជួយសួតរបស់លោកដកដង្ហើម ខណៈលោកបន្តសម្រាកព្យាបាលនៅមន្ទីរពេទ្យ៕ | 2020-07-31T04:59:00+07:00 | freshnewsasia.com | https://m.freshnewsasia.com/index.php/en/internationalnews/166745-2020-07-30-14-59-10.html |
18de751d-608c-47e1-8c53-d34cc1b0b5f9 | រដ្ឋមន្ត្រីក្រសួងសុខាភិបាល ស្នើគេហទំព័រផ្សាយស្ថិតិជំងឺកូវីដ១៩ «worldometers» កែតួលេខអ្នកឆ្លងថ្មីនៅកម្ពុជា | រដ្ឋមន្ត្រីក្រសួងសុខាភិបាល លោក ម៉ម ប៊ុនហេង បានស្នើទៅគេហទំព័រ «worldometers» ដែលជាគេហទំព័រផ្សាយពីស្ថិតិអ្នកកើតជំងឺកូវីដ១៩នៅលើពិភពលោកនោះ ឱ្យកែសម្រួលតួលេខចំនួនអ្នកឆ្លងជំងឺកូវីដ១៩ (អ្នកឆ្លងថ្មី) នៅកម្ពុជា។ សំណើរបស់លោករដ្ឋមន្ត្រី បានធ្វើឡើងបន្ទាប់ពីគេហទំព័រនេះបានចុះផ្សាយតួលេខអ្នកឆ្លងថ្មីនៅក្នុងប្រទេសកម្ពុជា សម្រាប់ថ្ងៃទី៣០ ខែកក្កដា ឆ្នាំ២០២០នេះ មានរហូតដល់ទៅ៨នាក់ ខណៈដែលកម្ពុជាមានតែ១នាក់ប៉ុណ្ណោះ។ លោករដ្ឋមន្ត្រី ម៉ម ប៊ុនហេង ក៏បានសំណូមពរដល់គេហទំព័រនេះ ឱ្យស្រង់យកតួលេខបច្ចុប្បន្នភាពនៃជំងឺកូវីដ១៩ក្នុងប្រទេសកម្ពុជា តាមតួលេខដែលក្រសួងសុខាភិបាលបានចេញផ្សាយស្ទើររៀងរាល់ថ្ងៃ។ យោងតាមក្រសួងសុខាភិបាល គិតត្រឹមម៉ោង ០៧៖០០ព្រឹក ថ្ងៃទី៣០ ខែកក្កដា ឆ្នាំ២០២០នេះ នៅកម្ពុជាបានរកឃើញអ្នកមានវីរុសកូវីដ១៩ សរុប ២៣៤នាក់ (ស្រី ៤៦នាក់ និងបុរស១៨៨នាក់)។ ក្នុងនោះចំនួនអ្នកព្យាបាលជាសះស្បើយសរុបទូទាំងប្រទេសមានចំនួន ១៦២នាក់ (ស្រី ៤១នាក់ និងបុរស១២១នាក់)។ ដោយឡែកអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប ៧០នាក់ និងអ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជា ២នាក់៕ | 2020-07-31T03:24:00+07:00 | freshnewsasia.com | https://m.freshnewsasia.com/index.php/en/localnews/166737-2020-07-30-13-24-48.html |
0bae3cc8-6479-4f34-82c9-b7d388203969 | ក្រសួងប្រៃសណីយ៍ និងក្រសួងសុខាភិបាល ប្រកាសដាក់ដំណើរការប្រព័ន្ធគ្រប់គ្រងសារ និងទីតាំងទទួលព័ត៌មាន និងទិន្នន័យពលរដ្ឋអំពីជំងឺកូវីដ-១៩ | លោក ជា វ៉ាន់ដេត រដ្ឋមន្រ្តីក្រសួងប្រៃសណីយ៍ និងទូរគមនាគមន៍ និងលោកស្រីវេជ្ជបណ្ឌិត ឱ វណ្ណឌីន រដ្ឋលេខាធិការ តំណាងលោក ម៉ម ប៊ុនហេង រដ្ឋមន្រ្តីក្រសួងសុខាភិបាល នៅថ្ងៃទី៣០ ខែកក្កដា ឆ្នាំ២០២២០នេះ បានប្រកាសដាក់ឲ្យដំណើរការ «ប្រព័ន្ធគ្រប់គ្រងសារ និងទីតាំងសម្រាប់ទទួលព័ត៌មាន និងទិន្នន័យនៃប្រជាពលរដ្ឋ អំពីជំងឺកូវីដ-១៩»។ លោក ជា វ៉ាន់ដេត បានឲ្យដឹងថា ប្រព័ន្ធគ្រប់គ្រងសារ និងទីតាំងសម្រាប់ទទួលព័ត៌មាន និងទិន្នន័យនៃប្រជាពលរដ្ឋ អំពីជំងឺកូវីដ១៩នេះ ពិតជាមានសារៈសំខាន់ សម្រាប់ប្រជាពលរដ្ឋទូទៅ ដោយប្រព័ន្ធនេះ នឹងផ្ញើសារជាសំឡេងដោយស្វ័យប្រវត្តិ ទៅកាន់ពួកគាត់ដែលសង្ស័យថា ខ្លួនមានផ្ទុកជំងឺកូវីដ ១៩ ដើម្បីតាមដានសុខភាព របស់ពួកគាត់ដោយខ្លួនឯង។ លោក ជា វ៉ាន់ដេត បានបន្ដទៀតថា បន្ថែមលើនេះ តាមរយៈការប្រើប្រាស់ប្រព័ន្ធនេះ អាជ្ញាធរមានសមត្ថកិច្ច អាចកំណត់អត្តសញ្ញាណប្រជាពលរដ្ឋ ដែលសង្ស័យថា មានផ្ទុកជំងឺកូវីដ ១៩ និងទទួលបានព័ត៌មាន និងទិន្នន័យចំបាច់មួយចំនួន ដើម្បីឈានទៅកំណត់អត្តសញ្ញាណ នៃក្រុមបុគ្គលដែលអាចមានហានិភ័យខ្ពស់ ក្នុងការឆ្លងជំងឺកូវីដ ១៩។ ជាងនេះទៅទៀត រដ្ឋមន្រ្តីក្រសួងប្រៃសណីយ៍ បានគូសបញ្ជាក់ថា ប្រព័ន្ធនេះ នឹងជួយបញ្ចៀសការកកស្ទះដល់ប្រព័ន្ធ១១៥ ដែលមានស្រាប់ របស់ក្រសួងសុខាភិបាល។ ដើម្បីអនុញ្ញាតឲ្យយើង អាចទប់ស្កាត់ការរីករាលដាលជំងឺកូវីដ១៩ ទាន់ពេលវេលា និងមានប្រសិទ្ធភាពខ្លាំងឡើងថែមទៀត។ ជាមួយគ្នានេះ លោករដ្ឋមន្ដ្រី ជា វ៉ាន់ដេត ក៏បានស្នើឲ្យក្រុមការងារក្រសួងទាំងពីរ បន្តសហការកែលម្អ និងអភិវឌ្ឍប្រព័ន្ធនេះ ឲ្យបានកាន់តែល្អប្រសើរ និងពង្រីក វិសាលភាព ឲ្យបានកាន់តែទូលំទូលាយជាងនេះបន្ថែមទៀត។ ក្រសួងប្រៃសណីយ៍ និងទូរគមនាគន៍ ដែលមានមូលនិធិកាតព្វកិច្ចសេវាសកលទូរគមនាគមន៍ ជាសេនាធិការនឹងបន្តគាំទ្រយ៉ាងពេញទំហឹងលើការអភិវឌ្ឍសេវាគ្រាអាសន្នឱ្យបានទូលំទូលាយនិងគ្រប់វិស័យ។ បន្ថែមពីនោះទៀត លោក ជា វ៉ាន់ដេត បានលើកឡើងថា ប្រព័ន្ធនេះ ត្រូវបានស្ថាបនាបញ្ចប់នៅពេលវេលាមួយ ដែលពិភពលោកកំពុងតែប្រឈមមុខ នឹងរលកទីពីរ នៃការរីករាលដាលនៃជំងឺកូវីដ ១៩ ហើយលោកសង្ឃឹមយ៉ាងមុតមាំថា ប្រព័ន្ធនេះ នឹងអាចជួយលើកិច្ចខិតខំប្រឹងប្រែង របស់មន្ត្រីក្រសួងសុខាភិបាល ដែលជាសេនាធិការជួរមុខរបស់រាជរដ្ឋាភិបាល ក្នុងការទប់ស្កាត់រលកទីពីរ នៃការរីករាលដាលនៃជំងឺកូវីដ១៩នេះ បានដោយមានប្រសិទ្ធិភាព៕ | 2020-07-30T23:48:00+07:00 | freshnewsasia.com | https://m.freshnewsasia.com/index.php/en/localnews/166715-2020-07-30-09-48-06.html |
cc316d44-88ce-417a-bcda-a4af90ae90be | ក្រសួងព្រមានផ្អាកអាជីវកម្មផលិតផលសម្រាប់ចិញ្ចឹមទារក និងកុមារ ពិសេសទឹកដោះគោ | ក្រសួងពាណិជ្ជកម្មព្រមានផ្អាកអាជីវកម្មនាំចូល ចែកចាយ និងផ្គត់ផ្គង់ ផលិតផល សម្រាប់ចិញ្ចឹមទារក និងកុមារ ពិសេសទឹកដោះណា ដែលមិនបានសរសេរអក្សរខ្មែរសំគាល់លើកំប៉ុងផលិតផល ដើម្បីលើកទឹកចិត្តឱ្យបំបៅកូនដោយទឹកដោះម្ដាយ។ វិធានការរបស់ក្រសួងពាណិជ្ជកម្មនេះ បន្ទាប់ពីក្រសួងសង្កេតឃើញថា ផលិតផល សម្រាប់ចិញ្ចឹមទារក និងកុមារ មានដូចជា ទឹកដោះគោម្សៅ ដបបំបៅ ក្បាលដោះជ័រ និងប្រដាប់ជញ្ជក់លេងជាដើម ដែលកំពុងចរាចរណ៍នៅលើទីផ្សារ រកមិនឃើញថាបានបំពេញកាតព្វកិច្ចរបស់ខ្លួនត្រឹមត្រូវ នៅលើសំបកវេចខ្ចប់ជាប់នឹងផលិតផល។ ការខកខាននេះ ដូចជា ការមិនបានបង្ហាញការណែនាំប្រើប្រាស់ផលិតផលជាភាសាខ្មែរ និងជាពិសេសមិនបានដាក់ពាក្យថា គ្មានអ្វីប្រសើរជាងការបំបៅកូន ដោយទឹកដោះម្ដាយតែមួយមុខគត់ រហូតបាន៦ខែ និងបន្តការបំបៅដោះម្ដាយរហូតបានអាយុ២ឆ្នាំ ឬលើសឡើយ។ ក្រសួងពាណិជ្ជកម្ម បានចេញសេចក្ដីជូនដំណឹងថ្ងៃទី២៨ កក្កដា ទុកពេល ៣០ថ្ងៃ ពីថ្ងៃជូនដំណឹង ឱ្យក្រុមហ៊ុនធ្វើអាជីវកម្ម នាំចូល ចែកចាយ និងផ្គត់ផ្គង់ កែលំអរអាជីវកម្មរបស់ខ្លួន ដោយអនុវត្តតាមច្បាប់ អនុក្រឹត្យ និងសេចក្ដីប្រកាសរួម ស្ដីពីការផ្សព្វផ្សាយលក់ផលិតផលសម្រាប់ចិញ្ចឹមទារក និងកុមារ ដើម្បីដើម្បីលើកទឹកចិត្តឱ្យមានការបំបៅដោះកូនដោយទឹកដោះម្ដាយ និងជាការធ្វើអាជីវកម្មប្រកបដោយសុចរិត៕ | 2020-07-30T23:17:00+07:00 | rfa.org | https://www.rfa.org/khmer/news/health/warnings-on-infant-formula-products-07302020121737.html |
ee7364ef-6503-4819-b582-e168c9441fcf | ករណីឆ្លងជំងឺ COVID-19 ក្នុងរដ្ឋ Victoria របស់អូស្ត្រាលី លោតឡើងកាន់តែខ្ពស់ និងគួរឲ្យព្រួយបារម្ភ (Video inside) | រដ្ឋវិចតូរៀ (Victoria) នៃប្រទេសអូស្រ្តាលី នៅថ្ងៃព្រហស្បតិ៍នេះ បានរាយការណ៍ពីការរកឃើញករណីឆ្លង COVID-19 ថ្មីៗរហូតទៅដល់ ៧២៣នាក់បន្ថែម រួមជាមួយករណីស្លាប់ថ្មី ១៣នាក់ផងដែរ ដែលនេះគឺជាតួលេខដ៏អាក្រក់បំផុត មិនធ្លាប់មានពីមុនមកទេ សម្រាប់រដ្ឋដែលមានប្រជាជនរស់នៅ ច្រើនបំផុតលំដាប់ទី ២ របស់អូស្ត្រាលីមួយនេះ។ នេះបើតាមការចេញផ្សាយ ដោយសារព័ត៌មាន BBC នារសៀលថ្ងៃព្រហស្បតិ៍ ទី៣០ ខែកក្កដា ឆ្នាំ២០២០។ កាលពីសប្តាហ៍មុន អាជ្ញាធររដ្ឋវិចតូរៀ បាននិយាយថា អ្នកជំងឺបានល្មើសនឹងច្បាប់ធ្វើចត្តាឡីស័ក ឬមិនបានមករកសេវាកម្មធ្វើតេស្តឲ្យទាន់ពលវេលា ដែលជាហេតុបណ្តាលឲ្យមាន ការឆ្លងរីករាលដាលក្នុងសហគមន៍បែបនេះ បើទោះបីជាមានវិធានការ បិទខ្ទប់ប្រទេសក៏ដោយ។ ប្រធានរដ្ឋបាលនៃរដ្ឋវិចតូរៀ លោក ដានីញែល អាន់ឌ្រូ (Daniel Andrews) បានលើកឡើងថា «ប្រសិនបើអ្នកមានរោគសញ្ញា រឿងតែមួយគត់ដែលអាចធ្វើបាន គឺត្រូវធ្វើតេស្តជាបន្ទាន់។ អ្នកមិនអាចទៅធ្វើការបានទេ ព្រោះប្រសិនបើអ្នកធ្វើដូច្នេះ អ្នកគឺកំពុងចែកចាយវីរុសហើយ»។ គួរបញ្ជាក់ថា អូស្ត្រាលីដែលកន្លងមកត្រូវបានអន្តរជាតិចាត់ទុកថា ជាប្រទេសជោគជ័យ ក្នុងការទប់ស្កាត់ការរាតត្បាត COVID-19 នោះ កំពុងតែព្រួយបារម្ភកាន់តែខ្លាំងឡើងៗ អំពីលទ្ធភាពនៃការផ្ទុះរលកទី ២ ខណៈករណីឆ្លងជាចង្កោមៗ នៅក្នុងទីក្រុមែនប៊ន នៃរដ្ឋវិចតូរៀ ត្រូវបានរកឃើញជាបន្តបន្ទាប់។ បណ្តារដ្ឋ និងតំបន់ជាច្រើន បានសម្រេចហាមឃាត់អ្នកធ្វើដំណើរមកពីរដ្ឋ Victoria។ បច្ចុប្បន្ន អូស្ត្រាលីមានករណីឆ្លងសរុបជាង ១.៦ម៉ឺនករណី ក្នុងនោះស្លាប់ ១៨៩នាក់ និងជាសះស្បើយវិញជាង ១ម៉ឺននាក់៕ | 2020-07-30T19:43:00+07:00 | freshnewsasia.com | https://m.freshnewsasia.com/index.php/en/internationalnews/166682-2020-07-30-05-43-52.html |
31f98710-2c74-4bd8-bd4f-2e72924b3631 | សម្តេចក្រឡាហោម ស ខេង៖ រយៈពេល៤ខែ នៃការរាតត្បាតជំងឺកូវីដ-១៩ ពលករជាង១០ម៉ឺននាក់ ត្រូវបានជួយសង្គ្រោះ (Video inside) | សម្តេចក្រឡាហោម ស ខេង ឧបនាយករដ្ឋមន្ត្រី រដ្ឋមន្ត្រីក្រសួងមហាផ្ទៃ និងជាប្រធានគណៈកម្មាធិការជាតិប្រយុទ្ធប្រឆាំងអំពើជួញដូរមនុស្ស (គ.ជ.ប.ជ) បានបញ្ជាក់ថា គិតចាប់ពីថ្ងៃទី២១ ខែមីនា រហូតដល់ថ្ងៃទី២៣ ខែកក្កដា ឆ្នាំ២០២០ ក្នុងដំណាក់កាលរាតត្បាតជំងឺកូវីដ-១៩ មានពលករកម្ពុជាប្រមាណ ១០,៣០០០នាក់ ក្នុងនោះមានស្ត្រីប្រមាណ ៤៥ភាគរយ ត្រូវបានអាជ្ញាធរជួយសង្គ្រោះ។ ការបញ្ជាក់បែបនេះរបស់សម្តេចក្រឡាហោម ស ខេង បានធ្វើឡើងនៅព្រឹកថ្ងៃទី៣០ ខែកក្កដា ឆ្នាំ២០២០នេះ នៅក្នុងឱកាសដែលសម្តេចបានអញ្ជើញជាអធិបតី ក្នុងពិធីបើកសិក្ខា សាលាពិគ្រោះយោបល់ថ្នាក់ជាតិលើកទី២ ស្តីពី ។ សិក្ខាសាលានេះ ប្រព្រឹត្តធ្វើឡើងនៅទីស្តីការក្រសួងមហាផ្ទៃ និងមានការអញ្ជើញចូលរួមពីសំណាក់តំណាងក្រសួង ស្ថាប័នព័ន្ធ ថ្នាក់ដឹកនាំក្រសួងមហាផ្ទៃ អភិបាលរាជធានី-ខេត្ត ព្រមទាំងមានការតអញ្ជើញចូលរួមពីសំណាក់លោកស្រីប្រធានបេសកម្មនៃអង្គការ IOM និងជាតំណាងអង្គការសហប្រជាជាតិ ប្រចាំកម្ពុជា។ សម្តេចក្រឡាហោម ស ខេង បានបញ្ជាក់យ៉ាងដូច្នេះថា៖ ។ ពាក់ព័ន្ធនឹងចំណុចនេះដែរ រដ្ឋមន្ត្រីក្រសួងមហាផ្ទៃ បានបន្តថា ស្ថានភាពបែបនេះនឹងមិនអាចបញ្ចប់ដោយឆាប់បាននោះទេ ហើយក៏អាចអូសន្លាយបន្តទៀត ក្នុងរយៈពេលវែង ហេតុនេះ កិច្ចការពារពលករ និងទេសន្តរប្រវេស៍ គឺជាកិច្ចការដ៏ចាំបាច់ដែលគប្បីយកចិត្តទុកដាក់ឱ្យបានខ្លាំងក្លាពីប្រទេសដើម និងប្រទេសគោលដៅ។ សម្តេចក្រឡាហោម ស ខេង បានឱ្យដឹងថា កតិកាសញ្ញានេះ គឺផ្តើមចេញពីកង្វល់របស់ពិភពលោក ជុំវិញបញ្ហាទេសន្តរប្រវេសន៍ ដែលតែងតែប្រឈមនូវភាពប្រឈមពីការធ្វើទេសន្តរប្រវេសន៍ ស្វែងរកការងារ ឬជាជនភៀសខ្លួនចេញពីតំបន់មានហានិភ័យខ្ពស់ជាដើម។ សម្តេចក្រឡាហោម ស ខេង បានបគូសបញ្ជាក់ថា បើតាមការស្រាវជ្រាវនៅទូទាំងពិភពលោក ត្រូវបានរកឃើញថាជាទូទៅជនទេសន្តរប្រវេសន៍ភាគច្រើនដែលគ្មានជំនាញ និងមិនស្របច្បាប់ច្រើនស្ថិតនៅក្នុងស្ថានភាពលំបាក និងរងគ្រោះច្រើនជាងអ្នកដែលមានការបញ្ជូនដោយស្របច្បាប់។ ជនទេសន្តរប្រវេសន៍ដែលចាក់ចេញដោយប្រថុយប្រថានខ្លះខ្វះ កិច្ចសហការការពារពីប្រព័ន្ធច្បាប់ តែងត្រូវបានជនឆ្លៀតឱកាសកេងប្រវ័ញ្ចយកចំណេញពីស្ថានភាពទាល់ច្រករបស់អ្នកទាំងនោះ ដោយធ្វើការជួញដូរ រំលោភបំពាន តាមបែបទេសភាព ធ្វើឱ្យជនរងគ្រោះធ្លាក់ខ្លួនជាជនជរា ពិការ រង្វេងស្មារតី បាត់បង់ភាពជាមនុស្ស ឬរហូតដល់បាត់បង់ជីវិតថែមទៀតផងដែរ។ ទន្ទឹមនឹងនេះដែរ សម្តេចក្រឡាហោម បានបញ្ជាក់បន្ថែមថា ។ សូមជម្រាបថា កតិកាសញ្ញាពិភពលោកសម្រាប់ទេសន្ដរប្រវេសន៍ដោយសុវត្ថិភាព រៀបរយ និងស្របច្បាប់ គឺជាប្រកខណ្ឌទូលំទូលាយទីមួយរបស់អង្គការសហប្រជាជាតិ ដែលត្រូវបានអនុម័ត តាមរយៈកិច្ចការពិភាក្សា អន្ដររដ្ឋាភិបាល ដើម្បីធ្វើឱ្យកិច្ចសហការអន្ដរជាតិមានភាពល្អប្រសើរ ក្នុងអភិបាលកិច្ចទេសន្ដរប្រវេសន៍ជាសកល និងត្រូវបានឯកភាពគាំទ្រដោយមហាសន្និបាត អង្គការសហប្រជាជាតិ ដែលបានប្រារព្ធឡើងកាលពីថ្ងៃទី១៩ ខែធ្នូ ឆ្នាំ២០១៨ នៅទីក្រុងញ៉ូយ៉ក ដែលមានសមាជិកចូលរួមចំនួន ១៥២ប្រទេស៕ | 2020-07-30T18:20:00+07:00 | freshnewsasia.com | https://m.freshnewsasia.com/index.php/en/localnews/166676-2020-07-30-04-20-07.html |
ee35272b-d18b-47f3-854a-911691297e3f | សូមបន្តការអប់រំផ្សព្វផ្សាយ អំពីវិធានការទប់ស្កាត់ និងការការពារការរាតត្បាតជំងឺកូវីដ ១៩ ដូចសេចក្តីណែនាំរបស់ក្រសួងសុខាភិបាល | បាត់ដំបង ៖ ឯកឧត្តម ងួន រតនៈ អភិបាលនៃគណៈខេត្តបាត់ដំបង និងជាអនុប្រធានកិត្តិយសសាខាកាកបាតក្រហមកម្ពុជាខេត្តបាត់ដំបង បានមានប្រសាសន៍ផ្តាំផ្ញើសមាជិក សមាជិកគណៈកម្មាធិការ ក្រុមប្រតិបត្តិសាខា សូមបន្តការអប់រំផ្សព្វផ្សាយអំពីវិធានការទប់ស្កាត់ និងការការពារការរាតត្បាតជំងឺកូវីដ ១៩ ដូចសេចក្តីណែនាំរបស់ក្រសួងសុខាភិបាល។ ការលើកឡើងនេះ ក្នុងពិធីបិទកិច្ចប្រជុំបូកសរុបលទ្ធផលការងារប្រចាំឆមាសទី១ និងលើកទិសដៅការងារឆមាសទី២ របស់សាខាកាកបាទក្រហមកម្ពុជាខេត្តបាត់ដំបង កាលពីថ្ងៃទី៣០ ខែកក្កដា ឆ្នាំ២០២០ក្រោមអធិបតីភាព ឯកឧត្តម ងួន រតនៈ អភិបាលនៃគណៈខេត្តបាត់ដំបង និងជាអនុប្រធានកិត្តិយសសាខា ឯកឧត្ដមបណ្ឌិត ប៊ុត គឹមស៊ាន ប្រធានគណៈកម្មាធិការសាខាកាកបាទក្រហមកម្ពុជាខេត្តបាត់ដំបង ដោយមានការអញ្ជើញចូលរួមមានពី មន្ត្រីកាកបាទក្រហមកម្ពុជា សមាជិក សមាជិកា គណៈកម្មាធិការសាខា និងក្រុមប្រតិបត្តិសាខាសរុបចំនួន៣១រូប។ ឯកឧត្ដមបណ្ឌិត ប៊ុត គឹមស៊ាន ប្រធានគណៈកម្មាធិការសាខាកាកបាទក្រហមកម្ពុជាខេត្តបាត់ដំបង បានមានប្រសាសន៍ថា ដោយមានការយកចិត្តទុកដាក់ពីសំណាក់សម្តេចអគ្គមហាសេនាបតីតេជោ ហ៊ុន សែន នាយករដ្ឋមន្ត្រីនៃព្រះរាជាណាចក្រកម្ពុជា ជាពិសេសសម្តេចកិត្តិព្រឹទ្ធបណ្ឌិត ប៊ុនរ៉ានី ហ៊ុន សែន ប្រធានកាកបាទក្រហមកម្ពុជានៅក្នុងឆមាសទី១ឆ្នាំ ២០២០នេះ សាខាកាកបាទក្រហមកម្ពុជាខេត្តបាត់ដំបងសម្រេចបាន ក្នុងវិស័យស្នូលទាំង៤ ក្នុងនោះរួមមាន ទី១.ការងារគ្រប់គ្រងគ្រោះមហន្តរាយ ទី ២.ការងារសុខភាពនិងការថែទាំសុខភាពក្នុងសហគមន៍ ទី ៣.ការងារលើកកម្ពស់ គោលការណ៍គ្រឹះនិងតម្លៃមនុស្សធម៌ និងទី ៤ ការអភិវឌ្ឍស្ថាប័ននិងអភិវឌ្ឍន៍ធនធាន ដែលលទ្ធផលទាំងនេះ បានឆ្លើយតបគ្រោះមហន្តរាយ ហើយលទ្ធផលល្អប្រសើរ ក្នុងនោះបានផ្ដល់អំណោយមនុស្សធម៌ ជូនប្រជាពលរដ្ឋសរុបបានចំនួន២.២០២ គ្រួសារ ( កើន២៦២គ្រួសារ ប្រៀបធៀបឆ្នាំ២០១៩)។ ជាពិសេសសម្តេចកិត្តិព្រឹទ្ធបណ្ឌិត ប៊ុន រ៉ានី ហ៊ុន សែន ប្រធានកាកបាទក្រហមកម្ពុជាសម្តេចបាន តាមដានសុខទុក្ខបងប្អូនប្រជាពលរដ្ឋងាយរងគ្រោះ ដោយមិនទុកឲ្យប្រជាពលរដ្ឋណាម្នាក់ រងទុក្ខដោយមិនមានការជួយជ្រោមជ្រែងពីអាជ្ញាធរ និងថ្នាក់ដឹកនាំសាខាកាកបាទក្រហមកម្ពុជារាជធានី ខេត្តឡើយ។ ឯកឧត្តម ងួន រតនៈ អភិបាលនៃគណៈខេត្តបាត់ដំបង និងជាអនុប្រធានកិត្តិយសសាខា បានថ្លែងកោតសរសើរ ដល់ ឯកឧត្តមលោកជំទាវ លោក លោកស្រី ប្រធាន អនុប្រធាន សមាជិក សមាជិកា គណៈកម្មាធិការសាខា អនុសាខាក្រុង ស្រុក និងក្រុមប្រតិបត្តិ មានការសហការល្អ ក្នុងការអនុវត្តន៍តួនាទីភារកិច្ចទទួលបានលទ្ធផលល្អ និងបន្តខំប្រឹងបន្ថែម ដើម្បីឲ្យសាខាកាកបាទក្រហមខេត្ត មានការរីកចម្រើនទៅមុខ និងបន្តកៀរគរសប្បុរសជនជាតិ អន្តរជាតិ ក្រុមហ៊ុនឯកជន មន្ត្រីរាជការ ដើម្បីចូលរួមជាវិភាគទានទ្រទ្រង់ គាំទ្រសកម្មភាពសាខាកាកបាទក្រហមកម្ពុជាខេត្តបាត់ដំបង ក្នុងការជួយសង្គ្រោះបងប្អូនប្រជាពលរដ្ឋងាយរងគ្រោះ ដែលកំពុងជួបនូវបញ្ហាខ្វះខាតក្នុងជីវភាពប្រចាំថ្ងៃ និងជួបនូវគ្រោះមហន្តរាយផ្សេងៗទៀត ដែលអាចកើតមានឡើងជាយថាហេតុ។ ក្នុងស្ថានភាពដែលពិភពលោកក៏ដូចជា កម្ពុជាយើងជួបវិបត្តិនូវជំងឺកូវីដ១៩ ទាំងថ្នាក់ដឹកនាំ និងសមាជិក សមាជិកាសាខាកាកបាទក្រហម គ្រប់លំដាប់ថ្នាក់ក្នុងខេត្ត តែងបានរួមសហការគ្នាល្អ ជាមួយអាជ្ញាធរ នៅក្នុងមូលដ្ឋានរបស់ខ្លួន ដោយបានដោះស្រាយការខ្វះខាត ជូនប្រជាពលរដ្ឋនិងទប់ស្កាត់ការឆ្លងរីករាលដាល ក្នុងសហគមន៍បានយ៉ាងមានប្រសិទ្ធភាព។ ឯកឧត្តមងួន រតនៈ អនុប្រធានកិត្តិយស បានថ្លែងនូវអំណរគុណចំពោះព្រះសង្ឃ ឯកឧត្តម លោកជំទាវ លោកឧកញ៉ា សប្បុរជនគ្រប់មជ្ឈដ្ឋាន ដែលកន្លងមកតែងបានជួយឧបត្ថម្ភគាំទ្រ ដល់សាខាកាកបាទក្រហមខេត្ត ជាថវិកាក្តី ជាសម្ភារក្តី ក្នុងការជួយសង្គ្រោះបងប្អូនប្រជាពលរដ្ឋ ដែលទទួលរងគ្រោះដោយគ្រោះធម្មជាតិ និងខ្វះខាតនៅមូលដ្ឋាន។ ឯកឧត្តម បានមានមតិផ្តាំផ្ញើសមាជិក សមាជិកគណៈកម្មាធិការ ក្រុមប្រតិបត្តិសាខា សូមបន្តការអប់រំផ្សព្វផ្សាយអំពីវិធានការទប់ស្កាត់ និងការការពារការរាតត្បាតជំងឺកូវីដ ១៩ ដូចសេចក្តីណែនាំរបស់ក្រសួងសុខាភិបាល។ ក្នុងកិច្ចប្រជុំក៏បានដាក់ទិសដៅបន្ត ជំរុញការងារអភិវឌ្ឍន៍សាខា និងអនុសាខាដែលក្នុងនោះ គឺសកម្មភាពការគ្រប់គ្រងនិងអភិវឌ្ឍន៍ធនធានមនុស្ស និងការងាររដ្ឋបាលនិងហិរញ្ញកិច្ច ទំនាក់ទំនងនិងកិច្ចសហប្រតិបត្តិការ និងការពិនិត្យតាមដានវាយតម្លៃ របាយការណ៍ របស់អនុសាខា ដោយមានផែនការសកម្មភាពមួយជាក់លាក់ និងសាខាមានប្រព័ន្ធពិនិត្យតាមដានវាយតម្លៃ និងរបាយការណ៍ដែលមានប្រសិទ្ធភាពនិងទៀងទាត់៕ | 2020-07-30T18:00:49+07:00 | cen.com.kh | https://cen.com.kh/archives/229726.html |
947d6424-5a80-4a63-913e-568bb9268161 | TOP NEWS: ក្រសួងសុខាភិបាលរកឃើញអ្នកឆ្លងជំងឺកូវីដ១៩ថ្មី លើមន្ត្រីជាន់ខ្ពស់ទូតអាមេរិកម្នាក់ ខណៈអ្នកជាសះស្បើយចំនួន៨នាក់ (Video inside) | ក្រសួងសុខាភិបាលកម្ពុជា នៅព្រឹកថ្ងៃទី៣០ ខែកក្កដា ឆ្នាំ២០២០នេះ បានចេញសេចក្ដីប្រកាស ព័ត៌មានស្តីពីការរកឃើញករណីវិជ្ជមានវីរុសកូវីដ-១៩ថ្មី ០១នាក់ និងជាសះស្បើយ០៨នាក់។ សេចក្តីប្រកាសព័ត៌មានដែលបណ្តាញព័ត៌មាន Fresh News ទើបទទួលបានមុននេះបន្តិចបានបញ្ជាក់ថា អ្នកឆ្លងជំងឺកូវីដ១៩ថ្មីនេះ គឺជា បុរសជនជាតិអាមេរិកកាំង ជាមន្ត្រីការទូតជាន់ខ្ពស់សហរដ្ឋអាមេរិក មានអាស័យដ្ឋានស្នាក់នៅក្នុងស្ថាន ទូតអាមេរិកប្រចាំកម្ពុជា រាជធានីភ្នំពេញ។ បុរសរូបនោះជាអ្នកដែលបានធ្វើដំណើរមកពីសហរដ្ឋអាមេរិក ដែលលទ្ធផល វិភាគវត្ថុសំណាកលើកទីពីរ ធ្វើនៅថ្ងៃទី១៣នៃការធ្វើចត្តាឡីស័ករបស់គាត់ ទទួលបានលទ្ធផល វិជ្ជមានវីរុសកូ វីដ-១៩ នៅថ្ងៃទី២៩ ខែកក្កដា ឆ្នាំ២០២០។ បច្ចុប្បន្នអ្នកជំងឺត្រូវបានដាក់ នៅក្នុងបន្ទប់មួយដោយឡែក នៅក្នុងស្ថានទូតអាមេរិកប្រចាំកម្ពុជា ដើម្បីធ្វើការព្យាបាលដោយក្រុមគ្រូពេទ្យអាមេរិកាំង នៃស្ថានទូតនេះ។ បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅសង្កាត់ច្រាំងចំរេះ២ ខណ្ឌឫស្សីកែវ រាជធានីភ្នំពេញ បុរសជនជាតិខ្មែរអាយុ ៣១ឆ្នាំ មានអាស័យដ្ឋាននៅភូមិដំណាក់ពពេល ឃុំគរ ស្រុកត្បូងឃ្មុំ ខេត្តត្បូងឃ្មុំ បុរសជនជាតិខ្មែរអាយុ ២៣ឆ្នាំ មានអាស័យដ្ឋាននៅភូមិឃ្លាំងស្បែក ឃុំកំពង់ហ្លួង ស្រុកពញ្ញាឮ ខេត្តកណ្ដាល បុរសជនជាតិខ្មែរអាយុ ២៨ឆ្នាំ មានអាស័យដ្ឋាននៅភូមិជ្រោយមន្ត្រី ឃុំជ្រោយមន្ត្រី ស្រុកមុខកំពូល ខេត្តកណ្ដាល បុរសជនជាតិខ្មែរ អាយុ ២៦ឆ្នាំ មានអាស័យដ្ឋាននៅភូមិទួលសម្បត្តិ ឃុំប៉ឹស២ ស្រុកក្រូចឆ្មារ ខេត្តត្បូងឃ្មុំ អ្នកទាំង០៥នាក់នេះ ជាក្រុមដែលបានវិលត្រឡប់មកពីប្រទេសអារ៉ាប៊ីសាអូឌីត ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ១៩ ចំនួន០២ដង ត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ បុរសជនជាតិខ្មែរអាយុ ៣៤ឆ្នាំ មានអាស័យដ្ឋាននៅភូមិទួលរការ១ សង្កាត់ចាក់អង្រែក្រោម ខណ្ឌមានជ័យ រាជធានីភ្នំពេញ កុមារាអាយុ០៥ឆ្នាំ មានអាស័យដ្ឋាននៅភូមិទួលរការ១ សង្កាត់ចាក់អង្រែក្រោម ខណ្ឌមានជ័យ រាជធានីភ្នំពេញ។ អ្នកទាំង០២នាក់នេះ បានធ្វើដំណើរមកពីសហរដ្ឋអាមេរិក ត្រូវបានព្យាបាលជាសះស្បើយ ដោយទទួលបានលទ្ធផលតេស្ត អវិជ្ជមានវីរុសកូវីដ-១៩ ចំនួន ០២ដង ត្រូវបានអនុញ្ញាតឱ្យចេញ ពីមណ្ឌលសុខភាពចាក់អង្រែ រាជធានីភ្នំពេញ។ ស្ត្រីជនជាតិអាមេរិកកាំង ជាមន្ត្រីការទូតជាន់ខ្ពស់សហរដ្ឋអាមេរិក មានអាស័យដ្ឋានស្នាក់នៅក្នុងស្ថាន ទូតអាមេរិកប្រចាំកម្ពុជា រាជធានីភ្នំពេញ។ គាត់បានធ្វើដំណើរពីសហរដ្ឋអាមេរិក ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន០២ដង ដែលគ្រប់គ្រងដោយស្ថានទូតអាមេរិកប្រចាំកម្ពុជា។ គួរបញ្ជាក់ថា គិតត្រឹមម៉ោង ០៧៖០០ព្រឹក ថ្ងៃទី៣០ ខែកក្កដា ឆ្នាំ២០២០នេះ នៅកម្ពុជាបានរកឃើញអ្នកមានវីរុសកូវីដ-១៩ មានចំនួនសរុប ២៣៤នាក់ (ស្រី ៤៦នាក់ និងបុរស១៨៨នាក់) ក្នុងនោះចំនួនអ្នកព្យាបាលជាសះស្បើយសរុបទូទាំងប្រទេសមានចំនួន ១៦២នាក់ (ស្រី ៤១នាក់ និងបុរស១២១នាក់) និងអ្នកសម្រាកព្យាបាលនៅក្នុងមន្ទីរពេទ្យរដ្ឋ មានចំនួនសរុប៧០នាក់ និងអ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជា២នាក់៕ | 2020-07-30T15:05:00+07:00 | freshnewsasia.com | https://m.freshnewsasia.com/index.php/en/localnews/166655-2020-07-30-01-05-37.html |
58c7e444-e7ee-4e02-a51a-c52697c3b587 | មន្ត្រីការទូតជាន់ខ្ពស់សហរដ្ឋអាមេរិកម្នាក់ ត្រូវបានរកឃើញកើតជំងឺកូវីដ១៩ និងជាសះស្បើយ៨នាក់ នៅថ្ងៃទី២៩ ខែកក្កដា | ភ្នំពេញ៖ ក្រសួងសុខាភិបាល បានរកឃើញករណីវិជ្ជមានវីរុសកូវីដ-១៩ថ្មី ១នាក់ជាមន្ត្រីការទូតជាន់ខ្ពស់សហរដ្ឋអាមេរិក និងជាសះស្បើយ៨នាក់ នៅថ្ងៃទី២៩ ខែកក្កដា ឆ្នាំ២០២០។ ក្រសួងសុខាភិបាលកម្ពុជា នៅព្រឹកថ្ងៃទី៣០ ខែកក្កដា ឆ្នាំ២០២០នេះ បានចេញសេចក្ដីប្រកាស ព័ត៌មានស្តីពីការរកឃើញករណីវិជ្ជមានវីរុសកូវីដ-១៩ថ្មី ១នាក់ និងជាសះស្បើយ៨នាក់។ សេចក្តីប្រកាសព័ត៌មាន បានបញ្ជាក់ថា អ្នកឆ្លងជំងឺកូវីដ១៩ថ្មីនេះ គឺជា បុរសជនជាតិអាមេរិកកាំង ជាមន្ត្រីការទូតជាន់ខ្ពស់សហរដ្ឋអាមេរិក មានអាសយដ្ឋានស្នាក់នៅក្នុងស្ថាន ទូតអាមេរិកប្រចាំកម្ពុជា រាជធានីភ្នំពេញ។ បុរសរូបនោះជាអ្នកដែលបានធ្វើដំណើរមកពីសហរដ្ឋអាមេរិក ដែលលទ្ធផល វិភាគវត្ថុសំណាកលើកទីពីរ ធ្វើនៅថ្ងៃទី១៣នៃការធ្វើចត្តាឡីស័ករបស់គាត់ ទទួលបានលទ្ធផល វិជ្ជមានវីរុសកូ វីដ-១៩ នៅថ្ងៃទី២៩ ខែកក្កដា ឆ្នាំ២០២០៕ | 2020-07-30T09:33:30+07:00 | cen.com.kh | https://cen.com.kh/archives/229550.html |
71e13a74-117d-4567-9509-b9384769921b | ព្រឹកនេះក្រសួងសុខាភិបានប្រកាសរកឃើញអ្នកឆ្លងកូវីដ-១៩ ០១នាក់ទៀត ជាមន្ត្រីជាន់ខ្ពស់ទូតអាមេរិក | នាព្រឹកថ្ងៃព្រហស្បតិ៍ ទី៣០ ខែកក្កដា ឆ្នាំ២០២០ ក្រសួងសុខាភិបាលកម្ពុជា បានរកឃើញករណីអ្នកមានវីរុសកូវីដ-១៩ ចំនួន០១នាក់ ខណៈមានករណីជាសះស្បើយចំនួន ០៨នាក់។ គួរជម្រាបថា គិតត្រឹមព្រឹកនេះកម្ពុជា បានរកឃើញករណីវិជ្ជមានជំងឺកូវីដ-១៩ ចំនួន២៣៤នាក់ ខណៈអ្នកព្យាបាលជាសះស្បើយមានចំនួន១៦២នាក់ ព្រមទាំងមិនមានករណីស្លាប់ទេ ៕ | 2020-07-30T08:06:40+07:00 | kbnnews.com | https://kbn.news/archives/174090 |
810b5d30-c3c7-4787-842d-819c786d533a | ម៉ាឡេស៊ីនឹងអនុញ្ញាតឲ្យពលករបរទេសធ្វើការបានតែក្នុងវិស័យ៣ប៉ុណ្ណោះ | ប្រទេសម៉ាឡេស៊ីនឹងរឹតត្បិតពលករបរទេសឲ្យធ្វើការតែក្នុងវិស័យ៣ប៉ុណ្ណោះនៅក្នុងកិច្ចប្រឹងប្រែងដើម្បីបង្កើនឱកាសការងារសម្រាប់ពលរដ្ឋម៉ាឡេស៊ីដែលត្រូវប៉ះពាល់ដោយវិបត្តិជំងឺរាតត្បាតកូវីដ១៩ នេះបើតាមការបញ្ជាក់របស់មន្ត្រីជាន់ខ្ពស់មួយរូបកាលពីថ្ងៃពុធ។ អនុរដ្ឋមន្ត្រីក្រសួងធនធានមនុស្សម៉ាឡេស៊ីលោក Awang Hashim ថ្លែងប្រាប់សភាថា វិស័យទាំងបីនោះរួមមានវិស័យ សំណង់ កសិកម្ម និងកសិដ្ឋាន ហើយវិស័យដទៃទៀតត្រូវតែរើសអ្នកធ្វើការជាពលរដ្ឋម៉ាឡេស៊ី។ លោកបន្តថា ម៉ាឡេស៊ីនៅពេលនេះមានពលករបរទេសចំនួន២,១លាននាក់។ ប៉ុន្តែតូលេខចុងក្រោយបង្ហាញថាអត្រាអត់ការងារបានកើនដល់៥,៣% ខណៈដែលអាជីវកម្មនានាត្រូវបង្ខំឲ្យបិទទ្វាអស់ជិតបីខែដើម្បីទប់ស្កាត់ការរាតត្បាតនៃកូវីដ១៩។ ក្នុងប៉ុន្មានខែចុងក្រោយនេះ អាជ្ញាធរម៉ាឡេស៊ីបានចាប់ខ្លួនពលករបរទេសនិងជនភៀសខ្លួនរាប់រយនាក់ ហើយការរឹតត្បិតនានាក៏បានធ្វើឲ្យសាធារណមតិប្រឆាំងនឹងពលករបរទេសផងដែរ។ ម៉ាឡេស៊ីមានសេដ្ឋកិច្ចធំជាងគេទី៣នៅអាស៊ីអាគ្នេយ៍ ប៉ុន្តែបានកើនត្រឹម០,៧%នៅត្រីមាសទី១ឆ្នាំនេះ ដោយសារវិបត្តិកូវីដ១៩ និងការធ្លាក់ថ្ងៃប្រេងកាតនៅជុំវិញពិភពលោក៕ | 2020-07-30T07:00:00+07:00 | khmer.voanews.com | https://khmer.voanews.com/a/malaysia-to-allow-foreign-labour-in-only-3-sectors-says-deputy-minister/5523268.html |
2b16057b-7ff9-4587-8201-ca24c936e10e | មន្រ្តីសុខាភិបាលកម្ពុជា៖ ករណីផ្ទុះជំងឺឈីកសង្ស័យមាន៦០០នាក់ តែអាចគ្រប់គ្រងបាន | មន្ត្រីសុខាភិបាលកម្ពុជាឲ្យដឹងនៅថ្ងៃព្រហស្បតិ៍នេះថា មានការផ្ទុះឡើងនៃជំងឺឈីក គន់ហ្គន់យ៉ា ដែលត្រូវបានរាយការណ៍ថា មានសរុបជាង៦០០ករណី កើតឡើងនៅក្នុងខេត្តជាង១០នៅទូទាំងប្រទេសកម្ពុជា។ ប្រធានកម្មវិធីជាតិប្រយុទ្ធនឹងជំងឺគ្រុនឈាមនៃមជ្ឈមណ្ឌលជាតិប្រយុទ្ធនឹងជំងឺគ្រុនចាញ់ ប៉ារ៉ាស៊ីតសាស្ត្រ និងបាណកសាស្ត្រលោកលាង ឬទ្ធា ប្រាប់វីអូអេថា ក្នុងអំឡុងពេល៩ថ្ងៃ ចន្លោះពីថ្ងៃទី១៩ ដល់ថ្ងៃទី២៨ ខែកក្កដានេះ ជំងឺគ្រុនឈីកត្រូវបានរាយការណ៍មកពីបណ្តាខេត្តចំនួន១១ ដែលរួមមានខេត្តសៀមរាប ជាង២៥០ ករណី ខេត្តបន្ទាយមានជ័យ ជាង១៨០ករណី ខេត្តព្រះវិហារ ១២០ករណី និងខេត្តផ្សេងៗទៀតដូចជាខេត្តព្រះសីហនុ ត្បូងឃ្មុំ កំពតពោធិ៍សាត់ ឧត្តរមានជ័យ ស្ទឹងត្រែង ប៉ៃលិន និងតាកែវ។ លោក លាង ឬទ្ធា មានប្រសាសន៍ថា៖ «និយាយឲ្យខ្លីទៅ ស្ថានភាពស្ថិតក្នុងការគ្រប់គ្រងបានទេ។ជំងឺគ្រុនឈីកនេះក៏ដូចជាជំងឺគ្រុនឈាមកើតឡើងដោយសារមូសខ្លាញីខាំ។ [...] សរុបសេចក្តីទៅ បូកនឹងជំងឺគ្រុនឈាមឥឡូវ [មានចំនួនប្រមាណ]៤ពាន់ករណីនោះគឺប្រទេសកម្ពុជាយើងស្ថិតក្នុងស្ថានភាពគ្រប់គ្រងបាន»។ ជំងឺឈីកគន់ហ្គន់យ៉ា ហៅកាត់ថាជំងឺឈីក ឬ គ្រុនឈីកមានអាការៈស្រដៀងនឹងជំងឺគ្រុនឈាម។ គ្រុនឈីក(CHIK) នេះ កើតឡើងដំបូងបំផុតនៅឆ្នាំ១៩៥២ នៅប្រទេសតង់ហ្សានីនៃទ្វីបអាហ្វ្រិក។ ជំងឺនេះធ្លាប់បានរកឃើញជាដំបូងនៅកម្ពុជា ដោយវិទ្យាស្ថានប៉ាស្ទ័រកម្ពុជានៅឆ្នាំ១៩៦១និងនៅឆ្នាំ២០១១។នេះបើយោងតាមសេចក្តីថ្លែងការណ៍មួយរបស់ក្រសួងសុខាភិបាលកម្ពុជា កាលពីសប្តាហ៍មុន។ក្រសួងបញ្ជាក់ទៀតថា ជំងឺគ្រុនឈីក«ធ្លាប់មានអត្រាឆ្លងខ្ពស់រហូតដល់៦០-៧០% ក្នុងប្រទេសកម្ពុជានាទសវត្សរ៍១៩៦០ ហើយមានការរាតត្បាតខ្លាំងផងដែរនៅក្នុងឆ្នាំ២០១១និង២០១២»។ ជំងឺឈីកគន់ហ្គន់យ៉ាបង្កឡើងដោយ វីរុសឈ្មោះឈីកគន់ហ្គន់យ៉ា។ វីរុសនេះឆ្លងទៅលើមនុស្សដោយភ្នាក់ងារចម្លងរោគគឺមូសខ្លាញី ដែលចម្លងជំងឺគ្រុនឈាមផងដែរ។នេះបើយោងតាមមជ្ឈមណ្ឌលរបស់អាមេរិកប្រយុទ្ធប្រឆាំងនឹងជំងឺឆ្លងCDC។ វីរុសឈីកគន់ហ្គន់យ៉ានេះ មិនបណ្តាលឲ្យមនុស្សស្លាប់ទេ ក៏ប៉ុន្តែរោគសញ្ញាអាចវិវឌ្ឍធ្ងន់ធ្ងរ ឬបង្កឲ្យមានពិការភាព។ អ្នកដែលឆ្លងជំងឺនេះហើយអាចមានអាការៈធ្ងន់ធ្ងរ គឺរួមមានទារកទើបនឹងកើតដែលឆ្លងរោគក្នុងអំឡុងពេលកើត មនុស្សចាស់ វ័យលើស៦៥ឆ្នាំ និងអ្នកដែលមានជំងឺដូចជាជំងឺលើសឈាម ទឹកនោមផ្អែម ឬជំងឺបេះដូង។ លោកប្រធានកម្មវិធីជាតិប្រយុទ្ធនឹងជំងឺគ្រុនឈាម លាង ឬទ្ធា បានរៀបរាប់អំពីអាការៈនៃជំងឺគ្រុនឈីកនេះថា៖ «ក្តៅខ្លួន ស្រួចស្រាល ហើយជាពិសេសឡើងរោលកន្ទួលក្រហមៗ ឈឺសន្លាក់។ឃើញសញ្ញាហ្នឹងដាច់ខាតត្រូវតែទៅពេទ្យពិនិត្យក្នុងរយៈពេល២៤ម៉ោងជាបន្ទាន់»។ យោងតាមមជ្ឈមណ្ឌលរបស់អាមេរិក ប្រយុទ្ធប្រឆាំងនឹងជំងឺឆ្លងCDCអ្នកជំងឺដែលផ្ទុកវីរុសឈីកគន់ហ្គន់យ៉ាចាប់ផ្តើមចេញរោគសញ្ញា នៅអំឡុងពេល៣ថ្ងៃទៅ៧ថ្ងៃ បន្ទាប់ពីមូសខាំ។ លោក លាង ឬទ្ធា មន្រ្តីសុខាភិបាលកម្ពុជា បន្ថែមថា៖ «សញ្ញាសង្ស័យ[គ្រុន] ឈីកក៏ដោយ[គ្រុន]ឈាមក៏ដោយ ឲ្យតែក្តៅខ្លួន ព្រោះរដូវនេះជារដូវវស្សា ភ្លៀងធ្លាក់ច្រើនដាច់ខាតត្រូវតែយកមកមន្ទីរពេទ្យរដ្ឋដែលនៅជិតបំផុត»។ លោកបន្ថែមថាអ្នកជំងឺអាចជាសះស្បើយឡើងវិញ ក្នុងរយៈពេលមួយសប្តាហ៍បើទទួលបានការព្យាបាលត្រឹមត្រូវ។ ក្រសួងសុខាភិបាលកម្ពុជាបញ្ជាក់ថា ក្នុងស្ថានភាពខ្លះ ការព្យាបាលហើយបើអ្នកជំងឺមានជំងឺនេះរយៈពេលយូរ ដល់ច្រើនសប្តាហ៍ នោះ នោះអ្នកជំងឺមានអាការៈឈឺសន្លាក់ដៃជើងក្នុងរយៈពេលយូរខែ ឬឆ្នាំ។ជំងឺនេះអាចបណ្តាលឲ្យស្លាប់នៅក្នុងករណីដែលអ្នកជំងឺកើតមានជំងឺនេះរួមផ្សំគ្នាជាមួយជំងឺផ្សេងៗដូចជាជំងឺគ្រុនចាញ់ ជំងឺគ្រុនឈាម ជំងឺរលាកស្រោមខួរជាដើម។ ទោះជាយ៉ាងណា អ្នកជំនាញសុខាភិបាលនៅមិនទាន់អាចបញ្ជាក់បាននៅឡើយទេ អំពីមូលហេតុដែលបង្កឲ្យមានការផ្ទុះជំងឺឈីកនេះ។ នាយកនៃវិទ្យាស្ថានជាតិសុខភាពសាធារណៈកម្ពុជា លោកឈា ឆវណ្ណ ឲ្យដឹងថាជំងឺគ្រុនឈីកនេះ អាចកើតមានផងដែរនៅអំឡុងពេលមានការផ្ទុះជំងឺគ្រុនឈាម។ លោកមានប្រសាសន៍ថា៖ «ពេលផ្ទុះជំងឺគ្រុនឈាម អាជំងឺគ្រុនឈីកហ្នឹងវាអាចថា បង្កប់ក្នុងហ្នឹងដែរ ក៏យើងវាអត់ដឹង ព្រោះពេលហ្នឹងយើងផ្តោតទៅលើគ្រុនឈាមខ្លាំង។ [...] ជំងឺនេះជាប្រភេទឆ្លងដោយវិកទ័រ ឬសត្វល្អិត។ វាភាគច្រើនវាមានលក្ខណៈseasonal(តាមរដូវកាល)។វាជាជំងឺដែលកើតឡើងតាមរដូវ ហើយ៤ទៅ៥ឆ្នាំម្តង វាហ្នឹងផ្ទុះទៅជាcycle(វដ្ត)អ៊ីចឹងទៅ»។ មន្រ្តីសុខាភិបាលរូបនេះបន្តថា៖ « [...] ហើយបើសួរថាហេតុអីបានឆ្នាំនេះចេញអានេះ ឆ្នាំនោះចេញអានោះអ្នកវិទ្យាសាស្ត្រក៏មិនទាន់រកឃើញច្បាស់ដែរ។វាទាក់ទងទាំងអាកាសធាតុវាទាក់ទងនឹងបម្រែបម្រួលនៃការរស់នៅរបស់យើង។[...] ហើយគ្រុនពីរនេះ ដូចវាមិនដែលបាត់ឈឹងទាំងពីរហ្នឹងទេ។វានៅគ្រប់តែប្រទេសហ្នឹង! នៅជាដុំៗ ដល់ខែ ដល់រដូវ វាកើតចេញមកវិញ»។ នៅខេត្តបន្ទាយមានជ័យ មានរបាយការណ៍អំពីការផ្ទុះជំងឺឈីក១៨៧ករណី គិតត្រឹមថ្ងៃទី២៨ ខែកក្កដា។ នេះបើតាមទិន្នន័យដែលវីអូអេទទួលបាន។ ប្រធានមន្ទីរសុខាភិបាលខេត្តបន្ទាយមានជ័យ លោក កែវ សុភ័ក្ត្រា ឲ្យដឹងថាស្ថានភាពអំពីជំងឺនេះមានភាពប្រសើរវិញហើយ។ លោកបញ្ជាក់យ៉ាងខ្លីថា៖ «មានអី ឥឡូវធូរស្រាលអស់ហើយតើ!» ចំណែកនៅខេត្តព្រះសីហនុវិញមានការសង្ស័យថា មានជំងឺឈីកនេះ៤៦ករណី។ ប្រធានមន្ទីរសុខាភិបាលខេត្តមួយនេះ លោកស្រី លឹម សាមាន ឲ្យដឹងថាអ្នកជំងឺ៧នាក់ ត្រូវបានបញ្ជាក់ថា មានជំងឺឈីក តាមរយៈការធ្វើតេស្តឈាមនៅវិទ្យាស្ថានសុខភាពសាធារណៈ។ លោកស្រីថាបច្ចុប្បន្ននេះ អ្នកជំងឺ៤នាក់បានជាសះស្បើយ។ លោកស្រីឲ្យដឹងទៀតថាពួកគេមិនមានស្ថានភាពធ្ងន់ធ្ងរនោះទេ។ «ឲ្យតែឈឺ មិនមែនអត់បារម្ភទេ!គឺឲ្យគាត់ត្រូវការពារខ្លួនកុំឲ្យមានមូសខាំទៅ!សម្អាតបរិស្ថានជុំវិញផ្ទះគាត់ទៅព្រោះអីដាក់អាល់ប៊ែតទូទាំងខេត្តរួចហើយ»។ ប្រធានមន្ទីរសុខាភិបាលខេត្តដទៃៗទៀត ដែលវីអូអេបានសាកសួរ ឲ្យដឹងថា ពួកគេបានចុះអប់រំ បាញ់ថ្នាំកម្ចាត់មូស និងដាក់ថ្នាំអាល់ប៊ែតសម្លាប់ដង្កូវទឹក។ពួកគេកត់សម្គាល់ថាបរិស្ថានកខ្វក់នៅជាបញ្ហានៅក្នុងភូមិដ្ឋានរស់នៅរបស់ប្រជាពលរដ្ឋ នៅតាមផ្ទះ និងតាមទីសាធារណៈដែលនៅមានដបកំប៉ុងដែលគេបោះចោលពាសវាលពាសកាល ហើយបង្កឲ្យដក់ទឹក និងជាជម្រកសត្វមូស។ លោក លាង ឬទ្ធា ប្រធានកម្មវិធីជាតិប្រយុទ្ធនឹងជំងឺគ្រុនឈាម លើកឡើងថាការផ្ទុះឡើងនៃជំងឺនេះជាក្តីបារម្ភមួយរបស់សុខភាពសាធារណៈ ហើយលោកអំពាវនាវឲ្យប្រជាពលរដ្ឋចេះការពារខ្លួនហើយបើអ្នកមានជំងឺនេះនិងសង្ស័យថា មានករណីជំងឺនេះ គេ ត្រូវបញ្ជូនអ្នកជំងឺមកមន្ទីរពេទ្យរដ្ឋជាបន្ទាន់ ដែលការព្យាបាលជំងឺនេះមិនគិតថ្លៃនោះទេ។លោកអំពាវនាវកុំឲ្យប្រជាពលរដ្ឋទៅពេទ្យឯកជន ដែលពួកគេប្រហែលជាមិនមានសមត្ថភាពបែងចែករវាងជំងឺគ្រុនឈាម និងគ្រុនឈីកឲ្យដាច់ពីគ្នាទេ។ «ដូច្នេះឲ្យតែជំងឺកុំគិតថា ស្រាលឬធ្ងន់ទោះវាមិនបង្កឲ្យស្លាប់ក៏វាបង្ករំខាន ប៉ះពាល់ដល់សេដ្ឋកិច្ចគ្រួសារ និងសេដ្ឋកិច្ចសង្គមទាំងមូល។ ខ្ញុំមិនចង់ផ្ញើសារមួយថា ជំងឺហ្នឹងស្រាលទេព្រោះវា ធ្វើឲ្យប្រជាជនព្រងើយកន្តើយក្នុងការការពារខ្លួន»៕ | 2020-07-30T07:00:00+07:00 | khmer.voanews.com | https://khmer.voanews.com/a/cambodia-reports-chikungunya-outbreak-sickening-more-than-600/5523552.html |
ce9cc73e-44b5-4966-9092-ee428470ac64 | ការឆ្លងកូវីដ១៩ប្រចាំថ្ងៃនៅជប៉ុនកើនលើស១.០០០ករណីជាលើកដំបូង | ប្រទេសជប៉ុនកាលពីថ្ងៃពុធបានបញ្ជាក់ថា អត្រាឆ្លងថ្មីប្រចាំថ្ងៃនៅក្នុងប្រទេសនេះបានកើនឡើងលើស១.០០០នាក់ជាលើកដំបូងនៅក្នុងប្រទេសជប៉ុនចាប់តាំងពីមានវិបត្តិសុខភាពនេះ។ ទូរទស្សន៍ជប៉ុន NHK បានរាយការណ៍ថា ការឆ្លងនៅថ្ងៃពុធមានលើស១.២០០ករណីថ្មី ដែលមានច្រើននៅរាជធានីតូក្យូ ប៉ុន្តែក៏មានពីតំបន់ទីប្រជុំជនធំៗផ្សេងៗទៀតដូចជាក្រុង Aichi និង Osaka ដែលបានរាយការណ៍តួលេខច្រើនបំផុតរបស់តំបន់ទាំងនេះ។ មន្ត្រីនៅខេត្ត Osaka ភាគខាងលិចប្រទេសបានរាយការណ៍ថា មានករណីថ្មី២២១ ដែលជាលើកទីមួយដែលករណីឆ្លងកូវីដ១៩ប្រចាំថ្ងៃនៅទីនោះបានកើនលើស២០០ករណី។ នៅក្នុងសន្និសីទព័ត៌មានក្នុងទីក្រុងតូក្យូកាលពីថ្ងៃពុធ រដ្ឋមន្ត្រីទីស្តីការគណៈរដ្ឋមន្ត្រីលោក Yoshihide Suga ថ្លែងថា ខេត្តខ្លះកំពុងខ្វះខាតកន្លែងស្នាក់នៅដូចជាសណ្ឋាគារ និងគេហដ្ឋានដើម្បីព្យាបាលអ្នកជំងឺដែលមានរោគសញ្ញាតិចតួច។ លោក Suga បានបន្ទោសការកើនឡើងករណីឆ្លងនៅពេលថ្មីនេះទៅលើ បណ្តុះអ្នកឆ្លង ដែលជាក្រុមមនុស្សនៅកន្លែងណាមួយដែលមិនបានរក្សាគម្លាតពីគ្នាក្នុងសង្គម។ លោកថា គិតត្រឹមថ្ងៃអង្គារអាជ្ញាធរបានរកឃើញបណ្តុំអ្នកឆ្លងចំនួន៥៥០ក្រុមទូទាំងប្រទេស៕ | 2020-07-30T07:00:00+07:00 | khmer.voanews.com | https://khmer.voanews.com/a/japan-reaches-1-000-daily-covid-19-cases-for-1st-time-/5523250.html |
0273bb4a-6e6e-485d-b1cf-3a54614ce00a | ចំនួនមនុស្សស្លាប់ពីមេរោគកូរ៉ូណានៅអូស្ត្រាលីឡើងទៅដល់១៨៩នាក់ | រដ្ឋ Victoria ភាគខាងត្បូងប្រទេសអូស្រ្តាលី បានចុះផ្សាយការឆ្លងជំងឺកូវីដ១៩ថ្មីចំនួន៧២៣ករណី និងមនុស្សស្លាប់១៣នាក់កាលពីថ្ងៃពុធជាកំណត់ត្រាថ្មីរយៈពេលមួយថ្ងៃសម្រាប់រដ្ឋដែលមានការឆ្លងខ្លាំងបំផុតមកពីជំងឺនេះ។ ចំនួនឆ្លងមេរោគកូរ៉ូណាថ្មីមានលើសពី៥៣២ករណីបានចុះផ្សាយកាលពីថ្ងៃចន្ទ សម្រាប់រដ្ឋដែលមានមនុស្សច្រើនទី២ក្នុងប្រទេសអូស្ត្រាលី។ រដ្ឋ Victoria ឥឡូវនេះបានចុះផ្សាយការឆ្លងជំងឺកូវីដ១៩ថ្មីទាំងអស់ចំនួន៩ពាន់៩រយករណីនិងមនុស្សស្លាប់ ១០៥នាក់ ដោយបានធ្វើឲ្យករណីឆ្លងសរុបនៅក្នុងប្រទេសអូស្ត្រាលីមាន១ម៉ឺន៦ពាន់២រយ៩៨ករណីនិងមនុស្សស្លាប់១៨៩នាក់។ ទីក្រុង Melbourne ដែលជារដ្ឋធានីរបស់រដ្ឋ Victoria ជាទីកន្លែងផ្ទុះដ៏ខ្លាំងបំផុតនៃជំងឺកូវីដ១៩នៅពេលបច្ចុប្បន្ននេះ។ លោក David Andrews នាយករដ្ឋមន្ត្រីរដ្ឋ Victoria បានស្តីបន្ទោសការកើនឡើងនូវការឆ្លងនេះលើពួកអ្នកស្រុកដែលបន្តទៅធ្វើការឬស្ថិតនៅក្នុងកន្លែងសាធារណៈថ្វីបើមានរោគសញ្ញានោះក៏ដោយនិងការផ្ទុះឡើងនៅទីកន្លែងសម្រាប់មនុស្សចាស់រស់នៅ។ លោក Andrews បានបញ្ជាឲ្យពួកអ្នកស្រុកទាំងអស់នៅក្នុងរដ្ឋ Victoria ពាក់ម៉ាស់នៅខាងក្រៅដោយចាប់ផ្តើមពីថ្ងៃអាទិត្យទៅ បន្តការរឹតត្បិតដែលចូលជាធរមានស្រាប់សម្រាប់ទីក្រុង Melbourne និងតំបន់ Mitchell Shire។ លោក Andrews ក៏បានចេញបទបញ្ជាហាមឃាត់ពួកអ្នកស្រុកមិនឲ្យនាំភ្ញៀវចូលក្នុងផ្ទះរបស់ខ្លួនដោយចូលជាធរមាននៅថ្ងៃព្រហស្បតិ៍នេះ។ ទីក្រុង Melbourne កំពុងស្ថិតក្នុងការបិទជិតចំនួន៦សប្តាហ៍ដែលបានរឹតត្បិតពួកអ្នកស្រុកមិនឲ្យចាកចេញពីផ្ទះ លើកលែងតែទៅធ្វើការងារ សាលារៀន ណាត់ជួបគ្រូ ពេទ្យ ឬទៅទិញម្ហូបអាហារ។ ក្នុងខណៈនោះដែរ ពួកអាជ្ញាធរក្នុងរដ្ឋ Queensland បានប្រកាសថា ខ្លួននឹងហាម ឃាត់ពួកអ្នកស្រុកមកពីតំបន់ Greater Sydney ដែលចូលជាធរមាននៅថ្ងៃសៅរ៍ដើម្បីទប់ស្កាត់ការរាលដាលនៃមេរោគកូរ៉ូណា។ ការហាមឃាត់នេះបានត្រូវធ្វើឡើងបន្ទាប់ពីស្ត្រី២នាក់បានធ្វើតេស្តមានជំងឺកូវីដ១៩វិជ្ជមាន បន្ទាប់ពីបានវិលត្រឡប់ទៅកាន់រដ្ឋធានី Brisbane មកពីការធ្វើដំណើរទៅកាន់ទីក្រុង Melbourne កាត់តាមទីក្រុងស៊ីដនីបានធ្វើតេស្តមេរោគកូរ៉ូណាវិជ្ជមានហើយមិនស្ថិតនៅដាច់ពីគេ៕ | 2020-07-30T07:00:00+07:00 | khmer.voanews.com | https://khmer.voanews.com/a/death-toll-from-coronavirus-surge-in-australia-rises-to-189-/5523603.html |
1be43122-d4e7-4f5b-a3c6-ce0d6e3a5bad | ក្រសួងសុខាភិបាល បណ្ដុះបណ្ដាលវិធីថែទាំសុខភាពផ្លូវចិត្តពលរដ្ឋ ក្នុងអំឡុងជំងឺកូវីដ១៩ ដល់មន្រ្តីសុខាភិបាលខេត្ដបន្ទាយមានជ័យ ខណៈមានអ្នកចំណាកស្រុកច្រើនជាងគេ | នាយកដ្ឋានសុខភាពផ្លូវចិត្ត នៃការបំពានគ្រឿងញៀន សហការជាមួយមន្ទីសុខាភិបាលខេត្តបន្ទាយមានជ័យ បានរៀបចំវគ្គបណ្តុះបណ្តាលស្តីពីការថែទាំសុខភាពផ្លូវចិត្ត ក្នុងអំឡុងនៃការរាតត្បាតជំងឺកូវីដ១៩ ដល់មន្រ្តីសុខាភិបាល ដើម្បីផ្ដល់សេវាថែទាំសុខភាពផ្លូវចិត្ត ជូនប្រជាពលរដ្ឋ។ នេះបើតាមការបញ្ជាក់របស់អនុប្រធាននាយកដ្ឋានសុខភាពផ្លូវចិត្ត និងការបំពានគ្រឿងញៀន លោកស្រី ជូ ផល្លីកា បានប្រាប់អង្គភាពព័ត៌មាន Fresh News នៅថ្ងៃទី២៩ ខែកក្កដា ឆ្នាំ២០២០នេះ។ លោកស្រី ជូ ផល្លីកា បានថ្លែងបញ្ជាក់ថា ។ ការបណ្ដុះបណ្ដាលនេះ ។ លោកស្រីបន្ដថា កត្តាទាំងនេះបានធ្វើឱ្យក្រសួងសុខាភិបាលទទួលអនុវត្តគម្រោងសាកល្បង ជាមួយអង្គការសុខភាពពិភពលោកប្រចាំកម្ពុជា ក្នុងការបណ្តុះណ្តាលបង្កើនសមត្ថភាពមន្រ្តីសុខាភិបាលលើការថែទាំសុខភាពផ្លូវចិត្ត ក្នុងអំឡុងនៃការរាតត្បាតជំងឺកូវីដ-១៩ ក្នុងខេត្តទាំងបីមុនគេ ដោយជ្រើសរើសស្រុករដ្ឋបាលណា ដែលមានអ្នកចំណាកស្រុកវិលត្រឡប់មកសហគមន៍គាត់វិញច្រើនជាងគេ៕ | 2020-07-30T04:09:00+07:00 | freshnewsasia.com | https://m.freshnewsasia.com/index.php/en/localnews/166646-2020-07-29-14-09-07.html |
7c0489c3-07ee-4c29-aa4b-94b7062251fc | ពលរដ្ឋខ្មែរ ៧នាក់ទៀត កើតកូវីដ-១៩ រីឯ ៧នាក់ទៀត ជាសះស្បើយ | ក្រសួងសុខាភិបាលរកឃើញពលរដ្ឋខ្មែរចំនួន ៧នាក់ កើតជំងឺកូវីដ-១៩ ក្នុងនោះមាន ៤នាក់ ជាកងទ័ពមួកខៀវរបស់អង្គការសហប្រជាជាតិ និង ៣នាក់ទៀត ជាក្រុមអ្នកដំណើរមកពីប្រទេសឥណ្ឌូណេស៊ី។ ក្រសួងសុខាភិបាលឱ្យដឹងតាមសេចក្ដីប្រកាសព័ត៌មាននៅថ្ងៃទី២៩ កក្កដាថា អ្នកជំងឺថ្មីទាំង ៧នាក់នេះ ត្រូវបានដាក់ឱ្យសម្រាកព្យាបាលនៅមណ្ឌលសុខភាពចាក់អង្រែ រាជធានីភ្នំពេញ។ ទន្ទឹមនឹងការរកឃើញករណីថ្មីនេះ ក្រសួងសុខាភិបាលអះអាងថា ក៏មានអ្នកជំងឺចំនួន ៧នាក់ផ្សេងទៀត បានជាសះស្បើយដែរ។ អ្នកជាសះស្បើយទាំងនោះ ជាពលរដ្ឋខ្មែរ ក្នុងនោះមានប្រុស ៦នាក់ និងស្ត្រីម្នាក់ ហើយមន្ត្រីសុខាភិបាលបានអនុញ្ញាតឱ្យពួកគេចេញពីមន្ទីរពេទ្យហើយ។ គិតត្រឹមព្រឹកថ្ងៃទី២៩ កក្កដា កម្ពុជារកឃើញអ្នកកើតជំងឺកូវីដ-១៩ ចំនួន ២៣៣នាក់ ក្នុងនោះព្យាបាលជាសះស្បើយចំនួន ១៥៤នាក់ និងកំពុងសម្រាកព្យាបាលចំនួន ៧៩នាក់ ដោយមិនទាន់មានករណីស្លាប់នៅឡើយទេ។ ក្រសួងសុខាភិបាលនៅតែអំពាវនាវដល់ពលរដ្ឋ ឱ្យប្រុងប្រយ័ត្ន និងអនុវត្តអនាម័យជាប់ជានិច្ច ព្រោះជំងឺកូវីដ-១៩ បន្តគំរាមកំហែងដល់សុខភាពសាធារណៈ៕ | 2020-07-30T03:55:00+07:00 | rfa.org | https://www.rfa.org/khmer/news/health/7-cambodians-tested-positive-covid-19-another-seven-recover-07292020164822.html |
51f4a2a5-9a51-4d36-8974-1710566c8440 | ពលរដ្ឋក្រីក្រកំពុងជួបការលំបាកខ្វះខាតជីវភាពប្រចាំថ្ងៃ បណ្តាលមកពីផលប៉ះពាល់នៃវិបត្តិកូវីដ-១៩ ចំនួន ៤៨គ្រួសារ ទទួលអំណោយស្បៀងពីគណៈកម្មការប្រយុទ្ធនឹងជំងឺ COVID-19 ខេត្តប៉ៃលិន | នៅថ្ងៃទី២៩ ខែកក្កដា ឆ្នាំ២០២០ លោក ផាន់ ចាន់ធុល អភិបាលខេត្តប៉ៃលិន និងជាប្រធានគណៈកម្មការប្រយុទ្ធនឹងជំងឺ COVID-19 ខេត្ត បានដឹកនាំក្រុមការងារ បន្តចុះសំណេះ សំណាលសួរសុខទុក្ខ និងផ្តល់អំណោយស្បៀង ជូនដល់គ្រួសារពលរដ្ឋក្រីក្រ ចំនួន ៤៨គ្រួសារ ដែលកំពុងជួបការលំបាកខ្វះខាតជីវភាពប្រចាំថ្ងៃ បណ្តាលមកពីផលប៉ះពាល់នៃវិបត្តិកូវីដ-១៩ នៅក្នុងឃុំស្ទឹងត្រង់ ស្រុកសាលាក្រៅ ខេត្តប៉ៃលិន។ នៅក្នុងឱកាសនោះដែរ លោក ផាន់ ចាន់ធុល បានរំលឹកដល់បងប្អូនប្រជាពលរដ្ឋទាំងអស់នៅមូលដ្ឋាន ត្រូវបន្តចូលរួមអនុវត្តន៍ឱ្យបានខ្ជាប់ខ្ជួន តាមអនុសាសន៍ដ៏ខ្ពង់ខ្ពស់របស់សម្តេចតេជោ នាយករដ្ឋមន្រ្តី នៃកម្ពុជា និងការណែនាំរបស់ក្រសួងសុខាភិបាល ដើម្បីបង្ការ ទប់ស្កាត់ និងជៀសវាងឱ្យបាននូវការចម្លង ជំងឺកូវីដ-១៩ ចូលក្នុងសហគមន៍របស់យើង។ លោកបានលើកឡើងថា៖ ដោយសារវិបត្តិជម្ងឺកូវីដ-១៩ រាជរដ្ឋាភិបាលកម្ពុជា ដែលមានសម្តេចតេជោ ហ៊ុន សែន ជានាយករដ្ឋមន្ត្រី បានដាក់ចេញនូវកម្មវិធីផ្តល់សាច់ប្រាក់ជូន ដល់ប្រជាពលរដ្ឋដែលមានជីវភាពក្រីក្រ និងងាយរងគ្រោះដោយសារផលប៉ះពាល់នៃជំងឺកូវីដ-១៩” នៅទូទាំងប្រទេស ដោយបានធ្វើអត្តសញ្ញាណកម្មគ្រួសារក្រីក្រ ដើម្បីផ្តល់ប័ណ្ណសមធម៌ ប្រភេទ ក្រ ១ ក្រ ២ ជូនគ្រួសារប្រជាពលរដ្ឋក្រីក្រ ក្នុងអំឡុងជួបវិបត្តិកូវីដ-១៩នេះ ដោយគ្រួសារខ្លះមិនអាចចេញទៅប្រកបមុខរបរចិញ្ចឹមជីវភាពរស់នៅប្រចាំថ្ងៃបាន។ លោក ផាន់ ចាន់ធុល បានផ្តាំផ្ញើដល់ បងប្អូនប្រជាពលរដ្ឋនៅគ្រប់មូលដ្ឋានទាំងអស់មិនត្រូវភ្លេចខ្លួន ហើយបន្តថែរក្សាអនាម័យសុខភាពជាប្រចាំ ដោយលាងដៃជាមួយអាល់កុល ឬសាប៊ូអោយបានញឹកញាប់ ទៅណាមកណាត្រូវពាក់ម៉ាស់ជានិច្ច ជាពិសេស ត្រូវខិតខំប្រកបមុខរបរ និងធ្វើស្រែចំការ ដាំដំណាំរួមផ្សេងៗដើម្បីរួមចំណែកលើកកម្ពស់ជីវភាពក្នុងគ្រួសារប្រចាំថ្ងៃ កុំយកពេលវេលាទំនេរទៅប្រព្រឹត្តិអំពើខុសច្បាប់ ដូចជាល្បែងស៊ីសងផ្សេងៗជាដើម ត្រូវអប់រំកូនចៅ និងខ្លួនឯងជាសចាកឆ្ងាយពីគ្រឿងញៀន។ សូមបញ្ជាក់ថា៖ ប្រជាពលរដ្ឋមានជីវភាពខ្វះខាតក្នុងឃុំស្ទឹងត្រង់ ស្រុកសាលាក្រៅ ដែលបានទទួលអំណោយស្បៀងពីគណៈកម្មការប្រយុទ្ធនឹងជំងឺ COVID-19 ខេត្ត មានចំនួន ៤៨គ្រួសារ ដោយក្នុង ១គ្រួសារៗ ទទួលបាន អង្ករ ២៥គីឡូក្រាម ត្រីខ ១យួរ ទឹកត្រីទឹកស៊ីអ៊ីវ ១យួរ សាប៊ូ ១ដុំ និងទឹកអាលកុល សម្រាប់លាងសម្អាតដៃ ១ដប ផងដែរ៕ | 2020-07-30T00:03:00+07:00 | freshnewsasia.com | https://m.freshnewsasia.com/index.php/en/localnews/166625-2020-07-29-10-03-48.html |
c65edf6e-4304-421f-a91f-267198dd390d | សម្ពោធអគារមន្ទីរដែនដីខេត្តស្វាយរៀង ចំណាយថវិកាជាង ៨ម៉ឺនដុល្លារ, អភិបាលខេត្តអំពាវនាវឱ្យពលរដ្ឋ និងមន្ត្រីរាជការរួមគ្នាទប់ស្កាត់ការីករាលដាលជំងឺកូវីដ-១៩ | នៅក្នុងពិធីសម្ពោធអគារមន្ទីររៀបចំដែនដី នគរូបនីយកម្ម សំណង់ និងសុរិយោដី ខេត្តស្វាយរៀង ចំណាយការសាងសង់អស់ប្រមាណជាង ៨ម៉ឺនដុល្លារ នៅព្រឹកថ្ងៃទី ២៩ ខែកក្កដាឆ្នាំ ២០២០ ក្រោមវត្តមានលោក លោក ម៉ែន វិបុល អភិបាលខេត្ត។ នៅក្នុងឱកាសនោះ លោកអភិបាលខេត្ត បានអំពាវនាវឱ្យប្រជាពលរដ្ឋ និងមន្ត្រីរាជរួមគ្នាទប់ស្កាត់នៃការរីករាលដាលនៃជំងឺកូវីដ-១៩ រលកទី២។ លោកអភិបាលខេត្ត បានថ្លែងថា ដូច្នេះត្រូវធ្វើយ៉ាងណាមិនឱ្យឆ្លងដល់សហគមន៍ជាដាច់ខាត ខណៈពិភពលោកមានអ្នកឆ្លងជំងឺនេះជាង១៦លាននាក់ និងស្លាប់ជាង ៦សែននាក់ហើយ ចំណែកប្រទេសកម្ពុជា នៅថ្ងៃនេះរកឃើញឆ្លង ៧នាក់ទៀត ដែលសុទ្ធសឹងជាការនាំចូលពីក្រៅប្រទេស សូមអាជ្ញាធរនឹងប្រជាពលរដ្ឋទាំងអស់មានការប្រុងប្រយ័ត្នខ្ពស់ ចំពោះជំងឺកូវីដ-១៩ ដោយត្រូវស្តាប់តាមការណែនាំរបស់ក្រសួងសុខាភិបាល។ នៅក្នុងឱកាសនោះដែរ លោក ម៉ែន វិបុល បានកោតសរសើរដល់មន្ទីររៀបចំដែនដី នគរូបនីយកម្ម សំណង់ និងសុរិយោដីខេត្តស្វាយរៀង ដែលរយៈកាលកន្លងមក បានខិតខំចុះបញ្ជីជាលក្ខណៈ ជាប្រព័ន្ធជូនប្រជាពលរដ្ឋបានល្អប្រសើរ និងបានរៀបចំសំណង់ទាំងអស់ឱ្យមានច្បាប់តាមទីប្រជុំជននៅក្រុងស្វាយរៀង និងក្រុងបាវិត។ ខេត្តស្វាយរៀង ក៏មិនចាញ់ពីក្រុងព្រះសីហនុប៉ុន្មានដែរ តែដោយសារជំងឺកូវីដ-១៩ នាំឱ្យអ្នកវិនិយោគខ្លះផ្អាកការសាងសង់មួយរយៈសិន ដូច្នេះ រាល់សំណង់ទាំងអស់ឱ្យអ្នកវិនិយោគទាំងនោះរត់ច្បាប់ឱ្យបានត្រឹមត្រូវក្នុងការសាងសង់សំណង់។ លោកបានបញ្ជាក់ថា ក្នុងនាមរដ្ឋបាលខេត្តស្វាយរៀង តែងតែដាស់តឿនដល់លោកលោកស្រីដែលជាប្រធានមន្ទីរនានាជុំវិញខេត្តត្រូវយកចិត្តទុកដាក់ចំពោះនិវត្តជន ដើម្បីឱ្យអ្នកជំនាន់ក្រោយ បានស្គាល់ពួកគាត់ ដូច្នេះ ក្នុងមួយឆ្នាំត្រូវធ្វើកម្មវិធីសំណេះសំណាលជួបពួកគាត់ម្ដង ឬពីរដងតាមលទ្ធភាពរបស់មន្ទីរដែលអាចធ្វើបាន គឺទាំងមន្ត្រីដែលកំពុងធ្វើការ និងអ្នកដែលបានចូលនិវត្តន៍ ដើម្បីបានសំណេះសំណាល និងដកស្រង់បទពិសោធន៍ពីគ្នាទៅវិញទៅមក ដើម្បីធ្វើការងារឱ្យមានការរីកចម្រើនទៅមុខ។ នៅក្នុងពិធីនេះផងដែរ លោក ម៉ែន វិបុល បានឧបត្ថម្ភដល់និវត្តជនមានគ្រឿងឧបភោគ បរិភោគ និងថវិកាចំនួន ២០ម៉ឺនរៀល ក្នុងម្នាក់ៗផងដែរ៕ | 2020-07-29T23:31:00+07:00 | freshnewsasia.com | https://m.freshnewsasia.com/index.php/en/localnews/166618-2020-07-29-09-31-24.html |
2cf495b8-0904-4288-92d7-3b67375cbc6d | គណៈកម្មការទី៣ រដ្ឋសភា ចុះបំពេញបេសកកម្មនៅខេត្តសៀមរាប ដើម្បីស្វែងយល់អំពីសមិទ្ធផល ការរីកចម្រើន បញ្ហាប្រឈម និងផលប៉ះពាល់ពីជំងឺកូវីដ-១៩ | គណៈកម្មការទី៣ ផែនការ វិនិយោគ កសិកម្ម អភិវឌ្ឍន៍ជនបទ បរិស្ថាន និងធនធានទឹក នៃរដ្ឋសភា បានចុះបំពេញបេសកកម្មការងារ នៅខេត្តសៀមរាប ដើម្បីស្វែងយល់អំពីសមិទ្ធផល ការរីកចម្រើន និងបញ្ហាប្រឈមនានារបស់ខេត្ត ដែលពាក់ព័ន្ធនឹងសមត្ថកិច្ចរបស់គណៈកម្មការទី៣ និងការបង្ហាញអំពីស្ថានភាព នៃផលប៉ះពាល់បណ្តាលមកពីជំងឺកូវីដ-១៩ និងការផ្តល់បណ្ណសមធម៌ជូនប្រជាពលរដ្ឋក្រីក្រ នៅថ្ងៃទី២៩ ខែកក្កដា ឆ្នាំ២០២០នេះ។ ប្រតិភូនេះបានដឹកនាំដោយលោក ឡូយ សុផាត ប្រធានគណៈកម្មការ និងមានវត្តមានទទួលស្វាគមន៍ និងការបង្ហាញពីសមិទ្ធផល នៃការរីកចម្រើន និងបញ្ហាប្រឈមរបស់ខេត្ត ដោយក្រុមប្រឹក្សា ដោយមានវត្តមានលោក អ៊ឹង ហឿន ប្រធានក្រុមប្រឹក្សាខេត្ត និងគណៈអភិបាលខេត្តសៀមរាប ដោយលោក ទៀ សីហា និងវត្តមានរបស់លោក លោកស្រី ប្រធានមន្ទីរ-អង្គភាព ពាក់ព័ន្ធជុំវិញខេត្ត ផងដែរ។ លោកអភិបាលខេត្ត បានសម្ដែងការស្វាគមន៍ចំពោះ បានបង្ហាញពីសមិទ្ធផល ការរីកចម្រើន និងបញ្ហាប្រឈមនានារបស់ខេត្ត ដែលពាក់ព័ន្ធនឹងសមត្ថកិច្ចរបស់គណៈកម្មការទី៣ ព្រមទាំងពីស្ថានភាព នៃផលប៉ះពាល់បណ្តាលមកពីជំងឺកូវីដ-១៩ និងការផ្តល់ប័ណ្ណសមធម៌ជូនប្រជាពលរដ្ឋក្រីក្រ ហើយប្រតិភូគណៈកម្មការទី៣ ក៏បានចុះមកសិក្សាស្វែងយល់ អំពីការអនុវត្តការងាររបស់ខេត្ត និងបណ្តាមន្ទីរ-អង្គភាពជំនាញពាក់ព័ន្ធលើការអនុវត្ត តួនាទី ភារកិច្ច ក្នុងការបម្រើសេវាជូនប្រជាពលរដ្ឋប្រកបដោយតម្លាភាព ប្រសិទ្ធភាព ក៏ដូចជាផ្តល់នូវបទពិសោធន៍លើការងារទាំងនោះផងដែរ។ លោក ទៀ សីហា បានបន្តថា បច្ចុប្បន្ន ខេត្តសៀមរាម មានការរីកចម្រើនស្ទើរគ្រប់វិស័យ ក្នុងការចូលរួមលើកកម្ពស់ កម្រិតជីវភាពប្រជាពលរដ្ឋ រួមចំណែកឈានទៅសម្រេចឱ្យបាននូវគោលដៅអភិវឌ្ឍន៍ប្រកបដោយចីរភាព។ ភាពប្រែប្រួល នៃកម្រិតជីវភាពរបស់ប្រជាពលរដ្ឋនៅខេត្តសៀមរាប បានកត់សំគាល់ឱ្យឃើញតាមរយៈអត្រា នៃភាពក្រីក្រពី ៣២,៤០% ក្នុងឆ្នាំ២០០៩ ដោយថយចុះមកនៅត្រឹមតែ២១,១៦% ក្នុងឆ្នាំ២០១៨ បានធ្វើឱ្យខេត្តសៀមរាប ដែលជាខេត្តក្រីក្រជាងគេបំផុត លំដាប់លេខរៀងទី២ នៅឆ្នាំ២០០១ ក្នុងចំណោមរាជធានី-ខេត្តទាំង២៥ បានងើបឡើងយ៉ាងរហ័សទៅឈរនៅលំដាប់លេខរៀងទី៩ នៅឆ្នាំ២០១៨។ លោកបានគូសបញ្ជាក់ថា ខេត្តសៀមរាប គឺជាប៉ូលទេសចរណ៍មួយដ៏សំខាន់ របស់កម្ពុជា ដែលមានប្រាសាទអង្គរវត្តជាសម្បត្តិបេតិកភ័ណ្ឌពិភពលោក និងមានតំបន់ទេសភាពធម្មជាតិ អេកូ-ទេសចរណ៍ច្រើនទៀត សម្រាប់ភ្ញៀវទេសចរ មកទស្សនាកម្សាន្ត។ ដោយមានការយកចិត្តទុកដាក់ពីរាជរដ្ឋាភិបាល ពិសេសមានការចង្អុលបង្ហាញជាប់ជាប្រចាំ ពីក្រសួងទេសចរណ៍ និងដោយមានកិច្ចសហប្រតិបត្តិការល្អ ជាមួយផ្នែកឯកជន និងមានការគាំទ្រពីក្រសួង-ស្ថាប័នពាក់ព័ន្ធ ដៃគូរអភិវឌ្ឍន៍ជាតិ និងអន្តរជាតិនានា ពិសេសការចូលរួមចំណែកគាំទ្រ ពីប្រជាពលរដ្ឋនៅក្នុងខេត្ត ក៏ដូចជាភ្ញៀវទេសចរជាតិ-អន្តរជាតិ ធ្វើឱ្យវិស័យទេសចរណ៍ខេត្តសៀមរាប មានការអភិវឌ្ឍពីមួយឆ្នាំទៅមួយឆ្នាំ បានរួមចំណែកលើកកម្ពស់ជីវភាពរស់នៅ និងកាត់បន្ថយភាពក្រីក្ររបស់ប្រជាពលរដ្ឋ។ លោក ទៀ សីហា បានឱ្យដឹងថា បច្ចុប្បន្នស្ថានភាព វិបត្តិជំងឺកូវីដ-១៩ បានធ្វើឱ្យមានផលប៉ះពាល់ដល់ប្រតិបត្តិករ និងអ្នកបម្រើការងារក្នុងវិស័យទេសចរណ៍។ ផលវិបាកនៃជំងឺកូវីដ-១៩ បានធ្វើឱ្យខេត្តសៀមរាប ពិសេសតំបន់រមណីយដ្ឋានអង្គរ ដែលធ្លាប់តែទទួលបានភ្ញៀវទេសចរជាតិ-អន្តរជាតិមកទស្សនាកម្សាន្តយ៉ាងច្រើនកុះករ បែរជាមានសភាពស្ងប់ស្ងាត់។ ជាក់ស្តែងក្នុងឆមាសទី១ ឆ្នាំ២០២០នេះ ខេត្តសៀមរាបទទួលបានភ្ញៀវទេសចរអន្តរជាតិ ចូលមកទស្សនាចំនួនត្រឹមតែ ៣៨៧,៨៤០នាក់ប៉ុណ្ណោះ ដែលមានការថយចុះរហូតដល់៦៨,៨៣% បើប្រៀបធៀបនឹងរយៈពេលដូចគ្នាក្នុងឆ្នាំ២០១៩ ដែលមានសរុបចំនួន ១,២៣៣,៨៤០នាក់។ ការធ្លាក់ចុះយ៉ាងកំហុកនៃភ្ញៀវទេសចរនេះ គឺបានចាប់ពីអំឡុងពេល នៃការបិទជើងហោះហើរចូលមកកាន់ខេត្តសៀមរាបនាចុងខែមីនា ឆ្នាំ២០២០នេះ ដែលធ្វើឱ្យបងប្អូនជាប្រតិបត្តិករទេសចរណ៍ទាំងអស់ក្នុងខេត្តសៀមរាប បានជួបប្រទះនូវបញ្ហាប្រឈមជាខ្លាំងក្នុងអាជីវកម្មរបស់ខ្លួន។ លោកបញ្ជាក់ជូនប្រតិភូទៀតថា ទោះស្ថិតក្នុងដំណាក់កាលផលប៉ះពាល់នៃជំងឺកូវីដ-១៩ ក៏ដោយក៏រដ្ឋបាលខេត្ត បាននិងកំពុងជម្រុញ និងយកចិត្តទុកដាក់លើការកែលំអសោភណ្ឌភាពក្រុង ឱ្យបានកាន់តែល្អប្រសើរថែមទៀត។ ក្នុងនោះខេត្តបានកសាងផ្លូវថ្នល់ក្នុងក្រុង ឆ្នាំ២០១៩-២០២០នេះ សរុបចំនួន២៨ខ្សែ ដែលមានប្រវែងសរុបចំនួន ១៦,៤៥០គីឡូម៉ែត្រ និងបានដាក់លូ និងលូប្រអប់តាមបណ្តោយផ្លូវ។ ជាមួយនេះ រដ្ឋបាលខេត្តនឹងធ្វើការកែលម្អផ្លូវជាតិលេខ៦ ចាប់ពីស្តុបសណ្ឋាគារសុខាអង្គរ រហូតដល់រង្វង់មូលព្រះបាទជ័យវរ្ម័នទី៧ (វិទ្យាល័យសម្តេចឪ) ក្រោមការគាំទ្រថវិកាពីធនាគារអភិវឌ្ឍន៍អាស៊ី (ADB) ដែលគម្រោងនេះនឹងចាប់ដំណើរការក្នុងខែកញ្ញា ឆ្នាំ២០២០ខាងមុខ។ ពាក់ព័ន្ធនឹងការងារស្ថាបនាផ្លូវក្នុងក្រុងសៀមរាប ក្រសួងសាធារណការ និងដឹកជញ្ជូន បានសហការជាមួយរដ្ឋបាលខេត្ត សិក្សាប្លង់មេសម្រាប់សាងសង់ផ្លូវថ្មី ចំនួន ៣៨ខ្សែ ក្នុងក្រុង ហើយផ្លូវក្នុងក្រុងសៀមរាប នឹងត្រូវដាក់លេខផ្លូវ និងឈ្មោះផ្លូវសរុបចំនួន ១៨១៦ខ្សែ ប្រើប្រាស់ជាផ្លូវការនាពេលឆាប់ៗនេះ។ ទន្ទឹមនឹងនោះ ខេត្តក៏បានរៀបចំកែលំអសោភណ្ឌភាពសួនច្បារមាត់ស្ទឹង ខាងជើងស្ពានថ្មព្រះរាជដំណាក់ ដោយបានបំពាក់នូវឧបករណ៍ហាត់ប្រាណហើយ ក្រសួងព្រះបរមរាជវាំង កំពុងដំណើរការរៀបចំសោភណ្ឌភាពសួនច្បារមុខព្រះរាជដំណាក់។ ជាមួយនេះ ការផ្គត់ផ្គង់អគ្គិសនី ប្រព័ន្ធទឹកស្អាត ភ្លើងបំភ្លឺសាធារណៈ ការងារពង្រឹកសន្តិសុខសុវត្ថិភាពជូនភ្ញៀវទេសចរ សណ្តាប់ធ្នាប់សាធារណៈ និងការកែលម្អនៅតាមតំបន់រមណីយដ្ឋាននានាក្នុងខេត្ត យើងក៏បានខិតខំប្រឹងប្រែងសំដៅធ្វើយ៉ាងណាឱ្យសៀមរាបរបស់យើង ក្លាយជាគោលដៅទេសចរណ៍ ដ៏ទាក់ទាញសម្រាប់ភ្ញៀវទេសចរពីគ្រប់ទិសទី។ ចំពោះការផ្តល់បណ្ណសមធម៌ជូនប្រជាពលរដ្ឋ ក្នុងខេត្តសៀមរាប គឺក្រុមការងារ បានចុះសម្របសម្រួលជូនប្រជាពលរដ្ឋ ក្នុងការបំពេញនីតិវិធីអត្តសញ្ញាណកម្មគ្រួសារក្រីក្រ (ក្រ១ និងក្រ២) សរុបបានចំនួន៧,១៣១គ្រួសារ ក្នុងនោះកម្រិតក្រ១ មានចំនួន ២,៩៣២គ្រួសារ កម្រិតក្រ២ មានចំនួន ៤,១៩៩គ្រួសារ។ ទន្ទឹមនឹងនោះខេត្តបានអនុវត្តកម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងងាយរងគ្រោះអំឡុងពេលប្រយុទ្ធនឹងជំងឺកូវីដ-១៩ រួមទាំងកម្មវិធីឧបត្ថម្ភសាច់ប្រាក់ជូនស្ត្រីមានផ្ទៃពោះ និងកុមារអាយុក្រោម២ឆ្នាំ គិតត្រឹមថ្ងៃទី៧ ខែកក្កដា ឆ្នាំ២០២០ ក្នុងនោះគ្រួសារក្រីក្រ និងងាយរងគ្រោះបានចំនួន ២៩,៥៣២គ្រួសារ ស្មើនឹងថវិកាចំនួនជាង ៥,៥៩៩លានរៀល និងស្ត្រីមានផ្ទៃពោះ និងកុមារអាយុក្រោម២ឆ្នាំចំនួន ៨,៣៥៩នាក់ ស្មើនឹងថវិកាចំនួន ៤៤៩លានរៀល។ ជាមួយគ្នានេះដែរ រដ្ឋបាលខេត្តបានចាត់បញ្ជូនថ្នាក់ដឹកនាំខេត្ត មន្ត្រី និងមន្ទីរ-អង្គភាពប្រចាំការនៅព្រំប្រទល់កម្ពុជា-ថៃ (ច្រកអន្តរជាតិដូង ខេត្តបាត់ដំបង ខេត្តប៉ោយប៉ែត ខេត្តបន្ទាយមានជ័យ និងច្រកអូរស្មាច់ ខេត្តឧត្តរមានជ័យ) ដើម្បីសម្របសម្រួល ក្នុងការដឹកជញ្ជូនប្រជាពលរដ្ឋ ដែលវិលត្រឡប់ពីក្រៅប្រទេស (ប្រទេសថៃ)។ បើគិតចាប់ពីថ្ងៃទី១០ ខែមីនា ឆ្នាំ២០២០ ដល់ថ្ងៃទី១៦ ខែកក្កដា ឆ្នាំ២០២០ មានចំនួន ១៥,៦៧៩នាក់ (ស្រី ៦,៨៣៦នាក់)។ ប្រជាពលរដ្ឋមកពីក្រៅប្រទេសទាំងអស់ ត្រូវបានពិនិត្យសុខភាពជាបឋម និងបន្តណែនាំឱ្យធ្វើចត្តាឡីស័ករយៈពេល ១៤ថ្ងៃ នៅតាមមណ្ឌលក្នុងមូលដ្ឋានក្រុង-ស្រុក ឃុំ-សង្កាត់។ ទន្ទឹមនឹងនោះដែរ ក្រុមការងាររាជរដ្ឋាភិបាល និងថ្នាក់ដឹកនាំខេត្តបានលើកទឹកចិត្ត ដល់មេភូមិ អនុភូមិ និងសមាជិកភូមិ ទូទាំងខេត្តសៀមរាប ចំនួន៩៥២ភូមិ ដែលបំពេញការងារផ្ទាល់ ក្នុងការផ្សព្វផ្សាយអំពីវិធានការការពារជំងឺកូវីដ-១៩ និងស្រាវជ្រាវរកបងប្អូនដែលវិលមកពីក្រៅប្រទេស ឱ្យធ្វើចត្តាឡីស័កតាមការណែនាំរបស់ក្រសួងសុខាភិបាល ដោយបានចំណាយថវិកា សរុបចំនួនជាង ៩៥លានរៀល, អង្ករ ៣៨តោន, មី ៩៥២កេសធំ, ម៉ាស់ ៤៧,៦០០ម៉ាស់, និងសាប៊ូលាងដៃ ចំនួន ១១,៤២៤ដុំ។ ពាក់ព័ន្ធនឹងករណីនេះដែរ ខេត្តបានប្រគល់ខិតបណ្ណផ្សព្វផ្សាយរបស់អង្គការ UNICEF តាមរយៈក្រសួងមហាផ្ទៃ និងស្ពតវីដេអូ ស្តីពីវិធានការបង្ការ និងទប់ស្កាត់ការរីករាលដាលនៃជំងឺកូវីដ-១៩ ជូនរដ្ឋបាលក្រុង-ស្រុក ដើម្បីផ្សព្វផ្សាយបន្តដល់មូលដ្ឋានភូមិ-ឃុំ និងផ្សព្វផ្សាយតាមវិទ្យុ ទូរទស្សន៍ខេត្ត LED និងមធ្យោបាយផ្សេងទៀត៕ | 2020-07-29T22:56:00+07:00 | freshnewsasia.com | https://m.freshnewsasia.com/index.php/en/localnews/166610-2020-07-29-08-56-07.html |
fbcc3a95-501f-4079-8964-373c2041a343 | មន្ទីរពេទ្យសៃហ្គន នៅប្រទេសវៀតណាម ប្រកាសបិទជាបន្ទាន់ក្រោយរកឃើញករណីឆ្លងជាប្រព័ន្ធ | មន្ទីរពេទ្យសៃហ្គន ស្ថិតនៅស្រុកប៊ីនតាន នៃទីក្រុងហូជីមិញ ប្រទេសវៀតណាម បានជូនដំណឹងមកអាជ្ញាធរឲ្យដឹងថា ចាប់ពីថ្ងៃពុធ ទី២៩ ខែកក្កដា ឆ្នាំ២០២០នេះទៅ មន្ទីរនឹងឈប់ទទួលព្យាបាលអ្នកជំងឺហើយ ខណៈសណ្ឋាគារនៅក្បែរនោះក៏ប្រកាសបិទអាជីវកម្មទៀត ពីព្រោះតែមានករណី២ ត្រូវបានសង្ស័យថាជាមេរោគកូវីដ-១៩។ នេះបើយោងតាមការចុះផ្សាយរបស់សារព័ត៌មាន ។ ក្រសួងសុខាភិបាលបានប្រកាសនៅថ្ងៃនេះថា ដោយពួកយើងត្រូវរង់ចាំការបញ្ជាក់ថាមានករណីកូវីដ-១៩ ចំនួនពីរ ដែលជាប់ទាក់ទងនឹងមន្ទីរពេទ្យអន្តរជាតិស៊ីធី និងមន្ទីរពេទ្យជោរៃ។ អាជ្ញាធរក៏បានឲ្យដឹងទៀតថា សណ្ឋាគារមួយនៅទល់មុខមន្ទីរពេទ្យជោរៃ ស្ថិតនៅផ្លូវលេខ១១ របស់លោក ង្វៀន ជីថាញ់ ក៏ត្រូវបានប្រកាសបិទទ្វារផងដែរ។ ដោយគេបានសង្ស័យថា សណ្ឋាគារនេះកំពុងស្ថិតនៅក្នុងករណីកូវីដ-១៩ មួយក្នុងចំនោមករណីទាំង២ដែលគេកំពុងសង្ស័យ។ បច្ចុប្បន្ននេះមាននិយោជិក៥នាក់ និងភ្ញៀវ៤៨នាក់ ក្នុងនោះបុគ្គលិក៤នាក់ បានទាក់ទងផ្ទាល់ជាមួយករណីសង្ស័យដែលជាភ្ញៀវមកពីដាណាង នៅភាគកណ្តាលប្រទេសវៀតណាម ដែលបច្ចុប្បន្នជាចំណុចក្តៅដ៏ធំបំផុតរបស់កូវីដ-១៩ ៕ | 2020-07-29T19:10:00+07:00 | kbnnews.com | https://kbn.news/archives/174041 |
4ac14c33-f309-42e7-8755-15ec424253ab | ក្រសួងកសិកម្មអំពាវនាវដល់កសិករចិញ្ចឹមសត្វ ត្រៀមលក្ខណៈសង្គ្រោះ និងចាត់វិធានការទប់ស្កាត់ការឆ្លងរាលជំងឺសត្វ នារដូវវស្សាដែលអាចកើតមានទឹកជំនន់ | អគ្គនាយកដ្ឋានសុខភាពសត្វ និងផលិតកម្មសត្វ នៃក្រសួងកសិកម្ម រុក្ខាប្រមាញ់ និងនេសាទ នៅថ្ងៃទី២៩ ខែកក្កដា ឆ្នាំ២០២០នេះ បានចេញសេចក្តីប្រកាសព័ត៌មានមួយ ដោយអំពាវនាវកសិករចិញ្ចឹមសត្វ ត្រូវត្រៀមលក្ខណៈសង្គ្រោះ និងចាត់វិធានការទប់ស្កាត់ការឆ្លងរាលជំងឺសត្វ នារដូវវស្សា ដែលអាចកើតមានទឹកជំនន់។ សេចក្តីប្រកាសព័ត៌មានដែលបណ្តាញព័ត៌មាន Fresh News ទទួលបាននៅថ្ងៃនេះបានបញ្ជាក់ថា ។ ក្នុងករណីមានជំងឺឆ្លងរាលដាលសត្វ សូមទំនាក់ទំនងមក អគ្គនាយកដ្ឋានសុខភាពសត្វ និងផលិតកម្ម សត្វតាមរយៈទូរសព្ទលេខ ០១២ ៤៨៣ ៥៧៨ និងលេខ ០១២ ៩៥២ ៥១៨ និងមន្ទីរកសិកម្ម រុក្ខាប្រមាញ់ និងនេសាទរាជធានី-ខេត្ត៕ | 2020-07-29T18:03:00+07:00 | freshnewsasia.com | https://m.freshnewsasia.com/index.php/en/localnews/166568-2020-07-29-04-03-28.html |
5117f91f-d9a0-4805-98f2-1622ee0a6fc8 | TOP NEWS: ថ្ងៃនេះក្រសួងសុខាភិបាលប្រកាសរកឃើញអ្នកឆ្លងជំងឺកូវីដ១៩ ចំនួន៧នាក់ និងជាសះស្បើយ៧នាក់ផងដែរ (Video inside) | ក្រសួងសុខាភិបាល នៅព្រឹកថ្ងៃទី២៩ ខែកក្កដា ឆ្នាំ២០២០នេះ បានចេញសេចក្ដីប្រកាសព័ត៌មាន ស្ដីពី ករណីវិជ្ជមានវីរុសកូវី-១៩ ថ្មី ០៧នាក់និងជាសះស្បើយ០៧នាក់។ សេចក្តីប្រកាសព័ត៌មានរបស់ក្រសួងសុខាភិបាលដែលបណ្តាញព័ត៌មាន Fresh News ទទួលបាននៅមុននេះបានបញ្ជាក់ថា អ្នកជំងឺ៧នាក់ដែលទើបរកឃើញថ្មី គឺជាបុរសជនជាតិខ្មែរ០៧នាក់ ក្នុងនោះមានក្រុមមួកខៀវអង្គការសហប្រជាជាតិចំនួន០៤នាក់ និងក្រុមអ្នកដំណើរមកពីប្រទេសឥណ្ឌូណេស៊ី ចំនួន០៣នាក់។ * មានបុរសជនជាតិខ្មែរអាយុ៤៩ឆ្នាំ មានអាស័យដ្ឋានស្នាក់នៅភូមិគោកព្រិច ខេត្តព្រះវិហារ * បុរសជនជាតិខ្មែរអាយុ៤៧ឆ្នាំ មានអាស័យដ្ឋានស្នាក់នៅភូមិកំនូល ឃុំកំនូល ស្រុកអង្គស្នួល ខេត្តកណ្ដាល * បុរសជនជាតិខ្មែរអាយុ ៣១ឆ្នាំ មានអាស័យដ្ឋានស្នាក់នៅភូមិកែវសុវណ្ណ សង្កាត់បន្ទាយដី ក្រុងពោធិ៍សាត់ ខេត្តពោធិ៍សាត់ * បុរសជនជាតិខ្មែរអាយុ ៤៣ឆ្នាំ មានអាស័យដ្ឋានស្នាក់នៅភូមិក្រសាំងក្រោម ឃុំបន្ទាយមាសខាងកើត ស្រុកបន្ទាយមាស ខេត្តកំពត បុរសទាំង០៤នាក់ខាងលើ មានលទ្ធផលវិភាគវត្ថុសំណាកលើកទីបីរបស់គាត់ វិជ្ជមានវីរុសកូវីដ១៩ នៅថ្ងៃទី២៨ ខែកក្កដា ឆ្នាំ២០២០ ហើយបច្ចុប្បន្ន ត្រូវបានដាក់ឱ្យសម្រាកព្យាបាលនៅមណ្ឌល សុខភាពចាក់អង្រែ រាជធានីភ្នំពេញ។ ពួកគាត់ជាក្រុមមួកខៀវអង្គការសហប្រជាជាតិ ដែលសរុបមាន ៨០នាក់ បានវិលត្រឡប់មកពីប្រទេសម៉ាលី កាលពីថ្ងៃទី១០ ខែកក្កដា ឆ្នាំ២០២០។ ក្រៅពីអ្នកជំងឺក្រុមនេះ ត្រូវបានបន្តដាក់ឱ្យធ្វើចត្តាឡីស័ក នៅក្នុងមណ្ឌលកងទ័ពអង្គការសហប្រជាជាតិ នៅខេត្តកំពង់ស្ពឺ។ * បុរសជានជាតិខ្មែរអាយុ ២៥ឆ្នាំ មានអាស័យដ្ឋានស្នាក់នៅស្រុកពញាក្រែក ខេត្តត្បូងឃ្មុំ * បុរសជនជាតិខ្មែរអាយុ ២៧ឆ្នាំ មានអាស័យដ្ឋានស្នាក់នៅភូមិជំនីក ឃុំជំនីក ស្រុកក្រូចឆ្មារ ខេត្តត្បូងឃ្មុំ * បុរសជនជាតិខ្មែរអាយុ ៣៦ឆ្នាំ មានអាស័យដ្ឋានស្នាក់នៅឃុំសេដា ស្រុកដំបែ ខេត្តត្បូងឃ្មុំ លទ្ធផលវិភាគវត្ថុសំណាកលើកទីពីរ របស់ពួកគាត់ទាំងបីនាក់ខាងលើនេះ ទទួលបានលទ្ធផលវិជ្ជមានវីរុសកូវីដ-១៩ នៅថ្ងៃទី២៨ ខែកក្កដា ឆ្នាំ២០២០ ហើយបច្ចុប្បន្ន អ្នកជំងឺត្រូវបានដាក់ឱ្យសម្រាក ព្យាបាលនៅមណ្ឌលសុខភាពចាក់អង្រែ រាជធានីភ្នំពេញ។ បុរសជនជាតិខ្មែរទាំង០៣នាក់ខាងលើ ជាអ្នកធ្វើដំណើរមកពីប្រទេសឥណ្ឌូណេស៊ី តាមជើងហោះហើរ មកដល់កម្ពុជានៅថ្ងៃទី ២៣ ខែកក្កដា ឆ្នាំ២០២០ វេលាម៉ោង២១៖៥០នាទីយប់ ដែលមានអ្នកដំណើរសរុបចំនួន៥៩នាក់ (ស្រី០៩នាក់)។ អ្នកដំណើរដែលមានលទ្ធផលតេស្តអវិជ្ជមានវីរុសកូវីដ-១៩ ត្រូវបានបន្តដាក់ឱ្យធ្វើចត្តាឡីស័កនៅ មណ្ឌលចត្តាឡីស័កកងទ័ព័អាកាស រាជធានីភ្នំពេញ។ បុរសជនជាតិខ្មែរអាយុ ២៦ឆ្នាំ មានអាស័យដ្ឋាននៅសង្កាត់បឹងទំពុន ខណ្ឌមានជ័យ រាជធានីភ្នំពេញ បុរសជនជាតិខ្មែរអាយុ ៣២ឆ្នាំ មានអាស័យដ្ឋាននៅឃុំសាលាកម្រើក ស្រុកសៀមរាប ក្រុងសៀមរាប បុរសជនជាតិខ្មែរអាយុ ២៦ឆ្នាំ មានអាស័យដ្ឋាននៅបុរីចម្ការដូង ខណ្ឌដង្កោ រាជធានីភ្នំពេញ បុរសជនជាតិខ្មែរអាយុ ២៥ឆ្នាំ មានអាស័យដ្ឋាននៅបុរីប៉េងហួត បឹងស្ទោរ ខណ្ឌច្បារអំពៅ រាជធានីភ្នំពេញ បុរសជនជាតិខ្មែរអាយុ ២៤ ឆ្នាំ មានអាស័យដ្ឋាននៅភូមិជំនីក ឃុំជំនីក ស្រុកក្រូចឆ្មារ ខេត្តត្បូងឃ្មុំ បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅសង្កាត់ច្រាំងចំរេះ១ ឫស្សីកែវ រាជធានីភ្នំពេញ បុរសទាំង០៦នាក់ខាងលើ ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន០២ដង ត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ ជនជាតិខ្មែរអាយុ ២៩ឆ្នាំ មានអាស័យដ្ឋានៅរាជធានីភ្នំពេញ ដែលជាក្រុមមួកខៀវអង្គការសហប្រជាជាតិរបស់កម្ពុជា ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន០២ដង និងត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត។ សូមជម្រាបថា គិតត្រឹមម៉ោង ០៧៖០០ព្រឹក ថ្ងៃទី២៩ ខែកក្កដា ឆ្នាំ២០២០ កម្ពុជារកឃើញអ្នកឆ្លងជំងឺកូវីដ១៩ទាំងអស់ សរុប ២៣៣នាក់ (ស្ត្រី ៤៦នាក់ និងបុរស ១៨៧នាក់ ក្នុងនោះអ្នកព្យាបាលជាសះស្បើយសរុបទូទាំងប្រទេស មានចំនួន១៥៤នាក់ (ស្រី ៤០នាក់ និងបុរស១១៤នាក់) អ្នកសម្រាកព្យាបាលនៅក្នុងមន្ទីរពេទ្យរដ្ឋមានចំនួនសរុប៧៧នាក់ និងអ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជាជាស្ត្រីជនជាតិ អាមេរិកកាំង០២នាក់៕ | 2020-07-29T14:56:00+07:00 | freshnewsasia.com | https://m.freshnewsasia.com/index.php/en/localnews/166553-2020-07-29-00-56-57.html |
b34d35ca-c2a1-413e-8f89-1e7e1c71591d | រដូវវស្សាចូលមកដល់ ទឹកជំនន់អាចកើតមាន ក្រសួងកសិកម្ម អំពាវនាវដល់កសិករចិញ្ចឹមសត្វ ត្រៀមលក្ខណៈសង្គ្រោះ និងចាត់វិធានការទប់ស្កាត់ការឆ្លងរាលជំងឺសត្វ | ភ្នំពេញ៖ អគ្គនាយកដ្ឋានសុខភាពសត្វ និងផលិតកម្មសត្វ នៃក្រសួងកសិកម្ម រុក្ខាប្រមាញ់ និងនេសាទ បានអំពាវនាវកសិករចិញ្ចឹមសត្វ ក្នុងការត្រៀមលក្ខណៈសង្គ្រោះ និងចាត់វិធានការទប់ស្កាត់ការឆ្លងរាលជំងឺសត្វ ។ បើតាមសេចក្តីប្រកាសព័ត៌មាននៅថ្ងៃទី២៩ ខែកក្កដា ឆ្នាំ២០២០នេះ បានបញ្ជាក់ថា រដូវវស្សាចូលមកដល់ ទឹកជំនន់អាចកើតមានជាយថាហេតុនៅតំបន់មួយចំនួន ជាពិសេសតំបន់ជាប់ ទន្លេ បឹង ស្ទឹង ព្រែកជាដើម និងតាមការសង្កេតឃើញថា ជំងឺឆ្លងសត្វក៏អាចផ្ទុះឡើងផងដែរ។ អគ្គនាយកដ្ឋានសុខភាពសត្វ និងផលិតកម្មសត្វ សូមប្រកាសជូនដំណឹងដល់កសិករចិញ្ចឹមសត្វក្នុងការត្រៀមលក្ខណៈសង្គ្រោះសត្វ និងចាត់វិធានការទប់ស្កាត់ការឆ្លងរាលជំងឺសត្វផ្សេងៗ ដូចជា ទីទួលសុវត្ថិភាព មិនលិចទឹកដែលនៅជិតបំផុត ត្រៀមចំណី-ទឹកឱ្យបានគ្រប់គ្រាន់ និងមានអនាម័យល្អ ត្រៀមធ្វើសម្រាប់ដាក់សត្វ និងមធ្យោបាយសម្រាប់សង្គ្រោះសត្វ ចេះតាមដានសុខភាពសត្វ និងក្នុងករណីមានសត្វឈឺត្រូវបំបែកចេញពីសត្វជា និងរាយការណ៍មកមន្ត្រីបសុពេទ្យ ភ្នាក់ងារសុខភាពសត្វភូមិ ឬអាជ្ញាធរមូលដ្ឋានដែលនៅជិតបំផុត ដើម្បីពិនិត្យ និងព្យាបាលបានទាន់ពេលវេលា។ ក្នុងករណីមានជំងឺឆ្លងរាលដាលសត្វ សូមទំនាក់ទំនងមក អគ្គនាយកដ្ឋានសុខភាពសត្វ និងផលិតកម្ម និងមន្ទីរកសិកម្ម រុក្ខាប្រមាញ់ និងនេសាទរាជធានី-ខេត្ត៕ | 2020-07-29T13:56:22+07:00 | cen.com.kh | https://cen.com.kh/archives/229357.html |
e6e24056-ac4d-4f30-991e-e9f67608271e | ទៀតហើយ! ថៃបញ្ជូន ពលករខ្មែរឆ្លងដែនខុសច្បាប់ជិត៤០នាក់ មកកម្ពុជាវិញតាមច្រកប៉ោយប៉ែត | អគ្គនាយកដ្ឋានអន្តោប្រវេសន៍ បានឲ្យដឹងថា ប៉ុស្តិ៍នគរបាលច្រកទ្វារព្រំដែនអន្តរជាតិប៉ោយប៉ែត នៅថ្ងៃទី២៨ ខែកក្កដា ឆ្នាំ២០២០ មានពលករខ្មែរឆ្លងដែនខុសច្បាប់ ដែលអាជ្ញាធរថៃបញ្ជូនមកមានចំនួន ៣៩នាក់ ស្រី៧នាក់ និងកុមារ២នាក់។ ចំពោះពលករខាងលើ ត្រូវបានកម្លាំងនគរបាលប៉ុស្តិ៍ ធ្វើការអប់រំណែនាំ បន្ទាប់មកប្រគល់ជូនក្រុមការងារ ទទួលពលករមជ្ឈមណ្ឌលសំចតប៉ោយប៉ែត ដើម្បីធ្វើការបន្ត។ ជាមួយគ្នានេះដែរ អាជ្ញាធរថៃនៅតែបន្តបិទច្រកទ្វារព្រំដែន មិនទាន់បើកឱ្យអ្នកដំណើរចេញ-ចូលឆ្លងកាត់នៅឡើយ ចំពោះអ្នកជំងឺសង្រ្គោះបន្ទាន់ និងរថយន្តដឹកទំនិញធន់ធំ ដំណើរការជាធម្មតា៕ | 2020-07-29T10:01:53+07:00 | kbnnews.com | https://kbn.news/archives/173916 |
87b6f1f3-b058-452a-af0e-12b0731f30ca | ថ្ងៃនេះ រកឃើញករណីវិជ្ជមានវីរុសកូវីដ១៩ ថ្មី ៧នាក់ និងជាសះស្បើយ៧នាក់ | ភ្នំពេញ៖ ក្រសួងសុខាភិបាលចេញប្រកាសព័ត៌មានពីករណីវិជ្ជមានវីរុសកូវីដ១៩ថ្មីចំនួន៧នាក់ (ជាបុរសជនជាតិខ្មែរក្រុមទាហានមួកខៀវអង្គការសហប្រជាជាតិ៤នាក់ និងក្រុមអ្នកដំណើរមកពីប្រទេសឥណ្ឌូណេស៊ីចំនួន៣នាក់) និងជាសះស្បើយចំនួន៧នាក់ នៅថ្ងៃទី២៨ខែកក្កដាឆ្នាំ២០២០។ គិតត្រឹមម៉ោង៧ព្រឹកថ្ងៃទី២៩ខែកក្កដាឆ្នាំ២០២០ ស្ថានភាពជំងឺកូវីដ១៩ នៅកម្ពុជាមាន ៖ ចំនួនអ្នកព្យាបាលជាសះស្បើយសរុបទូទាំងប្រទេសមានចំនួន១៥៤នាក់ ។ អ្នកមានវីរុសកូវីដ១៩ មានចំនួន២៣៣នាក់ ។ អ្នកសម្រាកព្យាបាលនៅក្នុងមន្ទីរពេទ្យរដ្ឋ ចំនួន៧៧នាក់ ។ អ្នកសម្រាកព្យាបាលនៅបន្ទប់ដោយឡែកក្នុងស្ថានទូតអាមេរិកប្រចាំកម្ពុជាជាស្ត្រីជនជាតិអាមេរិកកាំង ២នាក់៕ | 2020-07-29T08:47:32+07:00 | cen.com.kh | https://cen.com.kh/archives/229187.html |
e37fd6c4-3236-4b82-9e8a-73ccfc07f6e7 | ព្រឹកនេះក្រសួងសុខាភិបាលប្រកាសរកឃើញករណីឆ្លងកូវីដ-១៩ ចំនួន៧នាក់ថែមទៀត | នៅព្រឹកថ្ងៃទី២៩ ខែកក្កដា ឆ្នាំ២០២០ ក្រសួងសុខាភិបាលបានប្រកាសមានអ្នកជាសះស្បេីយ ០៧នាក់ និងរកឃេីញអ្នកវិជ្ជមានវីរុសកូវីដ-១៩ លេីក្រុមមួកខៀវ ០១នាក់ និងលេីក្រុមអ្នកដំណេីរមកពីប្រទេសឥណ្ឌូណេស៊ីកាលពីពេលកន្លងមកនេះ ចំនួន ០៦នាក់។ គួរបញ្ជាក់ថា គិតត្រឹមថ្ងៃពុធ ទី២៩ ខែកក្កដា ឆ្នាំ២០២០ កម្ពុជាបានរកឃើញករណីឆ្លងកូវីដ-១៩ សរុបទាំងអស់មានចំនួន២៣៣នាក់ ខណៈអ្នកជាសះស្បើយមានចំនួន១៥៤នាក់ ចំណែកអ្នកព្យាបាលគេងសម្រាកនៅមន្ទីរពេទ្យមានចំនួន៧៧នាក់។ បើចង់ជ្រាបច្បាស់សូមប្រិយមិត្តអញ្ជើញអានសេចក្ដីប្រកាសដូចខាងក្រោម៖ | 2020-07-29T07:58:45+07:00 | kbnnews.com | https://kbn.news/archives/173875 |
cd6e5a32-0afd-45cc-8ef6-2aee87430b47 | ប្រធានមជ្ឈមណ្ឌលប្រយុទ្ធនឹងជំងឺឆ្លងរបស់ចិនបានចាក់វ៉ាក់សាំងកូវីដ១៩សាកល្បង | ប្រធានមជ្ឈមណ្ឌលប្រយុទ្ធនឹងជំងឺឆ្លងរបស់ចិន និយាយថា លោកបានឲ្យគេចាក់វ៉ាក់សាំងកូវីដ១៩សាកល្បងមួយ ក្នុងកិច្ចប្រឹងប្រែងដើម្បីបញ្ចុះបញ្ចូលសាធារណជនឲ្យធ្វើតាមលោកនៅពេលដែលមានវ៉ាក់សាំងណាមួយត្រូវបានគេអនុញ្ញាតឲ្យប្រើជាផ្លូវការ។ លោក Gao Fu បានថ្លែងទម្លាយឲ្យដឹងពីរឿងនេះនៅក្នុងកិច្ចពិភាក្សាតាមអនឡាយមួយកាលពីថ្ងៃអាទិត្យ។ ទីភ្នាក់ងារព័ត៌មាន AP បានរាយការណ៍ក្នុងខែកក្កដានេះថា មានក្រុមហ៊ុនរដ្ឋរបស់ចិនមួយបានចាក់វ៉ាក់សាំងសាកលស្បងទៅលើបុគ្គលិករបស់ខ្លួនកាលពីខែមីនា គឺនៅមុនរដ្ឋាភិបាលចិនបានយល់ព្រមឲ្យមានការធ្វើតេស្តវ៉ាក់សាំងលើមនុស្សម៉្លេះ ដែលនេះបានឲ្យអ្នកជំនាញខ្លះបារម្ភអំពីសុជីវធម៌នៅក្នុងការសាកលល្បងវ៉ាក់សាំងកូវីដ១៩។ លោក Gao មិនបាននិយាយថា លោកបានចាក់វ៉ាក់សាំងសាកល្បងមួយណា ឬនៅពេលណាទេ ដែលធ្វើឲ្យគេមិនដឹងច្បាស់ថាវ៉ាក់សាំងដែលលោកចាក់នោះជាវ៉ាក់សាំងដែលរដ្ឋាភិបាលបានអនុញ្ញាតឲ្យសាកល្បងលើមនុស្សហើយឬនៅ។ លោកមិនបានឆ្លើយតបនឹងការសុំអត្ថាធិប្បាយទេ។ ប៉ុន្តែការទម្លាយឲ្យដឹងរបស់លោកនេះបង្ហាញអំពីផលប្រយោជន៍ដ៏ធំធេងសម្រាប់ចិននៅក្នុងការប្រជែងជាមួយក្រុមហ៊ុនសហរដ្ឋអាមេរិកនិងចក្រភពអង់គ្លេស ដើម្បីផលិតវ៉ាក់សាំងដំបូងបំផុតដែលអាចជួយបញ្ចប់វិបត្តិជំងឺរាតត្បាតកូវីដ១៩បាន ហើយដែលនេះជាជោគជ័យដ៏ខ្លាំងខាងវិទ្យាសាស្ត្រផងនិងនយោបាយផង។ ប្រទេសចិនពេលនេះមានវ៉ាក់សាំងចំនួន៨ ស្ថិតនៅក្នុងដំណាក់កាលសាកល្បងផ្សេងគ្នា ដែលនេះជាចំនួនច្រើនជាងប្រទេសដទៃ៕ | 2020-07-29T07:00:00+07:00 | khmer.voanews.com | https://khmer.voanews.com/a/head-of-china-cdc-gets-injected-with-experimental-vaccine-/5521728.html |
7c8eb409-e335-41ca-a2e2-592ee59deeae | កម្ពុជារកឃើញអ្នកដំណើរឥណ្ឌាម្នាក់មានផ្ទុកកូវីដ១៩ | កម្ពុជាធ្វើតេស្តរកឃើញអ្នកឆ្លងកូវីដ១៩ ម្នាក់ទៀតកាលពីថ្ងៃច័ន្ទ ដោយធ្វើឲ្យចំនួនអ្នកឆ្លងជំងឺនេះសរុបក្នុងប្រទេសកើនដល់២២៦នាក់។ សេចក្តីប្រកាសព័ត៌មានរបស់ក្រសួងសុខាភិបាលចេញផ្សាយនៅថ្ងៃអង្គារ ទី២៨ ខែកក្កដា បានឲ្យដឹងថា អ្នកឆ្លងកូវីដចុងក្រោយគេនេះ គឺជាបុរសជនជាតិឥណ្ឌាអាយុ៣២ឆ្នាំ ម្នាក់ដែលបានធ្វើដំណើរឆ្លងកាត់ប្រទេសម៉ាឡេស៊ីនិងបន្តជើងហោះហើរនៅប្រទេសកូរ៉េខាងត្បូងមុននឹងមកដល់រាជធានីភ្នំពេញកាលពីថ្ងៃអាទិត្យ។ ការរកឃើញនេះ កើតមានឡើងក្រោយពីអាជ្ញាធរកម្ពុជា កាលពីថ្ងៃសៅរ៍ បានប្រកាសផ្អាកជាបណ្តោះអាសន្ននូវជើងយន្តហោះពីប្រទេសម៉ាឡេស៊ី និងឥណ្ឌូនេស៊ី ចាប់ពីថ្ងៃទី១ ខែសីហាឆ្នាំ២០២០ទៅ ដោយលើកឡើងថា ដើម្បីទប់ស្កាត់ការឆ្លងរាលដាលនៃជំងឺកូវីដ១៩ ក្រោយពីមន្ត្រីកម្ពុជារកឃើញករណីឆ្លងថ្មីចុងក្រោយបំផុតភាគច្រើនក្នុងចំណោមពលរដ្ឋខ្មែរ ដែលបានធ្វើដំណើរពីឬឆ្លងកាត់ប្រទេសទាំងពីរ។ ប្រទេសឥណ្ឌានៅពេលនេះក៏ជាប្រទេសអាស៊ីដែលមានចំនួនអ្នកឆ្លងច្រើនជាងគេផងដែររហូតជិត១,៥លាននាក់ ដែលជាលំដាប់ទី៣ក្នុងពិភពលោក បន្ទាប់ពីសហរដ្ឋអាមេរិកនិងប្រេស៊ីល នេះបើតាមតួលេខពីសាកលវិទ្យាល័យ Johns Hopkins។ បច្ចុប្បន្ននេះ បុរសជនជាតិឥណ្ឌារូបនោះ ត្រូវបានដាក់ឲ្យសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀតក្នុងរាជធានីភ្នំពេញ។ រហូតមកដល់ពេលនេះ ក្នុងចំណោមអ្នកឆ្លងកូវីដទាំង២២៦នាក់ មាន១៤៧នាក់ បានជាសះស្បើយ៕ | 2020-07-29T07:00:00+07:00 | khmer.voanews.com | https://khmer.voanews.com/a/indian-national-tests-positive-for-cambodias-226th-covid-case/5520922.html |
45cadf09-598c-4198-b8ee-aa3b8fbd300f | វៀតណាមប្រឹងប្រែងទប់ទល់នឹងការផ្ទុះឡើងជាថ្មីនូវករណីឆ្លងជំងឺកូវីដ១៩ | អាជ្ញាធរវៀតណាមកំពុងប្រឹងប្រែងគ្រប់គ្រងការផ្ទុះឡើងជាថ្មីយ៉ាងលឿននូវការឆ្លងជំងឺកូវីដ១៩ ក្រោយពីប្រទេសវៀតណាមបានរាយការណ៍អំពីភាពជោគជ័យរបស់ខ្លួននៅក្នុងការគ្រប់គ្រងជំងឺនេះកាលពីដើមឆ្នាំមក។ អាជ្ញាធរវៀតណាមបានបិទទីក្រុងទេសចរណ៍ដាណាងកាលពីថ្ងៃអាទិត្យ បន្ទាប់ពីមនុស្ស ២ នាក់បានធ្វើតេស្តឃើញមានឆ្លងជំងឺកូវីដ១៩។ នេះបើតាមការរាយការណ៍របស់ប្រព័ន្ធផ្សព្វផ្សាយក្នុងប្រទេសវៀតណាម។ ករណីឆ្លងថ្មីនៃជំងឺនេះនៅក្នុង និងជិតទីក្រុងដាណាង បានកើនដល់ ៣០ នាក់គិតត្រឹមព្រឹកថ្ងៃពុធនេះ ដែលភាគច្រើនគឺនៅមន្ទីរពេទ្យក្នុងស្រុកមួយកន្លែង។ ពលរដ្ឋវៀតណាមដទៃទៀតនៅក្នុងប្រទេសមានការព្រួយបារម្ភថា ការឆ្លងនេះនឹងរីករាលដាលទៅកន្លែងផ្សេង និងជំរុញឲ្យមានការបិទប្រទេសម្ដងទៀត ដូចកាលពីលើកមុនដែលបានបិទរយៈពេលប្រហែលមួយខែរហូតដល់ចុងខែមេសា។ ទីក្រុងដាណាងដែលមានប្រជាជន ១ លាន ១ សែននាក់រស់នៅនេះបានបិទមិនឲ្យមានអ្នកទេសចរចូលរយៈពេល ១៤ ថ្ងៃ រារាំងការជួបជុំជាច្រើន និងបានបិទសេវាកម្មមិនសូវចាំបាច់នានាដូចជាហាងផឹកស្រា និងសួនកម្សាន្តជាដើម។ នេះបើតាមការផ្សាយរបស់វិបសាយព័ត៌មាន VnExpress International។ ចំណែកឯសេវាធ្វើដំណើរចេញចូលទីក្រុងដាណាងដូចជាតាមយន្តហោះ រថយន្តក្រុង តាក់ស៊ី និងរថភ្លើងជាដើមត្រូវបានផ្អាក ហើយភ្ញៀវទេសចររាប់ពាន់នាក់នៅក្នុងទីក្រុងនេះត្រូវតែស្ថិតនៅក្នុងទីក្រុងនេះសម្រាប់រយៈពេលនេះ។ នេះបើតាមការបញ្ជាក់របស់ក្រុមហ៊ុន Dezan Shira & Associates នៅលើគេហទំព័ររបស់ខ្លួន៕ | 2020-07-29T07:00:00+07:00 | khmer.voanews.com | https://khmer.voanews.com/a/after-nearly-erasing-covid19-vietnam-grapples-with-a-spike/5522265.html |
011737c1-f0fb-4bd2-9081-3e7597600bbe | មូលហេតុដែលធ្វើឲ្យប្រទេសនៅអាស៊ីអាចទប់ទល់ជំងឺកូវីដ១៩បាន ខណៈសហរដ្ឋអាមេរិកកំពុងតែតស៊ូនឹងជំងឺនេះ | ប្រទេសជាច្រើនក្នុងតំបន់អាស៊ី ជាពិសេសប្រទេសសមាជិកអាស៊ាន ទទួលបានជោគជ័យក្នុងការទប់ស្កាត់ការឆ្លងជំងឺកូវីដ១៩ ហើយរលកថ្មីនៃជំងឺនេះពុំមានសន្ទុះកើនខ្ពស់ដូចអ្វីដែលគេបានឃើញកំពុងតែកើតមានក្នុងសហរដ្ឋអាមេរិកនោះទេ។ ដូចប្រទេសជាច្រើនផ្សេងៗទៀតនៅលើពិភពលោកផងដែរ ការឆ្លងវីរុសកូរ៉ូណាក្នុងប្រទេសម៉ាឡេស៊ីមានសន្ទុះកើនឡើងខ្ពស់កាលពីដើមខែមីនា ហើយក្រោយៗមកទៀត មានអ្នកឆ្លងដល់ចំនួន៨៨០០នាក់។ មកដល់ដើមខែមិថុនា ការឆ្លងវីរុសកូរ៉ូណាប្រចាំថ្ងៃ មានចំនួនចន្លោះតែពី១០ទៅ២០នាក់ប៉ុណ្ណោះ ហើយពុំមានការកើនឡើងខ្ពស់ជាថ្មីនោះទេ។ ចំណែកក្នុងសហរដ្ឋអាមេរិកវិញ ការឆ្លងវីរុសកូរ៉ូណាចាប់ផ្តើមកើតមានឡើងខ្លាំង ក្នុងដើមខែមីនា ប៉ុន្តែករណីឆ្លងថ្មីៗមិនបានធ្លាក់ចុះនោះទេក្នុងខែមិថុនា ផ្ទុយទៅវិញ បានកើនឡើងខ្លាំងជាថ្មី ដល់ចំណុចមួយដ៏អាក្រក់ដែលប្រទេសអាមេរិកមិនធ្លាប់មានក្នុងពេលកន្លងមក។ អ្នកវិភាគបានលើកឡើងថា ការទប់ស្កាត់ការធ្លាក់ចុះនៃការឆ្លងវីរុសកូរ៉ូណាក្នុងប្រទេសម៉ាឡេស៊ី ជារឿងរ៉ាវជោគជ័យថ្មីៗបំផុតមួយក្នុងចំណោមប្រទេសនៅតំបន់អាស៊ីអាគ្នេយ៍។ ប្រទេសជិតខាងរបស់ម៉ាឡេស៊ីជាច្រើន បានទប់ស្កាត់ការរីករាលដាលនៃជំងឺកូវីដ១៩ ដោយសារកត្តាមួយចំនួន ដែលមិនត្រូវបានគេអនុវត្តនៅក្នុងសហរដ្ឋអាមេរិក។ ជនជាតិអាស៊ី ប្រកាន់យកជំហររឹងមាំ ក្នុងការការពារគ្នាទៅវិញទៅមកពីការឆ្លងនៃជំងឺនេះ ហើយមានជំនឿទុកចិត្តលើមន្ត្រីរដ្ឋាភិបាល ដែលបានប្រឹងប្រែងប្រឈមជាខ្លាំងក្នុងការទប់ស្កាត់ជំងឺផ្លូវដង្ហើមដែលមានប្រភពពីប្រទេសចិននេះ។ លោក Alan Chong សាស្ត្រាចារ្យនៃមហាវិទ្យាល័យ S. Rajaratnam សម្រាប់មុខវិជ្ជាសិក្សាអន្តរជាតិបានលើកឡើងថា៖ «ខ្ញុំគិតថា វាជាវប្បធម៌»។ លោក Chong បន្ថែមទៀតថា ៖ «ពលរដ្ឋនៅទីនេះមានទស្សនៈរួមគ្នា ដែលមានន័យថា បើទោះបីគេមិនចូលចិត្តរដ្ឋាភិបាលក្តី ពលរដ្ឋនៅតែស្តាប់នូវការណែនាំផ្សេងៗជាពិសេសបើការណែនាំនោះសមហេតុផល។ ពលរដ្ឋគោរពតាមការណែនាំឲ្យពួកគេស្ថិតក្នុងផ្ទះកុំចេញទៅណា ព្រោះរដ្ឋាភិបាលបានពន្យល់ពួកគេយ៉ាងច្បាស់លាស់អំពីផលប្រយោជន៍សម្រាប់សង្គមទាំងមូល»។ ភាគីទាំងពីរដែលបែងចែកដោយមហាសមុទ្រប៉ាស៊ីហ្វិក តាមធម្មតាអាចមានទស្សនៈខុសគ្នា ប៉ុន្តែកាលពីខែមេសាកន្លងទៅ រដ្ឋមន្ត្រីក្រសួងការបរទេសអាមេរិកលោក Michael Pompeo បានហៅប្រទេសទំាង១០របស់អាស៊ានថា «ជាដៃគូយុទ្ធសាស្រ្ត» ក្នុងការប្រយុទ្ធប្រឆាំងជំងឺកូវីដ១៩ ហើយបានអំពាវនាវឲ្យមានកិច្ចសហប្រតិបតិ្តការ។ កាលពីពាក់កណ្តាលខែកក្កដា អនុប្រធានគណៈកម្មាធិការកិច្ចការបរទេសនៃសភាអាមេរិក បានថ្លែងអំណរគុណដល់ប្លុកអាស៊ានដែលបានចែករំលែកនូវ «មេរៀននិងបទពិសោធន៍» ក្នុងការទប់ស្កាត់ជំងឺឆ្លងនេះ ហើយសារព័ត៌មានក្នុងប្រទេសអាស៊ីបានផ្សព្វផ្សាយផងដែរថា ប្រធានាធិបតីអាមេរិកលោក Donald Trump កាលពីខែឧសភា ក៏បានអរគុណនាយករដ្ឋមន្ត្រីវៀតណាម ដែលបានផ្តល់សម្ភារៈបរិក្ខារពេទ្យ ម៉ាស់ការពារដល់សហរដ្ឋអាមេរិកផងដែរ។ ពលរដ្ឋអាមេរិកកាំងបានប្រឆាំងនឹងបទបញ្ជាឲ្យស្ថិតក្នុងផ្ទះនិងជំរុញឲ្យដកចោលនូវបទបញ្ជាទាំងនោះ ដែលប្រការនេះបានធ្វើឲ្យមានការឆ្លងឡើងវិញជាថ្មីចាប់តាំងពីខែមិថុនាកន្លងមក។ ពលរដ្ឋអាមេរិកាំងមួយចំនួន នៅតែមិនព្រមពាក់ម៉ាស់ការពារ។ ចំណែកលោក Trump វិញទើបតែបាននិយាយនៅសប្តាហ៍នេះថា ការពាក់ម៉ាសការពារជា «ការស្នេហាជាតិ» បន្ទាប់ពីមិនព្រមពាក់ម៉ាសអស់ពេលរាប់ខែកន្លងមក។ ការប្រកាន់យកទ្រឹស្តីខុងជឺជាកម្លាំងចលករនៃវប្បធម៌មួយក្នុងអាស៊ីបូព៌ា ដែលចាត់ទុកថា ភារកិច្ចសង្គមមានសារៈសំខាន់ជាងសេចក្តីត្រូវការរបស់បុគ្គលនោះ ត្រូវបានគេលើកយកមកពន្យល់ ពីការឆ្លើយតបរបស់ប្រទេសអាស៊ី ក្នុងការទប់ស្កាត់ជំងឺកូវីដ១៩ និងការខ្វះនូវការឯកភាពគ្នាទាក់ទងនឹងរឿងនេះ នៅក្នុងសហរដ្ឋអាមេរិក នេះបើយោងតាមការបង្ហោះក្នុងប្លុកកាលពីថ្ងៃទី៣១ ខែមីនា ដោយមជ្ឈមណ្ឌលវេទិកានយោបាយ Wilson។ ក្នុងទីក្រុងហុងកុង អ្នកតវ៉ាប្រឆាំងរដ្ឋាភិបាល ដែលមានភាពសកម្មក្នុងឆ្នាំកន្លងទៅ បានផ្អាកសកម្មភាពរបស់ពួកគេ នៅពេលករណីនៃការឆ្លងវីរុសបានកើនឡើងកាលពីខែមុន។ ពលរដ្ឋតៃវ៉ាន់ បានពាក់ម៉ាស់ដោយជាប់លាប់ក្នុងទីសធារណៈ បើទោះបីជាជំងឺកូវីដ១៩ មិនបានបង្ហាញពីសញ្ញានៃការឆ្លងក្នុងសហគមយ៉ាងណាក្តី។ រដ្ឋមន្ត្រីក្រសួងសុខាភិបាលតៃវ៉ាន់លោក Chen Shih-chung ត្រូវបានពលរដ្ឋតៃវ៉ាន់គោរពយ៉ាងខ្លាំង ដោយសារតែចំណាត់ការរបស់លោក ក្នុងការទប់ស្កាត់វីរុសកូរ៉ូណាក្នុងឆ្នាំនេះ ដោយពលរដ្ឋតៃវ៉ាន់ បានគូររូបថ្លុក និងរូបគំនូររបស់គាត់ទៀតផង។ វប្បធម៌ជនជាតិម៉ាឡេក្នុងប្រទេសម៉ាឡេស៊ី និងឥណ្ឌូណេស៊ី លើកកម្ពស់ការរួមគ្នាប្រឆាំងការគំរាមកំហែងជាទូទៅ នេះបើតាមការលើកឡើងរបស់លោក Chong ។ ត្រឹមរយៈពេលមួយសប្តាហ៍នៃការប្រកាសបិទប្រទេសរបស់ខ្លួន ពលរដ្ឋម៉ាឡេស៊ីប្រមាណ៩៥ភាគរយបានអនុវត្តតាមបទបញ្ជានោះ នេះបើយោងតាមលោក Ibrahim Suffian នាយកកម្មវិធីនៃក្រុមស្ទង់មតិនៃមជ្ឈមណ្ឌល Merdeka ក្នុងទីក្រុងកូឡាឡំពួ។ លោកបានថ្លែងថា៖ «ខ្ញុំគិតថាពលរដ្ឋម៉ាឡេស៊ីជាច្រើន មិនអាចយល់ពីអ្វីដែលពលរដ្ឋអាមេរិកកាំងជាច្រើនបានគិតនោះទេ ព្រោះខ្ញុំគិតថា ករណីររបស់ប្រទេសម៉ាឡេស៊ី ការជឿទុកចិត្តទៅលើមន្ត្រីជំនាញនិងរដ្ឋភិបាល នៅតែមានកម្រិតខ្ពស់នៅឡើយ ចំណែកនៅអាមេរិកវិញ ការជឿទុកចិត្តលើករដ្ឋាភិបាល ប្រហែលនៅមានបញ្ហានៅឡើយ។ លោកបន្ថែមទៀតថា៖ «ពលរដ្ឋភាគច្រើន មិនសួរដេញដោលរដ្ឋាភិបាលនោះទេ ហើយការពិត គេគិតថា រដ្ឋាភិបាលបើកប្រទេសឡើងវិញឆាប់រហ័សពេកទៀតផង»។ ដោយឡែកលោក Frederick Burke នៃក្រុមហ៊ុនច្បាប់ Baker McKenzie ដែលមានក្រុមហ៊ុនដៃគូរក្នុងក្រុងហូជីមិញលើកឡើងថា៖ «វាមិនមែនគ្រាន់តែជាបទបញ្ជារបស់អគ្គមេបញ្ជាការដែលថាពលរដ្ឋគ្រប់រូបត្រូវពាក់ម៉ាស់នោះទេ»។ លោកបន្តថា ក្នុងប្រទេសវៀតណាម «វាជាផ្នត់គំនិតមួយ។ ពលរដ្ឋត្រូវតែការពារគ្នាទៅវិញទៅមក។ វាមិនមែនគ្រាន់តែជាការការពារខ្លួនឯងនោះទេ ហើយការពាក់ម៉ាស់ គឺដើម្បីការពារអ្នកដទៃផងដែរ ក្នុងករណីដែលអ្នកមានមេរោគនេះក្នុងខ្លួន»។ ប្រទេសវៀតណាមត្រូវគេរាយការណ៍មកថា មានអ្នកឆ្លងវីរុសកូរ៉ូណាចំនួន៤០១ករណី ហើយមិនមានអ្នកស្លាប់ដោយសារជំងឺនេះទេ។ លោក Derek Grossman អ្នកវិភាគជាន់ខ្ពស់នៃវិទ្យាស្ថានស្រាវជ្រាវ Rand Corp បានឲ្យដឹងថា៖ «ប្រហែលជាពួកគេ កំពុងលាក់បាំង ប៉ុន្តែជាទូទៅតួលេខទាំងនោះត្រូវបានបង្ហាញថាត្រឹមត្រូវ»។ ពលរដ្ឋអាមេរិកសង្ស័យថា ប្រទេសវៀតណាម ដែលជារដ្ឋកុម្មុយនីស្តមួយនោះ គាបសង្កត់សេរីភាពដើម្បីទប់ស្កាត់ជំងឺកូវីដ១៩ និងលាក់បំបាំងទិន្នន័យនៃការឆ្លងជំងឺនេះ។ ដូចជាប្រទេសផ្សេងៗទៀតដែរក្នុងតំបន់អាស៊ីខាងកើត ពីដើមឆ្នាំ២០២០ មន្ត្រីវៀតណាមសម្រេចកាត់បន្ថយចំនួនទេសចរនិងតាមដានអ្នកដែលបានទាក់ទងជាមួយអ្នកជំងឺ។ ប្រទេសចិន ដែលជាទីកន្លែងដែលគេរកឃើញវីរុសកូរ៉ូណាដំបូងនោះ បានស្ថិតក្នុងការត្រួតពិនិត្យជាពិសេស ក្នុងចំណោមប្រទេសដែលមានព្រំដែនជាប់គ្នា។ លោក Suffian និយាយថា អាជ្ញាធរប្រទេសម៉ាឡេស៊ីបានសិក្សាពីបទពិសោធន៍នៃការទប់ស្កាត់ការផ្ទុះឡើងជំងឺ SARS ក្នុងឆ្នាំ២០០៣ និងក្រោយមកទៀតគឺជំងឺផ្តាសាយបក្សី H1N1។ ប្រទេសចិនត្រូវបានគេដឹងថា ជាប្រភពនៃការឆ្លងជំងឺទាំងពីរនេះមុនដំបូងគេផងដែរ។ កោះតៃវ៉ាន់ សិង្ហបុរី និងប្រទេសកូរ៉េខាងត្បូង ក៏ធ្លាប់ទទួលបានមេរៀននៃការទប់ស្កាត់ជំងឺទាំងពីរប្រភេទនេះដែរ។ រដ្ឋាភិបាលសហរដ្ឋអាមេរិក បានរកឃើញករណីជំងឺកូវីដ១៩ នៅមុនពេលដែលវាផ្ទុះរាលដាលឡើងនៅទូទាំងប្រទេស ប៉ុន្តែមិនបានចាត់វិធានការទប់ស្កាត់វាភ្លាមៗនោះទេ នេះបើតាមការបង្ហោះក្នុងប្លុករបស់មជ្ឈមណ្ឌល Wilson ។ សារបង្ហោះនេះក៏បានលើកឡើងផងដែរថា មានទីភ្នាក់ងារសុខភាពមួយរបស់រដ្ឋាភិបាលអាមេរិក ត្រូវបានគេផ្តាច់ថវិកា និងមួយទៀតត្រូវបានគេរំសាយចោល។ សារបង្ហោះនោះ ក៏បានបន្ថែមទៀតថា ដោយឡែក ក្នុងប្រទេសអាស៊ីវិញ អ្នកជំនាញបានព្យាយាមបញ្ចុះបញ្ជូលរដ្ឋាភិបាលរបស់គេ ឲ្យចាត់វិធានការក្រោយពីការកើតជំងឺ SARS ៕ | 2020-07-29T07:00:00+07:00 | khmer.voanews.com | https://khmer.voanews.com/a/why-asian-countries-are-beating-covid-19-while-the-u-s-struggles-/5521820.html |
334d22b4-6528-4cc9-a3f4-c6ae83d71e33 | ប្រទេសអូស្ត្រាលីកំពុងប្រយុទ្ធជាមួយនឹងការផ្ទុះឡើងជាថ្មីទៀតនៃជំងឺកូវីដ១៩ | ទីក្រុង Melbourne ក្នុងប្រទេសអូស្ត្រាលីដែលត្រូវបានបិទសកម្មភាពសង្គម កំពុងប្រឈមមុខនឹងការរឹតត្បិតកាន់តែខ្លាំងឡើង នៅពេលដែលចំនួនអ្នកឆ្លងជំងឺកូវីដ១៩ នៅតែបន្តកើនឡើង។ ប្រជាពលរដ្ឋបានត្រឡប់ទៅស្ថានភាពដែលសកម្មភាពសង្គមត្រូវបានបិទ កាលពីដើមខែនេះ ហើយអាជ្ញាធរបានព្រមានថា ការរាតត្បាតនេះ នឹងនៅតែបន្តកើតឡើង ក្នុងរយៈពេលយូរទៀត។ ប្រទេសអូស្ត្រាលី មានកំណត់ត្រានៃករណីឆ្លងជំងឺកូវីដ១៩ ជាង១១.០០០នាក់ ហើយមនុស្ស១១៦នាក់ បានស្លាប់។ ការផ្ទុះឡើងថ្មីមួយទៀតនៃជំងឺកូវីដ១៩ នៅក្នុងក្រុង Melbourne ដែលមានមនុស្ស៥លាននាក់រស់នៅនោះ បានប៉ះពាល់ដល់ជោគជ័យកាលពីដំបូងរបស់អូស្ត្រាលី ក្នុងការដោះស្រាយបញ្ហាកូវីដ១៩នេះ។ ការឆ្លងរាប់រយករណី ត្រូវបានគេរាយការណ៍ជារៀងរាល់ថ្ងៃ។ មានករណីឆ្លងថ្មីចំនួន៤២៨នៅថ្ងៃទី១៧ ខែកក្កដា ដែលនេះជាចំនួនប្រចាំថ្ងៃខ្ពស់ជាងគេ ចាប់តាំងពីការរាតត្បាតបានចាប់ផ្តើមឡើង ហើយករណីថ្មីចំនួន២១៧ ត្រូវបានប្រកាសនៅថ្ងៃទី១៨ ខែកក្កដា។ ករណីភាគច្រើន គឺជាការឆ្លងនៅក្នុងតំបន់ដែលស្ថិតក្នុងការបិទសកម្មភាពសង្គម ដូចជាទីកន្លែងដែលបណ្តុំដោយមនុស្សច្រើន ដូចជានៅសាលារៀន និងផ្ទះថៃទាំជនចាស់ជរាជាដើមនោះ។ លោកសាស្ត្រាចារ្យ Brett Sutton គឺជាប្រធានមន្ត្រីសុខាភិបាលក្នុងរដ្ឋVictoria។ លោក Brett Sutton បាននិយាយក្នុងសម្តីដើមថា៖ «វាជារឿងដ៏សោកសង្រេង ព្រោះថា នឹងមានមនុស្ស ដែលត្រូវការការថែទាំយ៉ាងដិតដល់ ហើយនឹងមានមនុស្សជាច្រើននាក់ នឹងស្លាប់។ វាបានឆ្លុះបញ្ចាំងពីឥរិយាបថ និងការប្រែប្រួលយ៉ាងខ្លាំង បើប្រៀបធៀបទៅនឹងពេលមុននេះ។ តែថ្វីបើវាដូច្នេះក៏ដោយ ក៏យើងមានសង្ឃឹមថា ចំនួននេះ នឹងនៅថេរនៅក្នុងពេលប៉ុន្មានថ្ងៃខាងមុខនេះ»។ អភិបាលរដ្ឋ Victoria លោកDaniel Andrews និយាយថា ប្រសិនបើចំនួនឆ្លងមិននៅថេរទេនោះ រដ្ឋនឹងមានវិធានការបិទសកម្មភាពសង្គមកាន់តែតឹងរ៉ឹងជាងនេះទៀត។ លោក Daniel Andrews បាននិយាយក្នុងសម្តីដើមថា៖ «ប្រសិនបើទិន្ន័យបង្ហាញថា យុទ្ធសាស្ត្រនេះមិនមានប្រសិទ្ធភាពលឿនដូចអ្វីដែលយើងចង់បានទេនោះ នោះយើងប្រហែលត្រូវប្រើប្រាស់វិធានការ ថ្មីហើយ។ វិធានការ ថ្មី គឺដើម្បីការពារលោកអ្នក។ វិធានការ នេះ នឹងបម្រើផលប្រយោជន៍យើងទាំងអស់គ្នា»។ រលកនៃការឆ្លងថ្មី គឺបង្កឡើងដោយការបំពានផ្នែកសន្តិសុខនៅក្នុងប្រព័ន្ធដាក់មនុស្សឱ្យនៅដាច់ដោយឡែកក្នុងសណ្ឋាគារសម្រាប់អ្នកដំណើរដែលត្រឡប់មកប្រទេសអូស្ត្រាលីវិញ និងការប្រមូលផ្តុំគ្រួសារក្នុងទ្រង់ទ្រាយធំ ដែលវិធានអនាម័យ និងការរក្សាគម្លាតមិនត្រូវបានគេគោរពតាម។ ករណីឆ្លងរាប់រយត្រូវបានរកឃើញនៅបណ្តុំអគារស្នាក់នៅរួម នៅក្នុងតំបន់ក្រីក្រខ្លាំងក្នុងក្រុង Melbourne ដែលនៅទីនោះ អ្នកស្រុកបានត្អូញត្អែរថា ពួកគេត្រូវបានគេ ចាត់ទុកដូចជាសត្វធាតុ។ ខណៈដែលវិបត្តិនេះនៅតែបន្ត ការធ្វើដំណើររវាងរដ្ឋ Victoria និងផ្នែកផ្សេងទៀតនៅក្នុងប្រទេសអូស្រ្តាលី កំពុងត្រូវបានរឹតត្បិតខ្លាំង ហើយការគ្រប់គ្រងព្រំដែនដ៏តឹងរ៉ឹងត្រូវបានគេអនុវត្ត។ ការប្រជុំសភាសហព័ន្ធបន្ទាប់ ទំនងនឹងត្រូវបានលុបចោល ដោយសារតែការរាតត្បាតនៃជំងឺកូវីដ១៩នេះ។ អ្នកតាក់តែងច្បាប់ ត្រូវបានកំណត់ឱ្យចូលរួមប្រជុំនៅក្នុងទីក្រុង Canberra នៅក្នុងខែសីហាខាងមុខនេះ៕ | 2020-07-29T07:00:00+07:00 | khmer.voanews.com | https://khmer.voanews.com/a/australia-battles-new-covid-19-outbreak/5521911.html |
457ee8b0-5fb7-4cc0-a397-ccb56d3d62a6 | មន្រ្តីអាមេរិកចង់ឃើញសហរដ្ឋអាមេរិកមានជោគជ័យដូចវៀតណាមក្នុងការប្រយុទ្ធប្រឆាំងវីរុសកូរ៉ូណា | ប្រទេសវៀតណាមអាចសម្លឹងទៅកាន់សហរដ្ឋអាមេរិកសម្រាប់រឿងគ្រប់យ៉ាង រាប់តាំងវិស័យបច្ចេកវិទ្យារហូតដល់ការអប់រំក្រៅប្រទេសរបស់ខ្លួន។ ប៉ុន្តែសម្រាប់ការទប់ស្កាត់ការរីករាលដាលនៃជំងឺកូវីដ១៩វិញ ដែលបានសម្លាប់ពលរដ្ឋអាមេរិកយ៉ាងហោចណាស់ប្រមាណជិត១សែន៤ម៉ឺន៧ពាន់នាក់ (១៤៧០០០) មកដល់ថ្ងៃទី២៧ ខែកក្កដានេះ ដោយឡែកប្រទេសវៀតណាមវិញ ពុំមានអ្នកស្លាប់ដោយសារជំងឺនេះទេ សហរដ្ឋអាមេរិកយកគំរូតាមប្រទេសវៀតណាម។ នេះបើយោងតាមរបាយការណ៍របស់សាកលវិទ្យាល័យ Johns Hopkins ។ បើតាមការលើកឡើងរបស់មន្ត្រីជាន់ខ្ពស់អាមេរិកនៅក្នុងប្រទេសវៀតណាមបានឲ្យដឹងថា សហរដ្ឋអាមេរិកអាចនឹងធ្វើការងារបានល្អទាក់ទងរឿងទប់ស្កាត់ជំងឺកូវីដ១៩ ប្រសិនបើខ្លួនអនុវត្តតាមប្រទេសវៀតណាម។ ក្រោយការវិនិយោគលើវិស័យសុខភាពសារធារណៈរបស់ខ្លួនអស់រយៈពេលជាច្រើនឆ្នាំ វៀតណាមបានចាប់ផ្តើមទប់ស្កាត់ជំងឺកូវីដ១៩កាលពីដើមឆ្នាំនេះ ដោយការធ្វើតេស្ត ការព្យាបាល និងការដាក់ឲ្យនៅដោយឡែកភ្លាមៗចំពោះអ្នកជំងឺកូវីដ១៩។ អគ្គកុងស៊ុលអាមេរិកប្រចាំក្រុងហូជីមិញ លោកស្រី Marie Damour បានលើកឡើងពីការប្រយុទ្ធប្រឆាំងរបស់វៀតណាមជាមួយជំងឺកូវីដថាជា គំរូមួយល្អ។ អ្នកស្រីមានប្រសាសន៍ដូចនេះ ក្នុងពិធីរំឭកខួប២៥ឆ្នាំនៃការបង្កើតឡើងវិញនូវទំនាក់ទំនងការទូតរវាងប្រទេសដែលធ្លាប់ជាគូសត្រូវក្នុងសម័យសង្គ្រាមកន្លងមក។ លោកស្រីបានលើកឡើងកាលពីថ្ងៃព្រហស្បតិ៍ក្នុងសម្ដីដើមថា ៖ «ប្រទេសវៀតណាម ប្រហែលក្លាយជាប្រទេសដែលមានភាពជោគជ័យធំជាងគេបំផុត ក្នុងការទប់ស្កាត់ជំងឺកូវីដ១៩ ក៏ដូចជាការតាមរកអ្នកដែលពាក់ព័ន្ធនឹងអ្នកជំងឺនេះ និងការធ្វើឲ្យប្រាកដថាសង្គមទាំងមូលចូលរួមពាក់ព័ន្ធនិងការប្រយុទ្ធប្រឆាំងនឹងជំងឹនេះ។ នេះជាឧទាហរណ៍មួយដែលខ្ញុំចង់ឃើញសហរដ្ឋអាមេរិកយកគំរូតាមប្រទេសវៀតណាមក្នុងរឿងនេះ»។ អត្ថាធិប្បាយនេះបានធ្វើឡើងមុនពេលដែលប្រទេសវៀតណាមមានដំណើរថយក្រោយ ទាក់ទងនឹងរឿងជំងឺកូវីដ១៩ ព្រោះដោយសារនៅចុងសប្តាហ៍នេះ គេបានរកឃើញអ្នកឆ្លងជំងឺកូវីដ១៩ក្នុងស្រុកថ្មីម្នាក់ ដែលនេះជាករណីឆ្លងថ្មីលើកទីមួយរបស់វៀតណាមក្នុងរយៈពេល១០០ថ្ងៃកន្លងមក។ លោកស្រីលើកឡើងថា វៀតណាមមានអ្នកឆ្លងជំងឺកូវីដតែ៤២៤ករណីប៉ុណ្ណោះ ហើយប្រទេសរបស់លោកស្រីគឺសហរដ្ឋអាមេរិក គួរធ្វើសកម្មភាពខ្លាំងថែមទៀតក្នុងការទប់ស្កាត់នឹងជំងឺឆ្លងរាតត្បាតនេះ។ មន្រ្តីរដ្ឋាភិបាលសហរដ្ឋអាមេរិក មានជំហរខុសៗគ្នាទាក់ទងនឹងជំងឺកូវីដ១៩នេះ ។ ប្រធានាធិបតីអាមេរិក ដូណាល់ ត្រាំ ថ្លែងថា វីរុសកូរ៉ូណានឹងរលាយបាត់ដោយខ្លួនឯង។ ចំណែកឯអភិបាលរដ្ឋជាច្រើន បានចាត់ទុកថាជំងឺកូវីដ១៩ ជាវិបត្តិមួយដែលកំពុងតែកើតឡើង។ សេចក្តីថ្លែងរបស់អគ្គកុងស៊ុលសហរដ្ឋអាមេរិកលោកស្រី Damour ធ្វើឡើងក្នុងន័យបញ្ជាក់ពីអ្វីដែលសហរដ្ឋអាមេរិកទទួលបានពីទំនាក់ទំនងជាមួយប្រទេសវៀតណាម។ ទោះបីជាប្រទេសវៀតណាមមានធនធានក្នុងកម្រិតកំណត់និងមិនត្រូវបានពិភពលោកមើលឃើញច្រើនដូចអាមេរិកក្តី តែប្រទេសវៀតណាមបានផ្តល់នូវការរួមចំណែកផ្សេងៗក្នុងទំនាក់ទំនងនេះដូចជា មេរៀននៃការប្រយុទ្ធប្រឆាំងជំងឺកូវីដ១៩ជាដើម។ ការឆ្លើយតបរបស់ប្រទេសទាំងពីរក្នុងការប្រយុទ្ធប្រឆាំងជំងឺកូវីដ១៩នេះ គឺមានលក្ខណៈផ្ទុយគ្នាស្រឡះ។ ប្រទេសវៀតណាមនិងអាមេរិកបានរកឃើញនូវករណីដំបូងនៃវីរុសកូរ៉ូណាក្នុងសប្តាហ៍តែមួយក្នុងខែមករា។ ដោយមានបទពិសោធន៍ក្នុងការប្រយុទ្ធប្រឆាំងជំងឺ SARS និងជំងឺផ្សេងៗទៀតក្នុងអាកាសធាតុតំបន់ត្រូពិក ប្រទេសវៀតណាមបានចាត់វិធានការជាបន្ទាន់ក្នុងការដាក់អ្នកជំងឺឲ្យនៅដោយឡែក និងតាមរកអ្នកពាក់ព័ន្ធនឹងអ្នកឆ្លងវីរុសកូរ៉ូណា ក៍ដូចជាការកំណត់ការធ្វើដំណើររបស់ពលរដ្ឋជាដើម។ វៀតណាមពេលនេះ ក្លាយជាប្រទេសមួយ ដែលមានពលរដ្ឋច្រើនប្រមាណជាជិត១០០លាននាក់ ដែលគ្មានអ្នកស្លាប់ដោយសារជំងឺកូវីដ១៩ និងមានអ្នកឆ្លងតិចជាង៥រយករណី (៥០០) តែប៉ុណ្ណោះ។ ផ្ទុយទៅវិញ សហរដ្ឋអាមេរិកនៅតែស្ថិតក្នុងភាពវិលវល់មិនច្បាស់លាស់ ថាតើពលរដ្ឋត្រូវពាក់ម៉ាសឬអត់ និងត្រូវបិទក្រុងមួយចំនួន ដោយសារតែការខ្វះខាតឧបករណ៍ធ្វើតេស្តនិងសមត្ថភាពផ្ទុកអ្នកជំងឺរបស់មន្ទីរពេទ្យឬយ៉ាងណា។ លោកប្រធានាធិបតី ដូណាល់ ត្រាំ បាននិយាយកាលពីថ្ងៃអង្គារថា ក្រោយការរាតត្បាតជំងឺនេះអស់៦ខែ ស្ថានភាពប្រហែល«ធ្ងន់ធ្ងរជាងនេះ មុននឹងល្អប្រសើរឡើងវិញ»។ សហរដ្ឋអាមេរិកបានងាកទៅរកប្រទេសផ្សេងៗដូចជាវៀតណាមជាដើម ដើម្បីសុំជំនួយនិងទិញឧបករណ៍ការពារខ្លួន។ ឆ្នាំ២០២០ គួរជាឆ្នាំសំរាប់ប្រារព្ធភាពជោគជ័យយ៉ាងធំធេងរវាងប្រទេសវៀតណាមនិងអាមេរិក។ ប្រទេសទាំងពីរមានសកម្មភាពការទូតជាច្រើន បើទោះបីជាប្រទេសទាំងពីរធ្លាប់ជាអតីតគូសត្រូវប្រយុទ្ធគ្នាក្នុងសង្គ្រាមមួយដែលត្រូវបានបញ្ចប់ក្នុងឆ្នាំ១៩៧៥ ដែលពេលនោះអាមេរិកបានបង្ខំចិត្តបិទស្ថានទូតរបស់ខ្លួនក្នុងទីក្រុងដែលមានឈ្មោះថា សាយហ្គន នាពេលនោះក៏ដោយ។ ទីតាំងស្ថានទូតនេះត្រូវបានបើកឡើងវិញ ជាស្ថានកុងស៊ុលអាមេរិកក្នុងទសវត្ស១៩៩០ នៅពេលដែលប្រទេសទាំងពីរបានបង្កើតទំនាក់ទំនងជាមួយគ្នាឡើងវិញ។ ឥឡូវនេះរយៈពេល២៥ឆ្នាំ បានកន្លងផុតទៅ ប្រទេសទាំងពីរ កំពុងប្រារព្ធខួបទី២៥ឆ្នាំ នៃទំនាក់ទំនងការទូតក្នុងលក្ខណៈស្ងប់ស្ងាត់ដោយសារតែវិបត្តិនៃជំងឺកូវីដ១៩។ ទំនាក់ទំនងពាណិជ្ជកម្មនៃប្រទេសទាំងពីរបានកើនឡើងខ្ពស់ ជាមួយនឹងកំណើននៃការផ្លាស់ប្តូរទេសចរនិងនិស្សិត ហើយអារម្មណ៍ខឹងសម្បារដោយសារភ្លើងសង្គ្រាម មានការថយចុះ។ ការផ្លាស់ប្តូរនេះបានផ្តល់មិត្តម្នាក់ឲ្យអាមេរិកក្នុងតំបន់អាស៊ី ខណៈពេលភាពតានតឹងក្នុងតំបន់ជាមួយប្រទេសចិន កំពុងតែកើតមានឡើង។ ក្នុងទីក្រុងហូជីមិញ ផ្ទាំងរូបភាពមន្ត្រីវៀតណាមនិងអាមេរិកត្រូវបានដាក់តាំងនៅតាមជញ្ជាំងរបងរបស់ស្ថានកុងស៊ុលអាមេរិក។ នៅជាន់ខាងលើនៃស្ថានកុងស៊ុល គេឃើញមានពិធីរំឭកខួបនៃទំនាក់ទំនងការទូតរវាងប្រទេសវៀតណាមនិងសហរដ្ឋអាមេរិក ដោយមានវាគ្មិននៃប្រទេសទាំងពីរចូលរួមផងដែរ។ លោកបណ្ឌិត Nguyen Thanh Trung នាយកមជ្ឈមណ្ឌលសំរាប់ការសិក្សាអន្តរជាតិនៃមហាវិទ្យាល័យវិទ្យាសាស្ត្រសង្គមនិងមនុស្សជាតិនៃសាកលវិទ្យាល័យជាតិវៀតណាម បាននិយាយថា៖ «ខ្ញុំគិតថា ទំនាក់ទំនងរវាងសហរដ្ឋអាមេរិកនិងវៀតណាម កំពុងស្ថិតនៅលើទិសដៅមួយ ហើយជាការពិបាកណាស់ក្នុងការផ្លាស់ប្តូរទិសដៅនោះ។ ខ្ញុំគិតថា វាមិនអាស្រ័យលើការសម្រេចចិត្តរបស់បុគ្គលណាម្នាក់នោះទេ គឺព្រោះដោយសារយើងបានបង្កើតនូវរឿងរ៉ាវជាច្រើនជាមួយគ្នា» ៕ | 2020-07-29T07:00:00+07:00 | khmer.voanews.com | https://khmer.voanews.com/a/envoy-wishes-u-s-more-like-vietnam-in-virus-fight-/5521854.html |
a59cee5d-6445-450d-bda0-3cd97dfd1931 | ការធ្វើដំណើរតាមយន្តហោះកើនច្រើនជាងមុន ទោះបីអ្នកដំណើរមានកង្វល់អំពីវីរុសកូរ៉ូណាក៏ដោយ | ការធ្វើដំណើរតាមយន្តហោះនៅក្នុងស.រ.អា.បានធ្លាក់ចុះជាង៩៥ភាគរយកាលពីខែមេសា ពីព្រោះមនុស្សឋិតនៅក្នុងផ្ទះដោយសារមានកង្វល់អំពីការឆ្លងវីរុសកូរ៉ូណានៅក្នុងយន្តហោះឬនៅឯអាកាសយានដ្ឋាន។ នៅពេលនេះចំនួនមនុស្សធ្វើដំណើរតាមយន្តហោះនៅតែចុះថយប្រមាណ៧៥ភាគរយ។ លោក Joe Leader ជានាយកប្រតិបត្តិនៃសមាគមបទពិសោធន៍អ្នកដំណើរតាមអាកាសចរណ៍ហៅកាត់ថា APEX។ លោកបាននិយាយថា ការណ៍នេះបង្ហាញថា៖ «ការទុកចិត្តរបស់អ្នកដំណើរកើនច្រើនជាងមុននៅក្នុងស.រ.អា.»។ លោក Leader បាន ថ្លែងប្រាប់វីអូអេថា នៅពេលនេះក្នុងឆ្នាំនេះ មានការចុះថយចំនួនអ្នកដំណើរច្រើនដែរពីគឺចុះ«២លាន៥សែននាក់»។ ក្រុមហ៊ុនអាកាសចរណ៍បានកម្ចាត់មេរោគក្នុងយន្តហោះរបស់ពួកគេ អនុវត្តការនៅឃ្លាតពីគ្នា និងតម្រូវឱ្យពួកអ្នកដំណើរពាក់ម៉ាស់។ លោក Seth Kaplan អ្នកវិភាគខាងអាកាសចរណ៍បាននិយាយថា នៅពេលដែលក្រុមហ៊ុនអាកាសចរណ៍តម្រូវឱ្យមានការពាក់ម៉ាស់ មនុស្សក៏ចាប់ផ្តើមធ្វើដំណើរទៀត។ លោក Bill Lentsch ជាប្រធានផ្នែកបទពិសោធន៍អ្នកដំណើរតាមអាកាសនៃក្រុមហ៊ុនអាកាសចរណ៍ Delta។ លោកបាននិយាយប្រាប់វីអូអេថា ក្រុមហ៊ុនលោកដាក់អ្នកដំណើរក្នុងយន្តហោះមិនលើសពី៦០ភាគរយទេ។ ការធ្វើដូច្នេះទំនងជានឹងមានហួសពីដំណាច់ខែកញ្ញា ពីព្រោះ«ការធ្វើឱ្យមានគម្លាតរវាងអ្នកដំណើរធ្វើឱ្យមានភាពខុសគ្នា»ខាងសុវត្ថិភាព។ នៅឯអាកាសយានដ្ឋានអន្តរជាតិ Dulles នៅខាងក្រៅរដ្ឋធានីវ៉ាស៊ីនតោន លោក Francis Massaquoi បានធ្វើដំណើរពីក្រុង Chicago មកដល់ទីនោះតាមយន្តហោះក្រុមហ៊ុនអាកាសចរណ៍ United។ នេះជាលើកដំបូងហើយដែលលោកធ្វើដំណើរតាមយន្តហោះចាប់តាំងពីការរាតត្បាតជាសាកលនៃជំងឺកូវីដ១៩បានចាប់ផ្តើមកាលពីខែមីនា ហើយលោកបានថ្លែងដែរថាលោករសាប់រសល់ក្នុងចិត្ត។ លោកបាននិយាយទៀតថា នៅពេលលោកចូលក្នុងយន្តហោះលោកមានអារម្មណ៍ថា មានសន្តិសុខជាងមុនដោយសារមនុស្សគ្រប់គ្នាពាក់ម៉ាស់។ កញ្ញា Sue Choi ជានិស្សិតច្បាប់ដែលធ្វើដំណើរទៅដល់អាកាសយានដ្ឋាន Dulles តាមយន្តហោះនៃក្រុមហ៊ុនអាកាសចរណ៍ Korea Air។ កញ្ញាបាននិយាយថា៖ «បារម្ភបន្តិចបន្តួច។ ខ្ញុំធ្វើដំណើរនៅពេលនេះ ពីព្រោះខ្ញុំត្រូវធ្វើដំណើរជាដាច់ខាត ក៏ប៉ុន្តែខ្ញុំមិនស្រួលក្នុងចិត្តទេ»។ លោក Klapan ពន្យល់ថា ការធ្វើដំណើរខាងធុរកិច្ចបានបញ្ឈប់ ហើយមនុស្សភាគច្រើនទៅសួរសុខទុក្ខមិត្តភក្តិនិងញាតិសន្តាន។ មនុស្សដូចលោក Donald MacCormack អាយុ៧៩ឆ្នាំបានឋិតនៅឯអាកាសយានដ្ឋាន Dulles ដើម្បីធ្វើដំណើរទៅកាន់រដ្ឋ Texas បន្ទាប់ពីលោកបានមកសួរសុខទុក្ខកូនស្រីលោកក្នុងរដ្ឋ Virginia។ លោកបាននិយាយថា លោកក៏មិនស្រួលចិត្តក្នុងការធ្វើដំណើរតាមយន្តហោះដែរ។ លោក Donald MacCormack បាននិយាយថា៖ «ខ្ញុំមានអាល់កុលជូតកៅអីក្នុងយន្តហោះ»។ នៅពេលលោកហៀបធ្វើដំណើរទៅកាន់ក្រុង Houston លោកថា៖ «ខ្ញុំមានសំបុត្រសម្រាប់អង្គុយនៅកម្រិតទីមួយដើម្បីខ្ញុំអាចចូលនិងចេញពីយន្តហោះបានឆាប់រហ័ស»។ នៅពេលមនុស្សច្រើននាក់ថប់ចិត្តអំពីការធ្វើដំណើរតាមយន្តហោះ មនុស្សឯទៀតមានអារម្មណ៍ថា មានសុវត្ថិភាព។ លោក John Reagan ដែលធ្វើដំណើរដើម្បីទៅធ្វើការបាននិយាយថា កិច្ចខិតខំប្រឹងប្រែងរបស់ក្រុមហ៊ុនអាកាសចរណ៍ដើម្បីសម្អាតអ្វីគ្រប់គ្រប់យ៉ាងមិនឱ្យមានមេរោគ«ធ្វើឱ្យខ្ញុំមានការទុកចិត្តមួយកម្រិត»។ នៅពេលជាមួយគ្នានេះ ក្រុមហ៊ុនអាកាសចរណ៍ខិតខំប្រឹងប្រែងទាក់ទាញសាធារណជនដោយធានាថា ការធ្វើដំណើរតាមយន្តហោះមានសុវត្ថិភាព។ អង្គការ Airlines for America ដែលជាក្រុមផ្តល់យោបល់មួយតំណាងក្រុមហ៊ុនអាកាសចរណ៍ធំៗក្នុងផ្នែកខាងជើងនៃទ្វីបអាមេរិកបាននិយាយនៅក្នុងសេចក្តីថ្លែងការណ៍មួយថា ក្រុមហ៊ុនអាកាសចរណ៍ប្រើប្រាស់តម្រងបែប HEPA ដែលជួយឱ្យខ្យល់ក្នុងយន្តហោះមានគុណភាពល្អដូចកម្រិតក្នុងមន្ទីរពេទ្យដែរ»។ លោក Lentsch បាននិយាយថា លោករំពឹងថា វិធានការខាងសុវត្ថិភាពដែលក្រុមហ៊ុន Delta កំពុងធ្វើនឹងមានជាអចិន្ត្រៃយ៍។ លោក Leader យល់ស្របតាមការយល់ឃើញរបស់លោក Lentsch។ ប្រធានប្រតិបត្តិរូបនេះនៃសមាគម APEX បាននិយាយថា៖«ការសម្អាតនឹងក្លាយជាគោលការណ៍អនុវត្តក្នុងរយៈពេលយូរសម្រាប់ក្រុមហ៊ុនអាកាសចរណ៍»។ លោក Douglas Kidd ជាអ្នកបង្កើតសមាគមជាតិនៃក្រុមអ្នកដំណើរតាមយន្តហោះដែលជាក្រុមការពារផលប្រយោជន៍អ្នកដំណើរនៅជិតរដ្ឋធានីវ៉ាស៊ីនតោន។ លោកមានកង្វល់ថា ក្រុមហ៊ុនអាកាសចរណ៍ភាគច្រើននឹងវិលទៅកាន់«ការធ្វើធុរកិច្ចដូចធម្មតា»វិញក្នុងពេលឆាប់ៗនេះដោយមានរួមបញ្ចូលការដាក់អ្នកដំណើរពេញយន្តហោះ។ នេះជាការខ្វល់ខ្វាយសម្រាប់លោក John Nichols ដែលហៀបធ្វើដំណើរតាមយន្តហោះពីអាកាសយានដ្ឋាន Dulles ទៅកាន់ក្រុង Boston ដើម្បីចូលរូមក្នុងពិធីរៀបការមិត្តភក្តិម្នាក់។ លោកបាននិយាយថា៖ «ខ្ញុំបានធ្វើការប្រុងប្រយ័ត្នទាំងអស់ ហើយខ្ញុំអាចធ្វើបាន» ដោយមានរួមបញ្ចូលទាំងការធ្វើតេស្តវីរុសកូរ៉ូណាពីរបីថ្ងៃមុនលោកធ្វើដំណើរ។ សេចក្តីត្រូវការការធ្វើដំណើរតាមយន្តហោះថយចុះជាថ្មីទៀតដោយសាររដ្ឋខ្លះមានការរឹតត្បិតខាងការធ្វើដំណើរនិងពីព្រោះមានកំណើនអ្នកឆ្លងជំងឺកូវីដ១៩នៅក្នុងប៉ែកខ្លះរបស់ស.រ.អា.។ អ្នកស្រី Jennifer Rockwell នៃក្រុង Alexandria រដ្ឋ Virginia បាននិយាយថា អ្នកស្រីមិនបានគ្រោងធ្វើដំណើរតាមយន្តហោះក្នុងពេលឆាប់ៗនេះទេ ជាពិសេសទៅរដ្ឋ California ជាកន្លែងមានការរាតត្បាតខ្លាំងនៅពេលបច្ចុប្បន្ននេះ។ ឪពុកម្តាយអ្នកស្រីរស់នៅក្នុងរដ្ឋនោះ។ អ្នកស្រីបានថ្លែងថា អ្នកស្រីគ្រោងនឹងផ្អាកការធ្វើដំណើររហូតដល់ពេលណាមានវ៉ាក់សាំងវីរុសកូរ៉ូណា។ អង្គការ Airlines for America ឲ្យដឹងថា មនុស្សនឹងនៅតែរារែកក្នុងការធ្វើដំណើររហូតដល់ពេលមាន«ការទុកចិត្តខ្លាំងថា វិបត្តិសុខភាពនេះចប់ហើយ»។ លោក Bill Lentsch ដែលជាប្រធានផ្នែកបទពិសោធន៍អ្នកដំណើរតាមអាកាសរបស់ក្រុមហ៊ុនអាកាសចរណ៍ Delta បាននិយាយថា ទោះណាជាមានវិធានការនេះហើយក៏ដោយក៏យ៉ាងហោចណាស់ពីរឆ្នាំទៀតទើបការធ្វើដំណើរតាមយន្តហោះនឹងមានភាពធម្មតាវិញ៕ | 2020-07-29T07:00:00+07:00 | khmer.voanews.com | https://khmer.voanews.com/a/air-travel-picks-up-despite-passengers-concerns-over-the-coronavirus/5521782.html |
9ed6a152-16c3-496d-af6a-541ace5aea90 | បុគ្គលិកសុខាភិបាលប្រេស៊ីលចោទប្រធានាធិបតីពីបទឧក្រិដ្ឋធ្វេសប្រហែសក្នុងវិបត្តិកូវីដ១៩ | បុគ្គលិកបម្រើការខាងផ្នែកសុខាភិបាលនៅក្នុងប្រទេសប្រេស៊ីលបានទទូចឲ្យតុលាការឧក្រិដ្ឋកម្មអន្តរជាតិ ICC ធ្វើការស៊ើបអង្កេតរដ្ឋាភិបាលលោកប្រធានាធិបតី Jair Bolsonaro អំពីឧក្រិដ្ឋកម្មប្រឆាំងនឹងមនុស្សជាតិ ចំពោះរបៀបដែលរដ្ឋាភិបាលលោកបានចាត់ចែងក្នុងវិបត្តិជំងឺកូវីដ១៩។ ពាក្យបណ្តឹងមួយដែលមានភ្ជាប់នឹងឯកសារភស្តុតាងផងពីសហជីពនានាដែលសរុបតំណាងឲ្យអ្នកបម្រើការក្នុងវិស័យសុខាភិបាលប្រេស៊ីលចំនួនជាង១លាននាក់ត្រូវបានដាក់ទៅកាន់តុលាការអន្តរជាតិដែលមានមូលដ្ឋាននៅទីក្រុងឡាអេ ប្រទេសហូឡង់មួយនេះ។ ក្រុមសហជីពបានចោទរដ្ឋាភិបាលលោក Bolsonaro ថា៖ «ការធ្វេសប្រហែសដែលនាំឲ្យមានទោសព្រហ្មទណ្ឌ នៅក្នុងរបៀបដែលខ្លួនបានចាត់ចែងការផ្ទុះរាតត្បាតជំងឺកូវីដ១៩ ដោយបានបង្កគ្រោះថ្នាក់ដល់បុគ្គលិកសុខាភិបាលនិងសាធារណជន»។ កន្លងមក ប្រធានាធិបតីប្រេស៊ីលលោក Bolsonaro បានខ្វែងគំនិតខ្លាំងជាមួយអភិបាលរដ្ឋនានា ដោយលោកបានប្រឆាំងនឹងវិធានការបិទសកម្មភាពសង្គមនិងសេដ្ឋកិច្ចដើម្បីទប់ស្កាត់ការឆ្លង ដោយលោកថាការរឹតត្បិតនេះធ្វើឲ្យប៉ះពាល់សេដ្ឋកិច្ច។ លោក Bolsonaro ផ្ទាល់បានធ្វើតេស្តឃើញវិជ្ជមានថាមានកូវីដ១៩កាលពីជិត៣សប្តាហ៍មុន ហើយមកទល់នឹងពេលនេះ ប្រទេសប្រេស៊ីលជាកន្លែងរាតត្បាតកូវីដ១៩ខ្លាំងជាងគេនៅអាមេរិកឡាទីន ដោយមានអ្នកឆ្លងជាង២,៤លាននាក់ និងអ្នកស្លាប់ជាង៨៧.០០០នាក់៕ | 2020-07-29T07:00:00+07:00 | khmer.voanews.com | https://khmer.voanews.com/a/brazil-healthcare-workers-call-for-president-bolsanaro-investigation-/5521732.html |
ea3ea664-3f44-48bd-9894-ef0e2d5b9b60 | លោក Fauci ច្រានចោលការអះអាងជាថ្មីរបស់លោក Trump អំពីការព្យាបាលជំងឺកូវីដ១៩ | អ្នកជំនាញកំពូលខាងផ្នែកជំងឺឆ្លងនៅសហរដ្ឋអាមេរិក លោកវេជ្ជបណ្ឌិត Anthony Fauci បានច្រានចោលការអះអាងជាថ្មីរបស់លោកប្រធានាធិបតី Donald Trump ដែលថា ថ្នាំ hydroxychloroquine មានប្រសិទ្ធភាពនៅក្នុងការព្យាបាលជំងឺកូវីដ១៩។ លោក Trump បានការពារការអះអាងរបស់លោកអំពីការប្រើថ្នាំ hydroxychloroquine នេះនៅក្នុងសារជាង ១០ លើ Twitter កាលពីល្ងាចថ្ងៃច័ន្ទ បន្ទាប់ពីបានហាក់ដូចជាលើកឡើងយ៉ាងម៉ឺងម៉ាត់ជាសាធារណៈអំពីជំងឺកូវីដ១៩ នេះ ក្នុងពេលប៉ុន្មានថ្ងៃថ្មីៗនេះមក។ លោក Trump បានចាប់ផ្ដើមអះអាងគាំទ្រជាថ្មីចំពោះថ្នាំ hydroxychloroquine ដែលជាថ្នាំព្យាបាលជំងឺគ្រុនចាញ់នេះ ទោះបីជាមានការសិក្សាជាច្រើនបានបង្ហាញថា ថ្នាំនេះមិនមានប្រសិទ្ធភាពសម្រាប់ការព្យាបាលជំងឺកូវីដ១៩ និងទោះបីជារដ្ឋបាលម្ហូបអាហារ និងឱសថរបស់សហរដ្ឋអាមេរិកបានលុបចោលកាលពីពេលថ្មីៗនេះនូវការណែនាំរបស់ខ្លួនឲ្យប្រើថ្នាំនេះសម្រាប់ការព្យាបាលជំងឺកូវីដ១៩ ក្នុងករណីបន្ទាន់ក៏ដោយ។ លោក Fauci បានបញ្ជាក់នៅក្នុងកិច្ចសម្ភាសន៍មួយកាលពីថ្ងៃអង្គារម្សិលមិញក្នុងកម្មវិធី «Goold Morning America» របស់ទូរទស្សន៍ ABC ថា៖ «ខ្ញុំគាំទ្រចំណាត់ការរបស់រដ្ឋបាលម្ហូបអាហារ និងឱសថ។ ការពិសោធន៍ជាច្រើនទូទៅលើប្រសិទ្ធភាពនៃថ្នាំ hydroxychloroquine បានបង្ហាញថា ថ្នាំនេះមិនមានប្រសិទ្ធភាពសម្រាប់ការព្យាបាលជំងឺកូវីដ១៩ ទេ»៕ | 2020-07-29T07:00:00+07:00 | khmer.voanews.com | https://khmer.voanews.com/a/top-us-infections-disease-expert-fauci-rejects-trumps-claim-of-covid-19-treatment/5522045.html |
c4b856f4-f223-4001-959f-f07329887460 | តំណាងរាស្រ្តមណ្ឌលត្បូងឃ្មុំ នាំយកប៉ាវអ៊ីបត់ អាល់កុល៦០លីត្រ និងថវិកា ផ្តល់ជូនការិយាល័យសុខាភិបាលស្រុកប្រតិបត្តិស្រុកក្រូចឆ្មារ បន្តប្រយុទ្ធនឹងជំងឺកូវីដ-១៩ | នៅព្រឹកថ្ងៃទី២៨ ខែកក្កដា ឆ្នាំ២០២០ លោក ចាយ បូរិន អ្នកតំណាងរាស្ត្រខេត្តត្បូងឃ្មុំ រួមទាំងក្រុមការងារ បានចុះសំណេះសំណាល នឹងនាំយកប៉ាវអ៊ីបត់ ក្រម៉ា សៀវភៅក្រមង៉ុយ ថវិកា ដបអាល់កុល និងទឹកអាល់កុលចំនួន៦០លីត្រ ទៅផ្តល់ជូនការិយាល័យសុខាភិបាលស្រុកប្រតិបត្តិស្រុកក្រូចឆ្មារ ដើម្បីចែកជូនប៉ុស្តិ៍សុខភាពទាំង១២ បន្តរួមគ្នាប្រយុទ្ធប្រឆាំងនឹងជំងឺកូវីដ-១៩ ក៍ដូចជាចែកជូនពលរដ្ឋដែលកំពុងធ្វើចត្តាឡីស័ក នៅទូទាំងស្រុកក្រូចឆ្មារ ខេត្តត្បូងឃ្មុំ។ ក្នុងនោះក៏មានការអញ្ជើញចូលរួម ពីសំណាក់លោក ឃុត ឡាដែន អភិបាលរងស្រុកក្រូចឆ្មារ ប្រធានការិយាល័យសុខាភិបាលស្រុកប្រតិបត្តិស្រុកក្រូចឆ្មារ ប្រធាន-អនុប្រធានមន្ទីរពេទ្យបង្អែក ស្រុកក្រូចឆ្មារ ប្រធានមណ្ឌលសុខភាព និងប៉ុស្តិ៍សុខភាពទាំង១២ លោកមេឃុំក្រូចឆ្មារ ព្រមទាំងមន្ត្រី និងបុគ្គលិកផ្នែកសុខាភិបាល ជាច្រើនរូប។ នាឱកាសនោះ លោក ចាយ បូរិន បានលើកឡើងថា សម្ភារដែលលោកនាំយកមកផ្តល់ជូននាពេលនេះ គឺជាការចូលរួមចំណែកជាមួយនឹងរាជរដ្ឋាភិបាល ក៏ដូចជាក្រសួងសុខាភិបាល ក្នុងការចូលរួមទប់ស្កាត់ការឆ្លងរីករាលដាលបន្ត នៃជំងឺកូវីដ-១៩ ជាពិសេសសម្រាប់ចែកជូនដល់បងប្អូនពលករ និងប្រជាពលរដ្ឋដែលវិលត្រឡប់មកពីក្រៅប្រទេស កំពុងស្នាក់នៅ ធ្វើចត្តាឡីស័កក្នុងមូលដ្ឋានស្រុកក្រូចឆ្មារ។ លោក ចាយ បូរិន ក៏បានស្នើឱ្យមន្ត្រីជំនាញ និងអាជ្ញាធរស្រុករួមសហការគ្នា បន្តចុះអប់រំផ្សព្វផ្សាយ ដល់បងប្អូនប្រជាពលរដ្ឋ ក្នុងមូលដ្ឋាន ឱ្យចេះថែរក្សាសុខភាពដោយខ្លួនឯង បើទោះបីជាកម្ពុជាយើង មានអត្រាឆ្លងកូវីដ-១៩ទាប តាមរយៈការប្រុងប្រយ័ត្នគ្រប់ពេល សូមកុំមើលស្រាលជំងឺនេះឱ្យសោះ ព្រោះជំងឺនេះ គឺជាជំងឺឆ្លងរាតត្បាតដ៏កាចសាហាវបំផុត ហើយពុំទាន់មានថ្នាំព្យាបាលនៅឡើយទេ។ ហើយអ្វីដែលយើងទាំងអស់គ្នាអាចធ្វើបាន នោះ គឺឧស្សាហ៍ដុសលាងសម្អាតដៃជាមួយសាប៊ូ ជែលសម្លាប់មេរោគ ឬទឹកអាល់កុល ហើយប្រើម៉ាសអោយបានជាប្រចាំ ។ ទន្ទឹមនឹងនេះដែរ លោក ចាយ បូរិន បានថ្លែងអំណរគុណ និងកោតសរសើរដល់អាជ្ញាធរស្រុក-ឃុំ-ភូមិ លោកគ្រូអ្នកគ្រូពេទ្យ មន្ត្រីសុខាភិបាលគ្រប់លំដាប់ថ្នាក់ ដែលខិតខំបំពេញការងារសុខាភិបាលយ៉ាងសស្រាក់សស្រាំនាពេលកន្លងមក ក៏ដូចជាត្រូវបន្តការងារផ្ដល់សេវាសាធារណៈ ជូនដល់ប្រជាពលរដ្ឋឱ្យបានល្អប្រសើរ ពិសេសបន្តរួមគ្នា ប្រយុទ្ធប្រឆាំងនឹងជំងឺកូវីដ-១៩ ដើម្បីកុំឱ្យជំងឺនេះ មានការឆ្លងដល់សហគមន៍។ សូមជម្រាបថា សម្ភារ និងថវិកាដែលលោក ចាយ បូរិន នាំយកទៅផ្តល់ជូនការិយាល័យសុខាភិបាលស្រុកប្រតិបត្តិស្រុកក្រូចឆ្មារ រួមមាន៖ ប៉ាវអ៊ីបត់ ចំនួន៥០សំរាប់, កំប៉ុងដាក់ទឹកអាកុល, ទឹកអាល់កុលលាងដៃចំនួន០២កាន, ក្រម៉ាចំនួន២០០, សៀវភៅក្រមង៉ុយ ៧០ក្បាល និងថវិកាមួយចំនួន។ ព្រមទាំងផ្ដល់ជូនលោកគ្រូអ្នកគ្រូពេទ្យ និងមន្ត្រីសុខាភិបាលដែលបានចូលរួម ក្នុងម្នាក់ទទួលបានសៀវភៅក្រមង៉ុយ០១ក្បាល, ក្រម៉ា០១ និងថវិកា មួយចំនួនផងដែរ៕ | 2020-07-28T23:18:00+07:00 | freshnewsasia.com | https://m.freshnewsasia.com/index.php/en/localnews/166515-2020-07-28-09-18-19.html |
25b9bfc6-e231-4f74-91d5-abbcb1e361aa | អភិបាលខេត្តព្រះវិហារ៖ ប្រជាពលរដ្ឋក្រីក្រចំនួន១០,៨៩៧គ្រួសារក្នុងខេត្ត បានទទួលការឧបត្ថម្ភសាច់ប្រាក់ពីរាជរដ្ឋភិបាល ក្នុងអំឡុងជំងឺកូវីដ១៩ | លោក ប្រាក់ សុវណ្ណ អភិបាលខេត្តព្រះវិហារ បានថ្លែងថា គិតត្រឹមថ្ងៃទី២៦ ខែកក្កដា ឆ្នាំ២០២០ ការងារអនុវត្តកម្មវិធីឧបត្ថម្ភសាច់ប្រាក់ ជូនគ្រួសារក្រីក្រ និងងាយរងគ្រោះក្នុង អំឡុងជំងឺកូវីដ១៩ ដែលបានមកផ្ទៀងផ្ទាត់ឈ្មោះ នៅតាមសាលាឃុំ សង្កាត់មានចំនួន១០,៨៩៧គ្រួសារ ស្នើនឹងទឹកប្រាក់១,៩២១,៤០៤,០០០រៀល និងកម្មវិធីឧបត្ថម្ភសាច់ប្រាក់ស្រ្តីមានផ្ទៃពោះ ស្រ្តីសម្រាលកូន និងកុមារក្រោមអាយុ២ឆ្នាំមានចំនួន៦,៣៤២នាក់ ដែលមានទឹកប្រាក់៣៦៧,២៨០,០០០រៀល។ ការថ្លែងបែបនេះរបស់លោកអភិបាលខេត្ត បានធ្វើឡើងក្នុងឱកាសដែលលោក រួមជាមួយលោក ឡុង សុវណ្ណ ប្រធានក្រុមប្រឹក្សាខេត្ត ដឹកនាំថ្នាក់ដឹកនាំខេត្ត មន្ត្រីរាជការ ក្នុងជួររដ្ឋបាលខេត្តព្រះវិហារ ទទួលជួបជាមួយប្រតិភូគណៈកម្មការផែនការ វិនិយោគ កសិកម្ម អភិវឌ្ឍជនបទ បរិស្ថាន ធនធានទឹក នៃរដ្ឋសភា ដឹកនាំដោយលោកឡូយ សុផាត ប្រធានគណៈកម្មការទី៣នៃរដ្ឋសភា និងមន្ត្រីអមដំណើរជាច្រើនរូបទៀត។ កិច្ចជំនួបពិភាក្សានាពេលនោះ គឺផ្តោតលើការសិក្សាស្វែងយល់អំពីសមិទ្ធផល ការរីកចម្រើន និងបញ្ហាប្រឈមនានា របស់ខេត្តព្រះវិហារ ដែលពាក់ព័ន្ធនឹងសមត្ថកិច្ច របស់គណៈកម្មការទី៣ ព្រមទាំងស្វែងយល់ពីស្ថានភាព នៃផលប៉ះពាល់បណ្តាលមកពីជំងឺកូវីដ Covid-19 និងផ្តល់ប័ណ្ណសមធម៌ ជូនប្រជាជន។ ក្រៅពីបានរាយការណ៍ពីសមិទ្ធផល វឌ្ឍនភាពការងារ នៃវិស័យពាក់របស់រដ្ឋបាលខេត្ត ជូនគណៈប្រតិភូ លោក ប្រាក់ សុវណ្ណ អភិបាលខេត្ត បានរំលេចការងារគ្រប់គ្រង និងការត្រៀមបង្កា ការរីករាលដាលជំងឺកូវី១៩ ដែលពិភពលោក ក៏ដូចកម្ពុជាកំពុងប្រឈមយ៉ាងខ្លាំង រដ្ឋបាលខេត្តដែលមន្ទីរសុខាភិបាល និងអង្គភាពពាក់ព័ន្ធ បានសហការយ៉ាងជិតស្និត តាមរយៈការរឹតបន្តឹងការត្រួតពិនិត្យចំណាក ចំណូលស្រុក ជាពិសេសពលករដែលចេញចូលតាមច្រកទ្វារព្រំដែន បានរៀបចំនូវទីតាំង មណ្ឌលចត្តាឡីស័កនៅតាមក្រុងស្រុកទាំង៨ ការដាក់គ្រូពេទ្យប្រចាំការ នៅតាមមណ្ឌលនីមួយៗជាដើម។ ដោយគិតត្រឹមថ្ងៃទី២៧ ខែកក្កដា ឆ្នាំ២០២០ ខេត្តព្រះវិហារ ទទួលបានពលករដែលចំណាកស្រុក មកពីប្រទេសថៃ និងប្រទេសនានាចំនួន៦៨៣នាក់ ស្រី៣១០នាក់ ក្នុងនោះបានដាក់ចូលមណ្ឌលចត្តាឡីស័ក ដោយរដ្ឋបាលថ្នាក់ក្រោមជាតិ១៧៦នាក់ និងធ្វើចត្តាឡីស័កដោយខ្លួនឯង ចំនួន៥០៦នាក់។ ចំពោះការងារតេស្ត សំណាកចំនួន២៥២នាក់ ស្រី១៦៦នាក់ ក្នុងនោះលទ្ធផលអវិជ្ជមាន ចំនួន២៤៧នាក់ ស្រី១១៥នាក់ និងលទ្ធផលអវិជ្ជមាន២ករណីជាសះស្បើយ និងបានវិលត្រឡប់ ទៅលំនៅដ្ឋានវិញ។ ចំពោះការងារអនុវត្តកម្មវិធីឧបត្ថម្ភសាច់ប្រាក់ជូនគ្រួសារក្រីក្រ និងងាយរងគ្រោះក្នុងអំឡុងកូវីដ១៩ លោកអភិបាលខេត្ត បានរាយការណ៍ជូន គិតត្រឹមថ្ងៃទី២៦ ខែកក្កដា ឆ្នាំ២០២០ គ្រួសារក្រីក្រ បានមកផ្ទៀងផ្ទាត់ឈ្មោះ នៅតាមសាលាឃុំមានចំនួន១០,៨៩៧ គ្រួសារ ស្នើនឹងទឹកប្រាក់១,៩២១,៤០៤,០០០រៀល និងកម្មវិធីឧបត្ថម្ភ សាច់ប្រាក់ស្រ្តីមានផ្ទៃពោះ ស្រ្តីសម្រាលកូន និងកុមារក្រោមអាយុ២ឆ្នាំមានចំនួន៦,៣៤២នាក់ ដែលមានទឹកប្រាក់៣៦៧,២៨០,០០០រៀល។ ក្នុងឱកាសនោះ លោក ឡូយ សុផាត ក៏បានផ្តល់នូវអនុសាសន៍ និងការណែនាំជាច្រើន លើការងារអនុវត្តរបស់រដ្ឋបាលខេត្ត គឺដើម្បីយកទៅអនុវត្តបន្ត លើវិស័យពាក់ព័ន្ធដែលមាន បន្តខិតខំទាក់ទាញអ្នកវិនិយោគ លើផលិតផលកសិកម្ម ការចិញ្ចឹមសត្វ ការស្វែងរកនូវការសក្តានុពល របស់ដែលមានសម្រាប់ច្នៃ ជាផលិតផលសម្រេចនៅតាមសហគមន៍របស់ខ្លួន ការបន្តខិតខំពង្រឹងប្រព័ន្ធធារាសាស្រ្ត ដែលបម្រើដល់សេចក្តីត្រូវការ របស់ប្រជាពលរដ្ឋលើវិស័យកសិកម្ម ក្នុងមូលដ្ឋានរបស់ខ្លួន៕ | 2020-07-28T23:16:00+07:00 | freshnewsasia.com | https://m.freshnewsasia.com/index.php/en/localnews/166514-2020-07-28-09-16-05.html |
bbb92a78-06b8-4632-9f8c-1124a18adf46 | កម្ពុជាសម្រេចពន្យារពេលការរៀបចំ វេទិកាស្រូវអង្ករកម្ពុជា លើកទី៧ ដោយសារជំងឺកូវីដ-១៩ | សហព័ន្ធស្រូវអង្ករកម្ពុជា បានសម្រេចផ្លាស់ប្តូរពេលវេលា នៃការរៀបចំកម្មវិធីវេទិកាស្រូវអង្ករកម្ពុជា លើកទី៧ ពីថ្ងៃទី៣០-៣១ ខែកក្កដា ឆ្នាំ២០២០ នៅសណ្ឋាគារសូហ្វីតែលភ្នំពេញភូគីត្រា រាជធានីភ្នំពេញ ទៅពេលវេលាសមស្របមួយ ក្រោយពីស្ថានភាព នៃជំងឺរាតត្បាតកូវីដ១៩ បានល្អប្រសើរ ឡើងវិញ។ នេះបើតាមសេចក្ដីជូនដំណឹង ដែលបណ្ដាញព័ត៌មាន Fresh News ទទួលបាននៅថ្ងៃទី២៨ ខែកក្កដា ឆ្នាំ២០២០នេះ។ សហព័ន្ធស្រូវអង្ករកម្ពុជា បានឲ្យដឹងថា ដោយសារស្ថានភាព នៃការឆ្លងរីករាលដាល នៃវីរុសកូរ៉ូណាប្រភេទថ្មី នាពេលបច្ចុប្បន្នកំពុងរីកសាយភាព និងបង្កភាពភ័យខ្លាច ដល់ប្រជាជននៅលើពិភពលោក ដែលក្នុងនោះ រារាំងដល់ការធ្វើដំណើរជាអន្តរជាតិ និងការជួបជុំប្រមូលផ្ដុំ មនុស្សក្នុងចំនួនច្រើន ស្របពេលដែលទទួលបាន ការឆ្លើយតប និងស្នើសុំលុបការចូលរួមនៅក្នុងវេទិកាស្រូវអង្ករលើកទី៧ ដែលគ្រោងធ្វើឡើងនៅថ្ងៃទី៣០-៣១ ខែកក្កដា ឆ្នាំ២០២០ ពីសំណាក់វាគ្មិនអន្តរជាតិ និងអ្នកទិញ មួយចំនួនធំ និងសំខាន់ៗ ជាពិសេសមកពីប្រទេសចិន និងបណ្ដាប្រទេសមួយចំនួននៅអាស៊ាន និងអឺរ៉ុប និងដោយមានសំណូមពរពីសមាជិក សមាជិកា និងថ្នាក់ដឹកនាំសហព័ន្ធស្រូវអង្ករកម្ពុជា ចង់ឱ្យការរៀបចំនេះ ប្រកបដោយជោគជ័យ និងទទួលបាននូវលទ្ធ ផលល្អ។ សហព័ន្ធស្រូវអង្ករកម្ពុជា បានសង្កត់ធ្ងនើថា សូមការអនុញ្ញាតធ្វើការកែប្រែ និងផ្លាស់ប្តូរពេលវេលានៃការរៀបចំ កម្មវិធីពីថ្ងៃទី៣០ ខែកក្កដា ឆ្នាំ២០២០ ទៅពេលក្រោយវិញ ចំពោះកាលបរិច្ឆេទជាក់លាក់ នៃវេទិកាស្រូវអង្ករលើកទី៧ សហព័ន្ធស្រូវអង្ករកម្ពុជា នឹងធ្វើការជម្រាបជូនជាថ្មីម្ដងទៀត នៅពេលក្រោយ៕ | 2020-07-28T22:57:00+07:00 | freshnewsasia.com | https://m.freshnewsasia.com/index.php/en/localnews/166510-2020-07-28-08-57-39.html |
4ae7f5a4-f720-4512-a787-f4ee5b37bbfb | មន្ទីរសុខាភិបាល ស្នើសុំឲ្យអាជ្ញាធរបន្តសហការជាមួយជំនាញនិងអង្គការដៃគូ ក្នុងការលុបបំបាត់ជំងឺរលាកថ្លើម | បាត់ដំបង៖លោកឱសថបណ្ឌិត វឿង ប៊ុនរេត ប្រធានមន្ទីរសុខាភិបាលខេត្តបាត់ដំបង បានស្នើសុំឲ្យអាជ្ញាធរ គ្រប់លំដាប់ថ្នាក់នៅក្នុងខេត្តបាត់ដំបង បន្តសហការឲ្យបានល្អប្រសើរបន្ថែមទៀត ជាមួយនឹងមន្ត្រីជំនាញសុខាភិបាល អង្គការដៃគូរ ក្នុងការលំបំបាត់ជំងឺរលាកថ្លើមប្រភេទសេនិងបេ (C, B) ខណៈជំងឺប្រភេទនេះនៅតែបន្តធ្វើឲ្យមានការព្រួយបារម្ភនោះ។ ការលើកឡើងនេះ ក្នុងទិវាពិភពលោកជំងឺរលាកថ្លើម ២៨កក្កដា ដែលបានធ្វើឡើងនៅថ្ងៃទី២៨ខែកក្កដា ឆ្នាំ២០២០។ លោកឱសថបណ្ឌិត វឿង ប៊ុនរេតប្រធានមន្ទីសុខាភិបាលខេត្តបាត់ដំបង បានមានប្រសាសន៍ថា ដោយមានការគាំទ្រពីអង្គការ MSFគឺអង្គការបានចុះទៅដល់មូលដ្ឋាន ដើម្បីស្វែងរកពលរដ្ឋមានជំងឺរលាកថ្លើម ដែលបានជួយកាត់បន្ថយនូវការចំណាយរបស់ពលរដ្ឋ រួមទាំងបានជួយព្យាបាលជំងឺប្រភេទនេះ របស់ពលរដ្ឋខេត្តបាត់ដំបង ចាប់ពីឆ្នាំ២០១៨មកគឺមានជាច្រើនពាន់នាក់។ គម្រោងរបស់អង្គការនេះ បានចាប់ផ្ដើមមុនគេនៅខាងស្រុកមោងឫស្សី បន្តទៅស្រុកសង្កែ ស្រុកថ្មគោល ហើយជាជំហានបន្ទាប់នឹងធ្វើឲ្យបាននៅទូទាំងខេត្តតែម្ដង។ លោក Serge BOBI Eric តំណាងអង្គការ MSF បានមានប្រសាសន៍លើកឡើងថា ខែមីនាឆ្នាំ២០១៨ ដល់ខែមិថុនាឆ្នាំ២០២០ ការរកឃើញជំងឺរលាកថ្លើមប្រភេទសេនៅខេត្តបាត់ដំបង មានចំនួន ៣៦៥៣នាក់។ អ្នកបានព្យាបាលចំនួន ៣៥៥០នាក់និងមានអ្នកបោះបង់ការព្យាបាលស្លាប់ និងការរំខានដោយថ្នាំអំឡុងព្យាបាលមានចំនួន ១ភាគរយនិងអត្រាព្យាបាលជោគជ័យរហូតដល់ ៩៧ភាគរយ ក្រោយបូមឈាម និងក្រោយការព្យាបាល។ លោក ឆាយ ម៉ាទីណាល់ អភិបាលរងខេត្តបាត់ដំបង បានជំរុញដល់អ្នកពាក់ព័ន្ធទាំងអស់ ពិសេសមន្ត្រីជំនាញសុខាភិបាល និងអង្គការដៃគូ បន្តជួយធ្វើការស្វែងរកអ្នកមានជំងឺរលាកថ្លើម ព្យាបាលពួកគេឲ្យបានជាសះស្បើយ និងខិតខំធ្វើឲ្យបានតាមគោលបំណងរបស់អង្គការសុខភាពពិភពលោក ក្នុងការលុបបំបាត់ជំងឺរលាកថ្លើមប្រភេទបេនិងប្រភេទសេ ត្រឹមឆ្នាំ២០៣០ខាងមុខ។ លោកអភិបាលរងខេត្ត ក៏បានសន្យាបន្តសហការនិងជំរុញឲ្យអាជ្ញាធរគ្រប់ក្រុងស្រុក សហការសម្របសម្រួល លើការងារនេះ ឲ្យកាន់តែល្អប្រសើរ ស្របតាមសំណើរបស់មន្ត្រីជំនាញសុខាភិបាល៕ | 2020-07-28T19:45:40+07:00 | cen.com.kh | https://cen.com.kh/archives/229110.html |
ccea8543-8035-4a73-9993-294d17d0937c | ពលករខ្មែរជិត១,០០០នាក់ នៅតែព្យាយាមឆ្លងដែនខុសច្បាប់ទៅថៃ ក្នុងពេលបិទព្រំដែន | ខេត្តបាត់ដំបង ៖ ក្នុងកំឡុងពេលប្រទេសថៃបិទព្រំដែន នៅតែមានប្រជាពលរដ្ឋខ្មែរជិត ១,០០០នាក់ ដែលបានព្យាយាមលួចឆ្លងដែនដោយខុសច្បាប់ ចូលទៅថៃ នៅតាមច្រករបៀងនានា ស្ថិតក្នុងភូមិសាស្ត្រខេត្តបាត់ដំបង ត្រូវបានអាជ្ញាធរការពារព្រំដែន ធ្វើការឃាត់ខ្លួនជាបន្តបន្ទាប់ ។ បើយោងតាមប្រភពពីលោកស្រី ស៊ុ ចិន្តា អភិបាលរងខេត្តបាត់ដំបង បានឲ្យដឹងកាលពីថ្ងៃទី២៧ កក្កដានេះថា អាជ្ញាធរខេត្តបាត់ដំបង នៅតែមានការព្រួយបារម្ភ ចំពោះការព្យាយាមលួចឆ្លងដែនដោយខុសច្បាប់ ពីសំណាក់ពលរដ្ឋខ្មែរ ចូលទៅថៃ តាមច្រករបៀងនានា ព្រោះពេលថ្មីៗនេះ កងកម្លាំងការពារព្រំដែន បានឃាត់ខ្លួនពលរដ្ឋដែលលួចចូលទៅថៃ តាមច្រករបៀងចំនួន ជាង ៨០០នាក់ ដែលក្នុងនោះ មានពលរដ្ឋរស់ នៅខេត្តបាត់ដំបងផង និងបណ្ដាខេត្តផ្សេងៗទៀត តាមរយៈមេខ្យល់បញ្ចុះបញ្ចូល ។ ក្នុងនាមអាជ្ញាធរខេត្ត លោកស្រី ស៊ុ ចិន្តា បានអំពាវនាវយ៉ាងទទូច ដល់ប្រជាពលរដ្ឋទាំងអស់ ឱ្យមានការអត់ធ្មត់ ដោយកុំបន្តលួចឆ្លងដែន ដោយខុសច្បាប់ ទៅថៃទៀត ព្រោះទាំងមានហានិភ័យក្នុងការចាប់បញ្ជូនមកវិញ ពីអាជ្ញាធរថៃ ប្រឈមការជួញដូរកម្លាំងពលកម្ម និងជួញដូរផ្លូវភេទ ពិសេសបញ្ហា ឆ្លងរីករាលដាលជំងឺកូវីដ១៩ តែម្តង ៕ | 2020-07-28T17:39:42+07:00 | kbnnews.com | https://kbn.news/archives/173864 |
34fa8106-a0e5-4e00-a6f5-22e8190e2f5c | TOP NEWS: ក្រសួងសុខាភិបាលរកឃើញអ្នកកើតជំងឺកូវីដ១៩ម្នាក់ទៀត ជាបុរសជនជាតិឥណ្ឌា (Video inside) | ក្រសួងសុខាភិបាល បានប្រកាសឱ្យដឹងនៅព្រឹកថ្ងៃអង្គារ ទី២៨ ខែកក្កដា ឆ្នាំ២០២០នេះថា ខ្លួនបានរកឃើញអ្នកកើតជំងឺកូវីដ១៩ ម្នាក់ទៀត ជាបុរសជនជាតិឥណ្ឌា អាយុ ៣២ឆ្នាំ។ បុរសរូបនេះ បានហោះមកពីប្រទេសឥណ្ឌា ឆ្លងកាត់តាមប្រទេសម៉ាឡេស៊ី និងបន្តជើងហោះហើរនៅ ប្រទេសកូរ៉េខាងត្បូង មកដល់រាជធានីភ្នំពេញយប់ថ្ងៃទី២៦ ខែកក្កដា ឆ្នាំ២០២០។ ក្រសួងសុខាភិបាល បានឱ្យដឹងដែរថា បុរសរូបនេះ មានលទ្ធផលតេស្តវិជ្ជមានវីរុសកូវីដ-១៩ នៅថ្ងៃទី២៧ ខែកក្កដា ឆ្នាំ២០២០ ហើយបច្ចុប្បន្នត្រូវបានដាក់ឱ្យសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀត រាជធានីភ្នំពេញ។ ក្រសួងក៏បានឱ្យដឹងទៀតថា នៅក្នុងជើងហោះហើររបស់បុរសជនជាតិឥណ្ឌារូបនេះ មានអ្នកដំណើរសរុប ៩០នាក់ មានជនជាតិខ្មែរ ២២នាក់ (ស្រី ៣៩នាក់ កុមារី ០៦នាក់ កុមារា ០៣នាក់ និងប្រុស ៤២នាក់)។ អ្នកដំណើរទាំងនេះធ្វើដំណើរមកពីប្រទេសកូរ៉េខាងត្បូង, បង់ក្លាដេស, កាណាដា, បារាំង, អាល្លឺម៉ង់, ប៉ូឡូញ, ក្រិច, ឥណ្ឌា, អ៉ីតាលី, ម៉ាឡេស៊ី, ហូឡង់, អារ៉ាប់អេម៉េរ៉េត និងសហរដ្ឋអាមេរិក។ ក្រសួងបានបញ្ជាក់ថា អ្នកដំណើរចំនួន ៨៩នាក់ ដែលមានលទ្ធផលតេស្តអវិជ្ជមានវីរុសកូវីដ-១៩ ត្រូវបានដាក់ឱ្យធ្វើចត្តាឡីស័កចំនួន ១៤ថ្ងៃ នៅមណ្ឌលចត្តាឡីស័កអនុវិទ្យាល័យពោធិ៍ចិនតុង ចំនួន ០៧នាក់ និងនៅសណ្ឋាគារមួយ ក្នុងរាជធានីភ្នំពេញ ចំនួន ៨២នាក់ ដើម្បីតាមដានសុខភាពបន្តទៀត។ យោងតាមក្រសួងសុខាភិបាល បានឱ្យដឹងថា មកដល់ត្រឹមព្រឹកថ្ងៃទី២៨ ខែកក្កដា ឆ្នាំ២០២០ កម្ពុជារកឃើញអ្នកកើតជំងឺកូវីដ១៩សរុប ២២៦នាក់។ ក្នុងនោះព្យាបាលជាសះស្បើយ ១៤៧នាក់ មានស្រី ៣៩នាក់ និងបុរស១០៨នាក់។ ដោយឡែកអ្នកកំពុងព្យាបាលមានចំនួន ៧៩នាក់នាក់ ក្នុងនោះសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀត មានចំនួន ០៦នាក់, នៅមណ្ឌលសុខភាពចាក់អង្រែ រាជធានីភ្នំពេញមានចំនួន ៥៦នាក់, នៅមន្ទីរពេទ្យបង្អែកខេត្តកំពង់ស្ពឺមានចំនួន ១៥នាក់ និងនៅក្នុងស្ថានទូតអាម៉េរិក ២នាក់៕ | 2020-07-28T14:36:00+07:00 | freshnewsasia.com | https://m.freshnewsasia.com/index.php/en/localnews/166450-2020-07-28-00-36-11.html |
1b4f8b95-6f05-45ee-b8a4-5ad3bcafc3ac | ក្រសួងសុខាភិបាល ណែនាំ៦ចំណុចសំខាន់ៗ ដើម្បីការពារការឆ្លងវីរុសកូវីដ១៩ ក្នុងអំឡុងពេលឈប់សម្រាក សងថ្ងៃចូលឆ្នាំ | ដើម្បីការពារការឆ្លងវិរុសកូវីដ១៩ ក្នុងអំឡុងពេលឈប់សម្រាកចំនួន ៥ ថ្ងៃ ដើម្បីសងថ្ងៃឈប់សម្រាកការងារ សម្រាប់បុណ្យចូលឆ្នាំ ប្រពៃណីជាតិ ចាប់ពីថ្ងៃទី១៧-២១ ខែសីហា ឆ្នាំ២០២០ ក្រសួងសុខាភិបាល បានចេញសេចក្តីណែនាំ ៦ ចំណុចសំខាន់ៗ។ បើតាមសេចក្តីណែនាំរបស់ក្រសួងសុខាភិបាលបានឲ្យដឹងថា ៦ចំណុចសំខាន់ៗនោះរួមមាន៖ ១-ជ្រើសរើសការជួបជុំគ្រួសារ ឬដំណើរកម្សាន្ត ប្រកបដោយសុវត្ថិភាព មិនមានការឆ្លងជំងឺ។ ២-ជ្រើសរើសមធ្យោបាយធ្វើដំណើរ មានសុវត្ថិភាព កាត់បន្ថយជាអតិប្បរមានូវការឆ្លងជំងឺ។ ៣-ជ្រើសរើសទីកន្លែងស្នាក់នៅប្រកបដោយសុវត្ថិភាព និងកាត់បន្ថយហានិភ័យនៃការឆ្លងជំងឺ។ ៤-ជ្រើសរើសការទទួលទានអាហារ ប្រកបដោយសុវត្ថិភាព មិនបង្កការឆ្លងជំងឺ។ ៥-បុគ្គលម្នាក់ៗ ត្រូវរក្សាអនាម័យជានិច្ច។ ៦-ត្រូវរក្សាគម្លាតសុវត្ថិភាពបុគ្គល។ ក្នុងសេចក្ដីណែនាំដដែលក្រសួងសុខាភិបាល បានកត់សម្គាល់ថា ការអនុញ្ញាតឲ្យឈប់សម្រាកក្នុងរយៈពេលយូរនេះ បងប្អូនប្រជាពលរដ្ឋ នឹងអាចធ្វើដំណើរទៅជួបជុំក្រុមគ្រួសារ នៅស្រុកកំណើត ឬក៏អាចដើរលេងកម្សាន្តផងដែរ។ ក្នុងករណីនេះ សូមបងប្អូនប្រជាពលរដ្ឋទាំងអស់ បន្តអនុវត្តការការពារការឆ្លងវីរុសកូវីដ១៩ ឲ្យបានខ្ជាប់ខ្ជួន៕ | 2020-07-28T10:03:36+07:00 | kbnnews.com | https://kbn.news/archives/173722 |
cf3f2835-f411-4676-aef4-1c754cb693da | ឈប់យល់ច្រឡំ ! លោកមិញ សុធីវណ្ណ មិនបានឆ្លងជំងឺកូវីដទេ…. | លោកស្រី ឱន វណ្ណឌីន អ្នកនាំពាក្យ និងជារដ្ឋលេខាធិការ ក្រសួងសុខាភិបាល បានច្រានចោល ចំពោះព័ត៌មានបំពុលសង្គមដែលថា លោក មិញ សុធីវណ្ណ បានឆ្លងជំងឺកូវីដ១៩ ពីប្រពន្ធគាត់ដែលទើបមកពីអាមេរិកថ្មីៗនេះ ។ លោកស្រី ឱន វណ្ណឌីន បានបញ្ជាក់ក្នុងបណ្តាញតេឡេក្រាមនៅថ្ងៃទី២៧ ខែកក្កដា ឆ្នាំ២០២០ ថា “ខ្ញុំសូមច្រានចោលទាំងស្រុង នូវព័ត៌មានមិនពិតនេះ ។ មិនមានករណីបែបនេះឡើយ ហើយក្រសួងតែងតែផ្តល់បច្ចុប្បន្នភាព ពីស្ថានភាពកូវីដ-១៩ នៅកម្ពុជា ដោយភាពជាក់លាក់ និងមានតម្លាភាព”។ ជាមួយគ្នានោះដែរ លោកស្រីបានស្នើអាជ្ញាធរ មានសមត្ថកិច្ច ជួយចាត់ការលើជនបំពុលសង្គមនេះទៀតផង៕ ដោយ៖សុភាព២ | 2020-07-28T09:55:12+07:00 | kbnnews.com | https://kbn.news/archives/173719 |
b6e07a01-6054-4370-b9e2-9abd5ad189dd | រកឃើញអ្នកជំងឺកូវីដ១៩ម្នាក់ថ្មីទៀត ជាបុរសជនជាតិឥណ្ឌាអាយុ៣២ឆ្នាំ | ភ្នំពេញ-នៅព្រឹកថ្ងៃ២៨កក្កដា២០២០នេះ ក្រសួងសុខាភិបាលប្រកាសថា រកឃើញអ្នកជំងឺកូវីដ១៩ម្នាក់ថ្មីទៀត ជាបុរសជនជាតិឥណ្ឌាអាយុ៣២ឆ្នាំ មានអាសយ័ដ្ឋានបណ្តោះអាសន្ននៅរាជធានីភ្នំពេញ ទើបធ្វើដំណើរពីប្រទេសឥណ្ឌា តាមយន្តហោះឆ្លងកាត់ប្រទេសម៉ាឡេស៊ីនិងកូរ៉េខាងត្បូង មកដល់កម្ពុជាកាលពីយប់ថ្ងៃ២៦កក្កដា២០២០។ បច្ចុប្បន្នអ្នកជំងឺរូបនេះបានដាក់ព្យាបាលក្នុងមន្ទីរពេទ្យហើយ។ ក្រសួងសុខាភិបាលបានប្រកាសថា ថ្ងៃនេះ យើងរកឃើញករណីជំងឺកូវីដ-១៩ថ្មី ១នាក់។ រហូតដល់ម៉ោង ០៧និង៣០ ព្រឹក ថ្ងៃទី ២៨ កក្កដា ២០២០ យើងរកឃើញករណីជំងឺកូវីដ-១៩ ថ្មី ១នាក់ (ជាករណីនាំចូល ជនជាតិឥណ្ឌា ធ្វើដំណើរពីប្រទេសឥណ្ឌា) ដូច្នេះសរុបកើតកូវីដ-១៩ ចំនួន២២៦នាក់ ជាសះស្បើយគ្មាន ចំនួនសម្រាកនៅពេទ្យ៧៩នាក់ ចំនួនជាសះស្បើយសរុបចំនួន ១៤៧នាក់ និង ស្លាប់គ្មាន ។ ជំងឺកូវីដ-១៩ នៅតែបន្តគំរាមកំហែងយើងជាប់ជានិច្ច សូមបងប្អូនបន្តប្រយ័ត្នជាប់ជានិច្ច ដោយអនុវត្តអនាម័យ នៅឃ្លាតឆ្ងាយពីគ្នា មិនចេញក្រៅផ្ទះបើមិនចាំបាច់ ព្រោះប្រទេសជិតខាងយើងនិងពិភពលោកកំពុងបន្តរាតត្បាតជំងឺកូវីដ១៩ ដ៏ខ្លាំងក្លានៅឡើយ ៕ | 2020-07-28T09:54:36+07:00 | cen.com.kh | https://cen.com.kh/archives/228888.html |
6400a93d-b874-4624-b8c1-92bfa44edc8e | អនុវត្តវិធានការការពារសុវត្ថិភាពសង្គមដើម្បីកាត់បន្ថយហានីភ័យនៃការរីករាលដាលជំងឺកូវីដ១៩ ក្នុងអំឡុងពេលនៃថ្ងៃឈប់សំរាក ពីថ្ងៃទី១៧ ដល់ថ្ងៃទី ២១ ខែសីហា | ភ្នំពេញ ៖ សម្ដេចក្រឡាហោម ស ខេង ឧបនាយករដ្ឋមន្ត្រី រដ្ឋមន្ត្រីក្រសួងមហាផ្ទៃ បានណែនាំឯកឧត្តម លោកជំទាវ អភិបាលនៃគណៈអភិបាលរាជធានីខេត្ត ស្ដីពីការពង្រឹងការអនុវត្តវិធានការការពារសុវត្ថិភាពសង្គមតាមគោលការណ៍រាជរដ្ឋាភិបាល និងក្រសួងសុខាភិបាល ដើម្បីកាត់បន្ថយហានីភ័យនៃការរីករាលដាលជំងឺកូវីដ១៩ ក្នុងអំឡុងពេលនៃថ្ងៃឈប់សំរាក ពីថ្ងៃទី១៧ ដល់ថ្ងៃទី ២១ ខែសីហា ឆ្នាំ២០២០៕ ដោយ៖កូឡាប | 2020-07-28T08:56:38+07:00 | cen.com.kh | https://cen.com.kh/archives/228834.html |
5b22fc00-b0ef-4da5-ab80-72356a13942e | ព្រឹកនេះកម្ពុជា រកឃើញករណីឆ្លងកូវីដ-១៩ ចំនួន១នាក់ថែមទៀត ដែលជាបុរសជនជាតិឥណ្ឌា | ក្រសួងសុខាភិបាល បានប្រកាសឱ្យដឹងនៅព្រឹកថ្ងៃអង្គារ ទី២៨ ខែកក្កដា ឆ្នាំ២០២០នេះថា ខ្លួនបានរកឃើញអ្នកកើតជំងឺកូវីដ១៩ ម្នាក់ទៀត ជាបុរសជនជាតិឥណ្ឌា អាយុ ៣២ឆ្នាំ។ បុរសរូបនេះ បានហោះមកពីប្រទេសឥណ្ឌា ឆ្លងកាត់តាមប្រទេសម៉ាឡេស៊ី និងបន្តជើងហោះហើរនៅ ប្រទេសកូរ៉េខាងត្បូង មកដល់រាជធានីភ្នំពេញយប់ថ្ងៃទី២៦ ខែកក្កដា ឆ្នាំ២០២០។ ក្រសួងសុខាភិបាល បានឱ្យដឹងដែរថា បុរសរូបនេះ មានលទ្ធផលតេស្តវិជ្ជមានវីរុសកូវីដ-១៩ នៅថ្ងៃទី២៧ ខែកក្កដា ឆ្នាំ២០២០ ហើយបច្ចុប្បន្នត្រូវបានដាក់ឱ្យសម្រាកព្យាបាលនៅមន្ទីរពេទ្យមិត្តភាពខ្មែរ-សូវៀត រាជធានីភ្នំពេញ។ ក្រសួងក៏បានឱ្យដឹងទៀតថា នៅក្នុងជើងហោះហើររបស់បុរសជនជាតិឥណ្ឌារូបនេះ មានអ្នកដំណើរសរុប ៩០នាក់ មានជនជាតិខ្មែរ ២២នាក់ (ស្រី ៣៩នាក់ កុមារី ០៦នាក់ កុមារា ០៣នាក់ និងប្រុស ៤២នាក់)។ អ្នកដំណើរទាំងនេះធ្វើដំណើរមកពីប្រទេសកូរ៉េខាងត្បូង, បង់ក្លាដេស, កាណាដា, បារាំង, អាល្លឺម៉ង់, ប៉ូឡូញ, ក្រិច, ឥណ្ឌា, អ៉ីតាលី, ម៉ាឡេស៊ី, ហូឡង់, អារ៉ាប់អេម៉េរ៉េត និងសហរដ្ឋអាមេរិក។ ក្រសួងបានបញ្ជាក់ថា អ្នកដំណើរចំនួន ៨៩នាក់ ដែលមានលទ្ធផលតេស្តអវិជ្ជមានវីរុសកូវីដ-១៩ ត្រូវបានដាក់ឱ្យធ្វើចត្តាឡីស័កចំនួន ១៤ថ្ងៃ នៅមណ្ឌលចត្តាឡីស័កអនុវិទ្យាល័យពោធិ៍ចិនតុង ចំនួន ០៧នាក់ និងនៅសណ្ឋាគារមួយ ក្នុងរាជធានីភ្នំពេញ ចំនួន ៨២នាក់ ដើម្បីតាមដានសុខភាពបន្តទៀត ៕ | 2020-07-28T08:15:59+07:00 | kbnnews.com | https://kbn.news/archives/173686 |
bb9ab1a7-3944-4249-8a48-6e6bb6d46e8d | លោក Trump ថា សហរដ្ឋអាមេរិក «កំពុងធ្វើបានល្អ» រឿងបង្កើតវ៉ាក់សាំងកូវីដ១៩ | ប្រធានាធិបតីសហរដ្ឋអាមេរិកលោក Donald Trump បាននិយាយថា សហរដ្ឋអាមេរិក «កំពុងធ្វើបានល្អ» នៅក្នុងការបង្កើតវ៉ាក់សាំងការពារជំងឺកូវីដ១៩ ស្របពេលដែលមន្ទីរពិសោធន៍មួយនៅរដ្ឋ North Carolina បានចាប់ផ្ដើមផលិតវ៉ាក់សាំងដែលមានសង្ឃឹមកាលពីថ្ងៃច័ន្ទម្សិលមិញ។ លោក Trump បានធ្វើទស្សនកិច្ចទៅកាន់មន្ទីរពិសោធន៍នោះនៅក្រៅទីក្រុង Raleigh។ មន្ទីរពិសោធន៍នេះនឹងចាប់ផ្ដើមផលិតវ៉ាក់សាំងដើម្បីពិសោធន៍លើមនុស្ស ៣ ម៉ឺននាក់ នៅរដូវស្លឹកឈើជ្រុះនៅពេលខាងមុខនេះ។ ក្រុមហ៊ុន Fujifilm Diosynth កំពុងផលិតវ៉ាក់សាំងការពារជំងឺកូវីដ១៩ ឲ្យក្រុមហ៊ុន Novavax នៅទីក្រុង Gaithersburg រដ្ឋ Maryland ដែលបានបង្កើតវ៉ាក់សាំងនេះ។ ក្រុមហ៊ុន Novavax ទទួលបានថវិកាចំនួន ១ ពាន់ ៦ រយលានដុល្លារពីរដ្ឋាភិបាលសហព័ន្ធ ដែលជាផ្នែកមួយនៃកិច្ចប្រឹងប្រែងបង្កើនល្បឿនបង្កើតវ៉ាក់សាំងការពារជំងឹកូវីដ១៩។ រដ្ឋបាលរបស់លោក Trump បានចាប់ផ្ដើមកម្មវិធី Operation Warp Speed ដែលជាកម្មវិធីមួយដែលវ៉ាក់សាំងការពារជំងឺកូវីដ១៩ ជាច្រើនកំពុងបង្កើតឡើងក្នុងពេលជាមួយគ្នា ក្នុងក្ដីសង្ឃឹមថានឹងទទួលបានវ៉ាក់សាំងដ៏មានសុវត្ថិភាព និងប្រសិទ្ធភាពចំនួន ៣០០ លានដូស នៅត្រឹមខែមករា ឆ្នាំក្រោយ។ ស្របពេលដែលលោក Trump កំពុងធ្វើទស្សនកិច្ចនៅរដ្ឋ North Carolina លោកអនុប្រធានាធិបតី Mike Pence ស្ថិតនៅទីក្រុង Miami រដ្ឋ Florida ដែលនៅទីនោះ ការពិសោធន៍វ៉ាក់សាំងការពារជំងឺកូវីដ១៩ មួយទៀត ដែលបានបង្កើតរួមគ្នាដោយវិទ្យាស្ថានជាតិសុខាភិបាលសហរដ្ឋអាមេរិក និងក្រុមហ៊ុន Moderna បានចាប់ផ្ដើមកាលពីថ្ងៃច័ន្ទម្សិលមិញ៕ | 2020-07-28T07:00:00+07:00 | khmer.voanews.com | https://khmer.voanews.com/a/trump-says-us-is-doing-well-in-developing-covid-19-vaccine/5520620.html |
8e4b9388-819f-4a68-b810-15c231eb90e5 | កូរ៉េខាងជើងបង្កើនវិធានការការពារជំងឺកូវីដ១៩ បន្ទាប់ពីមានករណីសង្ស័យឆ្លងជំងឺនេះមួយករណី | នៅថ្ងៃអង្គារនេះ ប្រទេសកូរ៉េខាងជើងបានបង្ហាញវិធានការការពារតឹងតែងជាងមុនប្រឆាំងនឹងការឆ្លងជំងឺកូវីដ១៩។ នេះបើតាមការផ្សាយរបស់ទីភ្នាក់ងារព័ត៌មាន KCNA របស់កូរ៉េខាងជើង។ កូរ៉េខាងជើងបានធ្វើដូច្នេះ បន្ទាប់ពីខ្លួនបានបិទព្រំដែនទីក្រុង Kaesong ដើម្បីទប់ទល់នឹងករណីសង្ស័យដំបូងនៃការឆ្លងជំងឺកូវីដ១៩។ វិធានការដាក់នៅដាច់ដោយឡែកដ៏តឹងតែង និងការតាមដានរកអ្នកធ្លាប់ប្រាស្រ័យទាក់ទងនឹងអ្នកដែលសង្ស័យថាកើតជំងឺកូវីដ១៩ នេះ កំពុងបន្តធ្វើ ហើយឧបករណ៍ធ្វើតេស្ត សម្លៀកបំពាក់ការពារខ្លួន និងឧបករណ៍ពេទ្យផ្សេងទៀតត្រូវបានផ្គត់ផ្គង់ដោយមិនបង្អែរបង្អង់យូរ។ នេះបើតាមការផ្សាយរបស់ទីភ្នាក់ងារព័ត៌មាន KCNA នេះ។ វិធានការនេះបានធ្វើឡើង ក្រោយពីមេដឹកនាំកូរ៉េខាងជើងលោក Kim Jong Un បានប្រកាសអំពីភាពអាសន្នកាលពីថ្ងៃអាទិត្យ បន្ទាប់ពីមនុស្សម្នាក់ដែលសង្ស័យថាមានជំងឺកូវីដ១៩ ទើបត្រឡប់មកពីប្រទេសកូរ៉េខាងត្បូង។ កូរ៉េខាងជើងបានបញ្ជាក់ថា ខ្លួនបានធ្វើតេស្តរកជំងឹកូវីដ១៩ លើមនុស្ស ១.២១១ នាក់ហើយគិតត្រឹមថ្ងៃទី ១៦ ខែកក្កដា ដោយលទ្ធផលបង្ហាញថា អ្នកទាំងនោះមិនមានជំងឺនេះទេ។ នេះបើតាមការបញ្ជាក់របស់អង្គការសុខភាពពិភពលោកនៅក្នុងសេចក្ដីប្រកាសមួយដែលផ្ញើទៅកាន់ទីភ្នាក់ងារព័ត៌មាន Reuters កាលពីថ្ងៃច័ន្ទម្សិលមិញ៕ | 2020-07-28T07:00:00+07:00 | khmer.voanews.com | https://khmer.voanews.com/a/north-korea-steps-up-prevention-after-first-covid-possible/5520697.html |
2ad4bc8c-0361-4fc2-8f1d-25e7f88f2587 | រដ្ឋាភិបាលអនុញ្ញាតលំហាត់ប្រាណតាមទីសាធារណៈ ខណៈរឹតបន្តឹងខ្លាំងលើសេវាកម្សាន្តនៅតាមក្លឹបរាត្រី | រដ្ឋាភិបាលកម្ពុជាបានអនុញ្ញាតឲ្យប្រជាពលរដ្ឋអាចទៅហាត់ប្រាណ និង នៅតាមរាជធានីខេត្តនិងនៅក្នុងបរិវេណពហុកីឡាដ្ឋានជាតិអូឡាំពិកក្នុងរាជធានីភ្នំពេញ ខណៈដែលមានការចុះបង្រ្កាបក្លឹបកម្សាន្ត និងកន្លែងខារ៉ាអូខេមួយចំនួន។ ការបើកឲ្យដំណើរការឡើងវិញនូវសកម្មភាពហាត់ប្រាណ និងលេងកីឡាតាមទីធា្លសាធារណៈនៅទូទាំងប្រទេសនេះធ្វើឡើង ខណៈចំនួនអ្នកឆ្លងជំងឺកូវីដ១៩ដែលធ្វើដំណើរចូលប្រទេសកម្ពុជាតាមយន្តហោះនៅបន្តកើនឡើងរហូតដល់២២៦នាក់ គិតត្រឹមថ្ងៃអង្គារនេះ។ រដ្ឋាភិបាលក៏បានសម្រេចផ្អាកការជើងយន្តហោះពីប្រទេសម៉ាឡេស៊ីនិងឥណ្ឌូនេស៊ីផងដែរ។ សេចក្តីប្រកាសរបស់លោក ហង់ ជួន ណារ៉ុន រដ្ឋមន្ត្រីក្រសួងអប់រំ ចុះថ្ងៃទី២៨ ខែកក្កដានេះឲ្យដឹងថា លោកនាយករដ្ឋមន្ត្រី ហ៊ុន សែន បានអនុញ្ញាតឲ្យដំណើរឡើងវិញនូវសកម្មភាពហាត់ប្រាណ និងលេងកីឡាតាមទីធា្លសាធារណៈនៅទូទាំងប្រទេស និងនៅពហុកីឡាដ្ឋានជាតិអូឡាំពិក«លើកលែងតែសកម្មភាពហាត់ប្រាណតាមក្លឹបកីឡា ដែលប្រើប្រាស់សម្ភារៈរួមគ្នា»។ ជាវិធានការទប់ស្កាត់ការឆ្លងជំងឺកូវីដ១៩ ក្រោយការបើកឲ្យមានសកម្មភាពលើកកម្ពស់សុខភាពឡើងវិញនេះ ក្រសួងអប់រំបានស្នើឲ្យទីកន្លែងហាត់ប្រាណ និងលេងកីឡាទាំងអស់ត្រូវបន្ត«រក្សាអនាម័យជាប្រចាំដោយលាងសម្អាតដៃនឹងសាប៊ូ ទឹកអាល់កុលដែលសម្លាប់មេរោគ ពាក់ម៉ាស់និងវាស់កម្តៅរក្សាគម្លាតសុវត្ថិភាពបុគ្គល ដោយរក្សាចម្ងាយពីម្នាក់ទៅម្នាក់យ៉ាងតិច១,៥ម៉ែត្រ។ ទីកន្លែងហាត់ប្រាណ និងកន្លែងលេងកីឡាត្រូវបាញ់ថ្នាំសម្លាប់មេរោគនិងធ្វើអនាម័យជាប្រចាំ»។ កាលពីថ្ងៃទី២១ ខែកក្កដារដ្ឋាភិបាលកម្ពុជាក៏បានអនុញ្ញាតឲ្យគ្រឹះស្ថានសិក្សាឯកជនដែលមានស្តង់ដារខ្ពស់ ចំនួន២០ស្ថិតក្នុងរាជធានីភ្នំពេញ ក្រុងសៀមរាប និងក្រុងបាត់ដំបងដំណើរការឡើងវិញក្នុងអំឡុងខែសីហា។ នេះជាការអនុវត្តសម្រាប់ដំណាក់កាលទីមួយ។ ដោយឡែក រដ្ឋាភិបាលបន្តហាមឃាត់មិនឲ្យសេវាកម្មផ្តល់ការកម្សាន្តមួយចំនួនបានដំណើរការឡើងវិញរួមមានកឹ្លបកម្សាន្តពេលរាត្រី និងហាងខារ៉ាអូខេជាដើម។ ក្លឹបកម្សាន្តពេលរាត្រីនិងហាងខារ៉ាអូខេ ត្រូវរដ្ឋាភិបាលស្នើឲ្យប្រែក្លាយទៅជាភោជនីយដ្ឋានដើម្បីបង្កើតការងារឡើងវិញ។ កម្លាំងនគរបាលជាតិនិងអាជ្ញាធរមានសមត្ថកិច្ចពាក់ព័ន្ធនានាត្រូវគេរាយការណ៍ថា បានចុះទៅពិនិត្យនិងបង្ក្រាបទីតាំងកម្សាន្តមួយចំនួនដែលបានប្រើប្រាស់ស្លាកយីហោជាភោជនីយដ្ឋាន តែផ្តល់សេវាខារ៉ាអូខេក្នុងក្រុងតាខ្មៅ ខេត្តកណ្តាល និងនៅខណ្ឌចំការមន រាជធានីភ្នំពេញ។ លោកនាយឧត្តមសេនីយ៍ឆាយ គឹមខឿន អ្នកនាំពាក្យរបស់អគ្គស្នងការដ្ឋាននគរបាលជាតិ ប្រាប់វីអូអេនៅថ្ងៃអង្គារនេះថា រដ្ឋាភិបាលនៅបន្តដាក់បម្រាមមិនឲ្យក្លឹបកម្សាន្ត និងខារ៉ាអូខេដំណើរការទេ។លោកបន្តថា កម្លាំងនគរបាលនឹងចុះទៅបង្ក្រាបទីតាំងក្លឹបកម្សាន្តនិងខារ៉ាអូខេណា ដែលល្មើសបម្រាមនេះ។ «ខាងកងកម្លាំងខ្ញុំ គ្រាន់តែអនុវត្តច្បាប់ទេ។ បើខុសគេហៅសុំដើម្បីជាកងកម្លាំង ដើម្បីការពារអ្នកអនុវត្តច្បាប់ ប៉ុណ្ណឹង។តែអ្នកដាក់ពិន័យដាក់អី ដាក់អី អ្នកអនុវត្តច្បាប់ ពាក់ព័ន្ធជាមួយភោជនីយដា្ឋន ជាមួយនឹងទេសចរណ៍ ហ្នឹង អាហ្នឹងរឿងរបស់ខាងមន្ទីរទេសចរណ៍ ឬរបស់ក្រសួងទេសចរណ៍ទេតើ»។ អ្នកស្រី អ៊ូ ទេពផល្លីន ប្រធានសហព័ន្ធសហជីពកម្មករចំណីអាហារ និងសេវាកម្មកម្ពុជា យល់ថា រដ្ឋាភិបាលកំពុងតែខិតខំទប់ស្កាត់មិនឲ្យមានការឆ្លងជំងឺកូវីដ១៩ទៅដល់សហគមន៍។ ទោះយ៉ាងណា អ្នកការពារសិទ្ធិស្ត្រីបម្រើការងារក្នុងវិស័យសេវាកម្សាន្តរូបនេះ កត់សម្គាល់ថាស្ត្រីដែលធ្វើការក្នុងវិស័យសេវាកម្សាន្តរងផលវិបាកខាងហិរញ្ញវត្ថុ ដែលការណ៍នេះអាចធ្វើឲ្យពួកធ្លាក់ចុះក្រោមបន្ទាត់នៃភាពក្រីក្រ។ អ្នកស្រីអះអាងថា ស្ត្រីដែលធ្វើការក្នុងវិស័យសេវាកម្សាន្តមិនត្រូវបានរដ្ឋាភិបាលយកចិត្តទុកដាក់ដូចកម្មករក្នុងវិស័យកាត់ដេរ និងវិស័យទេសចរណ៍ ហើយស្ត្រីទាំងនោះ ក៏ត្រូវបានផាត់ចេញពីកម្មវិធីផ្តល់សាច់ប្រាក់របស់រដ្ឋាភិបាលសម្រាប់គាំទ្រដល់ការរស់នៅរបស់ពលរដ្ឋដែលងាយរងគ្រោះ និងទីទ័លក្រផងដែរ។ «អ៊ីចឹងយើងមើលឃើញថា រាជរដ្ឋាភិបាលបានដើររំលងទៅលើរឿងគោលការណ៍របស់ខ្លួនដែលលើកឡើងថាមិនទុកនរណាម្នាក់ចោល។ អ៊ីចឹងពលរដ្ឋជាច្រើន ត្រូវបានទុកពួកគាត់ចោលនៅពេលដែលស្ថានភាពពិបាកហើយ គ្រោះអាសន្នទៀត ហើយបាត់ចំណូលទៀត។ ហើយអ្នកខ្លះ អាចនឹងប្រឈមការរើសអើងបាត់បង់ការងារ ទៅទៀត។ អ៊ីចឹងធ្វើឲ្យពួកគាត់ហ្នឹងរស់ក្នុងស្ថានភាពមួយលំបាកណាស់លំបាកហើយគឺលំបាកនៅក្នុងស្ថានភាពសេដ្ឋកិច្ចខ្លាំងតែម្តងការហូបចុក ការរស់នៅហ្នឹង។អ៊ីចឹងរាជរដ្ឋាភិបាលហ្នឹងអត់បានក្រឡេកមើលពួកគាត់ថា ជាផ្នែកមួយនៅក្នុងការជំរុញឲ្យមានសេដ្ឋកិច្ចកន្លងមកទេ»។ អ្នកស្រីទេពផល្លីនបន្ថែមថាស្ត្រីដែលធ្វើការក្នុងវិស័យសេវាកម្មកម្សាន្តក៏អាចប្រឈមនឹងការធ្លាក់ចូលក្នុងការជួញដូរក្នុងសម័យទំនើបតាមការប្រថុយប្រថានចំណាកស្រុកទៅក្រៅប្រទេសនៅពេលស្ថានភាពជំងឺកូវីដ១៩បានធូរស្បើយ ដោយសារពួកគេមានបំណុលច្រើនក្នុងពេលបាត់បង់ការងារ និងប្រាក់ចំណូល។ អ្នកស្រីបន្តថា ស្ត្រីគ្មានការងារធ្វើបានងាកទៅរកប្រាក់តាមវិធីផ្សេងៗដូចជា ស៊ីឈ្នួលបោកសម្លៀកបំពាក់តាមផ្ទះបកខ្ទឹម លាងចានតាមហាងគុយទាវ ឬជួយលក់បាយឲ្យគេ ដើម្បីយកមកបង់ថ្លៃផ្ទះជួល និងអាហារហូបចុកប្រចាំថ្ងៃ។ បើតាមសេចក្តីប្រកាសរបស់ទីស្តីគណៈរដ្ឋមន្ត្រីចុះថ្ងៃទី៣ ខែកក្កដា រដ្ឋាភិបាលអនុញ្ញាតឲ្យអាជីវកម្មក្លឹបកម្សាន្ត និងខារ៉ាអូខេនៅរាជធានីភ្នំពេញ និងនៅតាមបណ្តាខេត្តប្រែក្លាយទៅជាភោជនីយដ្ឋាន ដើម្បីចូលរួមសកម្មភាពសេដ្ឋកិច្ច និងផ្តល់ការងារឡើងវិញ។ដើម្បីបានដំណើរការអាជីវកម្មក្នុងនាមជាភោជនីយដ្ឋានម្ចាស់ក្លឹបកម្សាន្ត និងខារ៉ាអូខេត្រូវស្នើសុំលិខិតអនុញ្ញាតអាជីវកម្មពីរដ្ឋបាលរាជធានីខេត្ត និងត្រូវគោរពឲ្យបានម៉ឺងម៉ាត់នូវវិធាននៃក្រសួងសុខាភិបាលក្នុងការទប់ស្កាត់ការរីករាលដាលនៃជំងឺកូវីដ១៩។ រដ្ឋាភិបាលក៏បានអនុញ្ញាតឲ្យបើកដំណើរការឡើងវិញបណ្តាកាស៊ីណូនៅភ្នំពេញ គឺកាស៊ីណូណាហ្គាវើលនិងកាស៊ីណូនៅខេត្តព្រះសីហនុ ក្រុងប៉ោយប៉ែត ខេត្តបន្ទាយមានជ័យ តាមតំបន់ព្រំដែន និងទីតាំងផ្សេងទៀត ដោយឲ្យម្ចាស់កាស៊ីណូត្រូវចុះកិច្ចព្រមព្រៀងឬអនុស្សរណៈជាមួយក្រសួងសុខាភិបាល ឬមន្ទីរសុខាភិបាលលើការអនុវត្តវិធានរបស់ក្រសួងសុខាភិបាល ដើម្បីដាក់បុគ្គលិកឲ្យធ្វើការវិញនិងជាការជួយឲ្យសេដ្ឋកិច្ចងើបឡើងវិញផងដែរ៕ | 2020-07-28T07:00:00+07:00 | khmer.voanews.com | https://khmer.voanews.com/a/gov-t-reopens-public-spaces-for-physical-exercise-as-restrictions-on-entertainment-clubs-tightened/5520498.html |
6538f6ca-835e-49db-b47a-d7d4e5c8fe2d | នាយករដ្ឋមន្ត្រីអង់គ្លេសទទូចឱ្យពលរដ្ឋហាត់ប្រាណសម្រកទម្ងន់ដើម្បីការពារពីជំងឺកូវីដ១៩ | នាយករដ្ឋមន្ត្រីអង់គ្លេសលោក Boris Johnson កាលពីថ្ងៃចន្ទបានទទូចឱ្យពលរដ្ឋធ្វើការហាត់ប្រាណដើម្បីសម្រកទម្ងន់ ដោយលោកថាលោកបានចាប់ផ្តើមធ្វើដូច្នេះក្រោយពីលោកបានជាសះស្បើយពីជំងឺកូវីដ១៩កាលពីដើមឆ្នាំនេះ។ ការទទូចរបស់លោកនេះជាផ្នែកមួយនៃយុទ្ធនាការសុខភាពសាធារណៈមួយដែលត្រូវសម្ពោធកាលពីថ្ងៃចន្ទ ដែលលើកទឹកចិត្តឱ្យពលរដ្ឋហាត់ប្រាណជាទៀងទាត់។ ក្នុងអំឡុងពេលដែលនាយករដ្ឋមន្ត្រីអង់គ្លេសបានធ្លាក់ខ្លួនឈឺពីជំងឺកូវីដ១៩នៅដើមឆ្នាំនេះ រហូតត្រូវបញ្ជូនទៅបន្ទប់សង្គ្រោះបន្ទាន់របស់មន្ទីរពេទ្យផងនោះ លោក Boris Johnson ពេលនោះធាត់លើសទម្ងន់។ លោកថាចាប់តាំងពីចេញពីមន្ទីរពេទ្យមក លោកចាប់ផ្តើមរត់ និងហាត់ប្រាណរហូតបានស្រកអស់៦គីឡូក្រាម។ ការឱ្យយោបល់របស់លោក Johnson នេះកើតមានឡើងក្រោយពីមានរបាយការណ៍មួយរបស់ទីភ្នាក់ងារសុខភាពសាធារណៈអង់គ្លេសបង្ហាញថា អ្នកលើសទម្ងន់ងាយរងគ្រោះជាងពីអាការៈធ្ងន់ធ្ងរ និងការស្លាប់ពីជំងឺកូវីដ១៩៕ | 2020-07-28T07:00:00+07:00 | khmer.voanews.com | https://khmer.voanews.com/a/uk-s-johnson-urges-britons-to-shed-weight/5520296.html |
6423bd93-c044-45a8-8521-b8db89e7f0e6 | ចិននិងប៉ាគីស្ថានច្រានចោលព័ត៌មានអំពីការឃុបឃិតគ្នាផលិតអាវុធជីវសាស្រ្ត | ប៉ាគីស្ថាន និងចិនបានហៅរបាយការណ៍ព័ត៌មានទាំងឡាយដែលថាសម្ព័ន្ធមិត្តជិតស្និទ្ធទាំងពីរបានរួមគ្នាបង្កើតគម្រោងស្រាវជ្រាវសម្ងាត់មួយដើម្បីផលិតអាវុធជីវសាស្រ្ត ដោយរំលោភលើសន្ធិសញ្ញាសាកលស្តីពីអាវុធជីវសាស្រ្តនោះ ថាជារឿងប្រតិដ្ឋមិនសមហេតុផល។ សេចក្តីរាយការណ៍មួយរបស់សារព័ត៌មានអូស្តា្រលី Klaxon បានធ្វើការចោទប្រកាន់នៅក្នុងរបាយការណ៍ស៊ើបអង្កេតរបស់ខ្លួនដែលបានចេញផ្សាយកាលពីសប្តាហ៍មុនថា រដ្ឋាភិបាលក្រុងប៉េកាំង និងរដ្ឋាភិបាលក្រុងអ៊ីស្លាម៉ាបាដបានចុះកិច្ចព្រមព្រៀងមួយរយៈពេល៣ឆ្នាំដើម្បីពង្រីកសមត្ថភាពអាវុធជីវសាស្រ្តដែលមានសក្តានុពលសម្រាប់ធ្វើសង្គ្រាម រួមទាំងគម្រោងសា្រវជ្រាវជាច្រើនផ្សេងទៀតពាក់ព័ន្ធនឹងការបង្កើតអាវុធជីវសាស្រ្តដ៏ប្រល័យឈ្មោះ anthrax ផងដែរ។ របាយការណ៍បានដកស្រង់ពីប្រភពស៊ើបការណ៍សម្ងាត់ជាច្រើនដែលនិយាយថា វិទ្យាស្ថានស្រាវជ្រាវអំពីមេរោគក្នុងក្រុងវូហាន ប្រទេសចិន ជាអ្នកឧបត្ថម្ភទាំងផ្នែកហរិញ្ញវត្ថុ និងជំនួយវិទ្យាសាស្រ្តដើម្បីបង្កើតទីតាំងសម្ងាត់មួយនៅក្នុងប្រទេសប៉ាគីស្ថាន។ មន្ទីរពិសោធន៍ក្នុងក្រុងវូហានក៏បានផ្តល់ការបណ្តុះបណ្តាលក្រុមអ្នកវិទ្យាសាស្ត្រប៉ាគីស្ថានពាក់ព័ន្ធនឹងការបង្កើតសារធាតុពុល និងការវិភាគលើទិន្នន័យជីវសាស្រ្ត ដើម្បីឱ្យប៉ាគីស្ថានបង្កើតការប្រមូលទិន្នន័យអំពីមេរោគដោយខ្លួនឯងផងដែរ។ ក្រសួងការបរទេសប៉ាគីស្ថានកាលពីថ្ងៃអាទិត្យបានចេញសេចក្តីថ្លែងការណ៍មួយដោយនិយាយថា «នេះគឺជារឿងក្លែងបន្លំដែលផ្តើមចេញពីចរិតនយោបាយដែលមានរួមបញ្ជូលព័ត៌មានប្រតិដ្ឋដកស្រង់ពីប្រភពអនាមិក»។ សេចក្តីថ្លែងការណ៍បានអះអាងថា គ្មានអ្វីជាការសម្ងាត់អំពីកន្លែងផលិតអាវុធជីវសាស្រ្តដូចដែលរបាយការណ៍បានចោទប្រកាន់នោះទេ និងបានបញ្ជាក់ទៀតថា កន្លែងពិសោធន៍នេះត្រូវបានប្រើប្រាស់សម្រាប់ការស្រាវជ្រាវ និងអភិវឌ្ឍលើការគំរាមចំពោះសុខភាពដែលផ្ទុះឡើង ការឃ្លាំមើលនិងការស៊ើបអង្កេតលើការផ្ទុះរាលដាលជំងឺឆ្លង។ ក្រសួងការបរទេសបានគូសបញ្ជាក់ថាប្រទេសប៉ាគីស្ថានបានគោរពតាមបទបញ្ញាត្តិអន្តរជាតិយ៉ាងតឹងរ៉ឹងនិងបានចែករំលែកព័ត៌មានអំពីមន្ទីរពិសោធន៍នេះនៅពេលមានការចោទសួរពីបណ្តាភាគីប្រទេសជាសមាជិកនៅក្នុងអនុសញ្ញាស្តីពីអាវុធជីវសាស្រ្តហៅកាត់ថា BWC។ សន្ធិសញ្ញាអន្តរជាតិនេះហាមឃាត់ប្រទេសជាសមាជិកមិនឱ្យបង្កើត ផលិត និងស្តុកទុកសារធាតុពុលឬសារធាតុជីវសាស្រ្ត។ សេចក្តីថ្លែងការណ៍ដដែលនោះបាននិយាយទៀតថា «ការប៉ុនប៉ងប្រតិដ្ឋព័ត៌មានអំពីមន្ទីរពិសោធន៍នេះឡើងគឺជាការប្រឆាំងទៅនឹងកិច្ចប្រឹងប្រែងទប់ទល់ការរាតត្បាតជំងឺកូវីដ១៩ ដែលកំពុងត្រូវការចាំបាច់នៅក្នុងការឃ្លាំមើលជំងឺ ត្រួតពិនិត្យ និងកិច្ចសហប្រតិបត្តិការអន្តរជាតិចំពោះជំងឺនេះ»។ ស្ថានទូតចិនប្រចាំប្រទេសប៉ាគីស្ថានក៏បានថ្កោលទោសរបាយការណ៍របស់បណ្តាញសារព័ត៌មានអូស្រា្តលីនេះថាជារឿងប្រតិដ្ឋ។ ស្ថានទូតចិនបានបង្ហោះសារ Twitter កាលពីថ្ងៃអាទិត្យថា «នេះជាព័ត៌មានគ្មានការទទួលខុសត្រូវ មានចេតនាធ្វើឱ្យខូចខាតដល់ទំនាក់ទំនងរវាងចិន និងប៉ាគីស្ថាន។ ក្នុងនាមជាប្រទេសដែលមានការទទួលខុសត្រូវ ចិនតែងតែគោរពតាមកាតព្វកិច្ចរបស់ខ្លួនចំពោះអនុសញ្ញាស្តីពីអាវុធជីវសាស្ត្រ»។ ប៉ាគីស្ថាន និងចិនបានរក្សាទំនាក់ទំនងគ្នាយ៉ាងជិតស្និទ្ធលើវិស័យនយោបាយ សេដ្ឋកិច្ច និងវិស័យការពារ។ ប្រទេសជិតខាងទាំងពីរបានធ្វើឱ្យទំនាក់ទំនងទ្វេភាគីនេះចាក់ឬសកាន់តែរឹងមាំថែមទៀត ក្នុងអំឡុងពេល៦ឆ្នាំកន្លងមកនេះ ខណៈក្រុងប៉េកាំងបោះទុនវិនិយោគទឹកប្រាក់រាប់សិបពាន់លានដុល្លារនៅក្នុងគម្រោងអភិវឌ្ឍហេដ្ឋរចនាសម្ព័ន្ធ និងថាមពលនៅក្នុងប្រទេសប៉ាគីស្ថាន៕ | 2020-07-28T07:00:00+07:00 | khmer.voanews.com | https://khmer.voanews.com/a/china-pakistan-reject-biowarfare-development-collusion-/5520470.html |
ee06cd6c-6b6d-41ef-80be-4bb3ab680e95 | វ៉ាក់សាំងកូវីដ១៩ របស់អាមេរិកត្រូវសាកល្បងដំណាក់កាលចុងក្រោយលើអ្នកស្ម័គ្រចិត្ត ៣០.០០០នាក់ | ការសាកល្បងវ៉ាក់សាំងកូវីដ១៩ ទ្រង់ទ្រាយបំផុតរបស់ពិភពលោកបានចាប់ផ្តើមធ្វើកាលពីថ្ងៃច័ន្ទ ដោយមានអ្នកស្ម័គ្រចិត្តដំបូងៗក្នុងចំណោមអ្នកស្ម័គ្រចិត្តប្រមាណ ៣០.០០០ នាក់ដែលគ្រោងទុក បានទទួលចាក់វ៉ាក់សាំងមួយដែលបង្កើតដោយរដ្ឋាភិបាលសហរដ្ឋអាមេរិក ជាមួយក្រុមហ៊ុនជីវបច្ចេកវិទ្យា Moderna។ វ៉ាក់សាំងសាកល្បងមួយនេះ ស្ថិតនៅក្នុងចំណោមវ៉ាក់សាំងសាកល្បងរាប់សិបនៅជុំវិញពិភពលោក ដែលបានឈានដល់ដំណាក់កាលសាកល្បងចុងក្រោយ ប៉ុន្តែគេនៅមិនទាន់ប្រាកដថាវ៉ាក់សាំងនេះនឹងមានប្រសិទ្ធភាពការពារមនុស្សឡើយ។ អ្នកស្ម័គចិត្តមិនដឹងថាពួកគេត្រូវគេចាក់វ៉ាក់សាំងពិតប្រាកដឬវ៉ាក់សាំងក្លែងនោះទេ ហើយក្រោយពីចាក់វ៉ាក់សាំងពីដូសមក អ្នកវិទ្យាសាស្ត្រនឹងតាមដានពួកគេក្នុងជីវភាពប្រចាំថ្ងៃ ថានឹងមានឆ្លងកូវីដ១៩ទេក្នុងតំបន់មានការរាតត្បាត ដើម្បីកំណត់ថាតើវ៉ាក់សាំងនេះមានប្រសិទ្ធភាពឬទេ។ លោកវេជ្ជបណ្ឌិត Anthony Fauci នាយកវិទ្យាស្ថានជាតិខាងអាឡែហ្សី និងជំងឺឆ្លង ថ្លែងប្រាប់ទីភ្នាក់ងារព័ត៌មាន AP ក្នុងពេលកន្លងមកថា ដើម្បីបានចម្លើយអំពីប្រសិទ្ធភាពនេះ «សហរដ្ឋអាមេរិក ជាអកុសលនៅមាននេះមានការឆ្លងយ៉ាងច្រើន»។ ក្រុមហ៊ុន Moderna ថា ការសាកល្បងវ៉ាក់សាំងកាលពីថ្ងៃច័ន្ទបានធ្វើឡើងនៅទីក្រុង Savannah រដ្ឋ Georgia ដែលជាកន្លែងមួយក្នុងចំណោមកន្លែងសាកល្បងរាប់សិបនៅទូទាំងសហរដ្ឋអាមេរិក។ នៅជុំវិញពិភពលោកមានវ៉ាក់សាំងសាកល្បងមួយចំនួនទៀតដូចជាវ៉ាក់សាំងរបស់ប្រទេសចិន និងរបស់សាកលវិទ្យាល័យ Oxford របស់ចក្រភពអង់គ្លេស ដែលកាលពីដើមខែកក្កដានេះ ត្រូវបានគេធ្វើការសាកល្បងដំណាក់កាលចុងក្រោយដែរប៉ុន្តែក្នុងទ្រង់ទ្រាយតូចជាងនៅប្រទេសដែលមានការរាតត្បាតខ្លាំងដូចជាប្រេស៊ីលជាដើម៕ | 2020-07-28T07:00:00+07:00 | khmer.voanews.com | https://khmer.voanews.com/a/virus-vaccine-put-to-final-test-in-thousands-of-volunteers/5519494.html |
bced7556-359b-4a93-9839-08537c08ef0a | រលកទីពីរនៃកូវីដ១៩ធ្វើឱ្យតំបន់ច្រើននៅអាស៊ីត្រូវបិទជាថ្មី | បណ្តាប្រទេសនៅទ្វីបអាស៊ី និងប៉ាស៊ីហ្វិក កំពុងប្រឈមនឹងការឆ្លងរាតត្បាតនៃកូវីដ១៩ ជាលើកទី២ទៀត ហើយកំពុងចាត់វិធានការផ្សេងដើម្បីទប់ស្កាត់ការឆ្លងថ្មីនេះ ដោយប្រទេសអូស្ត្រាលីបានកត់ត្រាករណីឆ្លងប្រចាំថ្ងៃខ្ពស់បំផុត ហើយប្រទេសវៀតណាមបានបិទទីក្រុងដាណាងកាលពីថ្ងៃចន្ទក្រោយមានអ្នកឆ្លងថ្មីនៅទីនោះ។ ប្រទេសចិនដីគោកកំពុងប្រយុទ្ធនឹងការឆ្លងរាតត្បាតថ្មីទៀតនៃកូវីដ១៩ ក្រោយពីមានភាពស្ងប់ស្ងាត់រាប់ខែ ដោយបានរាយការណ៍ករណីឆ្លងក្នុងស្រុកថ្មី៥៧ករណីកាលពីថ្ងៃអាទិត្យ ដែលជាចំនួនខ្ពស់បំផុតចាប់តាំងពីដើមខែមីនាមកម៉្លេះ។ ករណីថ្មីនេះត្រូវបានរកឃើញនៅតំបន់ស្វ័យត Xinjiang ភាគខាងលិច និងនៅភាគឥសានប្រទេសក្នុងខេត្ត Liaoning និងខេត្ត Jilin។ ក្រុងហុងកុងកាលពីថ្ងៃចន្ទបានចេញបំរាមថ្មីដែលនឹងហាមឃាត់ការទទួលទានអាហារក្នុងភោជនីយដ្ឋាន និងហាមការជួបជុំគ្នាលើសពីពីរនាក់ក្នុងសប្តាហ៍នេះ។ នៅប្រទេសជប៉ុន រដ្ឋាភិបាលបានទទូចឱ្យអ្នកដឹកនាំក្រុមហ៊ុន និងអាជីវកម្មបង្កើនវិធានការប្រឆាំងមេរោគដែលបង្កជំងឺកូវីដ១៩ ដូចជាការដាក់វេនចូលធ្វើការ ដើម្បីបង្កើនលទ្ធភាពធ្វើការពីផ្ទះដូចក្នុងអំឡុងពេលការដាក់ប្រទេសក្នុងគ្រាអាសន្ន។ ប្រទេសជប៉ុនបានរួចផុតពីការរាតត្បាតឆ្លងទ្រង់ទ្រាយធំ ប៉ុន្តែការផ្ទុះឆ្លងករណីថ្មីច្រើនមិនធ្លាប់មាននៅក្នុងទីក្រុងតូក្យូបានធ្វើឱ្យអ្នកជំនាញបារម្ភថាប្រទេសនេះអាចជួបនឹងការរាតត្បាតជាលើកទី២។ ប្រទេសវៀតណាមកាលពីថ្ងៃចន្ទបានចាប់ផ្តើមជម្លៀសមនុស្ស៨០.០០០នាក់ដែលភាគច្រើនជាអ្នកទេសចរណ៍ក្នុងស្រុកចេញពីទីក្រុងដាណាងភាគកណ្តាលប្រទេស ក្រោយពីបានរកឃើញអ្នកក្រុង៣នាក់មានផ្ទុកមេរោគកូរ៉ូណាដែលបង្កជំងឺកូវីដ១៩កាលពីចុងសប្តាហ៍។ ប្រទេសនៅអាស៊ីអាគ្នេយ៍មួយនេះបានត្រឡប់ទៅរកស្ថានភាពប្រុងប្រយ័ត្នខ្ពស់ជាថ្មីចាប់តាំងពីខែមេសា មកក្រោយពីរដ្ឋាភិបាលវៀតណាមបានរកឃើញករណីឆ្លងថ្មី១កាលពីថ្ងៃសៅរ៍ និងករណី៣ថ្មីកាលពីថ្ងៃអាទិត្យដែលសុទ្ធតែស្ថិតនៅក្រុងដាណាង។ នៅបណ្តាប្រទេសអាស៊ីអាគ្នេយ៍ផ្សេងទៀតដូចជាហ្វីលីពីននិងម៉ាឡេស៊ី អាជ្ញាធរបានប្រកាសពីវិធានការថ្មីដើម្បីប្រយុទ្ធនឹងកូវីដ១៩ខណៈដែលមានការលេចចេញនូវកន្លែងផ្ទុះថ្មីមួយចំនួនទៀត។ ប្រទេសឥណ្ឌូណេស៊ីកាលពីថ្ងៃចន្ទប្រកាសពីករណីឆ្លងកើនលើស១០០.០០០ករណីដែលច្រើនជាងករណីនៅក្នុងប្រទេសចិន និងធ្វើឱ្យប្រទេសឥណ្ឌូណេស៊ីមានករណីឆ្លងច្រើនជាងគេនៅអាស៊ីបូព៌ា។ នៅជុំវិញពិភពលោក គិតមកដល់ថ្ងៃចន្ទ មេរោគកូរ៉ូណាបានឆ្លងដល់មនុស្សជាង១៦,២លាននាក់ ហើយជំងឺកូវីដ១៩បានសម្លាប់មនុស្ស ៦៤៨.០០០នាក់៕ | 2020-07-28T07:00:00+07:00 | khmer.voanews.com | https://khmer.voanews.com/a/second-wave-of-coronavirus-in-asia-prompts-fresh-lockdowns/5520283.html |
d8fe23a8-dfd7-4a65-8b96-0a27e94215f1 | ថ្នាំវ៉ាក់សាំងចាក់ការពារជំងឺកូវីដ១៩ចំនួនពីរឈានដល់ការសាកល្បងលើមនុស្សដំណាក់កាលចុងក្រោយ | ការចាក់ថ្នាំវ៉ាក់សាំងសាកល្បងទ្រង់ទ្រាយធំចំនួនពីរដើម្បីការពារជំងឺកូវីដ១៩ បានចាប់ផ្តើមកាលពីថ្ងៃចន្ទម្សិលមិញនៅក្នុងសហរដ្ឋអាមេរិកដើម្បីកំណត់ពីសុវត្ថិភាពនិងប្រសិទ្ធភាពរបស់ថ្នាំវ៉ាក់សាំងទាំងនោះ។ អ្នកស្ម័គ្រចិត្តម្នាក់នៅនុងក្រុង Savannah រដ្ឋ Georgia កាលពីព្រឹកថ្ងៃចន្ទទទួលបានដូសទី១នៃថ្នាំវ៉ាក់សាំងពិសោធន៍ដែលត្រូវបានផលិតដោយក្រុមហ៊ុនជីវៈបច្ចេកវិទ្យា Moderna ដែលមានទីតាំងនៅក្នុងសហរដ្ឋអាមេរិក និងអភិវឌ្ឍដោយពួកអ្នកស្រាវជ្រាវនៅឯវិទ្យាស្ថានជាតិជំងឺឆ្លងសហរដ្ឋអាមេរិក។ អ្នកស្ម័គ្រចិត្តនោះគឺជាអ្នកស្ម័គ្រចិត្តទី១នៃមនុស្សដែលមានសុខភាពល្អចំនួន៣ម៉ឺននាក់នៅទូទាំងប្រទេសដែលនឹងទទួលបានថ្នាំវ៉ាក់សាំងសាកល្បង២ដូសក្នុងរយៈពេលប៉ុន្មានសប្តាហ៍បន្ទាប់ទៀតក្នុងដំណាក់កាលទ្រង់ទ្រាយធំនៃការសិក្សាដើម្បីពិនិត្យថាតើមនុស្សទទួលផលប៉ះពាល់ឬឈឺមកពីជំងឺកូវីដ១៩យ៉ាងដូចម្តេច។ ដំណាក់កាលដំបូងនៃការសិក្សាបានរកឃើញថា ខណៈដែលគ្មានអ្នកស្ម័គ្រចិត្តណាដែលធ្វើពិសោធន៍មានផលប៉ះពាល់ធ្ងន់ធ្ងរមកពីថ្នាំវ៉ាក់សាំងថ្មីនោះ អ្នកស្ម័គ្រចិត្តជាងពាក់កណ្តាលបានរាយការណ៍ពីការមានប្រតិកម្មតិចតួច ឬល្មមដូចជាអស់កម្លាំង ឈឺក្បាល គ្រុនរងា ឈឺសាច់ដុំជាដើម។ លោកវេជ្ជបណ្ឌិត Anthony Fauci ប្រធានវិទ្យាស្ថានជាតិជំងឺឆ្លងសហរដ្ឋអាមេរិក បានប្រាប់ពួកអ្នកយកព័ត៌មានកាលពីថ្ងៃចន្ទថា លទ្ធផលទី១នៃការសាកល្បងដំណាក់កាលចុងក្រោយនៃថ្នាំវ៉ាក់សាំងនោះអាចត្រូវបានដឹងនៅដើមខែវិច្ឆិកា។ប្រសិនបើ ការសាកល្បងនោះទទួលបានជោគជ័យ ក្រុមហ៊ុន Moderna នឹងផលិតថ្នាំវ៉ាក់សាំងនោះចំនួន៥រយលានដូសក្នុងមួយឆ្នាំ ដោយមានក្តីសង្ឃឹមថា នឹងផលិត១ពាន់លានដូសជារៀងរាល់ឆ្នាំដោយចាប់ផ្តើមពីឆ្នាំ២០២១ទៅ។ ការអភិវឌ្ឍថ្នាំវ៉ាក់សាំងរបស់ក្រុមហ៊ុន Moderna ជាផ្នែកមួយនៃកិច្ចផ្តួចផ្តើមរបស់លោកប្រធានាធិបតីដូណាល់ ត្រាំ ដែលមានគោលបំណងផ្តល់ថ្នាំវ៉ាក់សាំងចំនួន៣រយលានដូសនៅខែមករាឆ្នាំក្រោយ។ ក្រុមហ៊ុន Moderna បានទទួលប្រាក់១ពាន់លានដុល្លារមកពីកម្មវិធីនេះ រួមមានប្រាក់ចំនួន៤៧២លានដុល្លារដែលបានផ្តល់ឱ្យកាលពីថ្ងៃអាទិត្យដើម្បីជួយឧបត្ថម្ភដំណាក់កាលសាកល្បងទ្រង់ទ្រាយធំចុងក្រោយនេះ៕ | 2020-07-28T07:00:00+07:00 | khmer.voanews.com | https://khmer.voanews.com/a/two-possible-covid-19-vaccines-enter-final-phase-of-human-testing-/5520727.html |
65b8a2a7-1524-46aa-9ccc-7089491e84a0 | អ្នកជំងឺកូវីដ-១៩ នៅកម្ពុជា ជាសះស្បើយ ៤នាក់ | ក្រសួងសុខាភិបាល ប្រកាសថា អ្នកជំងឺកូវីដ-១៩ ចំនួនបួននាក់ ដែលសម្រាកព្យាបាលនៅមណ្ឌលសុខភាពចាក់អង្រែ និងមន្ទីរពេទ្យមិត្តភាពខ្មែរ-សូវៀត បានជាសះស្បើយ ស្របពេលកម្ពុជាពុំទាន់រកឃើញករណីឆ្លងជំងឺកូវីដ-១៩ ថ្មីទេ នៅថ្ងៃទី២៧ កក្កដា។ ក្រសួងសុខាភិបាលបញ្ជាក់ក្នុងសេចក្ដីប្រកាសព័ត៌មាននៅថ្ងៃទី២៧ កក្កដាថា អ្នកជាសះស្បើយថ្មី ៤នាក់នេះ គឺជាបុរសជនជាតិខ្មែរ អាយុចន្លោះពី ២៣ឆ្នាំ ទៅ ៣០ឆ្នាំ ជាអ្នកធ្វើដំណើរមកពីប្រទេសឥណ្ឌូណេស៊ីម្នាក់ និងប្រទេសអារ៉ាប់ប៊ីសាអូឌីត ៣នាក់។ បុរសទាំង ៤រូបនោះ ត្រូវបានក្រុមគ្រូពេទ្យអនុញ្ញាតឲ្យចេញពីមន្ទីរពេទ្យហើយ បន្ទាប់ពីទទួលបានលទ្ធផលតេស្តអវិជ្ជមានជំងឺកូវីដ-១៩ ចំនួន ២ដង កាលពីថ្ងៃទី២៦ កក្កដា។ ជាមួយគ្នានេះ ក្រសួងសុខាភិបាល នៅតែបន្តអំពាវនាវឲ្យប្រជាពលរដ្ឋ ត្រូវប្រុងប្រយ័ត្នខ្ពស់ និងបន្តអនុវត្តការការពារការចម្លងជំងឺកូវីដ-១៩ ឱ្យបានខ្ជាប់ខ្ជួន ជាពិសេសក្នុងពេលឈប់សម្រាកសងបុណ្យចូលឆ្នាំប្រពៃណីជាតិ ៥ថ្ងៃ ចាប់ពីថ្ងទី១៧ ដល់ថ្ងៃទី២១ ខែសីហា ខាងមុខដើម្បីការពារការចម្លងជំងឺកូវីដ-១៩ ពីបុគ្គលទៅបុគ្គល និងចូលក្នុងសហគមន៍។ ក្រសួងសុខាភិបាលណែនាំថា ប្រជាពលរដ្ឋត្រូវជ្រើសរើសការជួបជុំគ្រួសារ ឬដំណើរកម្សាន្ត ប្រកបដោយសុវត្ថិភាពមិនមានការចម្លងជំងឺ ជ្រើសរើសមធ្យោបាយធ្វើដំណើរ និងកន្លែងស្នាក់នៅ ព្រមទាំងជ្រើសរើសការទទួលទានអាហារប្រកបដោយសុវត្ថិភាព ត្រូវរក្សាអនាម័យ លាងដៃឱ្យបានញឹកញាប់ជាមួយសាប៊ូ ទឹកអាល់កុល ឬជែលសាងដៃ ពាក់ម៉ាស់ និងត្រូវរក្សាគម្លាតសុវត្ថិភាពបុគ្គលឲ្យបានត្រឹមត្រូវ។ គិតត្រឹមថ្ងៃទី២៧ ខែកក្កដានេះ កម្ពុជាបានរកឃើញអ្នកឆ្លងជំងឺកូវីដ-១៩ នៅទូទាំងប្រទេសសរុបចំនួន ២២៥នាក់ហើយ ក្នុងនោះ ១៤៧នាក់ បានជាសះស្បើយ និង ៧៨នាក់ទៀតកំពុងសម្រាកព្យាបាល៕ | 2020-07-28T05:56:00+07:00 | rfa.org | https://www.rfa.org/khmer/news/health/four-patients-recovered-from-covid-19-07272020185504.html |
f8b1eb8e-dde1-4daa-8327-02534f6db68e | BREAKING: ទីប្រឹក្សាសន្តិសុខជាតិរបស់លោក ដូណាល់ ត្រាំ ឆ្លងជំងឺ COVID-19 (Video inside) | សេតវិមានអាមេរិកនាថ្ងៃចន្ទនេះបានឲ្យដឹងថា ទីប្រឹក្សាសន្តិសុខជាតិនៃប្រធានាធិបតីអាមេរិក គឺលោក រ៉ូបឺត អូប្រាយអ៊ែន (Robert O'Brien) បានធ្វើតេស្តវិជ្ជមានចំពោះជំងឺ COVID-19 ប៉ុន្តែវាមិនបង្កហានិភ័យអ្វីដល់លោក ដូណាល់ ត្រាំ ឬក៏អនុប្រធានាធិបតី លោក ម៉ៃស៍ ភែន ឡើយ។ នេះបើតាមការចេញផ្សាយដោយទីភ្នាក់ងារព័ត៌មាន Reuters នៅថ្ងៃចន្ទ ទី២៧ ខែកក្កដា ឆ្នាំ២០២០។ សេចក្តីថ្លែងការណ៍របស់សេតវិមានបានបញ្ជាក់ដូច្នេះថា ។ គួរជម្រាបថា មន្រ្តីបម្រើការងារនៅក្នុងសេតវិមាន ត្រូវទទួលការធ្វើតេស្តរក COVID-19 ជាប្រចាំ ហើយគិតមកទល់ឥឡូវ គឺលោក O'Brien ជាមន្រ្តីជាន់ខ្ពស់ជាងគេបង្អស់ ដែលបានឆ្លងជំងឺនេះ។ កាលពីឧសភាកន្លងទៅ ជំនួយការម្នាក់របស់លោក ត្រាំ និងអ្នកនាំពាក្យរបស់លោក ភែន ត្រូវបានធ្វើតេស្តរកឃើញថាឆ្លង COVID-19៕ | 2020-07-28T04:19:00+07:00 | freshnewsasia.com | https://m.freshnewsasia.com/index.php/en/internationalnews/166443-2020-07-27-14-19-17.html |
0df59e9e-cc38-4d30-8a4c-78e2428938cc | សម្ដេចក្រឡាហោម ស ខេង ណែនាំអភិបាលរាជធានី-ខេត្ត ពង្រឹងវិធានការការពារសុវត្ថិភាព ដើម្បីកាត់បន្ថយការរីករាលដាលជំងឺកូវីដ១៩ អំឡុងថ្ងៃឈប់សម្រាក៥ថ្ងៃ សងបុណ្យចូលឆ្នាំ (Video inside) | សម្ដេចក្រឡាហោម ស ខេង ឧបនាយករដ្ឋមន្ដ្រី រដ្ឋមន្ដ្រីក្រសួងមហាផ្ទៃ នៅថ្ងៃទី២៧ ខែកក្កដា ឆ្នាំ២០២០នេះ បានចេញសេចក្ដីណែនាំមួយ ផ្ញើទៅកាន់អភិបាលរាជធានី-ខេត្ត ពង្រឹងការអនុវត្តវិធានការការពារសុវត្ថិភាពសង្គម តាមគោលការណ៍របស់រាជរដ្ឋាភិបាល និងក្រសួងសុខាភិបាល ដើម្បីកាត់បន្ថយហានិភ័យ នៃការរីករាលដាលជំងឺកូវីដ-១៩ ក្នុងអំឡុងពេលឈប់សម្រាកខាងមុខ។ * ត្រូវគ្រប់គ្រងពង្រឹងសន្ដិសុខ សណ្ដាប់ធ្នាប់សាធារណៈ និងសុវត្ថិភាពសង្គមឲ្យបានល្អប្រសើរ ព្រមទាំងផ្ដល់សេវាចាំបាច់នានា ដើម្បីឆ្លើយតបទៅនឹងតម្រូវការរបស់ប្រជាពលរដ្ឋឲ្យបានទាន់ពេលវេលាក្នុងការបង្ការ និងទប់ស្កាត់ការរីករាលដាល នៃជំងឺកូវីដ-១៩ ក្នុងអំឡុងពេលថ្ងៃឈប់សម្រាក * ត្រូវណែនាំដល់ម្ចាស់សណ្ឋាគារ ផ្ទះសំណាក់ រម្មណីយដ្ឋាន អាជីវកម្ម ភោជនីយដ្ឋាន និងអាហារដ្ឋានទាំងអស់ក្នុងដែនសមត្ថកិច្ចរបស់ខ្លួន ឲ្យត្រៀមលក្ខណៈសម្បត្តិក្នុងការទទួលភ្ញៀវទេសចរឲ្យបានល្អប្រសើរ ធានាបានទាំងការស្នាក់នៅ ដំណើរកម្សាន្ដ ព្រមទាំងអនុវត្តឲ្យបានត្រឹមត្រូវតាមការណែនាំរបស់រាជរដ្ឋាភិបាល និងក្រសួងសុខាភិបាល * ទន្ទឹមនេះត្រូវមានរៀបចំទឹកអាល់កុល ឬជែលសម្រាប់លាងដៃនៅច្រកចេញចូល និងត្រូវចាត់បុគ្គលិកដើម្បីធ្វើការវាស់កម្ដៅភ្ញៀវទាំងអស់ មុននឹងអនុញ្ញាតឲ្យចូលក្នុងសណ្ឋាគារ ផ្ទះសំណាក់ ភោជនីយដ្ឋាន ឬអាហារដ្ឋាន ដោយត្រូវរក្សាគម្លាតសុវត្ថិភាពបុគ្គល និងសុវត្ថិភាពសង្គមឲ្យបានត្រឹមត្រូវតាមការណែនាំ * ចំពោះផ្សារទំនើង ផ្សាររដ្ឋ ឬផ្សារឯកជន ត្រូវណែនាំឲ្យម្ចាស់ និងអ្នកគ្រប់គ្រងរៀបចំទឹកអាល់កុល ឬជែលសម្រាប់លាងដៃនៅច្រកចេញចូល និងចាត់តាំងបុគ្គលិកឲ្យធ្វើការវាស់កម្ដៅប្រជាពលរដ្ឋទាំងអស់ ដែលចូលទៅក្នុងផ្សារ * បន្ដជំរុញការអប់រំណែនាំ និងផ្សព្វផ្សាយដល់សាធារណជន និងប្រជាពលរដ្ឋនៅក្នុងមូលដ្ឋានរបស់ខ្លួន ឲ្យបង្កើនការប្រុងប្រយ័ត្ន ការពារខ្លួនពីជំងឺកូវីដ-១៩ តាមការណែនាំរបស់ក្រសួងសុខាភិបាល សំដៅបង្ការ និងទប់ស្កាត់ការរីករាលដាលនៃជំងឺកូវីដ-១៩ ក្នុងសហគមន៍ដោយគោរពឲ្យបានជាប់ជាប្រចាំនូវទម្លាប់ក្នុងការរស់នៅបែបថ្មី * ប្រើប្រាស់យន្ដការដែលមានស្រាប់ ដើម្បីបន្ដការគ្រប់គ្រងចលនារបស់ប្រជាពលរដ្ឋ និងតាមដានស្ថានការណ៍វិវត្តនៃជំងឺកូវីដ-១៩ នៅក្នុងមូលដ្ឋានរបស់ខ្លួន និងក្នុងប្រទេសដើម្បីអាចម្ចាស់ការបានទាន់ពេលវេលា ក្នុងការសម្របសម្រួល ដោះស្រាយបញ្ហានានាដែលអាចកើតមានឡើង * កៀរគរការចូលរួមសហការ និងគាំទ្រពីដៃគូអភិវឌ្ឍន៍ អង្គការ សង្គមស៉ីវិល វិស័យឯកជន និងសប្បុរសជន ក្នុងការបង្ការ ទប់ស្កាត់ការរីករាលដាលជំងឺកូវីដ-១៩៕ | 2020-07-28T00:23:00+07:00 | freshnewsasia.com | https://m.freshnewsasia.com/index.php/en/localnews/166417-2020-07-27-10-23-54.html |
3abb0bd8-7231-4425-b463-a4ed93f8f8ab | ១៤នាក់នៅក្រុងកោះរ៉ុង សង្ស័យកើតជំងឺគ្រុនឈីក បញ្ជូនឈាមទៅមន្ទីរពិសោធន៍ | ខេត្តព្រះសីហនុ ៖ នៅរសៀលថ្ងៃទី២៧ខែកក្កដា ២០២០នេះ លោកស្រី លឹម សាមាន ប្រធានមន្ទីរសុខាភិបាល ខេត្តព្រះសីហនុ បានប្រាប់អ្នកយកព័ត៌មានអោយដឹងថា មន្ត្រីសុខាភិបាល បានយកសំណាកឈាមរបស់ពលរដ្ឋនៅភូមិដើមថ្កូវ សង្កាត់កោះរ៉ុង ក្រុងកោះរ៉ុង ដែលមានអាការៈក្ដៅខ្លួន និងខ្លះមានចេញកន្ទួលក្រហម ទៅមន្ទីរពិសោធន៍ វិទ្យាស្ថានប៉ាស្ទ័រហើយ ដើម្បីធ្វើការវិនិច្ឆ័យ ។ លោកស្រី លឹម សាមាន បានបន្តថា បច្ចុប្បន្ន មន្ទីរសុខាភិបាលកំពុងតែរង់ចាំលទ្ធផលនៅឡើយ យ៉ាងណាយើងនៅមិនទាន់សន្និដ្ឋានអំពីជំងឺអ្វីឲ្យពិតប្រាកដ នោះទេ ។ លោកស្រី លឹម សាមាន បញ្ជាក់ថា ប្រជាពលរដ្ឋដែលដែលមានអាការៈក្ដៅខ្លួន និងខ្លះមានចេញកន្ទួលក្រហម មានចំនួន១៤នាក់ ក្នុងនោះ កុមារចំនួន៦នាក់ ដែលបច្ចុប្បន្នពួកគាត់ កំពុងសម្រាកនៅមន្ទីរពេទ្យបង្អែក ខេត្តព្រះសីហនុ ។ គួររម្លឹកថា ក្រសួងសុខាភិបាល កាលពីថ្ងៃទី២៣ កក្កដា ឆ្នាំ២០២០នេះ បានប្រកាសឲ្យដឹងថា មានការផ្ទុះឡើងជំងឺឈីកគង់ហ្គន់យ៉ា (Chikunngunya) ដែលហៅកាត់ថា ឈីក (CHIK) នៅភូមិចំនួន៦ នៃសង្កាត់ប៉ោយប៉ែត ខេត្តបន្ទាយមានជ័យ បន្ទាប់ពីមានអ្នកភូមិទាំងក្មេងទាំងចាស់បានធ្លាក់ខ្លួនឈឺជាបន្តបន្ទាប់ ចាប់តាំងពីថ្ងៃទី១៩ ដល់ថ្ងៃទី២២ កក្កដា ឆ្នាំ២០២០ ។ យោងតាមសេចក្តីបញ្ជាក់របស់ក្រសួងសុខាភិបាល បានឲ្យដឹងថា ជំងឺគ្រុនឈីកនេះបង្កឡើងដោយវីរុសឈីក ហើយចម្លងតាមរយៈ «មូសខ្លាញីខាំ» ជាពិសេសខាំពេលថ្ងៃ ។ ភ្នាក់ងារចម្លង គឺសត្វមូសមួយប្រភេទក្រុម អាអេដេស ដែលជាភ្នាក់ងារចម្លងជំងឺគ្រុនឈាមផងដែរ ។ រោគសញ្ញានៃជំងឺគ្រុនឈីក គឺរួមមាន ៖ គ្រុនក្តៅស្រួចស្រាវលើសពី ៣៨ អង្សារសេ ឈឺសន្លាក់ ឈឺសាច់ដុំ ឈឺក្បាល ក្អូតចង្អោរ អស់កម្លាំង មានស្នាមកន្តួលក្រហមលើខ្លួន និងកន្តួលក្រហមលើស្បែកដៃ ។ ក្រសួងសុខាភិបាលបានបញ្ជាក់ថា «ជាទូទៅជំងឺគ្រុនឈីក មិនបណ្តាលឲ្យអ្នកជំងឺស្លាប់បាត់បង់ជីវិតទេ ស្ទើរតែគ្រប់អ្នកជំងឺទាំងអស់បានជាសះស្បើយឡើងវិញ ក្នុងរយៈពេលក្នុងមួយសប្តាហ៍ ឬអាចមានរយៈពេលយូរដល់រាប់អាទិត្យក្នុងករណីខ្លះៗដែរ ជាពិសេសជំងឺនេះ អាចធ្វើឲ្យអ្នកជំងឺមានអាការៈ ឈឺសន្លាក់ដៃជើងក្នុងរយៈពេលយូរ (ដល់ឆ្នាំ) ក៏មានដែរ» ។ យ៉ាងណាមិញ ក្រសួងបានពន្យល់លម្អិតថា « ហើយជំងឺនេះអាចបណ្តាលឲ្យស្លាប់បាត់បង់ជីវិតបាន នៅក្នុងករណីដែលអ្នកជំងឺកើតមានជំងឺនេះរួមផ្សំគ្នាជាមួយជំងឺផ្សេងៗ ដូចជា ជំងឺគ្រុនចាញ់ ជំងឺគ្រុនឈាម ជំងឺរលាកស្រោមខួរ ជាដើមព្រោះជំងឺរួមផ្សំទាំងនេះអាចបណ្តាលឲ្យអ្នកជំងឺស្លាប់បាន» ។ ដោយឡែក មន្ត្រីជំនាញផ្នែកជំងឺឆ្លងនៃមន្ទីរសុខាភិបាលខេត្តព្រះសីហនុ បានអំពាវនាវនៅព្រឹកថ្ងៃ២៧ ខែកក្កដា ឆ្នាំ២០២០ថា ប្រជាពលរដ្ឋដែលមានកូនចៅ សាច់ញាតិកើតរោគសញ្ញាដូចជាក្តៅខ្លួនខ្លាំង ចេញកន្ទួលរមាស់ និងឈឺសន្លាក់ដៃជើង សង្ស័យថាជាគ្រុនឈីក សូមនាំអ្នកជំងឺមកពិគ្រោះជាមួយគ្រូពេទ្យ នៅតាមមណ្ឌលសុខភាព ឬមន្ទីរពេទ្យបង្អែកខេត្ត ។ មន្ត្រីដដែលបញ្ជាក់ថា ជំងឺនេះមិនបណ្តាលឱ្យរងគ្រោះដល់អាយុជីវិតដូចជាជំងឺគ្រុនឈាម ឬជំងឺឆ្លងផ្សេងទៀតទេ ប៉ុន្តែមានផលប៉ះពាល់មកលើសុខភាពខ្លះ និងខាតបង់ពេលវេលា ដែលចាំបាច់ពលរដ្ឋត្រូវចូលរួមរក្សាអនាម័យនិងសម្លាប់មូសខ្លានៅក្បែរផ្ទះ ។ សូមជម្រាបថា ជំងឺគ្រុនឈីក ដឹងពិតប្រាកដ លុះណាតែយកសំណាកអ្នកជំងឺ ទៅពិសោធន៍ នៅវិទ្យាស្ថានប៉ាស្ទ័រ ៕ | 2020-07-27T21:19:26+07:00 | kbnnews.com | https://kbn.news/archives/173678 |
0f44edea-2633-45aa-a1cc-c00a9b195264 | កុំសប្បាយភ្លេចខ្លួនណា ! សម្ដេច ស ខេង បញ្ជាឲ្យមន្រ្ដីធ្វើរឿងទាំងអស់នេះ ដើម្បីទប់ស្កាត់ការឆ្លងរាលដាលកូវីដ-១៩ នៅថ្ងៃឈប់សម្រាកខាងមុខ | សម្ដេចក្រឡាហោម ស ខេង បានណែនាំឲ្យអភិបាលរាជធានី-ខេត្ត ពង្រឹងការអនុវត្តវិធានការការពារ សុវត្ថិភាពសង្គមតាមគោលការណ៍របស់រាជរដ្ឋាភិបាល និងក្រសួងសុខាភិបាលដើម្បីកាត់បន្ថយហានិភ័យ នៃការរីករាលដាលជំងឺកូវីដ-១៩ ក្នុងអំឡុងពែល នៃការឈប់សម្រាករយៈពេល៥ថ្ងៃ ចាប់ពីថ្ងៃទី១៧ ដល់ថ្ងៃទី២១ ខែសីហាឆ្នាំ ២០២០ ខាងមុខនេះ។ ដើម្បីឲ្យកាន់តែជ្រាបច្បាស់សូមប្រិយមិត្តអញ្ជើញអានសេចក្ដីប្រកាស ដូចខាងក្រោម៖ | 2020-07-27T17:12:28+07:00 | kbnnews.com | https://kbn.news/archives/173634 |
580f1ef2-dbf1-4673-9adc-9a16f12c2064 | TOP NEWS: អ្នកជំងឺកូវីដ១៩ចំនួន ៤នាក់ទៀត បានជាសះស្បើយ (Video inside) | ក្រសួងសុខាភិបាល បានឱ្យដឹងថា អ្នកជំងឺកូវីដ១៩ ចំនួន ៤នាក់ទៀតហើយ ត្រូវបានព្យាបាលឱ្យជាសះស្បើយ និងអនុញ្ញាតឱ្យត្រឡប់ទៅកាន់ផ្ទះរបស់ពួកគេ។ - បុរសជនជាតិខ្មែរ អាយុ ២៣ឆ្នាំ មានអាស័យដ្ឋាននៅភូមិបន្ទាយព្រៃឃុំអណ្ដូងថ្ម ស្រុកព្រៃនប់ ខេត្តព្រះសីហនុ ជាអ្នកធ្វើដំណើរមកពីប្រទេសឥណ្ឌូណេស៊ី។ បុរសរូបនេះ ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន ០២ដង និងត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត។ - បុរសជនជាតិខ្មែរអាយុ ២៤ឆ្នាំ មានអាស័យដ្ឋាននៅភូមិ១ សង្កាត់ច្រាំងចំរើ ខណ្ឌឫស្សីកែវ រាជធានីភ្នំពេញ - បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅភូមិទួលទោកឃុំកំពង់ហ្លួង ស្រុកពញ្ញាឮ ខេត្តកណ្ដាល - បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅភូមិវិហារសម្បូរឃុំរកាពប្រាំកឃ្មុំ ខេត្តត្បូងឃ្មុំ។ អ្នកជំងឺទាំងបីខាងលើ ជាអ្នកដំណើរដែលបានវិលត្រឡប់មកពីប្រទេសអារ៉ាប់ប៊ីសាអូឌីត ត្រូវបានព្យាបាលជាសះស្បើយ ដោយទទួលបានលទ្ធផលតេស្ត អវិជ្ជមានវីរុសថ្លាដ-១៩ ចំនួន២ដង និងត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ ក្រសួងសុខាភិបាល បានថ្លែងអំណរគុណយ៉ាងជ្រាលជ្រៅជាទីបំផុត ជូនដល់ថ្នាក់ដឹកនាំ មន្ត្រី-បុគ្គលិកសុខាភិបាល និងក្រុមគ្រូពេទ្យទាំងអស់នៅទូទាំងប្រទេស ស្ថាប័ន និងអាជ្ញាធរពាក់ព័ន្ធទាំងអស់ ទាំងថ្នាក់ជាតិ និងថ្នាក់ក្រោមជាតិ អង្គការសុខភាពពិភពលោក មជ្ឈមណ្ឌលគ្រប់គ្រងនិងបង្ការជំងឺសហរដ្ឋអាម៉េរិក និង វិទ្យាស្ថានប៉ាស្ទ័រកម្ពុជា ដែលបានខិតខំបំពេញភារកិច្ចបានល្អប្រសើរបំផុត ក្នុងការជួយពិនិត្យសុខភាព និងស្រាវជ្រាវរកករណីកូវីដ-១៩ ព្រមទាំងអ្នកប៉ះពាល់ទាំងអស់កន្លងមក រួមទាំងការដាក់វិធានការនានា ដើម្បីទប់ស្កាត់ការចម្លងវីរុសកូវីដ-១៩ នៅក្នុងប្រទេសកម្ពុជា។ ក្រសួងសុខាភិបាល បានឱ្យដឹងថា គិតត្រឹមព្រឹកថ្ងៃទី២៧ ខែកក្កដា ឆ្នាំ២០២០នេះ កម្ពុជា មានរកឃើញអ្នកកើតជំងឺកូវីដ១៩ សរុបចំនួន ២២៥នាក់ (ស្ត្រី ៤៦នាក់ និងបុរស ១៧៩នាក់)។ ក្នុងនោះអ្នកព្យាបាលជាសះស្បើយមានចំនួន ១៤៧នាក់ មានស្រី ៣៩នាក់ និងបុរស ១០៨នាក់។ ដោយឡែកអ្នកកំពុងសម្រាកព្យាបាលមានចំនួន ៧៨នាក់ កំពុងសម្រាក់ព្យាបាលនៅមន្ទីរពេទ្យមិត្តភាពខ្មែរ-សូវៀតចំនួន ៥នាក់, នៅមណ្ឌលសុខភាពចាក់អង្រែចំនួន ៥៦នាក់ និងនៅមន្ទីរពេទ្យបង្អែកខេត្តកំពង់ស្ពឺចំនួន ១៥នាក់។ រីឯអ្នកជំងឺជាស្ត្រីជនជាតិអាមេរិក ២នាក់ សម្រាក់ព្យាបាលនៅស្ថានទូតអាមេរិក៕ | 2020-07-27T15:37:00+07:00 | freshnewsasia.com | https://m.freshnewsasia.com/index.php/en/localnews/166352-2020-07-27-01-37-52.html |
c8ddcb0e-3a2d-491e-9692-51dd6aeee347 | ប្រុងប្រយ័ត្នទាំងអស់គ្នា ! វៀតណាម ប្រកាសរកឃើញករណីឆ្លងកូវីដ-១៩ នៅក្នុងសហគមន៌ចំនួន២នាក់ បន្ថែមទៀត | នាល្ងាចថ្ងៃអាទិត្យ ទី២៦ ខែកក្កដា ឆ្នាំ២០២០ វៀតណាមបានប្រកាសរកឃើញករណីឆ្លងកូវីដ-១៩ នៅក្នុងសហគមន៌ចំនួន២នាក់ ដែករណីនេះត្រូវបានបញ្ជាក់នៅទីក្រុង Da Nang និងខេត្ត Quang Ngai ដែលធ្វើឲ្យចំនួនអ្នកឆ្លងសរុបបានកើន ឡើងដល់៤២០នាក់ ខណៈអ្នកព្យាបាលជាសះស្បើយមានចំនួន៣៦៥នាក់។ ក្រសួងសុខាភិបាលវៀតណាមបានឲ្យដឹងថា ការឆ្លងចុងក្រោយបង្អស់បានបង្កើនចំនួននៃការបញ្ជូនសហគមន៍នៅក្នុងប៉ុន្មានថ្ងៃកន្លងមកដែលដំបូងបង្អស់បានស្ងប់ស្ងាត់អស់រយៈពេល៩៩ថ្ងៃ នៅក្នុងប្រទេសដោយគ្មានការឆ្លងនៅក្នុងសហគមន៍។ អ្នកជម្ងឺទី ៤១៩ ជាភេទប្រុស អាយុ១៧ឆ្នាំ មកពីសង្កាត់ Quang Phu Ward ខេត្ត Quang Ngai ។ នៅថ្ងៃទី១៤ ខែកក្កដា លោកបានទៅមើលនៅមន្ទីរពេទ្យ Da Nang Orthopedic ដើម្បីមើលថែបងប្រុសរបស់លោក។ បន្ទាប់មកគាត់ក៏បានវិលត្រឡប់មក Quang Ngai វិញនៅថ្ងៃទី១៧ ខែកក្កដា ហើយរំលងទៅបានរយៈពេល១០ថ្ងៃ គាត់ចាប់ផ្ដើមមិនស្រួលខ្លួនសង្ស័យតែឆ្លងកូវីដ-១៩ ដោយមិនទាន់ហ៊ានសនិ្នដ្ឋានគាត់ក៏បានទៅពេទ្យដើម្បីធ្វើតេស្ដស្រាប់តែលទ្ធផលបានបង្ហាញមកថាគាត់បានឆ្លងវីរុសនេះ។ ចំណែកអ្នកជម្ងឺទី ៤២០ គឺជាស្ត្រី អាយុ៧១ ឆ្នាំមកពីសង្កាត់ Hoa Cuong Nam ក្នុងស្រុក Hai Chau នៃទីក្រុង Da Nang។ គាត់មានអាការៈគ្រុនក្តៅ និងឈឺទ្រូងកាលពីថ្ងៃទី១២ ខែកក្កដា ហើយត្រូវបានបញ្ជូនទៅមន្ទីរពេទ្យដាណាងស៊ី កាលពីថ្ងៃពុធ។ មន្ទីរពេទ្យបានបញ្ជូនសំណាករបស់គាត់ទៅកាន់មជ្ឈមណ្ឌលគ្រប់គ្រង និងការពារជំងឺដាណាង កាលពីថ្ងៃសៅរ៍ ហើយលទ្ធផលបានបង្ហាញថាគាត់វិជ្ជមាននៃវីរុសកូវីដ-១៩។ ដោយបច្ចប្បន្នគាត់កំពុងត្រូវបានព្យាបាលនៅមន្ទីរពេទ្យមួយក្នុងទីក្រុង Da Nang។ គួរជម្រាបថា ទីក្រុង Da Nang ដែលមាន៣ករណី នៃការឆ្លងក្នុងសហគមន៍ បានសម្រេចបញ្ឈប់ការទទួលភ្ញៀវទេសចររយៈពេល១៤ថ្ងៃ ដោយចាប់ផ្តើមពីថ្ងៃអាទិត្យហើយបានហាមឃាត់ការប្រមូលផ្តុំមនុស្សចំនួនមនុស្សមិនឲ្យលើស៣០នាក់ ព្រមទាំងជំរុញឱ្យប្រជាជនរក្សាការឃ្លាតឆ្ងាយពីសង្គម។ ជាមួយគ្នានេះដែរទីក្រុងកណ្តាលក៏បានបិទសេវាកម្ម “មិនចាំបាច់” ដូចជាសួនកម្សាន្ត ហាងថែរក្សាសម្ផស្ សខារ៉ាអូខេនិងហាងម៉ាស្សា បារជាដើម ៕ ប្រភព៖ | 2020-07-27T10:37:34+07:00 | kbnnews.com | https://kbn.news/archives/173503 |
e0be19ea-5cd9-4ef6-8813-ded98d146cb3 | ថ្ងៃនេះ ជាសះស្បើយ ៤នាក់ និងពុំរកឃើញករណីជំងឺកូវីដ-១៩ថ្មី ទេ | ភ្នំពេញ ៖ ក្រសួងសុខាភិបាល បានឱ្យដឹងថា អ្នកជំងឺកូវីដ១៩ ចំនួន ៤នាក់ទៀតហើយ ត្រូវបានព្យាបាលឱ្យជាសះស្បើយ និងអនុញ្ញាតឱ្យត្រឡប់ទៅកាន់ផ្ទះរបស់ពួកគេ។ រហូតដល់ម៉ោង ៩ ព្រឹក ថ្ងៃទី២៧ ខែកក្កដា ឆ្នាំ២០២០ យើងពុំរកឃើញករណីជំងឺកូវីដ-១៩ ថ្មីទេ ដូច្នេះចំនួនសរុបកូវីដ-១៩ មានចំនួន២២៥នាក់ដដែល ជាសះស្បើយ ៤នាក់ ចំនួនសម្រាកនៅពេទ្យ ៧៨នាក់ ចំនួនជាសះស្បើយសរុបចំនួន ១៤៧នាក់ និង ស្លាប់គ្មាន ។ ជំងឺកូវីដ-១៩ នៅតែបន្តគម្រាមកំហែងយើងជាប់ជានិច្ច សូមបងប្អូនបន្តប្រយ័ត្នជាប់ជានិច្ច ដោយអនុវត្តអនាម័យ នៅឃ្លាតឆ្ងាយពីគ្នា មិនចេញក្រៅផ្ទះបើមិនចាំបាច់ ព្រោះប្រទេសជិតខាងយើងនិងពិភពលោកកំពុងបន្តរាតត្បាតជំងឺកូវីដ១៩ ដ៏ខ្លាំងក្លានៅឡើយ ។ យោងតាមសេចក្តីជូនព័ត៌មានរបស់ក្រសួងសុខាភិបាល បានឱ្យដឹងថា អ្នកជំងឺទាំង ៤នាក់នេះរួមមាន៖ ១) បុរសជនជាតិខ្មែរ អាយុ ២៣ឆ្នាំ មានអាស័យដ្ឋាននៅភូមិបន្ទាយព្រៃឃុំអណ្ដូងថ្ម ស្រុកព្រៃនប់ ខេត្តព្រះសីហនុ ជាអ្នកធ្វើដំណើរមកពីប្រទេសឥណ្ឌូណេស៊ី។ បុរសរូបនេះ ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន ២ដង និងត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត។ ២) បុរសជនជាតិខ្មែរអាយុ ២៤ឆ្នាំ មានអាស័យដ្ឋាននៅភូមិ១ សង្កាត់ច្រាំងចំរើ ខណ្ឌឫស្សីកែវ រាជធានីភ្នំពេញ។ ៣)បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅភូមិទួលទោកឃុំកំពង់ហ្លួង ស្រុកពញ្ញាឮ ខេត្តកណ្ដាល និង៤) បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅភូមិវិហារសម្បូរឃុំរកាពប្រាំកឃ្មុំ ខេត្តត្បូងឃ្មុំ។ អ្នកជំងឺទាំងបីខាងលើ ជាអ្នកដំណើរដែលបានវិលត្រឡប់មកពីប្រទេសអារ៉ាប៊ីសាអូឌីត ត្រូវបានព្យាបាលជាសះស្បើយ ដោយទទួលបានលទ្ធផលតេស្ត អវិជ្ជមានវីរុសថ្លាដ-១៩ ចំនួន២ដង និងត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ ក្រសួងសុខាភិបាល បានថ្លែងអំណរគុណយ៉ាងជ្រាលជ្រៅជាទីបំផុត ជូនដល់ថ្នាក់ដឹកនាំ មន្ត្រី-បុគ្គលិកសុខាភិបាល និងក្រុមគ្រូពេទ្យទាំងអស់នៅទូទាំងប្រទេស ស្ថាប័ន និងអាជ្ញាធរពាក់ព័ន្ធទាំងអស់ ទាំងថ្នាក់ជាតិ និងថ្នាក់ក្រោមជាតិ អង្គការសុខភាពពិភពលោក មជ្ឈមណ្ឌលគ្រប់គ្រងនិងបង្ការជំងឺសហរដ្ឋអាម៉េរិក និង វិទ្យាស្ថានប៉ាស្ទ័រកម្ពុជា ដែលបានខិតខំបំពេញភារកិច្ចបានល្អប្រសើរបំផុត ក្នុងការជួយពិនិត្យសុខភាព និងស្រាវជ្រាវរកករណីកូវីដ-១៩ ព្រមទាំងអ្នកប៉ះពាល់ទាំងអស់កន្លងមក រួមទាំងការដាក់វិធានការនានា ដើម្បីទប់ស្កាត់ការចម្លងវីរុសកូវីដ-១៩ នៅក្នុងប្រទេសកម្ពុជា។ ក្រសួងសុខាភិបាល បានឱ្យដឹងថា គិតត្រឹមព្រឹកថ្ងៃទី២៧ ខែកក្កដា ឆ្នាំ២០២០នេះ កម្ពុជា មានរកឃើញអ្នកកើតជំងឺកូវីដ១៩ សរុបចំនួន ២២៥នាក់ (ស្ត្រី ៤៦នាក់ និងបុរស ១៧៩នាក់)។ ក្នុងនោះអ្នកព្យាបាលជាសះស្បើយមានចំនួន ១៤៧នាក់ មានស្រី ៣៩នាក់ និងបុរស ១០៨នាក់។ ដោយឡែកអ្នកកំពុងសម្រាកព្យាបាលមានចំនួន ៧៨នាក់ កំពុងសម្រាក់ព្យាបាលនៅមន្ទីរពេទ្យមិត្តភាពខ្មែរ-សូវៀតចំនួន ៥នាក់, នៅមណ្ឌលសុខភាពចាក់អង្រែចំនួន ៥៦នាក់ និងនៅមន្ទីរពេទ្យបង្អែកខេត្តកំពង់ស្ពឺចំនួន ១៥នាក់។ រីឯអ្នកជំងឺជាស្ត្រីជនជាតិអាមេរិក ២នាក់ សម្រាក់ព្យាបាលនៅស្ថានទូតអាមេរិក៕ | 2020-07-27T09:42:42+07:00 | cen.com.kh | https://cen.com.kh/archives/228574.html |
01b49097-09ce-4dcb-a64c-9c9c813563aa | អាជ្ញាធរថៃ បញ្ជូនពលករខ្មែរឆ្លងដែនខុសច្បាប់ ១០នាក់ មកកម្ពុជាវិញតាមច្រកទ្វារអន្តរជាតិប៉ោយប៉ែត | ÷ អគ្គនាយកដ្ឋានអន្តោ ប្រវេសន៍បានឲ្យដឹងថា ប៉ុស្តិ៍នគរបាលច្រកទ្វារព្រំដែនអន្តរជាតិប៉ោយប៉ែត នាថ្ងៃទី២៦ ខែកក្កដា ឆ្នាំ២០២០ មានពលករខ្មែរឆ្លងដែនខុសច្បាប់ ដែលអាជ្ញាធរថៃបញ្ជូនមកមានចំនួន ១០នាក់ ស្រី៧នាក់។ ចំពោះពលករខាងលើ ត្រូវបានកម្លាំងនគរបាលប៉ុស្តិ៍ ធ្វើការអប់រំណែនាំបន្ទាប់មកប្រគល់ជូនក្រុមការងារ ទទួលពលករមជ្ឈមណ្ឌលសំចតប៉ោយប៉ែត ដើម្បីធ្វើការបន្ត។ ជាមួយគ្នានេះដែរ អាជ្ញាធរថៃនៅតែបន្តបិទច្រកទ្វារព្រំដែន មិនទាន់បើកឱ្យអ្នកដំណើរចេញ-ចូលឆ្លងកាត់នៅឡើយ ចំពោះអ្នកជំងឺសង្រ្គោះបន្ទាន់ និងរថយន្តដឹកទំនិញធន់ធំ ដំណើរការជាធម្មតា៕ | 2020-07-27T09:09:58+07:00 | kbnnews.com | https://kbn.news/archives/173469 |
b2a70804-3c72-42bc-a1a8-64e185e7df79 | ដំណឹងល្អ! ព្រឹកនេះមានអ្នកជាសះស្បើយពីជំងឺកូវីដ ចំនួន៤នាក់ទៀតហើយ | ក្រសួងសុខាភិបាល បានឱ្យដឹងថា អ្នកជំងឺកូវីដ១៩ ចំនួន ៤នាក់ទៀតហើយ ត្រូវបានព្យាបាលឱ្យជាសះស្បើយ និងអនុញ្ញាតឱ្យត្រឡប់ទៅកាន់ផ្ទះរបស់ពួកគេ។ យោងតាមសេចក្តីជូនព័ត៌មានរបស់ក្រសួងសុខាភិបាល បានឱ្យដឹងថា អ្នកជំងឺទាំង ៤នាក់នេះរួមមាន៖ ១.បុរសជនជាតិខ្មែរ អាយុ ២៣ឆ្នាំ មានអាស័យដ្ឋាននៅភូមិបន្ទាយព្រៃឃុំអណ្ដូងថ្ម ស្រុកព្រៃនប់ ខេត្តព្រះសីហនុ ជាអ្នកធ្វើដំណើរមកពីប្រទេសឥណ្ឌូណេស៊ី។ បុរសរូបនេះ ត្រូវបានព្យាបាលជាសះស្បើយ ដោយទទួលបានលទ្ធផលតេស្តអវិជ្ជមានវីរុសកូវីដ-១៩ ចំនួន ០២ដង និងត្រូវបានអនុញ្ញាតឱ្យចេញពីមន្ទីរពេទ្យមិត្តភាពខ្មែរ-សូវៀត។ ២.បុរសជនជាតិខ្មែរអាយុ ២៤ឆ្នាំ មានអាស័យដ្ឋាននៅភូមិ១ សង្កាត់ច្រាំងចំរើ ខណ្ឌឫស្សីកែវ រាជធានីភ្នំពេញ។ ៣.បុរសជនជាតិខ្មែរអាយុ ២៩ឆ្នាំ មានអាស័យដ្ឋាននៅភូមិទួលទោកឃុំកំពង់ហ្លួង ស្រុកពញ្ញាឮ ខេត្តកណ្ដាល។ ៤.បុរសជនជាតិខ្មែរអាយុ ៣០ឆ្នាំ មានអាស័យដ្ឋាននៅភូមិវិហារសម្បូរឃុំរកាពប្រាំកឃ្មុំ ខេត្តត្បូងឃ្មុំ។ ក្រសួងសុខាភិបាលបានបញ្ជាក់ថា អ្នកជំងឺទាំងបីខាងលើ ជាអ្នកដំណើរដែលបានវិលត្រឡប់មកពីប្រទេសអារ៉ាប់ប៊ីសាអូឌីត ត្រូវបានព្យាបាលជាសះស្បើយ ដោយទទួលបានលទ្ធផលតេស្ត អវិជ្ជមានវីរុសថ្លាដ-១៩ ចំនួន២ដង និងត្រូវបានអនុញ្ញាតឱ្យចេញពីមណ្ឌលសុខភាពចាក់អង្រែ រាជធានីភ្នំពេញ។ ក្រសួងសុខាភិបាល បានថ្លែងអំណរគុណយ៉ាងជ្រាលជ្រៅជាទីបំផុត ជូនដល់ថ្នាក់ដឹកនាំ មន្ត្រី-បុគ្គលិកសុខាភិបាល និងក្រុមគ្រូពេទ្យទាំងអស់នៅទូទាំងប្រទេស ស្ថាប័ន និងអាជ្ញាធរពាក់ព័ន្ធទាំងអស់ ទាំងថ្នាក់ជាតិ និងថ្នាក់ក្រោមជាតិ អង្គការសុខភាពពិភពលោក មជ្ឈមណ្ឌលគ្រប់គ្រងនិងបង្ការជំងឺសហរដ្ឋអាម៉េរិក និង វិទ្យាស្ថានប៉ាស្ទ័រកម្ពុជា ដែលបានខិតខំបំពេញភារកិច្ចបានល្អប្រសើរបំផុត ក្នុងការជួយពិនិត្យសុខភាព និងស្រាវជ្រាវរកករណីកូវីដ-១៩ ព្រមទាំងអ្នកប៉ះពាល់ទាំងអស់កន្លងមក រួមទាំងការដាក់វិធានការនានា ដើម្បីទប់ស្កាត់ការចម្លងវីរុសកូវីដ-១៩ នៅក្នុងប្រទេសកម្ពុជា។ ក្រសួងសុខាភិបាល បានឱ្យដឹងថា គិតត្រឹមព្រឹកថ្ងៃទី២៧ ខែកក្កដា ឆ្នាំ២០២០នេះ កម្ពុជា មានរកឃើញអ្នកកើតជំងឺកូវីដ១៩ សរុបចំនួន ២២៥នាក់ (ស្ត្រី ៤៦នាក់ និងបុរស ១៧៩នាក់)។ ក្នុងនោះអ្នកព្យាបាលជាសះស្បើយមានចំនួន ១៤៧នាក់ មានស្រី ៣៩នាក់ និងបុរស ១០៨នាក់។ ដោយឡែកអ្នកកំពុងសម្រាកព្យាបាលមានចំនួន ៧៨នាក់ កំពុងសម្រាក់ព្យាបាលនៅមន្ទីរពេទ្យមិត្តភាពខ្មែរ-សូវៀតចំនួន ៥នាក់, នៅមណ្ឌលសុខភាពចាក់អង្រែចំនួន ៥៦នាក់ និងនៅមន្ទីរពេទ្យបង្អែកខេត្តកំពង់ស្ពឺចំនួន ១៥នាក់។ រីឯអ្នកជំងឺជាស្ត្រីជនជាតិអាមេរិក ២នាក់ សម្រាក់ព្យាបាលនៅស្ថានទូតអាមេរិក៕ | 2020-07-27T08:45:55+07:00 | kbnnews.com | https://kbn.news/archives/173461 |
21b4a56f-857e-4198-aace-dbab4f84d3af | ថៃត្រៀមធ្វើតេស្តវ៉ាក់សាំងបង្ការជំងឺកូវីដ១៩ ដែលផលិតដោយខ្លួនឯង លើពលរដ្ឋខ្លួន | ប្រទេសថៃបានប្រកាសថា ខ្លួនអាចនឹងតៀមខ្លួនរួចរាល់សម្រាប់ការចាប់ផ្ដើមធ្វើតេស្តលើមនុស្សនូវវ៉ាក់សាំងបង្ការវីរុសកូរ៉ូណាថ្មី នៅក្នុងខែតុលាខាងមុខ ក្រោយពីការធ្វើតេស្តលើសត្វកណ្ដុរ និងសត្វស្វាបានសម្រេចមក។ លោក Kiat Ruxrungtham ប្រធានមជ្ឈមណ្ឌលស្រាវជ្រាវរកវ៉ាក់សាំងប្រចាំសាកលវិទ្យាល័យ Chulalongkorn ប្រទេសថៃ ដែលជាអ្នកដឹកនាំការស្រាវជ្រាវនេះបានឱ្យដឹងថា៖ «យើងរំពឹងថា [ការធ្វើតេស្តនេះ] នឹងអាចកើតឡើងនៅក្នុងខែតុលា ឬនៅត្រីមាសទីបួននៅក្នុងឆ្នាំនេះ»។ លោកបន្ថែមថា បើសិនជាគ្រប់យ៉ាងដំណើរការល្អ ការផលិត [វ៉ាក់សាំង] ទ្រង់ទ្រាយធំអាចចាប់ផ្ដើមឡើងនៅត្រីមាសទីបី និងទីបួនឆ្នាំក្រោយ។ អ្នកវិទ្យាសាស្ត្រនៅទូទាំងពិភពលោក កំពុងប្រឹងប្រែងបង្កើតវ៉ាក់សាំង ដែលអាចបង្ការជំងឺកូវីដ១៩ ដោយសង្ឃឹមថា កាត់បន្ថយពេលវេលានៃការផលិតវ៉ាក់សាំងពីរាប់ឆ្នាំ មកត្រឹមរាប់ខែវិញ។ មកទល់នឹងពេលនេះ មានការស្រាវជ្រាវរកវ៉ាក់សាំងប្រមាណ ចំនួន ១៨០។ ការធ្វើតេស្តរកវ៉ាក់សាំងជាង ២០ ករណីបានឈានដល់ការធ្វើតេស្តលើមនុស្សរួចទៅហើយ ក្នុងនោះប្រទេសមួយចំនួន គ្រោងនឹងធ្វើឱ្យវ៉ាក់សាំងរបស់ខ្លួនទទួលបានការអនុញ្ញាតឱ្យប្រើប្រាស់នៅចុងឆ្នាំនេះ។ ភាគច្រើនប្រទេសនាំមុខ [ក្នុងការស្រាវជ្រាវរកវ៉ាក់សាំងនេះ] ស្ថិតនៅក្នុងចំណោមប្រទេសអ្នកមាន ជាពិសេសគឺប្រទេសលោកខាងលិច ដែលការណ៍នេះបង្កឱ្យមានការព្រួយបារម្ភដល់ប្រទេសមិនសូវសម្បូរធនធាន ត្រង់ថា ការស្រាវជ្រាវរបស់ពួកគេនឹងមិនបានផ្លែផ្កា នៅពេលដែលវ៉ាក់សាំងត្រូវបានប្រទេសអ្នកមានផលិតបានសម្រេចមុនទៅហើយ។ ប្រវត្តិសាស្ត្រក្នុងពេលថ្មីៗនេះ បានធ្វើឱ្យប្រទេសថៃព្រួយបារម្ភ។ នៅពេលដែលជំងឺផ្ដាសាយជ្រូក H1N1 បានវាយលុកតំបន់អាស៊ីកាលពីឆ្នាំ ២០០៩ វ៉ាក់សាំងត្រូវបានគេរកឃើញក្នុងអំឡុងពេលតែប៉ុន្មានខែប៉ុណ្ណោះ។ ប្រទេសថៃបានចុះកិច្ចសន្យាជាមួយអ្នកបង្កើតវ៉ាក់សាំងបរទេស ដើម្បីទិញវ៉ាក់សាំងចំនួន ២ លានដូស ប៉ុន្តែវ៉ាក់សាំងទាំងនោះមកដល់ក្រោយពេលដែលជំងឺរាតត្បាតបានកន្លងហួសបាត់ទៅហើយ។ នៅពេលដែលជំងឺនេះកន្លងផុតទៅ វីរុសបានឆ្លងប្រជាជនថៃចំនួនជាង ៤ ម៉ឺន ៧ ពាន់នាក់ ហើយ ៣៤៧ នាក់បានស្លាប់។ លោក Kiat បាននិយាយថា៖ «យើងទទួលបានវា បន្ទាប់ពីរោគរាតត្បាតបានកន្លងហួសបាត់ទៅហើយ។ ដូច្នេះនេះគឺជាមេរៀនមួយដែលយើងបានរៀន»។ លោក Sophon Iamsirithavorn ប្រធានផ្នែកជំងឺឆ្លងប្រចាំក្រសួងសុខាភិបាលថៃ បាននិយាយថា មេរៀននោះគឺថា ប្រទេសថៃមិនគួរពឹងផ្អែកលើប្រទេសផ្សេង ដើម្បីប្រយុទ្ធប្រឆាំងនឹងរោគរាតត្បាតថ្មីទេ។ នេះគឺជាហេតុផលចម្បង ដែលជំរុញដល់ការរកវ៉ាក់សាំងប្រឆាំងជំងឺកូវីដ១៩។ លោកថា៖ «ដោយសារតែតម្រូវការវ៉ាក់សាំងខ្ពស់ខ្លាំង បើសិនជាប្រទេសថៃអាចបង្កើតបានវ៉ាក់សាំងបាន និងមានការផលិតនៅក្នុងស្រុក នោះវានឹងធានាថានឹងមានវ៉ាក់សាំងគ្រប់គ្រាន់»។ លោកថ្លែងថា៖ «បើសិនជាយើងចង់ទិញវាពីក្រុមហ៊ុនផ្សេងៗ វាអាចនឹងចំណាយពេលយូរ ដើម្បីទទួលបានវ៉ាក់សាំងដែលយើងត្រូវការឱ្យសមាមាត្រទៅនឹងចំនួនប្រជាជន»។ ការធ្វើតេស្តនេះបានធ្វើឱ្យប្រទេសថៃក្លាយជាប្រទេសមួយទៀតក្នុងចំណោមប្រទេសកំពុងអភិវឌ្ឍន៍ ក្នុងការតាមប្រមាញ់រកវ៉ាក់សាំងប្រឆាំងវីរុសកូរ៉ូណា។ លោក Kiat បាននិយាយថា វ៉ាក់សាំងរបស់ក្រុមលោកបានបង្កើនអង់ទីករបានល្អប្រឆាំងនឹងវីរុសកូរ៉ូណា នៅក្នុងការធ្វើតេស្តលើសត្វកណ្ដុរ និងសត្វស្វាចំនួនពីរលើក។ ដើម្បីវាស់ស្ទង់ពីសក្ដានុពលរបស់វានៅក្នុងខ្លួនមនុស្ស និងដើម្បីដឹងពីកម្រិតដូសត្រឹមត្រូវ ពួកគេនឹងចាប់ផ្ដើមធ្វើតេស្តវ៉ាក់សាំងលើអ្នកស្ម័គ្រចិត្តចំនួន ៩០ នាក់ ដែលមានអាយុចាប់ពី ១៨ ដល់ ៨០ ឆ្នាំជាមួយថ្នាំដែលមានដូសតិច មធ្យម និងច្រើន នៅក្នុងពេលប៉ុន្មានខែខាងមុខ។ បើសិនជាវ៉ាក់សាំងបន្តបង្ហាញពីប្រសិទ្ធភាពរបស់វា ការធ្វើតេស្តជំហានទីពីរលើអ្នកស្ម័គ្រចិត្ត ១០០០ នាក់នឹងត្រូវចាប់ផ្ដើមនៅដើមឆ្នាំក្រោយ។ ជាធម្មតា ការធ្វើតេស្តលើមនុស្សអាចឈានដល់ដំណាក់កាលទីបី និងដំណាក់កាលចុងក្រោយ ជាមួយការចូលរួមរបស់អ្នកស្ម័គ្រចិត្តរាប់ពាន់នាក់។ ប៉ុន្តែដោយសារតែភាពបន្ទាន់ លោក Kiat បានឱ្យដឹងថា រដ្ឋបាលចំណីអាហារ និងឱសថរបស់ថៃ អាចសម្រេចចិត្តរំលងដំណាក់កាលនេះ ហើយអនុញ្ញាតឱ្យមានការផលិតទ្រង់ទ្រាយធំជាបន្ទាន់ បើសិនការធ្វើតេស្តដំណាក់កាលទីពីរដំណើរការបានល្អ ហើយរដ្ឋាភិបាលផ្សេងៗបានអនុម័តឱ្យប្រើវ៉ាក់សាំង ដែលបង្កើតឡើងដោយការប្រើបច្ចេកវិទ្យាស្រដៀងគ្នា។ទោះជាយ៉ាងនេះក្ដី វ៉ាក់សាំងផ្សេងទៀតទំនងជាមកដល់ទីផ្សារយ៉ាងរលូន មុនពេលដែលប្រទេសថៃអាចផលិតវ៉ាក់សាំងដែលបង្កើតឡើងដោយខ្លួនឯងបាន។ លោក Sophon បានឱ្យដឹងថា វិធីម្យ៉ាងទៀតដែលអាចឱ្យប្រទេសថៃទទួលបានវ៉ាក់សាំងគ្រប់ដូស គឺធ្វើកិច្ចសន្យាជាមួយអ្នកផលិតវ៉ាក់សាំង ឱ្យពួកគេមកផលិតនៅក្នុងប្រទេសថៃ តាមរយៈការផ្ទេរបច្ចេកវិទ្យា។ លោក Renu Garg មន្ត្រីសុខាភិបាលរបស់អង្គការសុខភាពពិភពលោកក្នុងប្រទេសថៃបាននិយាយថា៖ «បើសិនជាម្នាក់នៅក្នុងចំណោមបេក្ខជនដែលជោគជ័យត្រូវនឹងសមត្ថភាពនៅក្នុងប្រទេសថៃ នោះខ្ញុំគិតថា ការផ្ទេរបច្ចេកវិទ្យាអាចជាវិធីដ៏ល្អមួយទៀត ដើម្បីបង្កើនផលិតកម្មនៅក្នុងប្រទេសថៃ និងដើម្បីទទួលបានវ៉ាក់សាំងច្រើនដូស។ អ្នកស្រាវជ្រាវរកវ៉ាក់សាំងនៅក្នុងប្រទេសលោកខាងលិចមួយចំនួន បានសន្យាថានឹងចែកចាយវ៉ាក់សាំងរបស់ពួកគេឱ្យបានទូលំទូលាយ និងលឿន នៅពេលវ៉ាក់សាំងរួចរាល់។ វិទ្យាស្ថាន Serum របស់ឥណ្ឌាបានឱ្យដឹងថា ខ្លួននឹងចែកចាយវ៉ាក់សាំងរបស់បេក្ខជននាំមុខនៅចក្រភពអង់គ្លេស ឱ្យបាន ១ ពាន់លានដូស ដល់ប្រទេសដែលមានប្រាក់ចំណូលទាប និងមធ្យម ហើយ ៤០% នៃវ៉ាក់សាំងនឹងត្រូវបានចែកចាយនៅចុងឆ្នាំនេះ។ អង្គការសុខភាពពិភពលោក ក៏កំពុងធ្វើការជាមួយនឹងសម្ព័ន្ធសាកលសម្រាប់វ៉ាក់សាំង និងថ្នាំបង្ការហៅកាត់ថា GAVI ដែលជួយផ្ដល់វ៉ាក់សាំងដល់កុមារនៅក្នុងប្រទេសកំពុងអភិវឌ្ឍន៍ លើគម្រោងដែលទំនងជាអាចឱ្យប្រទេសអ្នកមាន ចំណាយលើវ៉ាក់សាំងសម្រាប់ប្រទេសក្រីក្រ។ ពួកគេសង្ឃឹមថា នឹងចែកចាយវ៉ាក់សាំងចំនួន ២ ពាន់លានដូសឱ្យបានត្រឹមឆ្នាំក្រោយ។ លោក Garg បាននិយាយថា ប្រទេសថៃបានបង្ហាញការចាប់អារម្មណ៍ក្នុងការទទួលបានអត្ថប្រយោជន៍នេះ ប៉ុន្តែលោកបន្ថែមថាប្រទេសនីមួយៗ នឹងទទួលបានវ៉ាក់សាំងគ្រប់គ្រាន់ មិនលើសពី២០% នៃចំនួនប្រជាជនសរុបនិង សង្ឃឹមថាអាចផ្ដល់ជូនគ្រប់គ្រាន់ដល់មន្ត្រីរាជការ និងអ្នកដែលប្រឈមមុខនឹងគ្រោះថ្នាក់ខ្ពស់។ ប្រទេសថៃនឹងចង់បានច្រើនជាងនេះ។ កន្លងមកនៅក្នុងប្រទេសនេះមានតែករណីឆ្លងវីរុសកូរ៉ូណាតិចជាង ៣៣០០ ករណីប៉ុណ្ណោះ ក្នុងចំណោមប្រជាជនសរុបជិត ៧០ លាននាក់ ហើយលោក Sophon បាននិយាយថា ប្រទេសនេះពុំមានស្ទើរតែទាំងស្រុងនូវប្រព័ន្ធការពារពីការឆ្លងរាលដាលទ្រង់ទ្រាយធំ។ ដើម្បីការពារប្រទេសបាន លោកនិយាយថា វានឹងតម្រូវឱ្យមានការផ្ដល់វ៉ាក់សាំងដល់មនុស្សពាក់កណ្ដាលប្រទេស។ លោក Sophon បាននិយាយថា៖ «យើងមានចំនួនករណីនៃការឆ្លងទាប ដូច្នេះចំនួនប្រជាជនដែលអាចឆ្លងគឺមានជាង ៩៥%។ ដូច្នេះបើសិនជាចង់ឱ្យមានការការពាររឹងមាំនៅក្នុងប្រទេសថៃ យើងត្រូវការវ៉ាក់សាំងយ៉ាងហោចណាស់ ៣០ លានដូស»។ ដើម្បីឈានដល់ចំណុចនេះបាន ប្រទេសថៃជឿថាខ្លួនត្រូវតែផលិតវ៉ាក់សាំងដោយខ្លួនឯង៕ | 2020-07-27T07:00:00+07:00 | khmer.voanews.com | https://khmer.voanews.com/a/thailand-readies-human-trials-of-homegrown-coronavirus-vaccine-/5518763.html |
a97857f8-0a4f-4455-8e92-f530b946cbfa | អង្គការ WHO បង្កើតមន្ទីរពិសោធន៍ច្បាប់ទាក់ទិននឹងជំងឺកូវីដ១៩ ជាមួយសាកលវិទ្យាល័យ Georgetown | អង្គការសុខភាពពិភពលោក WHO រួមជាមួយនឹងកម្មវិធីអភិវឌ្ឍន៍របស់អង្គការសហប្រជាជាតិ UNDP និងសាកលវិទ្យាល័យ Georgetown បានបង្កើតមន្ទីរពិសោធន៍ច្បាប់ទាក់ទិននឹងជំងឺកូវីដ១៩ ដែលជាប្រព័ន្ធទិន្នន័យមួយរៀបចំឡើងសម្រាប់ជួយប្រទេសនានានៅក្នុងការបង្កើតបទបញ្ញត្តិឱ្យបានល្អដើម្បីប្រយុទ្ធប្រឆាំងនឹងការឆ្លងរាតត្បាតជាសាកលនៃជំងឺកូវីដ១៩ និងវិបត្តិសុខភាពដទៃទៀត។ នៅក្នុងសន្និសីទកាសែតអំពីជំងឺកូវីដ១៩ កាលពីថ្ងៃព្រហស្បតិ៍ទី ២៣ ខែកក្កដាកន្លងទៅនេះ លោក Tedros Adhanom Ghebreyesus អគ្គនាយកនៃអង្គការ WHO បាននិយាយថា ប្រព័ន្ធទិន្នន័យមន្ទីរពិសោធន៍ច្បាប់នេះប្រមូលផ្ដុំដោយក្បួនច្បាប់នានា ដែលប្រទេសទាំងឡាយបានអនុវត្តកន្លងមកដើម្បីឆ្លើយតបទៅនឹងការរាតត្បាតនៃជំងឺកូវីដ១៩។ ក្បួនច្បាប់ទាំងនោះមានដូចជា សេចក្ដីប្រកាសស្ថានភាពអាសន្ន វិធានការដាក់មនុស្សនៅដាច់ពីគេ ការតាមដានជំងឺនេះ ការណែនាំអំពីការពាក់ម៉ាស់ ការរក្សាគម្លាតពីគ្នា និងលទ្ធភាពទទួលបានថ្នាំព្យាបាល និងវ៉ាក់សាំង។ លោក Tedros Adhanom Ghebreyesus បានថ្លែងថា មន្ទីរពិសោធន៍ខាងច្បាប់នេះក៏មានការស្រាវជ្រាវអំពីគោលការណ៍ច្បាប់សម្រាប់ទប់ទល់នឹងជំងឺកូវីដ១៩ និងការវិភាគអំពីផលប៉ះពាល់នៃច្បាប់ទាក់ទិននឹងសុខភាពសាធារណៈផងដែរ។ ប្រព័ន្ធទិន្នន័យនេះត្រូវបានរៀបចំឡើងដើម្បីផ្តល់ឱ្យប្រទេសនានានូវសេចក្តីណែនាំសម្រាប់ការអនុវត្តន៍ឲ្យបានល្អប្រសើរបំផុត នៅពេលចាត់ចែងការឆ្លើយតបខាងផ្លូវច្បាប់ចំពោះវិបត្តិជំងឺកូវីដ១៩ នេះ។ លោក Tedros បាននិយាយថា ច្បាប់គឺជាឧបករណ៍សំខាន់ដែលរដ្ឋាភិបាលបានប្រើដើម្បីជាការឆ្លើយតបទៅនឹងការឆ្លងរាតត្បាតនៃជំងឺនេះ ដូច្នេះវាសំខាន់ណាស់ដែលច្បាប់ទាំងនេះត្រូវតាក់តែងឱ្យបានល្អ។ លោកបានបញ្ជាក់ថា ច្បាប់មិនគួរមានលក្ខណៈបង្ខិតបង្ខំទេ ក៏ប៉ុន្តែត្រូវការពារសុខភាពសាធារណៈ និងការពារសិទ្ធិមនុស្សស្របពេលជាមួយគ្នា។ លោកបានបន្តថា ប្រព័ន្ធទិន្នន័យនេះនឹងបន្តរីកទៅមុខទៀត នៅពេលដែលមានការដាក់បញ្ចូលប្រទេស និងប្រធានបទច្រើនជាងមុនបន្ថែមទៀត។ ទាក់ទិននឹងករណីឆ្លងជំងឺកូវីដ១៩ នេះ សហរដ្ឋអាមេរិកនៅតែនាំមុខគេក្នុងការមានអ្នកឆ្លងជំងឺនេះច្រើនជាងគេបំផុតនៅលើពិភពលោក ដោយកន្លងមកមានចំនួនជាង ៤ លាន នាក់រួចមកហើយ។ លោក Tedros បានជំរុញមនុស្សនៅទូទាំងពិភពលោកឱ្យ «ចាត់ទុកការសម្រេចចិត្តរបស់ពួកគេអំពីទីកន្លែងដែលត្រូវទៅ អ្វីដែលត្រូវធ្វើ និងអ្នកដែលត្រូវជួប ថាជាការសម្រេចចិត្តបែបស្លាប់រស់ ដោយសារតែវាគឺពិតជាដូច្នេះមែន»៕ | 2020-07-27T07:00:00+07:00 | khmer.voanews.com | https://khmer.voanews.com/a/who-establishes-covid19-law-lab-with-georgetown-university/5519314.html |
753e0467-052c-407a-8e18-87900b4558fa | គណបក្សសាធារណរដ្ឋនៃព្រឹទ្ធសភានឹងបង្ហាញសំណើកញ្ចប់ថវិកាជំនួយថ្មីសម្រាប់វិបត្តិជំងឺកូវីដ១៩ | សមាជិកគណបក្សសាធារណរដ្ឋនៃព្រឹទ្ធសភាសហរដ្ឋអាមេរិកគ្រោងនឹងបង្ហាញសំណើកញ្ចប់ថវិកាជំនួយថ្មីសម្រាប់វិបត្តិជំងឺកូវីដ១៩ ក្នុងទឹកប្រាក់ ១ លានលានដុល្លារ នៅថ្ងៃច័ន្ទនេះ គឺក្នុងពេលតែប៉ុន្មានថ្ងៃប៉ុណ្ណោះមុនពេលប្រាក់ជំនួយរបស់រដ្ឋាភិបាលសហព័ន្ធសម្រាប់ជួយអ្នកបាត់បង់ការងារធ្វើរាប់លាននាក់ផុតកំណត់។ បន្ទាប់ពីបានពិភាក្សាអស់ប៉ុន្មានថ្ងៃមកជាមួយនឹងសមាជិកគណបក្សសាធារណរដ្ឋនៅវិមានសភា នាយកខុទ្ទកាល័យសេតវិមានលោក Mark Meadows និងរដ្ឋមន្ត្រីក្រសួងហិរញ្ញវត្ថុលោក Steven Mnuchin បានបញ្ជាក់កាលពីថ្ងៃអាទិត្យម្សិលមិញថា កញ្ចប់ថវិកាថ្មីនេះរួមមានទាំងថវិកាជំនួយសម្រាប់អ្នកបាត់បង់ការងារធ្វើផងដែរ ប៉ុន្តែលើកនេះ អ្នកបាត់បង់ការងារធ្វើម្នាក់ៗទទួលបានប្រាក់ឧបត្ថម្ភអតិបរមាត្រឹមតែ ៧០% ប៉ុណ្ណោះនៃប្រាក់បៀវត្សរ៍មុនពេលបាត់បង់ការងារ។ ប្រាក់ឧបត្ថម្ភនៅពេលបច្ចុប្បន្នសម្រាប់អ្នកបាត់បង់ការងារធ្វើពេលមានវិបត្តិជំងឹកូវីដ១៩ នឹងផុតកំណត់នៅថ្ងៃសុក្រខាងមុខនេះ ដោយអ្នកបាត់បង់ការងារធ្វើម្នាក់ៗទទួលបានប្រាក់ឧបត្ថម្ភចំនួន ៦០០ ដុល្លារក្នុងមួយសប្ដាហ៍ បន្ថែមទៅនឹងប្រាក់ឧបត្ថម្ភរបស់រដ្ឋនីមួយៗសម្រាប់អ្នកគ្មានការងារ៕ | 2020-07-27T07:00:00+07:00 | khmer.voanews.com | https://khmer.voanews.com/a/new-stimulus-relief-bill/5519045.html |
64464c45-0551-4b5a-af71-ed5ebfb430cc | វៀតណាមកំពុងជម្លៀសពួកទេសចរណ៍ចេញពីតំបន់ដែលមានករណីមេរោគកូរ៉ូណា ថ្មី | វៀតណាមកំពុងជម្លៀសពួកទេសចរណ៍ចេញពីតំបន់ដាណាងបន្ទាប់ពីមនុស្សជាច្រើននាក់បានធ្វើតេស្តមានជំងឺកូវីដ១៩វិជ្ជមាន នៅពេលដែលរដ្ឋាភិបាលក្នុងផ្នែកនានាជាច្រើននៃពិភពលោកខិតខំបញ្ឈប់ការរាលដាលនៃមេរោគដែលបានសម្លាប់មនុស្សជិត៦សែន៥ម៉ឺននាក់។ សេចក្តីថ្លែងការណ៍របស់រដ្ឋាភិបាលវៀតណាមបានប្រាប់ឱ្យដឹងថា ការជម្លៀសមនុស្ស ៨ម៉ឺននាក់ភាគច្រើនជាទេសចរណ៍ក្នុងស្រុកនឹងចំណាយពេលយ៉ាងហោចណាស់ក៏៤ថ្ងៃដែរ។ វៀតណាមនៅតែរក្សាការបិទជិតសម្រាប់ទេសចរណ៍បរទេស។ វៀតណាមកាលពីថ្ងៃសៅរ៍សប្តាហ៍មុនបានរាយការណ៍ករណីឆ្លងក្នុងស្រុកលើកទី១ចាប់តាំងពីខែមេសាមក ដោយបានដាក់រដ្ឋាភិបាលស្ថិតក្នុងការប្រុងប្រយ័ត្នយ៉ាងខ្លាំង។ នៅក្នុងប្រទេសអូស្រ្តាលី ពួកអាជ្ញាធរនៅក្នុងរដ្ឋ Victoria ភាគអាគ្នេយ៍ បានរាយការណ៍ពីការឆ្លងមេរោគកូរ៉ូណាថ្មីចំនួន៥៣២ករណីនៅថ្ងៃចន្ទនេះហើយបានព្រមានពីការបិទសកម្មភាពសង្គមនៅក្នុងទីកន្លែងនោះ ដែលអាចបន្តហួសពេលកំណត់កាលពីដំបូងដែលមានចំនួន៦សប្តាហ៍។ លោក Danaiel Andrews នាយករដ្ឋមន្រ្តីរដ្ឋ Victoria បាននិយាយថា «សម្រាប់នៅពេលឥឡូវនេះ យើងកំពុងឃើញមនុស្សជាច្រើនដោយមានហេតុផលជាច្រើនបានចូលរួមធ្វើការងារដោយមានរោគសញ្ញា។ ការណ៍នេះមិនអាចបន្តទៀតទេ។ការរឹតត្បិតទាំងនោះនឹងស្ថិតនៅជាធរមានយូរជាងការរឹតត្បិតកាលពីដំបូងហើយខ្ញុំសុំអភ័យទោសដែលនិយាយដូច្នេះ។ យើងនឹងឃើញមនុស្សជាច្រើនស្លាប់ ជាពិសេសនៅកន្លែងថែទាំមនុស្សចាស់»។ សហរដ្ឋអាមេរិកដឹកមុខគេក្នុងពិភពលោកដោយមានករណីឆ្លងជាង៤លាន២សែនករណី ហើយកាលពីថ្ងៃអាទិត្យម្សិលមិញបានបន្ថែមការឆ្លងជាង៥ម៉ឺន៥ពាន់ករណី និងមនុស្សស្លាប់ជាប់៥រយនាក់។ នេះតាមសាកលវិទ្យាល័យ Johns Hopkins។ ពួកអ្នកជំនាញសុខាភិបាលស្តីបន្ទោសការកើនឡើងយ៉ាងខ្លាំងនូវការឆ្លងលើការបើកទ្វារពាណិជ្ជកម្ម និងកន្លែងសាធារណៈរហ័សពេក ហើយមិនមានមនុស្សពាក់ម៉ាស និងការអនុវត្តការរក្សាគម្លាតឱ្យបានគ្រប់គ្រាន់៕ | 2020-07-27T07:00:00+07:00 | khmer.voanews.com | https://khmer.voanews.com/a/vietnam-evacuating-tourists-from-area-with-new-coronavirus-cases/5519166.html |
f7e9e438-abfd-4d53-99e9-90397a1f15b2 | ទីប្រឹក្សាសន្តិសុខជាតិសហរដ្ឋអាមេរិក ធ្វើតេស្តឃើញវិជ្ជមានមានកូវីដ១៩ | សេតវិមានបានប្រកាសកាលពីថ្ងៃច័ន្ទថា ទីប្រឹក្សាសន្តិសុខជាតិរបស់សហរដ្ឋអាមេរិកគឺលោក Robert O’Brien បានធ្វើតេស្តឃើញវិជ្ជមានថា មានជំងឺកូវីដ១៩ ដែលនេះធ្វើឲ្យលោកក្លាយជាមន្ត្រីជាន់ខ្ពស់បំផុតរបស់រដ្ឋបាលលោកប្រធានាធិបតី ដូណាល់ ត្រាំ ដែលបានឆ្លងជំងឺនេះ។ សេចក្តីថ្លែងការណ៍របស់សេតវិមានប្រកាសថា លោក O’Brien អាយុ៥៤ឆ្នាំ ដែលដឹកនាំក្រុមប្រឹក្សាសន្តិសុខជាតិ «បានចេញរោគសញ្ញាកម្រិតខ្សោយ ហើយបានដាក់ខ្លួនលោកឲ្យនៅដាច់ដោយឡែកពីគេ និងកំពុងធ្វើការពីកន្លែងមានសុវត្ថិភាពមួយនៅក្រៅសេតវិមាន។ លោកមិនបង្កគ្រោះថ្នាក់នៃការឆ្លងអ្វីដល់លោកប្រធានាធិបតីឬ លោកអនុប្រធានាធិបតីទេ។ ទីប្រឹក្សាសន្តិសុខជាតិតែងធ្វើការជិតដឹតជាមួយប្រធានាធិបតីសហរដ្ឋអាមេរិក ប៉ុន្តែ គេមិនដឹងថា លោក O’Brien បានជួបគ្នាផ្ទាល់ចុងក្រោយនៅពេលណានោះទេ។ លោកទាំងពីបានបង្ហាញមុខជាសាធារណៈរួមគ្នាកាលពីថ្ងៃទី១០ ខែកក្កដា នៅពេលទៅទស្សនកិច្ចនៅបញ្ជាការដ្ឋានភាគខាងត្បូងនៅរដ្ឋ Florida។ ក្រុមមន្ត្រីនិយាយថា លោក O’Brien បានធ្វើការពីផ្ទះកាលពីសប្តាហ៍មុន ក្រោយពីលោកបានត្រឡប់ពីទស្សនកិច្ចការងារនៅអឺរ៉ុប ដើម្បីពិភាក្សាអំពីកិច្ចការប្រទេសចិន។ មិនទាន់មានការអត្ថាធិប្បាយអ្វីទេពីលោកប្រធានាធិបតី ដូណាល់ ត្រាំ ដែលកាលពីថ្ងៃច័ន្ទរំពឹងថា ទៅទស្សនាកន្លែងផលិតផ្នែករបស់វ៉ាក់សាំងមួយកន្លែងនៅក្នុងរដ្ឋ North Carolina។ កន្លងមកក៏មានបុគ្គលិកសេតវិមានផ្សេងទៀត បានឆ្លងជំងឺកូវីដ១៩ដែរ។ នៅទូទាំងសហរដ្ឋអាមេរិក ជំងឺកូវីដ១៩បានឆ្លងដល់មនុស្សជាង៤,២ លាននាក់ និងសម្លាប់មនុស្សប្រមាណ១៤៧.០០០ នាក់៕ | 2020-07-27T07:00:00+07:00 | khmer.voanews.com | https://khmer.voanews.com/a/us-national-security-adviser-infected-with-covid-19-/5519274.html |
540a7980-374c-41bb-a228-030f192a6fb6 | ឧបនាយករដ្ឋមន្ត្រី ម៉ែន សំអន អំពាវនាវឲ្យប្រជាពលរដ្ឋខ្ជាប់ខ្ជួននូវគោលការណ៍រក្សាគម្លាតសង្គម និងវិធានការរបស់ក្រសួងសុខាភិបាល បង្ការជំងឺកូវីដ១៩ | លោកស្រីកិត្តិសង្គហបណ្ឌិត ម៉ែន សំអន ឧបនាយករដ្ឋមន្ត្រី រដ្ឋមន្ត្រីក្រសួងទំនាក់ទំនងជាមួយរដ្ឋសភា ព្រឹទ្ធសភា និងអធិការកិច្ច បានអញ្ជើញជាអធិបតី ក្នុងពិធីសំណេះសំណាលជាមួយនារី សមាគមនារីកម្ពុជា ដើម្បីសន្តិភាព និងអភិវឌ្ឍន៍ និងមាតា (ជនជាតិភាគតិចសួយ) នៅឃុំតាសាល ស្រុកឱរ៉ាល់ ខេត្តកំពង់ស្ពឺ ប្រមាណជិត៤០០នាក់ នាព្រឹកថ្ងៃអាទិត្យ ៦កើត ខែស្រាពណ៍ ឆ្នាំជូត ទោស័ក ព.ស.២៥៦៤ ត្រូវនឹងថ្ងៃទី២៦ ខែកក្កដា ឆ្នាំ២០២០។ ថ្លែងក្នុងឱកាសនេះ លោកស្រី មែន សំអន ក៏បានផ្តាំផ្ញើសួរសុខទុក្ខដោយក្តីនឹករលឹកពីសំណាក់សម្តេចតេជោ ហ៊ុន សែន នាយករដ្ឋមន្រ្តីនៃកម្ពុជា និងសម្តេចកិត្តិព្រឹទ្ធបណ្ឌិត ជូនបងប្អូនប្រជាពលរដ្ឋទាំងអស់នៅទូទាំងខេត្តកំពង់ស្ពឺ ដោយសម្តេចទាំងទ្វេតែងតែ គិតគូរខ្ពស់ចំពោះជីវភាពប្រចាំថ្ងៃរបស់ប្រជាពលរដ្ឋ។ លោកស្រីបានបន្តទៀតថា ពិធីនេះរៀបចំឡើងបានដោយសារប្រទេសមានសុខសន្តិភាព និងការអភិវឌ្ឍន៍លើគ្រប់វិស័យ ដោយឡែកសម្រាប់ខេត្តកំពង់ស្ពឺក៏ បានប្រែក្លាយពីតំបន់ដែលពោរពេញដោយសង្គ្រាម មកជាតំបន់ដែលមាន ការអភិឌ្ឍន៍ប្រកបដោយសក្តានុពល ប្រកបដោយភាពទាក់ទាញ់។ ការរីកចម្រើន ទាំងនេះ ក៏បានកើតចេញពីការចូលរួមចំណែករបស់ស្រ្តីគ្រប់លំដាប់ថ្នាក់ ហើយក្នុងនោះក៏មានស្រ្តីខេត្តកំពង់ស្ពឺផងដែរ ។ លោកស្រី ម៉ែន សំអន ក៏បានលើកឡើងអំពីការយកចិត្តទុក្ខដាក់បន្ថែមទៀត របស់រាជរដ្ឋាភិបាល ក្នុងការបន្តជំរុញការអនុវត្តក្របខណ្ឌគោលនយោបាយ ជាតិគាំពារសង្គម តាមរយៈការពង្រឹង និងអភិវឌ្ឍន៍ជំនួយសង្គម និងប្រព័ន្ធសន្តិសុខសង្គមឲ្យកាន់តែមានវិសាលភាព និងប្រសិទ្ធិភាព ពង្រឹងសន្តិសុខស្បៀង និង អាហាររូបត្ថម្ភ ដើម្បីធានាការលើកកម្ពស់សុខុមាលភាព សាមគ្គីភាពសង្គម និងបន្តកាត់បន្ថយភាពក្រីក្ររបស់ ប្រជាជនជាអតិបរិមាជាពិសេស ការបានដាក់ឱ្យដំណើរការ នូវកម្មវិធីជំនួយសង្គមថ្មីមួយ ដែលជាកម្មវិធី ជំនួយសង្គមពិសេសដែលមិនអចិន្ត្រៃយ៍ សំដៅជួយដល់ជនក្រីក្រដែលមាន ប័ណ្ណសមធម៌ (ក្រ-១ និងក្រ-២) ក្នុងអំឡុងពេលកូវីដ ១៩ និងការអនុវត្តគោលនយោបាយ ឧបត្ថម្ភសម្រាប់ស្រ្តីមានផ្ទៃពោះ ។ លោកស្រីក៏បានអំពាវនាវឲ្យប្រជាពលរដ្ឋគ្រប់រូបត្រូវតែបន្តគោរព និងអនុវត្តឲ្យបាន ខ្ជាប់ខ្ជួននូវគោលការណ៍ រក្សាគម្លាតសង្គម និងវិធានការនានាតាមការកំណត់របស់ ក្រសួងសុខាភិបាល និងត្រូវបន្តរក្សាការប្រុងប្រយ័ត្នខ្ពស់ក្នុងការបង្ការ និងការពារនូវការឆ្លងរីករាលដាលនៃជំងឺកូវីដ១៩ នៃរលកទី២ ខណៈពេលដែលពិភពលោក កំពុងប្រឈមមុខនឹងការរាត្បាតយ៉ាងខ្លាំងដោយសារជំងឺកូវីដ១៩ នេះ។ លោកស្រី បានចែកអំណោយជូនដល់ស្រ្តី និងប្រជាពលរដ្ឋដែលអញ្ជើញចូលរួមកម្មវិធី នូវសារ៉ុង ១ ក្រម៉ា ១ និងថវិកាមួយចំនួន៕ | 2020-07-26T22:15:00+07:00 | freshnewsasia.com | https://m.freshnewsasia.com/index.php/en/localnews/166324-2020-07-26-08-15-08.html |
56f6a41b-b035-401e-b853-2fc289231496 | ភរិយាលោក ទៀ សីហា ប្រគល់គ្រែអ្នកជំងឺចំនួន៦៩គ្រែ តម្លៃជាង២ម៉ឺនដុល្លារ ដល់មន្ទីរពេទ្យបង្អែក ខេត្តសៀមរាប | លោកស្រី ទាង អេង ទៀសីហា អនុប្រធានគណៈកម្មាធិការសាខា តំណាងលោក ទៀ សីហា ប្រធានគណៈកម្មាធការសាខា ព្រមទាំងសហការី នាព្រឹកថ្ងៃទី២៦ ខែកក្កដា ឆ្នាំ២០២០ បានប្រគល់គ្រែអ្នកជំងឺចំនួន៦៩គ្រែ ដែលចំណាយអស់ថវិកាចំនួន២០,០១០ដុល្លារ ជូនដល់ដល់មន្ទីរពេទ្យបង្អែក ខេត្តសៀមរាប ដើម្បីដាក់ជូននៅក្នុងអគារ នៃមន្ទីរពេទ្យសម្រាប់អ្នកជំងឺសម្រាកព្យាបាល។ លោកស្រីអនុប្រធាន បានថ្លែងសំណេះសំណាល កោតសរសើរថ្លែងអំណរគុណ ចំពោះបុគ្គលិក មន្រ្តី និងថ្នាក់ដឹកនាំនៃមន្ទីរពេទ្យនេះ ក៏ដូចជាមន្ត្រី នៃមន្ទីរសុខាភិបាល ហើយបានបញ្ជាក់ពីការយកចិត្តទុក្ខដាក់ពីសំណាក់ សម្តេចកិត្តិព្រឹទ្ធបណ្ឌិត ប៉ុន រ៉ានី ហ៊ុនសែន ប្រធានកាកបាទក្រហមកម្ពុជា ដែលជានិច្ចកាលតែងតែគិតសុខទុក្ខ និងការលំបាករបស់បងប្អូនប្រជាពលរដ្ឋទាំងអស់ នៅទូទាំងប្រទេស ជាពិសេសបងប្អូនប្រជាពលរដ្ឋ ដែលក្រីក្រ មានជំងឺច្រើនត្រូវសម្រាកព្យាបាលនៅមន្ទីរពេទ្យ។ លោកស្រីបន្ដទៀតថា ហើយនេះ ក៏ជាការរួមចំណែកជាមួយរាជរដ្ឋាភិបាលកម្ពុជា ក្នុងការពន្លឿននូវការកាត់បន្ថយភាពក្រីក្រ ការពារសេចក្ដីសេចក្ដីថ្លៃថ្នូរ និងតម្លៃមនុស្ស ធម៌របស់មនុស្សជាតិ។ ម្យ៉ាងវិញទៀត គឺជាការគាំទ្រសម្ដេចកិត្តិព្រឹទ្ធបណ្ឌិត ប៊ុន រ៉ានី ហ៊ុនសែន ប្រធានកាកបាទក្រហមកម្ពុជា និងជាឥស្សរជន ឆ្នើមថ្នាក់ជាតិ នៃផែនការសកម្មភាពរួម របស់អគ្គលេខាធិការអង្គការសហប្រជាជាតិ ដើម្បីសុខភាពស្ដ្រី និងកុមារ។ លោកស្រីបានបន្ថែមថា ដើម្បីចូលរួមចំណែកការងារមនុស្សធម៌ជួយសង្គ្រោះជីវិត ប្រជាពលរដ្ឋកម្ពុជា និងតម្លៃមនុស្សធម៌ ទើបសាខាកាកបាទក្រហកម្ពុជា ខេត្តសៀមរាប នាំយកនូវថវិកាចំនួន២០,០១០ដុល្លារ ឧបត្ថម្ភដល់មន្ទីរពេទ្យបង្អែក ខេត្តសៀមរាប ក្នុងការជួយបំពេញបន្ថែមនូវការខ្វះខាតរបស់មន្ទីរពេទ្យ និងដើម្បីសម្រួល ដល់អ្នកជំងឺដែលត្រូវសម្រាកព្យាលបាលនៅមន្ទីរពេទ្យនេះ។ លោកស្រី ទាង អេង ទៀសីហា បានបន្ថែមទៀតថា ទោះបីជាថវិកា ដែលបាននាំមកជូននាពេលចំនួនមានកម្រិតក្តី តែយើងសង្ឃឹមថា វាពិតជាបានចូលរួមចំណែក មួយយ៉ាងសំខាន់ ដើម្បីទ្រទ្រង់សកម្មភាព ជួយសង្គ្រោះប្រជាពលរដ្ឋរបស់មន្ទីរយើងនេះ។ បន្ទាប់ពីពិធីប្រគល់ថវិកា លោកស្រី និងប្រតិភូ បានអញ្ជើញជួបសួរសុខទុក្ខអ្នកជំងឺ ដែលកំពុងសម្រាកព្យាបាល និងបានអញ្ជើញពិនិត្យគ្រែអ្នកជំងឺថ្មីៗ និងទីតាំងត្រូវដាក់គ្រែអ្នកជំងឺផងដែរ។ សូមបញ្ជាក់ផងដែរថា មន្ទីរពេទ្យបង្អែក ខេត្តសៀមរាប គឺជាការិយាល័យមួយរបស់មន្ទីរសុខាភិបាលខេត្ត ផ្តល់សេវាសំណុំសកម្មភាពបង្រ្គប់កំរឹត៣ ដែលមានគ្រែសម្រាកពេទ្យ៣៧០តែប៉ុណ្ណោះ បច្ចុប្បន្នអ្នកជំងឺ ដែលមកទទួលសេវានៅមន្ទីរពេទ្យនេះ មានចំនួនកាន់តែច្រើនឡើង ទាំងអ្នកនៅក្នុងខេត្តសៀមរាប និងអ្នកមកពីខេត្តផ្សេងៗផងដែរ ទើបមន្ទីរពេទ្យត្រូវការពង្រីកកន្លែង សម្រាកព្យាបាលជាបន្តបន្ទាប់៕ | 2020-07-26T19:51:00+07:00 | freshnewsasia.com | https://m.freshnewsasia.com/index.php/en/localnews/166316-2020-07-26-05-51-52.html |
88e25df4-89d5-402b-8564-a78fbec001cb | ឧបនាយករដ្ឋមន្ត្រី អូន ព័ន្ធមុន្នីរ័ត្ន ជំរុញឲ្យអាជ្ញាធរបន្តសកម្មភាពជួបពលរដ្ឋតាមខ្នងផ្ទះ និងឧបត្ថម្ភពលរដ្ឋជួបការលំបាក ដោយផលប៉ះពាល់ពីជំងឺ Covid-19 | អគ្គបណ្ឌិតសភាចារ្យ អូន ព័ន្ធមុន្នីរ័ត្ន សមាជិកគណៈអចិន្ត្រៃយ៍ គណៈកម្មាធិការកណ្ដាលគណបក្សប្រជាជនកម្ពុជា ឧបនាយករដ្ឋមន្ត្រី រដ្ឋមន្ត្រីក្រសួងសេដ្ឋកិច្ច និងហិរញ្ញវត្ថុ និងជាប្រធានក្រុមការងារគណបក្ស និងរាជរដ្ឋាភិបាលចុះមូលដ្ឋានខេត្តកណ្ដាល បានជំរុញឲ្យសមាជិក សមាជិកាគណបក្ស និងអាជ្ញាធរគ្រប់ថ្នាក់ ត្រូវតែបន្តសកម្មភាពឆ្ពោះ ទៅមូលដ្ឋានចុះជួបពលរដ្ឋតាមខ្នងផ្ទះ និងជួយឧបត្ថម្ភពលរដ្ឋជួបលំបាក ដោយផលប៉ះពាល់ពីជំងឺ Covid-19 និងរងគ្រោះដោយគ្រោះធម្មជាតិផ្សេងៗ ជាពិសេសលើការងារធ្វើអត្តសញ្ញាណកម្មគ្រួសារក្រីក្រ ក្នុងអំឡុងពេលជំងឺ Covid-19 ប្រកបដោយតម្លាភាព និងមានប្រសិទ្ធភាពខ្ពស់។ ការជំរុញបែបនេះ ឧបនាយករដ្ឋមន្ត្រី អូន ព័ន្ធមុន្នីរ័ត្ន ធ្វើឡើងក្នុង ក្នុងកិច្ចប្រជុំបូកសរុបលទ្ធផលការងារគណបក្សប្រជាជនកម្ពុជា ប្រចាំឆមាសទី១ និងលើកទិសដៅសម្រាប់ឆមាសទី២ ក្នុងឆ្នាំ២០២០ នៅទីស្នាក់ការគណបក្សប្រជាជន ខេត្តកណ្ដាល នាថ្ងៃទី២៥ ខែកក្កដា ឆ្នាំ២០២០។ ឧបនាយករដ្ឋមន្ត្រី អូន ព័ន្ធមុន្នីរ័ត្ន ក៏ជំរុញសមាជិក សមាជិកាទាំងអស់ រួមគ្នាយកចិត្តទុកដាក់ រក្សាសន្តិសុខ សណ្តាប់ធ្នាប់សង្គម បន្តអនុវត្តឲ្យកាន់តែប្រសើរថែមទៀត អំពីគោលនយោបាយ ភូមិឃុំមានសុវត្ថិភាព ហើយមន្ត្រីបក្សគ្រប់ថ្នាក់ ត្រូវបន្តខិតខំពង្រីកសមត្ថភាព និងបង្កើនស្មារតីទទួលខុសត្រូវ ក្នុងការបំពេញភារកិច្ច ឲ្យទទួលបានលទ្ធផលកាន់តែល្អប្រសើរថែមទៀត ដើម្បីបម្រើផលប្រយោជន៍ជូនប្រជាជន និងប្រទេសជាតិទាំងមូល។ ឧបនាយករដ្ឋមន្ត្រី អូន ព័ន្ធមុន្នីរ័ត្ន បានលើកឡើងទៀតថា ថ្នាក់ដឹកនាំ និងសមាជិក សមាជិកាគណបក្សគ្រប់ថ្នាក់ ត្រូវពង្រឹង និងរក្សាឲ្យបាននូវ សាមគ្គី ឯកភាពផ្ទៃក្នុងបក្ស ដោយត្រូវចាំថា ការសាមគ្គី ឯកភាព គឺជាចំណុចខ្លាំងដែលធ្វើឲ្យបក្សទទួលបានជោគជ័យរហូតមកដល់ពេលនេះ។ តាមរបាយការណ៍ របស់លោកបណ្ឌិត ម៉ៅ ភិរុណ ប្រធានគណៈកម្មាធិការគណបក្សខេត្តកណ្ដាល បានឲ្យដឹងថា ការធ្វើអត្តសញ្ញាណកម្មគ្រួសារក្រីក្រ ក្នុងអំឡុងពេល ជំងឺ Covid-19 នៅទូទាំងខេត្តកណ្ដាល ក្រុមការងារបានសហការជាមួយអាជ្ញាធរឃុំ-សង្កាត់ អនុវត្តបានត្រឹមត្រូវតាមជំហានទាំង៥ របស់គោលការណ៍ថ្នាក់ជាតិ ដោយសម្រេចបាន៣០,៩២៩គ្រួសារ ដែលទទួលការឧបត្ថម្ភជាសាច់ប្រាក់លើកទី១ ក្នុងនោះ បានមកបើកប្រាក់ មានចំនួន២៨,៨៦៨គ្រួសារ ស្មើនឹង៩៣.៣៧%។ គិតមកដល់ថ្ងៃទី១៥ ខែកក្កដា ឆ្នាំ២០២០នេះ គ្រួសារក្រីក្រ បានកើនដល់ចំនួន ៣៣,៦៧២គ្រួសារ ដែលនឹងត្រូវទទួលបានការឧបត្ថម្ភជាសាច់ប្រាក់ ជាលើកទី២ នៅថ្ងៃទី២៥ ខែកក្កដា៕ | 2020-07-26T18:44:00+07:00 | freshnewsasia.com | https://m.freshnewsasia.com/index.php/en/localnews/166312-2020-07-26-04-44-46.html |
d6a0883c-e254-40a7-a654-55672dd393c3 | អាជ្ញាធរខេត្តបន្ទាយមានជ័យ និងមន្ទីរសុខាភិបាលខេត្ដ បើកយុទ្ធនាការបង្ការជំងឺគ្រុនឈាម និងជំងឺគ្រុនឈីក | រដ្ឋបាលខេត្ត មន្ត្រីមូលដ្ឋាន សហការជាមួយមន្ទីរសុខាភិបាល បើកយុទ្ធនាការបង្ការជំងឺគ្រុនឈាម និងជំងឺឈីក នៅខេត្តបន្ទាយមានជ័យ នាព្រឹកថ្ងៃទី២៦ ខែកក្កដា ឆ្នាំ២០១៩ ដោយមានការចូលរួម លោក លី សារី អភិបាលរងខេត្តបន្ទាយមានជ័យ រដ្ឋបាលស្រុកមង្គលបូរី និងក្រុមគ្រូពេទ្យមកពីមន្ទីរសុខាភិបាលជាច្រើននាក់។ លោក លី សារី បានឲ្យដឹងថា ក្រោយពីមានការផ្ទុះឡើងខ្លាំង នូវជំងឺគ្រុនឈីកយ៉ាងខ្លាំង នៅក្រុងប៉ោយប៉ែត ដល់ទៅ៦ភូមិនោះ កន្លងមករដ្ឋបាលខេត្ត បានចេញបញ្ជាឲ្យបើកយុទ្ធនាការបង្ការកំចាត់ជំងឺគ្រុនឈាម និងជំងឺឈីកនេះ ឲ្យបានទាន់សភាពការណ៍។ លោកបានបន្តទៀតថា លុះនៅព្រឹកថ្ងៃទី២៦ ខែកក្កដានេះ លោកនិងក្រុមការងារ ចុះដាក់ថ្នាំអាបែតនៅក្នុងមូលដ្ឋាន ក្នុងភូមិក្នុងស្រុក មង្គលបូរីយ៉ាងសស្រាក់ស្រស្រាំពេញ១ថ្ងៃតែម្តង។ លោកថា ក្នុងយុទ្ធនាការដាក់ថ្នាំអាបែតតាមភូមិក្នុងនោះ លោកបានធ្វើការផ្សព្វផ្សាយអប់រំ ការបង្ការ និងការពារជំងឺគ្រុនឈាម និងជំងឺគ្រុនឈីកនេះ ជូនប្រជាពលរដ្ឋ នៅក្នុងស្រុកមង្គលបូរី យ៉ាងផុលផុសផងដែរ។ លោកបានបញ្ជាក់ទៀតថា ក្នុងការបើកយុទ្ធនាការផ្សព្វផ្សាយអប់រំ ការបង្ការ និងការពារជំងឺគ្រុនឈាម និងគ្រុនឈីកនេះ មានគោលបំណង ផ្សព្វផ្សាយអប់រំ ដល់ប្រជាពលរដ្ឋទាំងអស់ ក្នុងខេត្តបន្ទាយមានជ័យ ឲ្យបានយល់ដឹងអំពីជំងឺគ្រុនឈាម និង ជំងឺគ្រុនឈីក វាជាជំងឺដ៏កាចសាហាវ ដែលឲ្យចូលរួមសហការទប់ស្កាត់ ការរាតត្បាតនៃជំងឺគ្រុនឈាម និងជំងឺគ្រុនឈីកនេះ ឲ្យបានគ្រប់ៗគ្នា ដើម្បីកាត់បន្ថយអត្រាស្លាប់ នៃជំងឺទាំង២នេះឲ្យបានខ្ពស់។ លោកបន្តថា ជំងឺគ្រុនឈាម ពិសេសគ្រុនឈីកក្នុង ឆ្នាំ២០២៩នេះ ខុសពីឆ្នាំមុនៗ ព្រោះកាលមុនជំងឺនេះ កើតនៅលើតែកុមារ តែនៅពេលសព្វថ្ងៃនេះ គឺកើតនៅលើ មនុស្សគ្រប់វ័យដែរ ដូចនេះរាជរដ្ឋាភិបាលកម្ពុជា ក៏ដូចជាស្ថាប័នចំណុះ បានចេញគោលការណ៍ណែនាំ ឲ្យមន្ត្រីនិងប្រជាពលរដ្ឋទាំងអស់ សហការគ្នាជាមួយ មន្ទីរសុខាភិបាលខេត្ត ដើម្បីចូលរួមទប់ស្កាត់ កុំឲ្យរីករាលដាលនៃជំងឺគ្រុនឈាម និងគ្រុនឈីកនេះ ទៅលើបងប្អូនប្រជាពលរដ្ឋ នៅគ្រប់មូលដ្ឋានបន្តទៅទៀត។ លោកបានបញ្ជាក់ឲ្យដឹងទៀតថា សព្វថ្ងៃនេះ ក្រុមការងារកំពុងបើកយុទ្ធនាការ ចុះអប់រំផ្សព្វផ្សាយតាមរយៈរថយន្តចល័ត ការដាក់ថ្នាំអាបែតក្នុងអាងពាងទឹក នៅតាមខ្នង ផ្ទះរបស់ប្រជាពលរដ្ឋ និងការធ្វើអនាម័យសំអាតបរិស្ថាន បំបាត់ជម្រកមូសខ្លា និងបន្តធ្វើយុទ្ធនាការ នៅតាមបណ្តាស្រុកមួយចំនួនទៀត ដែលមានការផ្ទុះជំងឺគ្រុនឈាម និងគ្រុនឈីកផងដែរ។ ជាមួយគ្នានោះ លោកក៏បានអំពាវនាវ ដល់កម្លាំងប្រដាប់អាវុធទាំង៣ស្ថាប័ន អាជ្ញាធរ និងសង្គមស៊ីវិលទាំងអស់ ត្រូវដឹកនាំចូលរួមកំចាត់នូវភ្នាក់ងារ ចម្លងជំងឺគ្រុនឈាមនេះ គឺមូលខ្លាត្រូវកំចាត់ដង្កូវទឹកដែលនៅតាមទឹកថ្លាត្រូវ យកចិត្តទុកដាក់ លើបញ្ហាការពារទប់ស្កាត់ ការរីករាលដាល នៃជំងឺគ្រុនឈាម និងគ្រុនឈីកនេះ ដោយការសំអាតបរិស្ថាន នៅក្នុងផ្ទះរបស់ខ្លួន គឺធ្វើយ៉ាងណាកុំឲ្យមានកន្លែងដក់ទឹកបាន មានថ្លុក សំបកកង់ សំបកដូង សំបកកង់ឡាន ត្រូវលុប និង ជីកកប់ ឲ្យបានស្អាត មិនត្រូវបណ្ដោយទុកឲ្យរបស់ដែលដក់ទឹកបាននាំឲ្យកើតមានដង្កូវទឹក និងមានមូសខ្លា។ លោកបញ្ជាក់ឲ្យដឹងទៀតថា បើយើងសង្ស័យថា កូនរបស់យើងមានអាការៈរោគដូចជា ក្តៅខ្លួនខ្លាំងលើស២ថ្ងៃ មានកន្ទួលក្រហមលើស្បែក ឈឺពោះ និងឈឺខ្លួនប្រាណត្រូវបញ្ជូនទៅមន្ទីរពេទ្យនៅជិតផ្ទះ ជាបន្ទាន់កុំឲ្យលើសពី៨ថ្ងៃ ទើបអ្នកគ្រូពេទ្យអាចជួយសង្គ្រោះបាន៕ | 2020-07-26T18:37:00+07:00 | freshnewsasia.com | https://m.freshnewsasia.com/index.php/en/localnews/166311-2020-07-26-04-37-15.html |
e57be232-9a9e-41f0-ac75-fe6d2ab60694 | សម្តេចតេជោ ហ៊ុន សែន បន្តអំពាវនាវដល់ប្រជាពលរដ្ឋ ថែរក្សាសុខភាពកុំឲ្យឆ្លងជំងឺកូវីដ១៩ ខណៈកម្ពុជាផ្អាកជើងហោះហើរពីម៉ាឡេស៊ី និងឥណ្ឌូនេស៊ី (Video inside) | សម្តេចតេជោ ហ៊ុន សែន នាយករដ្ឋមន្ត្រីនៃកម្ពុជា នៅព្រឹកថ្ងៃទី២៦ ខែកក្កដា ឆ្នាំ២០២០នេះតាមរយៈ Facebook សម្តេចតេជោបានបន្តអំពាវនាវដល់បងប្អូនប្រជាពលរដ្ឋ ថែរក្សាសុខភាពកុំឲ្យឆ្លងជំងឺកូវីដ-១៩។ ជាមួយគ្នានេះសម្តេចតេជោ ហ៊ុន សែន បានបញ្ជាក់នូវការដាក់វិធានការថ្មីៗ ក្នុងការទប់ស្កាត់ការចម្លងជំងឺកូវីដ១៩ ក្នុងប្រទេសកម្ពុជា តាមរយៈការសម្រេចជាបណ្តោះអាសន្ននូវជើងហោះហើរ ពីប្រទេសម៉ាឡេស៊ី និងឥណ្ឌូនេស៊ី ចូលមកកម្ពុជា ដោយសារតែរកឃើញនូវអ្នកឆ្លងជំងឺកូវីដ១៩មានចំនួនច្រើន។ សម្តេចតេជោ ហ៊ុន សែន បានលើកឡើងយ៉ាងដូច្នេះថា ។ បើតាមសម្តេចតេជោនាយករដ្ឋមន្ត្រី នៅថ្ងៃនេះ អង្គការសុខភាពពិភពលោក (WHO) បានបញ្ជាក់ថា ចំនួនអ្នកឆ្លងជំងឺកូវីដ-១៩ នៅក្នុងពិភពលោកក្នុង២១៦ ប្រទេស គឺបានកើនឡើងដល់ ១៥,៥៨១,០០៩ នាក់ ហើយចំនួនអ្នកស្លាប់គឺកើនដល់ ៦៣៥,១៧៣ នាក់។ រីឯប្រទេសកម្ពុជាវិញ អ្នកឆ្លងមេរោគកូវីដ-១៩ គឺបានកើនដល់ ២២៥នាក់ អ្នកព្យាបាលជាមានចំនួន ១៤៣នាក់ ហើយអ្នកជំងឺកំពុងសម្រាកព្យាបាលមានចំនួន ៨២នាក់។ ប្រទេសកម្ពុជាគ្មានអ្នកស្លាប់ទេ ហើយជំងឺកូវីដ-១៩ នេះគឺមិនកើតក្នុងប្រទេសយើងដែរ គឺឆ្លងតាមអ្នកដំណើរមកពីក្រៅប្រទេស។ ជាមួយគ្នានេះដើម្បីការពារជំងឺកូវីដ១៩ សម្តេចតេជោ ហ៊ុន សែន នៅតែបន្តអំពាវនាវដល់ប្រជាពលរដ្ឋ ត្រូវឧស្សាហ៍ដុសលាងសម្អាតដៃជាមួយសាប៊ូ ជែលសម្លាប់មេរោគ ឬទឹកអាល់កុល ហើយប្រើប្រាស់ម៉ាសឲ្យបានជាប្រចាំ។ គ្រប់ទីកន្លែងទាំងអស់ត្រូវអនុវត្តតាមការណែនាំ របស់ក្រសួងសុខាភិបាលឲ្យបានដាច់ខាត។ សម្តេចក៏មិនភ្លេចជូនពរបងប្អូនជនរួមជាតិសុខសប្បាយ និងចៀសផុតពីជំងឺកូវីដ-១៩ នៅគ្រប់ទីកន្លែងទាំងក្នុង និងក្រៅប្រទេស៕ | 2020-07-26T16:18:00+07:00 | freshnewsasia.com | https://m.freshnewsasia.com/index.php/en/localnews/166299-2020-07-26-02-18-50.html |
433f48ad-841f-4222-b1ed-f66b974e2c89 | កូរ៉េខាងជើងថាមានករណីសង្ស័យដំបូងនៃការឆ្លងជំងឺកូវីដ១៩ នៅក្នុងប្រទេស | ប្រទេសកូរ៉េខាងជើងបានរាយការណ៍អំពីករណីសង្ស័យដំបូងនៃការឆ្លងជំងឺកូវីដ១៩ ដោយបានរិះគន់លើជនផ្ដាច់ខ្លួនម្នាក់ដែលនៅពេលថ្មីៗនេះបានចូលមកក្នុងប្រទេសកូរ៉េខាងជើងវិញ។ ប្រព័ន្ធផ្សព្វផ្សាយ KCNA របស់កូរ៉េខាងជើងបានរាយការណ៍ថា អ្នកផ្ដាច់ខ្លួនម្នាក់ ដែលត្រូវបាន «សង្ស័យថាបានឆ្លងវីរុសដ៏កាចសាហាវនេះ» គឺជាអ្នកដែលបានគេចខ្លួនទៅប្រទេសកូរ៉េខាងត្បូងកាលពី ៣ ឆ្នាំមុន ប៉ុន្តែបានត្រឡប់មកកាន់ប្រទេសកូរ៉េខាងជើងវិញកាលពីថ្ងៃទី ១៩ ខែកក្កដា កន្លងទៅនេះ «បន្ទាប់ពីបានឆ្លងព្រំដែនដោយខុសច្បាប់»។ ទីភ្នាក់ងារព័ត៌មាន KCNA បានបញ្ជាក់ថា «លទ្ធផលមិនទាន់ប្រាកដត្រូវបានធ្វើឡើងដោយការធ្វើតេស្តវេជ្ជសាស្ត្រមួយចំនួនលើវត្ថុរាវនៃសរីរាង្គដង្ហើមខាងលើ និងឈាមរបស់អ្នកផ្ដាច់ខ្លួននោះ» ប៉ុន្តែមិនបានបញ្ជាក់ឲ្យបានច្បាស់ថាតើអ្នកជំងឺនោះបានឆ្លងកាត់ការធ្វើតេស្តរកជំងឺកូវីដ១៩ ឬក៏អត់នោះទេ។ ទីភ្នាក់ងារព័ត៌មាននេះបានបន្ថែមថា៖ «ជននោះត្រូវបានដាក់ឲ្យនៅដាច់ដោយឡែកយ៉ាងតឹងរ៉ឹង ដែលជាជំហានដំបូង ហើយរាល់មនុស្សទាំងអស់ក្នុងទីក្រុង Kaesong ដែលបានប្រាស្រ័យទាក់ទងនឹងជននេះ និងអ្នកដែលបានធ្វើដំណើរទៅកាន់ទីក្រុងនោះក្នុងរយៈពេល ៥ ថ្ងៃចុងក្រោយ ត្រូវបានធ្វើការស៊ើបអង្កេតយ៉ាងដិតដល់ ធ្វើតេស្តវេជ្ជសាស្ត្រ និងដាក់ឲ្យនៅដាច់ដោយឡែក»។ មេដឹកនាំកូរ៉េខាងជើងលោក Kim Jong Un បានរៀបចំប្រជុំគណៈកម្មាធិការគោលនយោបាយគណបក្សកាលពីថ្ងៃសៅរ៍ម្សិលមិញ ដោយនៅពេលនោះ លោកបានទទួលស្គាល់ថា «វីរុសដ៏កាចសាហាវនេះអាចបានចូលមកដល់ប្រទេសកូរ៉េខាងជើងហើយ»។ នេះបើតាមការរាយការណ៍របស់ទីភ្នាក់ងារព័ត៌មាន KCNA។ សេចក្ដីរាយការណ៍នោះបានបញ្ជាក់ថា លោក Kim Jong Un បានប្រកាសដាក់ភាពអាសន្ននៅតំបន់ដែលរងការប៉ះពាល់នោះ និង «បានចាត់វិធានការជាមុននូវការបិទទីក្រុង Kaesong ទាំងស្រុង និងបិទការធ្វើដំណើររវាងសង្កាត់នីមួយៗ និងតំបន់នីមួយៗនៃទីក្រុងនេះនៅពេលរសៀលថ្ងៃទី ២៤ ខែកក្កដា បន្ទាប់ពីទទួលបានដំណឹងអំពីរឿងនេះ»៕ | 2020-07-26T07:00:00+07:00 | khmer.voanews.com | https://khmer.voanews.com/a/nkorea-reports-first-suspected-covid-case/5518027.html |
b2e09533-0fdc-46e0-8994-70d192797d58 | ទីបំផុតប្រធានាធិបតីប្រេស៉ីល ធ្វើតេស្ត COVID-19 ចេញលទ្ធផល «អវិជ្ជមាន» វិញ ក្រោយលោកឆ្លងជំងឺនេះកាលពីប៉ុន្មានសប្តាហ៍មុន | ប្រធានាធិបតីប្រេស៉ីល លោក Jair Bolsonaro នាថ្ងៃសៅរ៍នេះ បានឲ្យដឹងថា លោកបានធ្វើតេស្ត COVID-19 ជាថ្មីម្តងទៀត ហើយលទ្ធផលលើកនេះចេញមកគឺ «អវិជ្ជមាន» ជាលើកដំបូង បន្ទាប់ពីលោកបានឆ្លងជំងឺនេះ កាលពីប៉ុន្មានសប្តាហ៍កន្លងទៅ។ នេះបើ តាមការចេញផ្សាយដោយទីភ្នាក់ងារព័ត៌មាន Reuters នៅថ្ងៃសៅរ៍ ទី២៥ ខែកក្កដា ឆ្នាំ២០២០។ លោក Bosonaro បានប្រកាសពីដំណឹងខាងលើ តាមរយៈការបង្ហោះសារមួយនៅលើបណ្តាញសង្គម Twitter តែលោកពុំបានបញ្ជាក់ថា លោកបានធ្វើតេស្តពីពេលណា ឬប្រាប់អ្វីលើសពីនោះទៀតឡើយ។ លោកប្រធានាធិបតីប្រេស៉ីល បានធ្វើតេស្តចេញលទ្ធផលវិជ្ជមាននៃ COVID-19 ជាលើកដំបូង កាលពីថ្ងៃទី០៧ ខែកក្កដា ហើយការធ្វើតេស្តពីរលើកក្រោយមកទៀត ក៏នៅតែចេញវិជ្ជមានដដែល រហូតមក ដល់ការធ្វើតេស្តលើកចុងក្រោយនេះ ទើបចេញអវិជ្ជមាន។ គួរជម្រាបថា ប្រេស៉ីលជាប្រទេសនៅលេខរៀងទីពីរ បន្ទាប់ពីសហរដ្ឋអាមេរិក ដែលមានអ្នកឆ្លងជំងឺ COVID-19 ច្រើនជាងគេលើលោក គឺមានអ្នកឆ្លងច្រើន២.៣លាននាក់ ក្នុងនោះស្លាប់ជាង៨.៥ម៉ឺននាក់៕ | 2020-07-26T04:55:00+07:00 | freshnewsasia.com | https://m.freshnewsasia.com/index.php/en/internationalnews/166288-2020-07-25-14-55-57.html |
Subsets and Splits
No community queries yet
The top public SQL queries from the community will appear here once available.